**NACRT**

**ZAKON**

**O SIGURNOSTI PLOVIDBE**

1. **OSNOVNE ODREDBE**

**Predmet**

**Član 1**

Ovim zakonom uređuje se sigurnost pomorske i unutrašnje plovidbe u unutrašnjim morskim vodama i teritorijalnom moru Crne Gore (u daljem tekstu: obalnom moru Crne Gore) i unutrašnjim vodama Crne Gore (u daljem tekstu: unutrašnje vode). i druga pitanja kojima se obezbjeđuje sigurnost pomorske i unutrašnje plovidbe.

**Pomorska i unutrašnja plovidba**

**Član 2**

Pomorska plovidba je plovidba koja se obavlja na moru, uključujući plovidbu na rijeci Bojani do granice njene plovnosti sa morske strane i vodama Skadarskog jezera i rijeke Rijeka Crnojevića.

Unutrašnja plovidba je plovidba koja se obavlja na Krupačkom, Pivskom, Plavskom, Biogradskom i Crnom jezeru i rijekama Tara, Zeta, Morača i Lim u dijelu koji pripada Crnoj Gori (u daljem tekstu: unutrašnjim vodama).

**Plovni objekat (plovilo), plutajući objekat, pomorski objekat i objekat unutrašnje plovidbe**

**Član 3**

**Plovni objekat (plovilo)** je objekat namijenjen za pomorsku plovidbu (**pomorski plovni objekat**: pomorski brod i pomorski čamac, jahta ili tehnički plovni objekat) i/ili unutrašnju plovidbu (**plovni objekat za unutrašnju plovidbu**: brod unutrašnje plovidbe i čamac unutrašnje plovidbe), kao i svaki drugi objekat pomorske ili unutrašnje plovidbe sposoban za plovidbu (ratni brod, podmornica).

**Plutajući objekat** je pomorski plutajući objekat i plutajući objekat unutrašnje plovidbe.

**Pomorski plutajući objekat** je objekat stalno privezan ili usidren u obalnom moru, koji nije namijenjen za plovidb, odnosno objekat u potpunosti ili djelimično ukopan u morsko dno (pokretni objekat za bušenje na moru ili instalacija za proizvodnju ugljovodonika).

**Plutajući objekat unutrašnje plovidbe** je objekat stalno privezan ili usidren na unutrašnjim vodama koji nije namijenjen za plovidbu, kao što je pristan, kućica na vodi, plutajući stambeni objekt, plutajuća radionica, plutajući terminal, pontonski most, plutajući ugostiteljski objekt, plutajući dok, plutajuće skladište, spremište, hangar, vodenica, kupalište, bazen i sl.

**Pomorski objekat** je pomorski plovni objekat ili pomorski plutajući objekat, kao i nepomični priobalni objekat (stacionarni priobalni objekat MODU, FPSO Unit).

**Objekat unutrašnje plovidbe** je plovni objekat unutrašnje plovidbe (objekt namijenjen za plovidbu unutrašnjim vodama – plovni objekat ili plovilo) i plutajući objekat unutrašnje plovidbe (objekt stalno privezan ili usidren na unutrašnjim vodama koji nije namijenjen za plovidbu).

**II. OPŠTE ODREDBE**

**Sigurnost plovidbe**

**Član 4**

Sigurnost plovidbe uređena ovim zakonom odnosi se:

1. na osnovne uslove koje moraju da ispunjavaju: plovni putevi i objekti sigurnosti plovidbe u unutrašnjim morskim vodama i u teritorijalnom moru Crne Gore, traganje i spašavanje lica na moru, nadzor i upravljanje pomorskim saobraćajem, plovni objekti crnogorske državne pripadnosti kao i plovni objekti koji plove unutrašnjim morskim vodama. teritorijalnim morem I unutrašnjim vodama Crne Gore u skladu sa međunarodnim propisima, posada na pomorskim objektima, plovidba i pilotaža na moru,
2. na vršenje inspekcijskog nadzora nad sprovođenjem odredbi ovoga zakona.

Osim odredbi ovog zakona, uslovi sigurnosti plovidbe propisuju se uredbama Evropske unije, podzakonskim propisima i tehničkim pravilima koje donosi organ državne uprave nadležan za poslove pomorstva (u daljem tekstu: Ministarstvo).

Vlada Crne Gore donosi Strategiju razvoja pomorstva Crne Gore.

**Nadzor nad obavljanjem poslova koji se odnoose na sigurnost plovidbe**

**Član 5**

Fizička ili pravna lica koja obavljavu prevoz u javnom saobraćaju na moru i unutrašnjim vodama, ili obavljaju djelatnost iznajmljivanja plovnih objekata, ili druge privredne djelatnosti na moru, pravno lice kojem je luka ili dio luke dat u koncesiju, zakup odnosno korišćenje, organ uprave koji upravlja lukom ili dijelom luke, pravno lice koje obavlja lučku uslugu pilotažu, organ uprave nadležan za pomorsku sigurnost (u daljem tekstu: Organ uprave) koji obavlja poslove postavljanja i održavanja objekata sigurnosti plovidbe, odnosno poslove uređivanja i održavanja plovnosti plovnih putova, kao i organ uprave nadležan za hidrografsku djelatnost dužni su:

1. organizovati nadzor obavljanja poslova koje obavljaju, a odnose se na sigurnost plovidbe, u skladu sa odredbama ovog zakona i propisa donesenih na osnovu ovog zakona, kao i drugih opštih ili specijalnih zakona i propisa na snazi u Crnoj Gori;
2. osigurati kontinuirano obavljanje nadzora sigurnosti plovidbe;
3. voditi propisane podatke koji su značajni za sigurnost plovidbe.

Brodar i/ili kompanija broda crnogorske državne pripadnosti dužni su da:

1. uspostave i održavaju dokumentovani sistem upravljanja sigurnošću i sistem bezbjedonosne zaštite u skladu sa međunarodnim ugovorima i propisima na snazi u Crnoj Gori;
2. održavaju stanje plovnog objekta i njegove opreme na način da je isti dok plovi u svakom smislu sposoban za plovidbu i siguran za obavljanje svih operacija u njegovoj eksploataciji, bez opasnosti za plovni objekat, lica na njemu, teret i okolinu;
3. osiguraju da plovni objekat posjeduje važeće sve brodske isprave I knjige, propisane međunarodnim ugovorima, zakonom i drugim nacionalnim propisima, osim za vrijeme kada se nalazi u raspremi ili na popravku u brodogradilištu;
4. osiguraju da se na plovnom objektu i u vezi sa njim poštuju zahtjevi tehničkih pravila i drugih nacionalnih propisa, kao i međunarodnih ugovora, kako su izmijenjeni i dopunjeni.

Ministarstvo, odnosno Lučka Kapetanija, vodi službenu evidenciju o plovnim objektima crnogorske državne pripadnosti koja sadrži:

1. ime, oznaku i/ili IMO broj plovila;
2. podatke o vlasniku plovila i odgovornom licu u pravnom licu ukoliko je ono vlasnik;
3. podatke o licu u kompaniji, zaduženom da primjenu SMS na plovilima te kompanije;
4. podatke o priznatoj organizaciji koja plovnom objektu izdaje brodske isprave i/ili knjige;
5. podatke o pregledima plovnih objekata od strane inspekcijskih organa država luka, uključujući naziv nadležnih organa koji su izvršili preglede i datume inspekcija, kao i rezultate pregleda, evidentiranih nedostataka i/ili određena zadržavanja broda;
6. podatke o svim događajima od važnosti za sigurnost i/ili bezbjednost plovnog objekta, lica i okoline uključujući podatke o pomorskim nezgodama i/ili nesrećama;
7. podatke o plovnim objektima koji više nemaju crnogorsku državnu pripadnost i koji su istu izgubili u prethodnih dvanaest mjeseci.

Brodar i/ili kompanija i/ili priznata organizacija plovnog objekta crnogorske državne pripadnosti dužni su dostavljati Ministarstvu podatke iz stava 3 ovog člana bez odlaganja, a najkasnije 15 dana od dana nastanka ili promjene stanja, odnosno od događaja na koji se podaci odnose.

Podaci iz stava 3 tačke 5 ovog člana moraju se dostaviti odmah, a najkasnije 24 sata od događaja.

Nakon prijema obavještenja da su strani inspekcijski organi nadležni za vršenje inspekcijskog nadzor države luke zadržali plovni objekat crnogorske državne pripadnosti, Ministarstvo će razmotriti primljeni zapisnik – izveštaj u pogledu ispunjavanje zahtjeva relevantnih međunarodnih ugovora od strane zadržanog broda i opravdanost zadržavanja i/ili druge izrečene mjere i po potrebi iskoristiti pravo na podnošenje pravnog lijeka na izrečenu mjeru i odnosni zapisnik nekom od nadležnih drugostepenih organa/organizacija.

Inspekcijski nadzor nad obavljanjem poslova iz ovoga člana vrši inspekcija sigurnosti plovidbe Ministarstva i lučkih kapetanija.

# Primjena zakona

**Član 6**

Odredbe ovog zakona odnose se na brod pomorske i brod unutrašnje plovidbe i druge plovne objekte pomorske i/ili unutrašnje plovidbe, kao i na sve plutajuće objekte, koji plove ili se nalaze u obalnom moru i unutrašnjim vodama.

Odredbe ovoga Zakona primjenjuju se na ratne brodove ako je to ovim Zakonom izričito određeno.

Ako ovim Zakonom nije drukčije određeno, njegove odredbe koje se odnose na brod u gradnji primjenjuju se i na druge plovne objekte u gradnji.

**Običaji u plovidbi**

**Član 7**

Na odnose koji nijesu uređeni ovim zakonom, drugim zakonima, kao i potvrđenim međunarodnim ugovorima, primjenjuju se običaji u pomorskoj i unutrašnjoj plovidbi.

**Značenje izraza**

**Član 8 ﻿**

Izrazi upotrijebljeni u ovom zakonu imaju sljedeća značenja:

1. **automatski identifikacioni sistem (AIS**) je sistem automatske identifikacije čiji je primopredajnik instaliran na plovnim i plutajućim objektima a koji VTS služba koristi za nadzor, lociranje i praćenje plovnih i plutajućih objekata.
2. **brod** jeste brod pomorske plovidbe (pomorski brod) ili brod unutrašnje plovidbe.
3. **pomorski brod** je plovni objekt namijenjen isključivo ili pretežno plovidbi morem i vodama povezanim sa morem i plovnim za te plovne objekte, čija je dužina trupa veća od 12 m, ili je ovlašten da prevozi više od 12 putnika i može biti putnički, teretni, tehnički plovni objekt, ribarski, ratni, javni ili naučnoistraživački.
4. **brod unutrašnje plovidbe** je plovni objekat namijenjen za plovidbu na unutrašnjim vodama dužine od 15 ili više metara ili zapremine 100 m3 ili više ili je ovlašten da prevozi više od 12 putnika:
5. **brod u gradnji** je brod koji se gradi, a koji saglasno projektno-tehničkoj dokumentaciji spada u kategoriju broda, od trenutka polaganja kobilice ili sličnog postupka gradnje, a koji je upisan u odgovarajući upisnik brodova u gradnji, do završetka gradnje i upisa u upisnik brodova.
6. **brodar** je fizičko ili pravno lice koje je kao držalac broda nosilac plovidbenog poduhvata, s tim što se pretpostavlja, dok se ne dokaže suprotno, da je brodar lice koje je u upisniku brodova upisano kao vlasnik broda;
7. **brodski dnevnik** je službeni zapis o putovanjima plovila i njegove posade;
8. **brzi putnički pomorski brod** je pomorski brod, kako je određeno pravilom X/1 Konvencije SOLAS, 1974., s izmjenama, koji prevozi više od 12 putnika, osim putničkog pomorskog broda u nacionalnoj plovidbi u morskim područjima klase C ili D, ako je: njegova istisnina na projektnoj vodnoj liniji manja od 500 m3; i njegova maksimalna brzina, prema definiciji u pravilu 1.4.30. Međunarodnog pravilnika o brzim plovilima iz 1994. i pravilu 1.4.38. Međunarodnog pravilnika o brzim plovilima iz 2000., manja od 20 čvorova;
9. **BT** (bruto tonaža) je zapremina svih zatvorenih prostora plovnog objekta;
10. **BCH Pravilnik** je Međunarodni pravilnik za izgradnju i opremanje brodova koji prevoze opasne hemikalije u rasutom stanju;
11. **BWM Konvencija** je Međunarodna konvencija za kontrolu i upravljanje balastnom vodom i sedimentima brodova;
12. **velika putnička jahta** je jahta dužine trupa jednake 24 metra ili veće te koja je osim posade ovlaštena da prevozi više od 12, ali ne više od 36 putnika;
13. **vinjeta** je potvrda kojom se dokazuje ispunjavanje uslova za plovidbu strane jahte i stranog čamca u vodama Crne Gore i može biti za ličnu i privrednu djelatnost;
14. **vjetrogenerator** je uređaj, ukopan u morsko dno, položen ili se nalazi na plutajucim instalacijama, u kojem se energija vjetra pretvara u električnu energiju.
15. **VTS nadzor pomorskog saobraćaja** je video nadzor, te redovno osmatranje, praćenje, prikupljanje i distribucija informacija plovnim objektima putem odgovarajuće opreme; informaciona podrška, usluga pružanja podataka od značaja za sigurnu plovidbu pomorskim objektima, i može uključivati i usluge pružanja plovidbenih savjeta i podrške u plovidbi pomorskim objektima, kao i poslove organizacije plovidbe i upravljanja pomorskim saobraćajem;
16. **VTS operater** je službenik VTS službe osposobljen za obavljanje poslova nadzora i upravljanja pomorskim saobraćajem na radnom nivou odgovornosti koji posjeduje važeće Svjedočanstvo o stručnoj osposobljenosti;
17. **VTS nadzornik** je službenik VTS službe osposobljen za obavljanje poslova nadzora i upravljanja pomorskim saobraćajem na upravljačkoj nivou odgovornosti u određenim koji posjeduje važeće Svjedočanstvo o stručnoj osposobljenosti;
18. **GMDSS** *(Global Maritime Distres Safety Sistem)* je Globalni pomorski sistem opasnosti i sigurnosti;
19. **dužina broda** je dužina 96 % ukupne dužine vodene linije broda na 85 % najmanje visine mjerene od gornjeg ruba kobilice, ili dužina od prednjeg brida pramčane statve (pramčani perpendikular) do osi osovine kormila (krmeni perpendikular) na toj vodenoj liniji ako je ta dužina veća, dok kod brodova projektovanih sa kosom kobilicom, vodena linija na kojoj se mjeri ta dužina mora biti paralelna sa projektovanom vodenom linijom;
20. **IBC Pravilnik** je Međunarodni pravilnik za izgradnju i opremu brodova koji prevoze opasne hemikalije u rasutom stanju;
21. **IGC Pravilnik** je Međunarodni pravilnik o konstrukciji i opremi brodova koji prevoze tečne gasove u rasutom stanju;
22. **zapisivač podataka o putovanju**(VDR) je uređaj čija je svrha da pomogne prilikom utvrđivanja uzroka pomorske nesreće a čiji funkcionalni zahtjevi udovoljavaju Poglavlju V. SOLAS Konvencije i IMO rezoluciji A.861(20) i normi IEC 61996., sa izmjenama i dopunama;
23. **zone zabranjenog sidrenja** su djelovi mora i podmorja na kojem se nalaze podvodni kablovodi ili cjevovodi, zaštićene biljne vrste kao i mjesta gdje bi se sidrenjem ugrozila sigurnost plovidbe;
24. **imovina** je svaka imovina koja nije trajno i namjerno učvršćena uz obalu, uključujući vozarinu ako je izložena riziku;
25. **instalacija za proizvodnju ugljovodonika** je plutajući, fiksirani ili pokretni brod, vozilo, plovni objekat, uređaj, objekat, postrojenje ili oprema namijenjeni za proizvodnju ugljovodonika, osim cjevovoda, broda, vozila ili plovnog objekta koji se koristi za potrebe transporta nafte ili gasa u rasutom stanju;
26. **isplata**je svaka nagrada, podmirenje ili naknada koja se duguje na osnovu odredbe zakona o spašavanju;
27. **javni interes** je materijalni i nematerijalni interes za dobro i prosperitet svih građana pod jednakim uslovima;
28. **jahta** je plovni objekat za sport i razonodu, koji se koristi za lične potrebe ili privrednu djelatnost, čija je dužina trupa veća od 12 metara i koji je namijenjen za duži boravak na moru, i koji je osim posade registrovan za prevoz do 12 putnika; Pod pojmom “namijenjen za duži boravak na moru” podrazumijevaju se odgovarajući uslovi smještaja i boravka koji osobama na jahti omogućavaju duži autonomni boravak na moru prvenstveno s aspekta zaštite i sigurnosti - u tom smislu očekuje se da jahta bude zatvorenog tipa s nadgrađem, te da je pri tome osiguran: kabinski i/ili posteljinski smještaj za sve osobe na jahti, ventilacija, rasvjeta, dovoljne količine pitke vode, kuhinja, sanitarni čvorovi, mjesta za odlaganje ličnih stvari za osobe na jahti i putevi pristupa / napuštanja.
29. **jahta za privrednu djelatnost** je jahta ili strana jahta namijenjena iznajmljivanju sa ili bez posade; i koja prevozi najviše 12 putnika;
30. **jahta za lične potrebe** je jahta ili strana jahta koja se ne koristi za privredne djelatnosti;
31. **javni plovni objekat** je plovni objekat, osim ratnog plovnog objekta, namijenjen i opremljen za obavljanje djelatnosti od opšteg interesa države, čiji je vlasnik odnosno brodar država ili neki drugi organ ovlašten od države i koji služi isključivo u neprivredne svrhe.
32. **javni prevoz** je komercijalni prevoz putnika i stvari plovilima, koji je uz jednake uslove svakom dostupan i obavlja se na osnovu ugovora o prevozu.
33. **kompanija** je vlasnik broda ili drugo fizičko ili pravno lice (menadžer ili zakupac broda), koje je preuzelo odgovornost za upravljanje brodom od vlasnika, kao i obaveze i odgovornosti utvrđene Međunarodnim pravilnikom o sigurnom upravljanju (ISM Kodeks);
34. **Konvertor energije** **talasa** je uredja u kome se energija talasa pretvara u elektricnu energiju.
35. **lično plovilo na vodeni mlazni pogon** (vodeni skuter)je čamac namijenjen za sportske i rekreativne svrhe dužine trupa manje od 4 m koji koristi pogonski motor za vodeni mlazni pogon kao primarni izvor pogona i konstruisan za upravljanje od strane jednog lica ili više njih koji sjede, stoje ili kleče na, a ne unutar okvira trupa čamca;
36. **Load Line Konvencija** je Međunarodna konvencija o teretnoj vodenoj liniji;
37. **maksimalno dozvoljen broj lica**je ukupan dozvoljeni broj putnika i članova posade upisan u dokument o registraciji;
38. **MARPOL** **Konvencija** je Međunarodna konvencija o sprječavanju zagađenja mora sa brodova iz 1973. godine sa patećim Protokolom iz 1978. godine;
39. **mjesto skloništa** je mjesto za privremeni smještaj plovnog objekta u nevolji ili plovnog objekta kojem je potrebna pomoć, radi otklanjanja eventualne opasnosti za plovni objekat, posadu, putnike i druga lica ili životnu sredinu;
40. **MLC konvencija** je Međunarodna konvencija o radu pomoraca, sa izmjenama i dopunama;
41. **MMSI broj**(Maritime Mobile Service Identity)jeMeđunarodni pomorski radio-komunikacioni identifikacioni broj;
42. **međunarodna plovidba** je plovidba ili putovanje iz bilo koje crnogorske luke u stranu luku i obratno ili plovidba između stranih luka ili plovidba na međunarodnim vodenim putevima ploveći pri tom po potrebi i obalnim morem i/ili unutrašnjim vodama.
43. **međunarodni prevoz** je prevoz plovilima iz domaće luke u stranu luku ili obratno.
44. **ministarstvo** je ministarstvo nadležno za pomorsku i unutrašnju plovidbu.
45. **morska obala** je pojas kopna ograničen linijom do koje dopiru najveći talasi za vrijeme najjačeg nevremena, kao i dio kopna koji po svojoj prirodi ili namjeni služi korišćenju mora za pomorski saobraćaj i morski ribolov i za druge svrhe koje su u vezi sa korišćenjem mora, a koji je širok najmanje šest metara, računajući od linije koja je horizontalno udaljena od linije do koje dopiru najveći talasi za vrijeme najjačeg nevremena.
46. **motorni brod, čamac ili jahta** je brod, čamac ili jahta koja plovi pomoću mehaničkog pogonskog uređaja;
47. **naučno istraživački pomorski brod** je pomorski brod namijenjen za naučna istraživanja ili iskorišćavanje mora, morskog dna ili njegovog podmorja;
48. **nacionalna plovidba** je pomorski prevoz lica i/ili stvari u unutrašnjim morskim vodama i teritorijalnom moru Crne Gore na plovnim objektima crnogorske državne pripadnosti;
49. **novi pomorski brod** je pomorski brod čija je kobilica položena, ili koji je u sličnoj fazi izgradnje 25. maja 1980. godine, ili nakon tog datuma;
50. **novi putnički pomorski brod** je pomorski brod čija je kobilica položena ili koji je bio u sličnoj fazi gradnje 1. jul 1998. godine ili nakon tog datuma;
51. **NT** (neto tonaža) je zapremina korisnog prostora plovnog objekta;
52. **nuklearni brod** je pomorski brod na nuklearni pogon;
53. **obalno more Crne Gore** jesu unutrašnje morske vode i teritorijalno more Crne Gore, kako je definisano u Zakonu o moru.
54. **objekti sigurnosti plovidbe**su objekti i/ili tehnički sistemi kojima se vizuelno, zvučno, elektromagnetskim talasima ili na drugi način dostavljaju, primaju ili razmjenjuju informacije značajne za sigurnost ljudi i plovnih objekata na moru i unutrašnjim vodama, zaštitu okoline ili bezbjednosnoj zaštitu ljudi, objekata i luka/pristaništa, a koji se ne nalaze na plovnom objektu. Objekti sigurnosti plovidbe mogu biti objekti pomorske signalizacije, obalne radio stanice i drugi objekti sigurnosti plovidbe.
55. **olupina** je plovni ili plutajući objekat koji je pretrpio stvarni ili konstruktivni potpuni gubitak kao posljedicu pomorske nesreće ili prirodne nepogode. Olupina je:

* potonuli ili nasukani plovni ili plutajući objekat, ili
* bilo koji dio potonulog ili nasukanog plovnog ili plutajućeg objekta, uključujući svaki predmet koji se nalazi ili se nalazio na tom objektu, ili
* svaki predmet koji je nestao u moru s plovnog ili plutajućeg objekta i koji je nasukan, potonuo ili pluta, ili
* plovni ili plutajući objekat za koji je očigledno da će uskoro potonuti ili se nasukati ili za kojeg se opravdano može očekivati da će uskoro potonuti ili se nasukati, a prije početka preduzimanja mjera spašavanja broda ili bilo koje imovine koja je u opasnosti;
* pojam olupina ne odnosi se na plutajuće platforme koje su u vrijeme pomorske nesreće bile postavljene za istraživanje ili eksploataciju podmorja.
* pojam olupina odnosi se i na plovne i plutajuće objekte dok su u gradnji.
* **opasnost** jest svaka okolnost ili prijetnja:

a) koja ugrožava ili ometa sigurnost plovidbe; ili

b) od koje se opravdano mogu očekivati velike štetne posljedice za životnu sredinu ili obalu ili povezane interese.

1. **osposobljenost** je dokazana sposobnost korištenja znanja i vještina koje zahtijevaju utvrđeni standardi za pravilno izvršavanje zadataka neophodnih za plovidbu plovila u unutrašnjim plovnim putevima;
2. **Paris MoU** je Pariški memorandum o razumijevanju o inspekcijskom nadzoru brodova od strane države luke, sa izmjenama i dopunama;
3. **Paris MoU region** je geografsko područje u kojem potpisnice Paris MoU sprovode inspekcijski nadzor;
4. **pilotski plovni objekat** je plovni objekat koji je namijenjen za prevoz pomorskog pilota od luke do plovnog objekta radi pilotaže;
5. **plovidba ili navigacija** je vještina vođenja plovnog objekta najpovoljnijim, najkraćim i najsigurnijim putem u datom trenutku, od jedne do druge tačke na moru i/ili unutrašnjim vodama, i smatra se da plovni objekat plovi uvijek izuzev kada je privezan uz obalu, nasukan ili sigurno usidren (ukoliko mu sidro ne ore), bez obzira radi li se o pomorskoj ili unutrašnjoj plovidbi.
6. **plovidbena knjižica** je isprava kojom se dokazuje svojstvo u kojem je član posade ukrcan na plovilo i trajanje plovidbene službe;
7. **plovidbeni staž** je vrijeme, mjereno u danima, koje su članovi posade proveli na plovilu tokom putovanja na unutrašnjim plovnim putevima i/ili na moru, uključujući aktivnosti utovara i istovara koje zahtijevaju aktivne navigacijske operacije, što je potvrđeno od strane nadležnog organ;
8. **plovilo građeno za lične potrebe graditelja** (samogradnja) – plovilo koje je pretežno izgradio njegov budući korisnik za lične potrebe.
9. **plovilo na vazdušnom jastuku** je nedplasmansko plovilo (plovilo bez istisnine ili deplasmana) čiji je trup tokom plovidbe potpuno iznad površine usljed djelovanja aerodinamičkih sila generisanih površinskim efektom
10. **plovni objekat Evropske unije** je plovni objekat koje ima državnu pripadnost jedne od država članica Evropske unije prema propisima države u kojoj je registrovano;
11. **plovni objekat u raspremi** je plovni objekat koji ne obavlja komercijalne operacije, koji nije pod teretom, odnosno ne čeka na ukrcavanje ili iskrcavanje tereta, niti vrši remont ili nužnu popravku uz operativnu obalu;
12. **podmornica** jebrod koji je projektovan, građen i osposobljen prvenstveno za plovidbu ispod vodene površine. Strana podmornica i drugo podvodno prevozno sredstvo, ukoliko nema posebno odobrenje, dužno je za vrijeme prolaska unutrašnjim morskim vodama Crne Gore ploviti morskom površinom i vijati zastavu svoje države i zastavu Crne Gore.

Podmornica može biti čamac ili putnički brod koji prvenstveno radi pod vodom i oslanja se na podršku pomorskog broda ili objekta na kopnu za nadgledanje, punjenje izvora energije, punjenje vazduha pod pritiskom i/ili punjenje sistema za održavanje života;

1. **pojednostavljeni zapisivač podataka o putovanju** (S-VDR) je uređaj čija je svrha da pomogne prilikom utvrđivanja uzroka pomorske nesreće, a čiji funkcionalni zahtjevi udovoljavaju Poglavlju V. SOLAS Konvencije;
2. **pokretni objekat za bušenje na moru** (Mobile Offshore Drilling Unit) je pomorski objekat koji je namijenjen za plovidbu i za istraživanje ugljovodonika, konstruisan i opremljen u skladu sa SOLAS Konvencijom i Pravilnikom o konstrukciji i opremi pokretnog od-obalnog objekta za bušenje (MODU Kodeks);
3. **pomorac** je bilo koje lice koje je zaposleno ili obavlja službu ili koje radi u bilo kojem svojstvu na brodu ili jahti na kojoj se primjenjuje MLC Konvencija;
4. **pomorska plovidba**je plovidba koja se obavlja na moru i rijekama crnogorskog jadranskog sliva do granice do koje su one plovne s morske strane (plovidba na rijeci Bojani do granice njene plovnosti sa morske strane i vodama Skadarskog jezera i Rijeke Crnojevića.
5. **pomorski brod**, osim ratnog broda, je plovni objekt namijenjen za plovidbu morem, čija je dužina trupa veća od 12 m, ili je namijenjen da prevozi više od 12 putnika, koji može biti putnički, teretni, tehnički plovni objekt, ribarski, javni ili naučno-istraživački;
6. **pomorski tehnički plovni objekat** je pomorski brod sa ili bez mašinskog pogona koji je namijenjen za obavljanje radova (bager, dizalica, rovokopač, pobijač pilona, liftovi platforma za istraživanje i eksploataciju nafte i sl.);
7. **postojeći pomorski brod** je pomorski brod koji nije novi brod;
8. **priznata organizacija ili priznato klasifikaciono društvo**je organizacija ili klasifikaciono društvo, koja ispunjava uslove propisane posebnim propisom i koja je ovlaštena od Ministarstva za obavljanje statutarne certifikacije objekata, a koja obuhvata obavljanje pregleda i izdavanje propisanih isprava.
9. **procijenjeno vrijeme dolaska broda u luku** (ETA) je procijenjeno vrijeme dolaska broda na pilotsku stanicu, na vez ili sidrište, zavisno od toga što je prije;
10. **procijenjeno vrijeme odlaska broda iz luke** (ETD) je procijenjeno vrijeme odlaska broda na pilotsku stanicu, odlaska broda sa veza ili sidrišta, zavisno od toga što je prije;
11. **putnik** je svako lice osim: zapovjednika broda i članova posade ili drugih lica zaposlenih ili uključenih u bilo koju djelatnost na brodu za potrebe toga broda; i dijete mlađe od jedne godine;
12. **putnički pomorski brod** je pomorski brod na mehanički pogon koji je namijenjen za prevoz više od 12 putnika;
13. **putnički pomorski brod klase A** je pomorski brod koji plovi u morskom području izvan područja B, C i D;
14. **putnički pomorski brod klase B** je pomorski brod koji plovi u morskom području čije su geografske koordinate udaljene manje od 20 milja od osnovne linije u smjeru mora, uzimajući u obzir srednju visinu morskih mijena, izuzev morskih područja C i D;
15. **putnički pomorski brod klase C** je pomorski brod koji plovi u morskom području čije su geografske koordinate udaljene manje od 3 milja od osnovne linije u smjeru mora, uzimajući u obzir srednju visinu morskih mijena, za plovidbu u periodu od 01. maja do 31. septembra tekuće godine, izuzev morskog područja D;
16. **putnički pomorski brod klase D** je pomorski brod koji plovi u unutrašnjim morskim vodama;
17. **radio straža** je stalna dostupnost pomorskog objekta u kontinuiranom slušanju i odgovoru na pozive koji se obavljaju preko propisanih VHF kanala radio stanice u zavisnosti od opremljenosti pomorskog objekta;
18. **ratni brod** je brod, uključujući ratnu podmornicu, koji pripada mornarici, nosi vanjske oznake raspoznavanja ratnog broda i njegove državne pripadnosti, nalazi se pod zapovjedništvom vojnog lica i ima vojnu posadu;
19. **Registar**jeknjiga i elektronski zapis evidencije jahti u koju se upisuju podaci o njihovom identitetu, karakteristikama, vlasnicima i založnim pravima;
20. **rekreativno plovilo** je plovni objekat bilo koje vrste namijenjeno za sport I razonodu dužine trupa od 2,5 do 24 metra mjereno prema usaglašenoj normi, nezavisno od vrste pogona I plovni objekat koji je predhodno korišćen za privrednu djelatnost ili za obuku rekreacijskog jedrenja stavlja na tržište za rekreacijske svrhe;
21. **ribarski pomorski brod** je pomorski brod na mehanički pogon namijenjen i opremljen za ulov ribe i drugih živih organizama iz mora ili sa morskog dna, čija je dužina veća od 12 metara;
22. **rizični profil** je profil stranog plovnog objekta koji se određuje kombinacijom opštih parametara (vrsta, starost, zastava, priznata organizacija, rezultati kompanije i drugo) i istorijskih parametara (broj nedostataka broda i zabrana plovidbe u određenom razdoblju i drugo);
23. **ro-ro putnički brod** je pomorski brod koji prevozi više od 12 putnika, a koji ima ro-ro prostore za ukrcaj, smještaj I iskrcaj drumskih vozila;
24. **sertifikat o unutrašnjoj plovidbi Evropske unije** je sertifikat izdat od nadležnog organa države članice Evropske unije, kojim se potvrđuje da je konstrukcija i održavanje plovila u skladu sa zahtjevima zakonodavstva Evropske unije o tehničkim uslovima za plovila;
25. **sertifikat o kvalifikaciji Evropske unije** je sertifikat izdat od nadležnog organa države članice Evropske unije, kojim se potvrđuje da neko lice ispunjava zahtjeve zakonodavstva Evropske unije o stručnim kvalifikacijama;
26. **Sertifikat o registraciji** je potvrda sa kojom se dokazuje da je jahta upisana u Registar i da je sposobna za plovidbu;
27. **sidrište** je uređeni i označeni dio mora namijenjen sidrenju plovnih objekata;
28. **sistem praćenja i identifikacije brodova na velikoj udaljenosti** (Long Range Identification and Tracking- LRIT) u skladu s Pravilom 19-1, Poglavlja V, SOLAS konvencije;
29. **slična faza izgradnje** je faza u kojoj:
    * + započinje gradnja prepoznatljiva za određeni brod; i
      + ukupna količina materijala kojom je počela gradnja broda obuhvaća najmanje 50 tona ili 1 % procijenjene mase svih strukturnih materijala, zavisno od toga koja je od tih vrijednosti manja;
30. **SOLAS Konvencija** je Međunarodna konvencija o sigurnosti ljudskih života na moru;
31. **specifični rizik** je sigurnosna opasnost koja je posljedica posebnih uslova plovidbe koji zahtijevaju od zapovjednika plovila da ima kompetenciju veću od one koja se očekuje prema opštim standardima kompetencije za nivo upravljanja;
32. **standard ES-TRIN** je Evropski standard koji utvrđuje tehnička pravila za plovne objekte na unutrašnjim plovnim putevima koji je izradio Evropski komitet za izradu standarda u unutrašnjoj plovidbi;
33. **starost** je starost broda izražena brojem godina nakon datuma isporuke broda;
34. **stvarno vrijeme dolaska broda u luku** (ATA) je vrijeme kada je brod na sidrištu oborio sidro, istegao sidreni lanac i istakao sidrene oznake, i radio stanicom potvrdio vrijeme i poziciju sidrenja, odnosno vrijeme dolaska broda na pilotsku stanicu ako brod uplovljava u luku uz pomoć pilota, odnosno ako brod uplovljava bez pilota vrijeme priveza na odobrenom vezu, zavisno od toga što je prije;
35. **stvarno vrijeme odlaska broda iz luke**(ATD) je vrijeme kada je brod na sidrištu podignuo sidro, i radio stanicom potvrdio vrijeme odlaska, odnosno vrijeme odveza na odobrenom vezu, zavisno od toga što je prije;
36. **strani javni brod** je brod organa strane države, koji služi isključivo u neprivredne svrhe, osim ratnog broda;
37. **strana jahta** je jahta koja ima stranu državnu pripadnost;
38. **strani plovni objekat** je pomorski objekat, osim ratnog broda i čamca, koji ima stranu državnu pripadnost;
39. **strani ratni brod** je brod, uključujući podmornicu, koji ima stranu državnu pripadnost, pripada mornarici, nosi vanjske oznake raspoznavanja ratnog broda i njegove državne pripadnosti, nalazi se pod zapovjedništvom vojnog lica i ima vojnu posadu;
40. **strani ribarski brod** je brod strane državne pripadnosti na mašinski pogon namijenjen i opremljen za ulov ribe i drugih morskih organizama;
41. **strani čamac** je plovni objekt koji ima stranu državnu pripadnost;
42. **surveyor je** lice koje ovlasti Organ uprave nadležan za pregled i utvrđivanje sposobnosti za plovidbu jahte i baždarenje broda i jahte;
43. **šema odvojene plovidbe** je režim usmjeravanja plovidbe plovnih objekata, radi odvajanja suprotnih smjerova plovidbe odgovarajućim objektima sigurnosti plovidbe, odnosno oznakama na pomorskim kartama kojima se utvrđuje plovidbeni put odgovarajućeg područja;
44. **tanker** je teretni pomorski brod konstruisan ili prilagođen za prevoz rasutih tečnih zapaljivih tereta;
45. **tegljač** je pomorski brod, odnosno brod unutrašnje plovidbe koji je namijenjen tegljenju ili potiskivanju drugih plovnih objekata;
46. **teretni pomorski brod** je pomorski brod, uključujući brzi teretni pomorski brod, koji nije putnički brod;
47. **tehnički plovni objekat unutrašnje plovidbe** je plutajuća konstrukcija opremljena radnim uređajima, kao što su dizalice, jaružala, pobijač pilona ili liftovi (bager, dizalica, jaružalo, ploveća naprava, platforma i sl.);
48. **teretni brod** je brod namijenjen za prevoz tereta sa ili bez mašinskog pogona;
49. **tehnički plovni objekat** je brod sa ili bez mašinskog pogona koji je namijenjen za obavljanje radova (bager, dizalica, rovokopač i slično);
50. **THETIS** je baza podataka inspekcijskih pregleda, odnosno informacioni sistem koji sadrži podatke o inspekcijskim pregledima koji se obavljaju u Paris MoU regionu;
51. **tijelo za ocjenjivanje usaglašenosti** je pravno lice koje ispunjava uslove propisane posebnim propisom i koje je ovlašćeno za obavljanje sertifikacije pomorske opreme ili je ovlašćeno za obavljanje ocjene usklađenosti čamaca za sport i razonodu i jahti dužine do 24 metra tokom gradnje;
52. **trgovačka mornarica** obuhvata brodove i druge plovne objekte, osim ratnih brodova;
53. **unutrašnja plovidba** je plovidba koja se obavlja na unutrašnjim vodama;
54. **unutrašnje vode** su rijeke, kanali i jezera, osim rijeke Bojane do granice njene plovnosti sa morske strane, vode Skadarskog jezera i rijeka Rijeka Crnojevića;
55. **hidroavion** je vazduhoplov konstruisan da može manevrisati na vodi;
56. **CE oznaka** je oznaka kojom proizvođač pokazuje da je proizvod u skladu sa važećim zahtjevima utvrđenim u harmonizacionom zakonodavstvu Evropske unije koje predviđa njegovo postavljanje;
57. **čamac** je plovni objekt namijenjen za plovidbu morem koji je registrovan za prevoz najviše 12 putnika, čija je dužina trupa veća od 2,5 metra, a manja ili jednaka 12 metara, ili ukupne snage pogonskog uređaja većeg od 5 kW, a ne obuhvata: plovila koja ne pripadaju drugom pomorskom objektu u svrhu prikupljanja, spašavanja ili obavljanja radova; plovila namijenjena isključivo za takmičenje; kanue, kajake, gondole I pedaline; daske za jedrenje i daske za jahanje na talasima;
58. **čamac za lične potrebe** je čamac za sport i razonodu koji se ne koristi za privrednu djelatnost, odnosno rekreativno plovilo dužine između 2,5 i 12 metara, uključujući lično plovilo na vodeni mlazni pogon bez obziru na dužinu trupa;
59. **čamac za privrednu djelatnost** je čamac koji se koristi za obavljanje privredne djelatnosti;
60. **čamac unutrašnje plovidbe** je plovilo namijenjeno isključivo za plovidbu unutrašnjim vodama, koje nije brod, plutajući objekat ili skela, a čija je dužina trupa veća od 2,5 metara, ali manja ili jednaka 15 metara, ili ukupne snage pogonskog uređaja veće od 5 kW, koji je registrovan za prevoz najviše 12 putnika.
61. **čamac unutrašnje plovidbe za privrednu djelatnost** jeste čamac koji se koristi za obavljanje privredne djelatnosti;
62. **čamac unutrašnje plovidbe za lične potrebe** je čamac za sport i razonodu koji se ne koristi za privrednu djelatnost, odnosno rekreativno plovilo dužine između 2,5 i 12 metara, uključujući lično plovilo na vodeni mlazni pogon bez obziru na dužinu trupa;
63. **čamac ili jahta na jedra** je čamac ili jahta koja kao pogonski uređaj koristi jedra dovoljne površine pomoću kojih se može kretati na moru, u granicama sopstvenog područja plovidbe ili unutrašnjim vodama, s tim da ovaj pojam ne isključuje čamce ili jahte koje uz jedra imaju i mehanički pogonski uređaj, kojeg ne koriste prilikom plovidbe;
64. **član posade palube** je lice koje je uključeno u opšte operacije upravljanja plovilom koje plovi na unutrašnjim vodama, i koje obavlja različite zadatke vezane za plovidbu, kontrolu rada plovnog objekta, prevoz putnika, pomorski inženjering, održavanje i popravku, komunikaciju, zdravlje i sigurnost, zaštitu okoline, osim lica koja su isključivo zadužena za rad motora, dizalica ili električne i elektronske opreme;
65. **čun** je čamac za plovidbu na Skadarskom jezeru i Rijeci Crnojevića, odnosno unutrašnjim vodama, tradicionalne drvene gradnje, specifične izrade i konstrukcije, koje predstavlja kulturno dobro i dio crnogorskog nasljeđa.
    1. **POSLOVI SIGURNOSTI PLOVIDBE**

**Poslovi od javnog interesa**

**Član 9**

Radi zaštite ljudskih života i sigurnosti plovidbe u unutrašnjim morskim vodama, teritorijalnom moru i unutrašnjim vodama, Crne Gora obezbjeđuje obavljanje poslova od javnog interesa kako slijedi:

a) uređivanje i održavanje plovnih puteva;

b) postavljanje i održavanje objekata sigurnosti plovidbe;

c) obavljanje hidrografske I meteorološke djelatnosti;

d) traganje i spašavanje lica na moru;

e) nadzor i upravljanje pomorskim saobraćajem;

f) radio-službu na obalnoj radio stanici;

g) pomorsku meteorološku i hidrografsku službu;

h) poslove predviđanja, sprečavanja, ograničavanja, spremnosti za reagovanje na iznenadna zagađenja mora;

i) inspekcijski nadzor nad primjenom ovog zakona, I

j) druge usluge sigurnosti plovidbe utvrđene međunarodnim ugovorima.

Poslove iz stava 1 tač. a), b), d), e), f), g) i h) ovog člana obavlja Organ uprave.

Poslove iz stava 1 tačka c) ovog člana obavlja organ uprave nadležan za hidrografsku i meteorološku djelatnost u skladu sa zakonom.

Poslove iz stava 1 tačka i) ovog člana obavlja Ministarstvo putem Lučkih kapetanija, odnosno Inspektora sigurnosti plovidbe i PSC inspektora.

Upravni nadzor nad sprovođenjem poslova iz stava 2 ovog člana vrši Ministarstvo.

Organ uprave iz stava 2 ovog člana dužan je svake godine dostaviti Ministarstvu godišnji program rada za sledeću godinu i godišnje izvještaje o realizaciji plana rada i stanju sigurnosti plovidbe za prethodnu godinu.

Izuzetno od stava 2 ovog člana plovne puteve koji se nalaze u lučkim područjima, u skladu sa zakonom, održava i uređuje organ uprave nadležan za upravljanje lukama, odnosno pravno lice koje upravlja morskim dobrom, prema dubinama iz službenih pomorskih navigacijskih karata i publikacija.

**Naknada za sigurnost plovidbe i zaštitu mora od zagađenja**

**Član 10**

Za obavljanje poslova od javnog interesa iz člana 9 stav 1 tač. d), e) i h) ovog zakona vlasnici ili korisnici jahti i čamaca plaćaju naknadu za sigurnost plovidbe i zaštitu mora od zagađenja kada plove ili borave u unutrašnjim morskim vodama i teritorijalnom moru Crne Gore.

Naknada iz stava 1 ovog člana koja se utvrđuje u odnosu na kategoriju, vrstu, veličinu i namjenu, kao i vrstu i snagu pogonskog motora plovnog objekta, utvrđuje Vlada Crne Gore (u daljem tekstu: Vlada).

Izuzetno od stava 1 ovog člana, naknadu za sigurnost plovidbe i zaštitu mora od zagađenja ne plaćaju plovni objekti koji koriste pravo neškodljivog prolaska teritorijalnim morem bez uplovljavanja u luke i na sidrišta Crne Gore, plovni objekti u vanrednim okolnostima, odnosno u okolnostima koje nijesu redovna plovidba, strani plovni objekti koji učestvuju u akcijama ili vježbama traganja i spašavanja lica na moru.

Sredstva ostvarena od naknade iz stava 2 ovog člana prihod su budžeta Crne Gore (u daljem tekstu: Budžet).

Plovni put

Član 11 ﻿

Plovni put u unutrašnjim morskim vodama i teritorijalnom moru Crne Gore je morski pojas dovoljno dubok i širok za sigurnu plovidbu plovnog objekta, koji je po potrebi i označen, osim ako to nije drugačije uređeno ovim zakonom.

Obavezan plovni put, šemu odvojene plovidbe, sistem javljanja pomorskih objekata, kao i način upravljanja pomorskim saobraćajem radi sigurnosti plovidbe u unutrašnjim morskim vodama i teritorijalnom moru Crne Gore, propisuje organ državne uprave nadležan za poslove pomorstva (u daljem tekstu: Ministarstvo).

U svrhu sigurnosti plovidbe, zaštite mora od zagađenja, sprečavanja ugroženosti morskog biodiverziteta, kao i radi smanjenja opasnosti od većih pomorskih nezgoda, Ministarstvo može zabraniti plovidbu u pojedinim dijelovima unutrašnjih morskih voda ili teritorijalnog mora za određene vrste i veličine plovnih objekata, odnosno za brodove koji prevoze određenu vrstu tereta.

Plovni putevi i šeme odvojene plovidbe iz stava 2 ovog člana mogu se propisati u posebno zaštićenim dijelovima prirode uz suglasnost organa državne uprave nadležnog za poslove zaštite prirode.

Plovni put, šema odvojene plovidbe i sistem javljanja pomorskih objekata iz stava 2 ovog člana ucrtavaju se u pomorske navigacijske karte koje izdaje organ uprave nadležan za hidrografsku djelatnost i objavljuje u skladu sa zakonom.

Nautičke ili pomorske karte i publikacije bilo da su papirne ili elektronske moraju se ažurirati u redovnim sedmičnim intervalima u skladu sa važećim Oglasima za pomorce (Notices to mariners), kako one nacionalne tako i međunarodne, između ostalog i sa podacima vezanim za karakteristike plovnog puta, a posebno uspostavljenim separacionim zonama, tačkama javljanja, područjima zabranjenim za plovidbu i/ili sidrenje, bilo da se radi o povremenim, privremenim ili trajnim oglasima.

**Sidrišta i zone zabranjenog sidrenja**

**Član 12**

Zabranjeno je sidrenje i zadržavanje plovnih objekata u zonama zabranjenog sidrenja.

Zabranjeno je sidrenje i zadržavanje brodova i jahti na mjestima koja nijesu za tu namjenu uređena i obilježena.

Sidrišta i zone zabranjenog sidrenja određuju lučka kapetanija i organ uprave nadležan za hidrografsku djelatnost.

Nautičke ili pomorske karte, bilo da su papirne ili elektronske, moraju se ažurirati u redovnim sedmičnim intervalima u skladu sa važećim Oglasima za pomorce (Notices to mariners), kako one nacionalne tako i međunarodne, između ostalog i sa podacima vezanim za karakteristike plovnog puta, a posebno dubine.

**Objekti sigurnosti plovidbe**

**Član 13**

Objekti sigurnosti plovidbe postavljaju se u unutrašnjim morskim vodama i teritorijalnom moru Crne Gore kako bi se osiguralo sigurno odvijanje pomorskog saobraćaja.

Organ uprave postavlja objekte sigurnosti plovidbe i održava njihov ispravan rad.

Izuzetno od stava 2 ovog člana, objekte sigurnosti plovidbe koji se nalaze u lučkim područjima, u skladu sa zakonom, dužno je postaviti i održavati pravno lice kome je lučko područje dato u koncesiju, zakup odnosno korišćenje.

Izuzetno od st. 2 i 3 ovog člana, objekte sigurnosti plovidbe kojima se obilježavaju objekti, sredstva ili drugi zahvati na moru ili na obali koji predstavljaju stalne ili privremene prepreke na plovnom putu (mostovi, kablovi, potonuli objekti, objekti za istraživanje i proizvodnju ugljovodonika i sl.) dužan je postaviti i održavati investitor, vlasnik ili korisnik tog objekta ili sredstva odnosno nosilac poduhvata uz saglasnost organa uprave.

Na objekte sigurnosti plovidbe iz stava 1 ovog člana zabranjeno je postavljati natpise, uništavati i neovlašćeno postavljati, uklanjati, zamjenjivati ili mijenjati njihovo značenje.

Za postavljanje i održavanje objekata sigurnosti plovidbe, kao i poslove od javnog interesa iz člana 9 stava 1 tač. a) i f) plovni objekti kada plove ili borave u vodama Crne Gore plaćaju naknadu za upotrebu objekata sigurnosti plovidbe.

Naknada iz stave 6 ovog člana koja se utvrđuje u odnosu na kategoriju, vrstu, veličinu i namjenu plovnog objekta, utvrđuje Vlada.

Izuzetno od stava 7 ovog člana naknadu ne plaćaju brodovi koji koriste pravo neškodljivog prolaska teritorijalnim morem bez uplovljavanja u luke i na sidrišta Crne Gore, javni brodovi, ratni brodovi, kao i čamci, jahte i drugi plovni objekti u vanrednim okolnostima odnosno okolnostima koje nijesu redovna plovidba.

Sredstva ostvarena od naknade iz stava 6 ovog člana prihod su Budžeta.

Uređivanje, održavanje i označavanje plovnog puta i šema odvojene plovidbe propisuje Ministarstvo.

Nautičke ili pomorske karte, bilo da su papirne ili elektronske, moraju se ažurirati u redovnim sedmičnim intervalima u skladu sa važećim Oglasima za pomorce (Notices to mariners), kako one nacionalne tako i međunarodne, između ostalog i sa podacima vezanim objekte sigurnosti plovidbe.

**Registar objekata sigurnosti plovidbe**

**Član 14**

Podaci o objektima sigurnosti plovidbe koji se postavljaju i održavaju, evidentiraju se u registru objekata sigurnosti plovidbe.

Registar iz stava 1 ovog člana je javna knjiga koja se vodi u elektronskoj formi.

Registar iz stava 1 ovog člana vodi Ministarstvo.

Organ uprave, odnosno fizička ili pravna lica koja postavljaju i/ili održavaju objekte sigurnosti plovidbe dužni su dostavljati podatke o objektima sigurnosti plovidbe u registar iz stava 1 ovoga člana.

Organ uprave, odnosno fizička ili pravna lica iz stava 4 ovog člana dužna su o promjeni statusa objekta sigurnosti plovidbe bez odlaganja obavijestiti nadležnu organizacionu jedinicu Ministarstva (u daljem tekstu: lučku kapetaniju).

Način i uslove uspostavljanja i vođenja, kao i sadržaj registra objekata sigurnosti plovidbe, propisuje Ministarstvo.

**Klasifikacija objekata sigurnosti plovidbe**

**Član 15**

Objekti sigurnosti plovidbe se klasifikuju po vrstama i kategorizuju u odnosu na njihov značaj za sigurnost plovidbe.

Potreban broj, vrstu, poziciju odnosno područje rada objekata sigurnosti plovidbe, osim objekata iz člana 13 st. 3 i 4 ovog zakona, njihov značaj, promjenu ili njihovo uklanjanje/deaktiviranje propisuje Ministarstvo postupkom utvrđivanja procjene inteziteta pomorskog saobraćaja i rizika za ljudske živote i imovinu na moru, kao i uticaja na životnu sredinu, najmanje svake tri godine.

Obavezu postavljanja objekata sigurnosti plovidbe iz člana 13 st. 3 i 4 ovog zakona, njihovu vrstu, značaj, poziciju odnosno područje rada, karakteristike, kao i rokove postavljanja određuje nadležna lučka kapetanija.

U postupcima iz st. 1 i 2 ovog člana Organ uprave utvrđuje jedinstveni broj objekta sigurnosti plovidbe, naziv, karakteristiku, tačnu poziciju, a po potrebi i visinu nad morem, domet i obilježje svijetla odnosno druge tehničke karakteristike objekta sigurnosti plovidbe.

Ako lice iz člana 13 st. 3 i 4 ovog zakona ne postavi objekat sigurnosti plovidbe ili ako ga ne održava u ispravnom stanju, Organ uprave će na zahtjev nadležne lučke kapetanije, a na teret tog lica, postaviti objekat sigurnosti plovidbe ili ga dovesti u ispravno stanje.

Način i uslove postavljanja odnosno uklanjanja i deaktiviranja, održavanja, klasifikacije i kategorizacije objekata sigurnosti plovidbe, sistem obilježavanja vrste i karakteristike objekata sigurnosti plovidbe iz ovoga člana propisuje Ministarstvo.

Podatke iz stava 4 ovog člana Organ uprave unosi u registar iz člana 14 stav 1 ovog zakona.

Najveća dozvoljena brzina plovidbe

Član 16 ﻿

Plovni objekat prilikom plovidbe unutrašnjim morskim vodama i teritorijalnim morem Crne Gore dužan je da postupa u skladu sa ovim zakonom, na način kojim se izbjegava sudar na moru, kao i međunarodnim pravilima o sigurnosti plovidbe.

Brzina plovidbe plovnog objekta ne smije biti veća od:

1) deset čvorova u Bokokotorskom zalivu i parkovima prirode Platamuni, Katič i Stari Ulcinj;

2) šest čvorova:

- u Kumborskom tjesnacu, između koordinata:

a) 42˚26,1’N 018˚36,6’E

b) 42˚25,47’N 018˚36,26’E

c) 42˚25,85’N 018˚34,63E

d) 42˚26,47’N 018˚35,01’E,

- u tjesnacu Verige, između koordinata:

a) 42˚28,65’N 018˚41,41’E

b) 42˚28,77’N 018˚41,11’E

c) 42˚27,65’N 018˚40,15E

d) 42˚27,46’N 018˚41,02’E, i

- na rijeci Bojani;

3) četiri čvora na lokacijama Skadarskog jezera: kanal Rijeke Crnojevića, kanal rijeke Karatuna, oba kraka rijeke Morače koja pripadaju Nacionalnom parku Skadarsko jezero, područje Mihailovići, Poseljanski zaliv, Biški rep, ušće Rijeke Crnojevića, ušće Bazagurske matice, područje oko ostrva Liponjak u zonama u kojima je zabranjen ribolov.

Na Skadarskom jezeru zabranjena je plovidba plovilima na vodeni mlazni pogon i korišćenje plovnih objekata sa motorom jačine preko 7,35 kW bez odobrenja koje se izdaje u skladu sa zakonom kojim se uređuju nacionalni parkovi.

Izuzetno od stava 2 ovog člana, plovni objekat može ploviti većom brzinom u slučaju pogoršanih vremenskih prilika ili ugrožavanja sigurnosti plovidbe, uz saglasnost Organa uprave.

Plovni objekti do 24 metra mogu ploviti brzinom do četiri čvora iznad brzine propisane u stavu 2 tačka 1 i tačka 2 al. 1 i 2 ovog člana.

Javni plovni objekat, osim tehničkog plovnog objekta, koji koriste državni organi u obavljanju poslova iz svoje nadležnosti, mogu ploviti i brzinama većim od brzina iz stava 2 ovog člana i mogu koristiti plovne objekte sa motorom jačine preko 7,35 kW.

Lice koje upravlja plovnim objektom prilikom plovidbe, manevrisanja, pristajanja, privezivanja, odvezivanja i sidrenja u luci i na sidrištu dužno je da postupa na način kojim se ne ugrožavaju ljudski životi i ne nanosi šteta svom i drugim plovnim objektima, obali, napravama, uređajima i postrojenjima.

Prekoračenje brzine plovnog objekta iz stava 2 ovog člana utvrđuje se VTMIS sistemom iz člana 33 stav 1 ovog zakona.

Plovidba u uskom kanalu

Član 17

Uski kanal u Bokokotorskom zalivu čine Kumborski tjesnac i tjesnac Verige sa koordinatama iz člana 16 stav 2 tačka 2 al. 1 i 2 ovog zakona.

Plovni objekat koji plovi u uskom kanalu dužan je da plovi što bliže spoljnoj ivici uskog kanala koji se nalazi sa njegove desne strane.

Plovni objekat dužine manje od 20 m ili jedrenjak ne smije da ometa prolaz brodu koji može sigurno da plovi jedino unutar uskog kanala.

Ribarski brod zauzet ribarenjem ne smije da ometa prolaz bilo kojem drugom brodu koji može sigurno da plovi jedino unutar uskog kanala.

Plovni objekat ne smije presijecati uski kanal, ako to presijecanje ometa prolaz brodu koji jedino sigurno plovi unutar uskog kanala.

Zabranjeno je mimoilaženje brodovima i jahtama većim od 3000 BT u tjesnavu Verige.

Zabranjeno je preticanje u uskom kanalu broda koji jedino sigurno plovi unutar uskog kanala.

Brod koji se približava zavoju ili području uskog kanala, gdje se drugi brodovi ne vide zbog prepreke, mora da plovi sa posebnom pažnjom i oprezom, uz obavezno oglašavanje odgovarajućim zvučnim signalom.

Zabranjeno je sidrenje plovnih objekata u uskom kanalu.

Pravila o izbjegavanju sudara na moru propisuje Ministarstvo.

**Utvrđivanje uslova za zahvate u prostoru morske obale, unutrašnjih morskih voda, teritorijalnog mora i epikontinentalnog pojasa Crne Gore**

**Član 18**

U postupku donošenja dokumenata i akata prostornog uređenja i gradnje, Ministarstvo učestvuje u utvrđivanju uslova za zahvate u prostoru morske obale, unutrašnjih morskih voda, teritorijalnog mora i epikontinentalnog pojasa Crne Gore.

Nosilac izrade akta ili dokumenta prostornog uređenja dužan je pravovremeno obavijestiti Ministarstvo o donošenju dokumenata, odnosno akata prostornog uređenja i gradnje radi dobijanja saglasnosti i posebnih uslova u vezi sigurnosti plovidbe i zaštite mora od zagađenja sa brodova.

U postupcima donošenja dokumenata ili akata iz stava 1 ovog člana, Ministarstvo može zatražiti izradu pomorske studije naročito za zahvate u morskom prostoru koji bitno utiču na sigurnost plovidbe i zaštitu mora od zagađenja sa brodova.

Pomorska studija je obavezna za zahvate gradnje ili rekonstrukcije kojima se mijenja konfiguracija morskog dijela luke, lučkog basena ili terminala.

Pomorsku studiju iz st. 3 i 4 ovog člana investitor je dužan izraditi i dostaviti Ministarstvu na odobrenje prije dobijanja dokumenata ili akata prostornog uređenja i gradnje ili prije promjene namjene luke, lučkog basena ili terminala.

Pomorska studija iz st. 3 i 4 ovog člana treba da obuhvati najmanje navigacijska, meteorološko-okeanografska i hidrografska obilježja akvatorijuma, odnosno zahvata u prostoru, tehničko-tehnološka i saobraćajno-plovidbena obilježja zahvata u morskom prostoru, mjere pomorske sigurnosti u pogledu plovidbe i boravka pomorskih objekata i zaštite mora od zagađenja sa pomorskih objekata pri prilazu i unutar zahvata u morskom prostoru i postupke u vanrednim situacijama po sigurnost plovidbe i zaštitu mora od zagađenja.

Akti prostornog uređenja za zahvate u prostoru iz stava 1 ovog člana moraju da sadrže i da se zasnivaju na službenim hidrografskim i okeanografskim podacima.

Izdavanje odobrenja

Član 19

Odobrenja za postavljanje kaveza-plutača za uzgoj školjki, riba i slično od uticaja na sigurnost plovidbe izdaju se na osnovu saglasnosti Lučke kapetanije.

Odobrenja za postavljanje kaveza-plutača za uzgoj školjki, riba i slično od uticaja na sigurnost plovidbe izdaje Ministarstvo na osnovu saglasnosti Lučke kapetanije za prostorno-plansku i projektno-tehničku dokumentaciju, uz uslove i mjere sigurne plovidbe utvrđene tim odobrenjem.

Zabranjeno je izvođenje bilo kakvih hidro-tehničkih/hidro-građevinskih radova na plovnom putu (potapanjem ili iskrcavanjem ili nasipanjem bilo kakvog materijala, postavljanjem plutača, kablova, cjevovoda, mostova, pobijanjem stubova, i sl.) bez odobrenja Ministarstva, koje se izdaje na osnovu odobrene prostorno-planske i projektno-tehničke dokumentacije, te bez tehničkog nadzora ovlaštene osobe za vršenje nadzora nad izvođenjem takvih radova.

Zabrana iz stave 2 ovog člana ne odnosi se na ograđivanje kupališta sa morske strane međusobno povezanim plutajućim bovama - konopom, u skladu sa tehničkim pravilima vezanim za to.

O uslovima i promjenama plovidbe iz odobrenja Ministarstva, kao i o trajanju radova na plovnom putu i u luci/pristaništu iz stava 1 ovog člana Uprava je dužan da obavijesti učesnike u plovidbi na tom plovnom putu, odnosno luci/pristaništu, emitovanjem odgovarajućeg navigacijskog upozorenja putem obalne radio stanice.

Obilježavanje prepreka

Član 20

Investitor, vlasnik ili korisnik objekata ili sredstava postavljenih uz odobrenje Ministarstva, koji predstavljaju stalne ili privremene prepreke na plovnom putu i u luci (mostovi, kablovi, potonuli objekti, vjetrogeneratori, konvertori energije talasa i sl.) dužan je da na njima postavi i održava svijetla i znakove za obilježavanje tih prepreka, radi obezbjeđenja sigurnosti plovidbe, a na način kako to propiše Organ uprave.

O uslovima i promjenama plovidbe, kao i o trajanju radova na plovnom putu i u luci iz stava 1 ovog člana Organ uprave je dužan da obavijesti učesnike u plovidbi na tom plovnom putu, odnosno luci putem radio-službe obalne radio stanice.

Prostor namjenjen za sport, rekreaciju i razonodu

**Član 21**

Na određenom dijelu plovnog puta mogu se održavati sportska takmičenja i priredbe, u zavisnosti od intenziteta pomorskog saobraćaja, a na osnovu odobrenja Organa uprave.

Odobrenje iz stava 1 ovog člana izdaje se na osnovu zahtjeva organizatora sportskog takmičenja, odnosno priredbe, koji se podnosi najkasnije 15 dana prije početka održavanja takmičenja, odnosno priredbe.

Odobrenjem iz stava 1 ovog člana za sportsko takmičenje u podvodnom ribolovu ili drugoj aktivnosti pod vodom određuje se prostor za takmičenje i način označavanja prostora za takmičenje.

O održavanju sportskog takmičenja, odnosno priredbe, Organ uprave je dužan da preko pomorskog operativnog centra obavijesti učesnike u pomorskom saobraćaju, najkasnije osam dana prije početka takmičenja, odnosno priredbe.

Uklanjanje oznaka, uređaja i predmeta nakon održavanja priredbe

Član 22 ﻿

Organizator sportskog takmičenja, odnosno priredbe iz člana 21 ovog zakona dužan je da sa plovnog puta, ukloni oznake, uređaje I predmete koji su postavljeni radi održavanja sportskog takmičenja, odnosno priredbe, u roku od 24 sata nakon održavanja sportskog takmičenja, odnosno priredbe.

Ako organizator sportskog takmičenja, odnosno priredbe sa plovnog puta ne ukloni oznake, uređaje I predmete, uklanjanje oznaka, uređaja I predmeta izvršiće Organ uprave o trošku organizatora.

**Služba dežurstva**

**Član 23**

Organ uprave dužan je da organizuje službu dežurstva 24 sata neprekidno u vršenju poslova radio-službe radi zaštite ljudskih života i sigurnosti plovidbe na moru u skladu sa zakonom i odgovarajućim međunarodnim propisima.

Plovni objekti koji u skladu sa zakonom i međunarodnim propisima imaju instaliranu VHF DSC radio stanicu, moraju za vrijeme plovidbe da slušaju radio frekvencije na kanalu 16 i odgovaraju na pozive u odnosu na sigurnost pomorske plovidbe.

Način i uslove rada radio-službe i uslove koje treba da ispunjavaju obalne i brodske radio-stanice propisuje Ministarstvo.

Vršenje aktivnosti pod vodom

Član 24

Lice koje obavlja podvodni ribolov, podvodna istraživanja ili druge aktivnosti pod vodom dužno je da za vrijeme ronjenja po vodenoj površini za sobom povlači žuti ili narandžasti balon (bovu), prečnika najmanje 60 cm.

Na plovnom objektu sa kojega je lice iz stave 1 ovog člana započelo podvodni ribolov, podvodna istraživanja ili druge aktivnosti mora se nalaziti drugi član ili članovi posade, koji će održavati početnu poziciju tih aktivnosti i isticati dnevnu, odnosno noćnu signalizaciju u skladu sa međunarodnim ugovorima.

Obuka na plovilima na vodeni mlazni pogon ﻿

Član 25 ﻿

Obuka na plovilima na vodeni mlazni pogon može se vršiti na obilježenim vodenim površinama (poligon za obuku), koje određuje pravno lice koje upravlja morskim dobrom, uz saglasnost Ministarstva.

Obuku na poligonu za obuku mogu da vrše privredna društva i preduzetnici, koji ispunjavaju uslove u pogledu opreme i kadra, na osnovu odobrenja pravnog lica koje upravlja morskim dobrom, uz saglasnost Ministarstva.

Način obilježavanja vodenih površina iz stava 1 ovog člana, sa prilazima od mjesta polaska do poligona za obuku, način postupanja prilikom obuke na poligonima i bliže uslove iz stava 2 ovog člana, propisuje organ državne uprave nadležan za turizam, uz saglasnost Ministarstva.

Zabrana plovidbe, pristajanja i sidrenja

Član 26 ﻿

Zabranjena je plovidba, pristajanje, sidrenje i pristajanje nasukivanjem plovnim objektima namijenjenim za prevoz putnika i tereta, gliserima, plovilima na vodeni mlazni pogon (skuter, jet-ski i sl.), odnosno na vazdušni jastuk, na uređenim, izgrađenim i prirodnim kupalištima.

Izuzetno od stava 1 ovog člana, ukrcaj i iskrcaj putnika i tereta na plovnim objektima može se privremeno vršiti na mjestima uz obalu na kojima postoji siguran privez ili vodeni prostor koji ima odgovarajuću dubinu i širinu potrebnu za manevrisanje plovnim objektom, na osnovu odobrenja Lučke kapetanije.

Odobrenje iz stava 2 ovog člana izdaje se na zahtjev stranke.

Ako Lučka kapetanija ne donese i ne dostavi stranci odobrenje iz stava 2 ovog člana u propisanom roku, smatraće se da je zahtjev za izdavanje odobrenja usvojen.

U slučaju iz stava 4 ovog člana stranka ima pravo da traži da joj Lučka kapetanija izda potvrdu da je njen zahtjev usvojen, u skladu sa zakonom kojim se uređuje upravni postupak.

Sidrenje i vezivanje plovnih objekata izvan lučkog područja i RoRo trajektnih pristaništa može da se vrši na uređenim i obilježenim mjestima određenim za sidrenje i vezivanje, uz saglasnost Lučke kapetanije prema planu pravnog lica koje upravlja morskim dobrom.

Prilikom odabira mjesta za sidrenje, lice koje upravlja plovnim objektom mora da vodi računa o mjestima gdje je sidrenje zabranjeno, kao i o usidrenim plovnim objektima.

Sidrenjem se ne smije ometati plovidba drugih plovnih objekata.

U akvatorijumu, od sidrišta prema obali, kao i na udaljenosti do 150 m od sidrišta u pravcu otvorenog mora zabranjeno je sidrenje pomorskih objekata i hidroaviona vlastitim sidrenim uređajima, osim u slučaju više sile ili nevolje na moru.

Približavanje obali

Član 27 ﻿

Plovni objekti prilikom plovidbe u vodama Crne Gore ne smiju se približavati obali i to:

1) brodovi, jahte i hidroavioni na udaljenosti manjoj od 300 m;

2) motorni čamci i ribarski brodovi na udaljenosti manjoj od 150 m.

Hidroavion može sletjeti na morsku površinu odnosno poletjeti sa morske površine na udaljenosti ne manjoj od 300 m od obale.

Izuzetno od odredbe stava 2 ovog člana hidroavion može sletjeti na morsku površinu odnosno poletjeti sa morske površine na udaljenosti ne manjoj od 150 m od obale, uz odobrenje Organa uprave pri čemu mjesto polijetanja/slijetanja mora biti objavljeno od strane organa uprave nadležnog za hidrografiju u skladu sa zakonom.

Hidroavion je dužan prijaviti mjesto i procijenjeno vrijeme polijetanja odnosno slijetanja Organu uprave preko službe nadzora i upravljanja pomorskim saobraćajem (u daljem tekstu: VTS sluzba) najkasnije 30 minuta prije polijetanja hidroaviona putem VHF kanala 10 odnosno 16.

Slijetanje i polijetanje iz stava 4 ovog člana dopušteno je samo danju uz dobru vidljivost i povoljne meteorološke uslove.

Izuzetno od stava 1 ovog člana, plovni objekti na motorni pogon mogu ploviti i na manjim udaljenostima od obale, radi uplovljenja u luku, na pristanište i sidrište ili pristajanja uz obalu u skladu sa članom 26 stav 2 ovog zakona, u zavisnosti od konfiguracije plovnog puta, pod uslovom da smanje brzinu tako da mogu lako i brzo obaviti manevar skretanja i zaustavljanja.

Čamci na vesla, daske za jedrenje i jahanje na talasima, kanui, kajaci, gondole, sandoline i pedaline mogu ploviti i na udaljenosti manjoj od 50 m od obale, a najdalje do 150 m.

Izuzetno od stava 3 ovog člana u Bokokotorskom zalivu čamci na vesla, daske za jedrenje i jahanje na talasima, kanui, kajaci, gondole, sandoline i pedoline mogu ploviti u zoni do 50 m od obale ili 50 m od ograđenog kupališta.

U vodenom prostoru pored kupališta plovni objekti mogu ploviti samo na udaljenosti većoj od 50 m od ograde uređenog ili izgrađenog kupališta.

Zabranjeno je glisiranje na udaljenosti manjoj od 200 m od obale.

Zabranjeno je glisiranje u Bokokotorskom zalivu tokom u periodu od večernjeg do jutarnjeg sumraka.

Zabrana plivanja

Član 28 ﻿

Zabranjeno je plivanje izvan ograđenog vodenog prostora uređenog ili izgrađenog kupališta i na udaljenosti većoj od 100 m od obale prirodnog kupališta.

Zabranjeno je u Bokotorskom zalivu plivanje izvan ograđenog vodenog prostora uređenog ili izgrađenog kupališta, kao i na udaljenosti većoj od 50 m od obale prirodnog kupališta.

Izuzetno od stava 1 ovog člana, dozvoljeno je plivanje i na udaljenosti većoj od 100 m od obale u vodenom prostoru prirodnog kupališta koje, po svojoj konfiguraciji, onemogućava plovidbu plovnih objekata (plićaci, sprudovi, hridi, grebeni i slično).

Izuzetno od stava 2 ovog člana, dozvoljeno je plivanje i na udaljenosti većoj od 50 m od obale prirodnog kupališta koje po svojoj konfiguraciji, onemogućava plovidbu plovnih objekta (plićaci, sprudovi, hridi, grebeni i slično).

Dozvoljeno je plivanje oko usidrene jahte na udaljenosti do 50 m ukoliko ne ugrožava sigurnost pomorske plovidbe.

Oštećeni, nasukani ili potopljeni plovni objekat

Član 29 ﻿

Vlasnik nasukanog, potopljenog ili plovnog objekta nesposobnog za manevrisanje, odnosno olupine kojima se ometa ili ugrožava sigurnost plovidbe dužan je da, plovni objekat odnosno olupinu na zahtjev Ministarstva, bez odlaganja, ukloni sa plovnog puta, pristaništa, lučkog područja ili sidrišta.

Ako vlasnik iz stava 1 ovog člana ne postupi po zahtjevu Ministarstva, Organ uprave će, ukloniti plovni objekat odnosno olupinu o trošku i riziku vlasnika ukoliko se plovni objekat odnosno olupina nalaze na plovnom putu, a ako se plovni objekat odnosno olupina nalaze u luci, sidrištu luke ili pristaništu plovni objekat odnosno olupinu će ukloniti pravno lice koje koristi luku, sidrište luke ili pristanište o trošku i riziku vlasnika.

Pravno ili fizičko lice kojem je luka ili dio luke dat na korišćenje u skladu sa zakonom, dužan je da čuva plovni objekat iz stava 2 ovog člana, kao i plovni objekat kojem Ministarstvo ili nadležni sud zabrani isplovljenje.

Plovni objekti koji su korišćeni ili osumnjičeni za izazivanje bilo kojih krivičnih djela u luci pored koncesionara mora da obezbjeđuje organ uprave nadležan za policijske poslove u skladu sa zakonom.

Zabranjeno je na plovni put, pristanište i u luku bacati predmete ili stvari koje mogu da ometaju ili ugroze sigurnost plovidbe.

Napušteni brod

Član 30 ﻿

Napuštenim brodom smatra se brod koji se nađe na plovnom putu i u luci koji napuste zapovjednik i posada broda, a brodar, u roku od osam dana od dana napuštanja posade broda, nije izvršio popunu broda drugom posadom u skladu sa ovim zakonom.

Brodar iz stava 1 ovog člana dužan je da brod ukloni sa plovnog puta i smjesti u luku radi čuvanja.

Ukoliko brodar iz stava 2 ovog člana nije poznat, uklanjanje broda sa plovnog puta u najbližu luku, radi čuvanja, vrši Organ uprave.

Ukoliko se, u roku od 30 dana od dana smještaja napuštenog broda u luku, ne utvrdi brodar, Organ uprave dužan je da, radi namirenja troškova uklanjanja, smještaja i čuvanja broda, podnese predlog nadležnom sudu za prodaju broda putem javnog nadmetanja radi izmirenja troškova.

Ako brodar nije dostupan ili se nalazi u inostranstvu, a napušteni brod je u takvom stanju da prijeti opasnost od potonuća ili predstavlja rizik za sigurnost plovidbe, luku i druge objekte i lica u luci ili na brodu, Organ uprave podnosi predlog nadležnom sudu za prodaju tog broda po hitnom postupku, u skladu sa zakonom.

Odredbe st. 1 do 5 ovog člana primjenjuju se i na brodske olupine.

Odredbe ovog člana primjenjuju se i na druge plovne objekte.

**Potonuli objekat**

**Član 31**

Ukoliko Ministarstvo utvrdi da objekat koji je potonuo kao posledica više sile ili nevolje u unutrašnjim morskim vodama i teritorijalnom moru, čiji vlasnik nije poznat, predstavlja rizik za sigurnost plovidbe na plovnom putu, pristaništu, lučkom području ili sidrištu, naložiće Organu uprave da ga ukloni.

Finansijska sredstva za uklanjanje objekta iz stava 1 ovog člana i napuštenog broda iz člana 30 stav 3 ovog zakona, Organ uprave obezbjeđuje iz Budžeta.

**IV. NADZOR I UPRAVLJANJE POMORSKIM SAOBRAĆAJEM**

**Nadzor i upravljanje**

**Član 32**

Nadzor i upravljanje pomorskim saobraćajem sprovodi se u cilju povećanja sigurnosti pomorske plovidbe, efikasnosti pomorskog saobraćaja i zaštite mora.

Nadzor i upravljanje pomorskim saobraćajem je:

1. prikupljanje podataka o pomorskim objektima i pomorskom saobraćaju;

2. davanje podataka pomorskim objektima;

3. davanje plovidbenih savjeta i podrške u plovidbi pomorskim objektima;

4. organizacija plovidbe i upravljanje pomorskim saobraćajem;

5. nadzor nad sigurnošću plovidbe u skladu sa odredbama ovog zakona i propisa donesenih na osnovu ovog zakona.

Nadzor i upravljanje pomorskim saobraćajem vrši VTS služba pružanjem VTS usluga i međusobnim djelovanjem sa pomorskim objektima i reagovanjem u promjenjivim plovidbenim okolnostima, a čiji zadatak je uspostaviti tok pomorskog saobraćaja u kojem svi učesnici pomorskog saobraćaja ostvaruju postavljene ciljeve uz ispunjavanje uslova sigurnosti plovidbe i zaštite mora i poštovanje propisa koji se odnose na plovidbu.

Nadzor i upravljanje pomorskim saobraćajem VTS sluzba vrši u saradnji sa Lučkom kapetanijom, organom uprave nadležnim za poslove hidrografije i plovnim objektima koji plove ili se nalaze u unutrašnjim morskim vodama i teritorijalnom moru Crne Gore.

Radnje iz stave 2 ovog člana pored VTMIS operatora vrše i dežurni VHF/GMDSS operateri Lučkih kapetanija, na područjima njihove mjesne nadležnosti, u interakciji sa plovnim objektima koji plove ili se nalaze u obalnom moru i unutrašnjim vodama Crne Gore i VTS službom.

Radnje iz stava 2 ovog člana obavljaju se u skladu sa pravilima struke, potvrđenim i objavljenim međunarodnim ugovorima, odredbama ovog zakona i propisa donesenih na osnovu ovog zakona.

**VTS služba**

**Član 33**

Poslove iz člana 32 ovog zakona, VTS služba obavlja tehničkim sistemom za nadzor i upravljanje pomorskim saobraćajem (u daljem tekstu: VTMIS), kojeg čine uređaji i oprema za automatsku identifikaciju brodova (AIS), radarski uređaji i oprema, pomorski radiokomunikacioni uređaji i oprema, elektronske pomorske karte i sistem nadzornih kamera, kao i jedinstveni nacionalni prozor u pomorstvu (NMSW).

VTS služba u obavljanju poslova nadzora i upravljanja pomorskim saobraćajem iz stava 1 ovog člana može zatražiti saradnju i podršku organa uprave nadležnog za policijske poslove, Mornarice vojske Crne Gore, i drugih tijela operativnog nadzora.

Način rada i poslove u obavljanju nadzora i upravljanja pomorskim saobraćajem, kao i saradnju iz stava 2 ovog člana propisuje Ministarstvo.

**Primjenjivanje pravila**

**Član 34**

Zapovjednik broda, član posade broda, lice koje upravlja čamcem ili jahtom i član posade čamca ili jahte, kao i zapovjednik hidroaviona na vodi u unutrašnjim morskim vodama i teritorijalnom moru Crne Gore, dužan je:

1) postupati prema pravilima plovidbe propisane međunarodnim ugovorima, ovim Zakonom i propisima donesenim na osnovu ovog Zakona,

2) dostavljati podatke VTS službi i VHF/GMDSS operaterima Lučkih kapetanija;

3) postupati po preporukama, savjetima i nalogu VTS službe.

**AIS uređaj**

**Član 35**

Brod koji plovi unutrašnjim morskim vodama i teritorijalnom moru Crne Gore, kao i plovni objekat registrovan za privrednu djelatnost (prevoz putnika, privredni ribolov) mora da bude opremljen AIS uređajem u skladu sa zahtjevima poglavlja V SOLAS konvencije, odnosno u skladu sa zahtjevima koje propisuje Ministarstvo.

Zapovjednik broda, odnosno lice koje upravlja plovnim objektom iz stava 1 ovog člana odgovoran je za stalan i neprekidan rad AIS uređaja, osim u slučajevima kada je međunarodnim sporazumima, ugovorima ili normama predviđena zaštita navigacionih podataka.

Stalnim i neprekidnim radom AIS uređaja iz stava 2 ovog člana smatra se automatsko emitovanje tačnih podataka odgovarajuće opremljenim obalnim stanicama, drugim brodovima, vazduhoplovima, uključujući identitet broda, vrstu, položaj, kurs, brzinu, navigacijski status i druge informacije koje se odnose na sigurnost, razmjena podataka sa obalnim stanicama, kao i korištenje u skladu sa Rezolucijom IMO-a A.917(22).

**VDR**

**Član 36**

Brod koji plovi u vodama Crne Gore mora da bude opremljen VDR-om kako slijedi:

– putnički brod i brzi putnički brod uposlen na međunarodnim putovanjima;

– teretni brod bruto tonaže 3000 i više građen nakon 1. jula 2002. godine;

– teretni brod bruto tonaže 3000 i više uposlen na međunarodnim putovanjima, građen prije 1. jula 2002. godine, danom pristupanja Crne Gore Europskoj uniji, koji može biti S-VDR.

**LRIT oprema**

**Član 37**

Brod na kojem se primjenjuje Pravilo 19-1 poglavlja V. SOLAS konvencije sa pripadajućim standardima i funkcionalnim zahtjevima odobrenim od strane Međunarodne pomorske organizacije (u daljem tekstu: IMO) moraju biti opremljeni LRIT opremom koja udovoljava tim standardima i zahtjevima ako plove u unutrašnjim morskim vodama I teritorijalnom moru Crne Gore.

VTS služba raspolaže odgovarajućom opremom koja omogućava primanje informacija sa LRIT opreme broda crnogorske državne pripadnosti koji plovi u međunarodnoj plovidbi, bez obzira gdje se brod nalazi.

**VTS usluge**

**Član 38**

VTS usluge se pružaju u vodama Crne Gore u skladu sa:

– Pravilom 12. Glave V. SOLAS Konvencije radi sigurnosti i nesmetanog funkcionisanja pomorskog saobraćaja i zaštite mora od zagađenja sa plovnih objekata;

– IALA VTS priručnikom, IALA Preporukama V 120, V127, V 136.

VTS usluge pružaju se u skladu s odredbama ovog zakona i procedura koje propisuje Organ uprave.

Podaci o VTS uslugama Organ uprave dostavlja organu uprave nadležnom za hidrografsku djelatnost radi objavljivanja u skladu sa zakonom.

**Informaciona podrška**

**Član 39**

VTS služba pruža informacionu podršku (u daljnjem tekstu: IS) od značaja za sigurnu plovidbu pomorskim objektima u vodama Crne Gore.

Informaciona podrška iz stava 1 ovog člana obuhvata uslugu pružanja sledećih podataka:

a) podatke o drugim plovnim objektima u vodama Crne Gore;

b) meteorološke i hidrografske podatke;

c) podatke o prihvatu broda u luci (vez/sidrište);

d) podatke o pilotaži;

e) podatke o uslovima na plovnom putu;

f) podatke o stanju objekata sigurnosti plovidbe;

g) podatke koji mogu predstavljati opasnost plovnim objektima;

h) druge podatke koji mogu biti od uticaja za sigurnost pomorskog saobraćaja.

Informaciona podrška iz stava 1 ovog člana obuhvata i uslugu pružanja podataka pomorskim objektima u sledećim slučajevima kada:

a) postoji očigledna neposredna i ozbiljna opasnost od pomorske nezgode;

b) pomorski objekat ne poštuje opšta pravila izbjegavanja sudara na moru koja se odnose na sigurnost plovidbe i time se očigledno ugrožava sigurnost plovidbe ili zagađenje mora;

c) pomorski objekat ne poštuje nacionalne propise koji se odnose na sigurnost plovidbe ili plovidbu uopšte;

d) pomorski objekat ne raspolaže dovoljnom količinom informacija o mogućoj prijetnji po sigurnost plovidbe ili je to vrlo vjerovatno;

e) bi uobičajena primjena nacionalnih i međunarodnih pravila od strane pomorskog objekta u nekom kasnijem trenutku mogla stvoriti usložnjavanje pomorskog saobraćaja.

Podaci iz st. 1 i 2 ovog člana pružaju se prilikom obaveznog javljanja plovnog objekta, na zahtjev plovnog objekta ili kada VTS operater procijeni neophodnim za sigurnost pomorskog saobraćaja.

Podatke iz stava 3 ovog člana VTS operater daje kada procijeni da je to neophodno za sigurnost pomorskog saobraćaja ili zaštitu mora od zagađenja sa pomorskih objekata.

Plovni objekat je dužan da na vlastitu odgovornost uzme u razmatranje podatke pružene u skladu sa odredbama ovog člana.

Podaci iz stava 2 tačka b) ovog člana zasnivaju se na službenim meteorološim i hidrografskim izvještajima organa uprave nadležnog za meteorološku i hidrografsku djelatnost.

Podaci iz stava 2 tačka f) ovog člana zasnivaju se na službenim obavještenjima za pomorce koje objavljuje organa uprave nadležnog za hidrografsku djelatnost (radiooglasi, SECURITE poruke i dr.) u skladu sa zakonom.

**Plovidbeni savjeti i podrška u plovidbi**

**Član 40**

VTS služba daje plovidbene savjete i podršku u plovidbi (Navigational Assistance Service – NAS) pomorskim objektima u vodama Crne Gore kako bi se omogućilo zapovjedniku, odnosno licu koje upravlja plovnim objektom, donošenje odluka kojima se sigurno i bez ugrožavanja plovnog objekta, ljudskih života ili okoline ostvaruju plovidbeni zadaci.

VTS služba obavlja poslove organizacije plovidbe i upravljanja pomorskim saobraćajem (Traffic Organization Service – TOS) kako bi se spriječio razvoj mogućih opasnih saobraćajno-plovidbenih situacija i omogućila sigurna i nesmetana plovidba plovnih objekata.

Brodovi u međunarodnoj plovidbi na kružnim putovanjima dužni su VTS službi dostaviti plan plovidbe na odobrenje najmanje 3 sata prije isplovljenja.

Plan plovidbe brodovi iz stava 3 ovog člana dostavljaju, a VTS služba potvrđuje prijem, putem elektronske pošte ili drugih dostupnih komunikacionih sredstava.

Plovidbene savjete i podršku iz stava 1 ovog člana, kao i poslove organizacije plovidbe i upravljanja pomorskim saobraćajem iz stava 2 ovog člana propisuje Ministarstvo.

**Nadzor nad sigurnošću plovidbe i prikupljanja podataka**

**Član 41**

VTS služba obavlja poslove nadzora nad sigurnošću plovidbe i prikupljanja podataka o pomorskim objektima i pomorskom saobraćaju VTMIS sistema u vodama Crne Gore.

VTS služba nadzire primjenu sistema usmjerene i podijeljene plovidbe na Jadranskom moru koje je usvojila Međunarodna pomorska organizacija u skladu sa rezolucijom MSC.139 (76) o obaveznom izvještavanju brodova u sektoru 2 ADRIREP sistema.

Radi obavljanja poslova iz ovog člana VTS operater je ovlašćen da stupi u komunikaciju sa pomorskim objektom i zatraži podatke o pomorskom objektu, drugim pomorskim objektima ili pomorskom saobraćaju u neposrednoj blizini tog pomorskog objekta.

Ako pomorski objekat ne prijavi podatke iz stava 3 ovog člana, Organ uprave će bez odlaganja obavijestiti nadležni organ države zastave.

**Usluge nadzora u lučkom području**

**Član 42**

U lučkom području nadležna lučka kapetanija pruža usluge nadzora i upravljanja pomorskim saobraćajem plovnih objekata na tom području upotrebom VTMIS-a.

Lučka kapetanija će plovnom objektu iz člana 46 st. 1 i 2 dati ili uskratiti odobrenje za privez/sidrenje ili raspored priveza/sidrenja odnosno odobrenje za isplovljenje, i dati sljedeće podatke:

* mjesto sidrenja/priveza ili
* raspored priveza/sidrenja odnosno odobrenje za isplovljenje,
* podatke o lučkim uslugama.

Odobrenje iz stava 2 ovog člana izdaje se nakon ukrcaja pilota, ukoliko brod koristi pilotske usluge.

**VTS usluge za jahte i čamce**

**Član 43**

VTS služba pruža informacionu podršku čamcima i jahtama (nautical Information Service – NIS) od značaja za sigurnost plovidbe u vodama Crne Gore.

Informaciona podrška iz stava 1 ovog člana obuhvata uslugu pružanja sledećih podataka:

1) podatke o službama nadležnim za sigurnost pomorskog saobraćaja,

2) meteorološke podatke,

3) hidrografske podatke,

4) podatke o stanju objekata sigurnosti plovidbe,

5) podatke o opasnostima koje mogu ugroziti čamce, odnosno jahte,

6) druge podatke koji mogu uticati na sigurnost pomorskog saobraćaja.

Pružanje podataka iz st 1 i 2 ovog člana obezbjeđuje se komunikacijom preko kanala VHF radio stanice I drugim sredstvima javnog informisanja.

Podaci iz stava 2 tač. 2, 3 ovog člana zasnivaju se na službenim podacima organa uprave nadležnog za meteorološku I hidrografsku djelatnost.

Podaci iz stava 2 tačka 4 ovog člana zasnivaju se na službenim podacima organa uprave nadležnog za meteorološku I hidrografsku djelatnost, odnosno Organa uprave (radiooglasi, SECURITE poruke i sl.).

Čamci i jahte na vlastitu odgovornost uzimaju u razmatranje podatke pružene u skladu sa odredbama ovog člana.

**Sistem javljanja i obaveze radio službe**

**Član 44**

Sistem obaveznog javljanja plovnih objekata uspostavlja se u skladu sa:

– tačkom 4 Pravila 11 Glave V. SOLAS Konvencije radi sigurnosti i nesmetanog funkcionisanja pomorskog saobraćaja i zaštite mora od zagađenja sa plovnih objekata;

– preporukama IMO Rezolucije A.851(20).

Odredbe ovog dijela zakona ne utiču na obavezu javljanja brodova prema Rezoluciji Odbora za zaštitu morske okoline IMO-a, MSC.139(76) od 5. decembra 2002. godine kao i na druge obaveze javljanja pomorskih objekata utvrđene posebnim propisima.

Odredbe ovog dijela zakona koje se odnose na plovni objekat primjenjuju se na zapovjednika i posadu plovnog objekta.

Bliže uslove o sistemu obaveznog javljanja plovnih objekata organ uprave nadležan za hidrografsku djelatnost objavljuje na pomorskim navigacionim kartama i publikacijama u skladu sa zakonom.

**VHF kanal**

**Član 45**

Brodovi i jahte koji plove u vodama Crne Gore, dužni su imati aktivnu radio službu na VHF kanalu 16 radio stanice ili nekom drugom VHF kanalu u skladu sa zakonom, u zavisnosti od pozicije na kojoj se nalaze.

**Komunikacija sa VTS službom i lučkom kapetanijom**

**Član 46**

Plovni objekti su dužni komunicirati sa VTS službom i lučkom kapetanijom preko VHF kanala radio stanice koji je u skladu sa zakonom, u zavisnosti od pozicije na kojoj se nalaze.

Izuzetno, komunikacija iz stava 1 ovog člana može se obaviti i putem drugih dostupnih komunikacionih sredstava (telefon, e- mailom i sl.).

Komunikacija iz stava 1 ovog člana se, po pravilu, obavlja na engleskom jeziku koristeći IMO standardne pomorsko komunikacione izraze prema rezoluciji A.918(22), a u izuzetnim slučajevima dopuštena je komunikacija na crnogorskom jeziku.

Komunikaciju između VTS službe, odnosno lučke kapetanije i pomorskog objekta i obrnuto, koja se obavlja kad god je to moguće upotrebom komunikacionih poruka i njihovih oznaka, propisuje Ministarstvo.

**Izvještaj o uplovljenju/isplovljenju/pristajanju**

**Član 47**

Brodovi spremni za isplovljenje iz luke ili premještaj u luci, sa veza ili sidrišta, dužni su o tome obavijestiti VTS službu i lučku kapetaniju na VHF kanalu radio stanice u skladu sa zakonom, u zavisnosti od pozicije na kojoj se nalaze, i dati Izvještaj o isplovljenju (Departure Report) koji sadrži:

1) ime broda;

2)pozivni znak;

3)izjavu namjere: “isplovljenje/premještaj”.

Brodovi koji namjeravaju uploviti u luku, na vez ili sidrište, dužni su da o tome obavijeste VTS službu i lučku kapetaniju 15 minuta prije očekivanog vremena dolaska (u daljem tekstu: ETA), a najkasnije prilikom uplovljenja i dati Izvještaj o uplovljenju (Entry Report), koji sadrži:

1) ime broda;

2) pozivni znak;

3) izjavu namjere: “uplovljenje u luku (ime luke)”;

4) mjesto priveza/sidrenja.

Brodovi koji su se vezali u luci, odnosno usidrili na sidrištu, dužni su o tome obavijestiti VTS službu i lučku kapetaniju neposredno nakon završetka te radnje i dati Izvještaj o pristajanju (Arrival Report), koji sadrži:

1) ime broda;

2) pozivni znak;

3) izjavu namjere: »vezan/usidren«, kao i mjesto priveza ili poziciju sidrenja.

**Obaveza korišćenja i učestvovanja u VTS uslugama**

**Član 48**

Obavezu korišćenja i učestvovanja u VTS uslugama iz člana 38 ovog zakona imaju:

a) brodovi bruto tonaže 150 i više,

b) brodovi, dužine preko svega, 50 m i više,

c) brodovi na međunarodnim putovanjima,

d) plovni objekti ograničenih manevarskih sposobnosti,

e) plovni objekti koji prevoze opasne ili štetne materije,

f) svi plovni objekti bez obzira na dužinu, tonažu i namjenu koji predstavljaju ili se nalaze u situaciji potencijalnog rizika za navigaciju ili sigurnost plovidbe, sigurnost lica ili zaštite mora,

g) brodovi koji tegle ili potiskuju drugi pomorski objekat, bez obzira na njihovu dužinu.

Plovni objekti iz stava 1 ovog člana dužni su:

a) izvještavati VTS službu o položaju i namjerama putem kanala VHF radio stanice u vodama Crne Gore u skladu s odredbama ovog zakona i informacija sa pomorskih navigacionih karata i publikacija koje objavljuje organ uprave nadležan za hidrografsku djelatnost u skladu sa zakonom;

b) primijeniti uputstva VTS operatera, kada ta uputstva imaju obavezujući karakter;

c) uzimati u razmatranje podatke dobijene od VTS operatera.

Zapovjednik plovnog objekta iz stava 1 ovog članka odgovoran je za upravljanje plovnim objektom kada učestvuje u VTS uslugama, a ako je u tome spriječen, dužan je obavijestiti VTS službu.

Izuzetno od stava 2 tačka a) ovog člana brodovi u unutrašnjem pomorskom saobraćaju, kao i lučki tegljači kada obavljaju poslove lučkog tegljenja nijesu dužni izvještavati VTS službu, odnosno lučku kapetaniju.

U VTS uslugama iz člana 38 ovog zakona mogu dobrovoljno učestvovati i drugi brodovi, kao i jahte, dužine preko svega 40 m i više.

Izuzetno od stava 2 tačka a) ovog člana, javni brodovi koji nijesu opremljeni sistemom za automatsku identifikaciju (AIS) dužni su izvještavati VTS službu putem telefona.

**Pred-ulazni izvještaj**

**Član 49**

Pomorski objekat iz člana 48 ovog zakona koji namjerava uploviti u vodama Crne Gore iz međunarodne plovidbe, dužan je 15 minuta prije, a najkasnije prilikom ulaska u teritorijalno more, odnosno unutrašnje morske vode Crne Gore dati Pred-ulazni izvještaj (Pre – Entry Report) VTS službi koji sadrži:

a) ime broda;

b) međunarodni pozivni znak;

c) poziciju;

d) kurs;

e) brzinu;

f) stepen bezbjedonosne zaštite;

g) odredište;

h) procijenjeno vrijeme dolaska (ETA).

Odredba stava 1 ovog člana ne odnosi se na pomorski objekat koji informacije dostavlja putem sistema AIS i ne plovi prema luci ili sidrištu Crne Gore i na brod koji je obavezan da ispunjava zahtjeve Rezolucije Odbora za zaštitu morske okoline IMO-a, MSC.139(76) od 5. decembra 2002. godine.

**Prijava podataka**

Član 50 ﻿

Pored podataka iz člana 49 ovog zakona brodar, lice koje ovlasti brodar ili zapovjednik pomorskog objekta koji plovi ka luci Crne Gore dužan je da Organu uprave prijavi podatke o:

1) tankeru:

- konstrukciju (jednostruka oplata, jednostruka oplata sa SBT, dvostruka oplata);

- stanje tereta i balastnih tankova (pun, prazan, stanje inertnog gasa);

- količinu i vrstu tereta;

2) planiranim operacijama u luci ili sidrištu (ukrcaj, iskrcaj);

3) planiranim tehničkim nadzorima i značajnijim radovima održavanja i popravke koji će se sprovesti za vrijeme boravka broda u luci Crne Gore;

4) datumu posljednjeg proširenog pregleda stranog plovnog objekta u Paris MoU region.

Pored podataka iz stava 1 ovog člana, brodar, lice koje ovlasti brodar ili zapovjednik pomorskog objekta koji plovi ka luci Crne Gore dužan je da Organu uprave prijavi podatke o teretu i to:

1) tehničke nazive opasnih ili zagađujućih tereta, UN brojeve tih tereta ako postoje, IMO klase rizika u skladu sa međunarodnim ugovorima i prema potrebi, klasu broda potrebnu za INF terete, količine tereta i ako se prevoze u jedinicama za prevoz tereta koji nijesu tankovi i njihov identifikacioni broj;

2) potvrdu da se na brodu nalazi popis ili manifest ili odgovarajući plan utovara u kojem su detaljnije opisani opasni ili zagađujući tereti, kao i njihov smještaj na brodu;

3) adresu na kojoj se mogu dobiti detaljni podaci o teretu.

Podaci iz st. 1 i 2 ovog člana dostavljaju se po mogućnosti elektronskim putem.

Podatke iz st. 1 i 2 ovog člana Organ uprave dostavlja Ministarstvu i Lučkoj kapetaniji.

**Izvještaj o promjeni**

**Član 51**

Plovni objekat iz člana 48 ovog zakona kod kojeg je tokom plovidbe u vodama Crne Gore došlo do promjene odredišta, bitne promjene procijenjenog vremena dolaska (ETA) ili bilo kakve druge promjene od planiranih postupaka u plovidbi, a neposredno uoči promjene ili odstupanja, dužan je VTS službi dati Izvještaj o promjeni (Deviation Report) koji sadrži:

a) ime broda;

b) međunarodni pozivni znak;

c) promjenu;

d) razlog promjene;

**Izvještaj o poziciji**

**Član 52**

Pomorski objekat iz člana 48 ovog zakona koji namjerava da uplovi u luku ili sidrište Crne Gore, dužan je najkasnije 15 minuta prije ulaska u luku ili sidrište dati Izvještaj o poziciji (Position Report) VTS službi i nadležnoj lučkoj kapetaniji na kanalu VHF radio stanice, koji sadrži:

a) ime broda,

b) međunarodni pozivni znak,

c) gaz,

d) kurs,

e) brzinu,

f) odredište,

g) procijenjeno vrijeme dolaska (ETA).

Uplovljenje iz stava 1 ovog člana odobrava lučka kapetanija i daje pomorskom objektu dalja uputstva direktno ili preko VTS službe.

**Pred-odlazni izvještaj**

**Član 53**

Plovni objekat iz člana 48 dužan je 15 minuta prije očekivanog vremena isplovljenja (ETD) iz luke, sa veza ili sidrišta, radi isplovljenja ili premještaja, na kanalu VHF radio stanice u kojem se nalazi VTS službi I lučkoj kapetaniji dati Pred-odlazni izvještaj (Pre – departure Report) koji sadrži:

1. ime plovnog objekta,
2. pozivni znak
3. ETD,

d) odredište.

Pred-odlazni izvještaj iz stava 1 ovog člana odobrava nadležna lučka kapetanija.

Organ uprave dužan je da podatke iz stava 1 ovog clana i člana 49 i ovog zakona prijavi pomorskom informacionom sistemu Evropske unije za razmjenu podataka u pomorskom saobraćaju.

**Obaveza javljanja pomorskog objekta u vanrednim situacijama**

**Član 54**

Zapovjednik pomorskog objekta koji plovi ili se nalazi u vodama Crne Gore dužan je da bez odlaganja obavijestiti MRCC Bar na kanalu 16 VHF radio stanice ili putem VHF DSC kanala 70, o:

1) svakoj nesreći ili nezgodi ili vanrednom događaju koji utiče na sigurnost plovnog objekta, kao što je sudar, nasukavanje, oštećenje, kvar ili lom, naplavljivanje ili pomicanje tereta, svako oštećenje trupa ili oštećenje konstrukcije plovnog objekta, ili ugroženostlica na njemu;

2) svakoj nesreći ili nezgodi ili vanrednom događaju koji ugrožava sigurnost pomorskog prevoza, kao što su kvarovi koji mogu uticati na sposobnost manevrisanja ili sposobnost broda za plovidbu ili bilo koji nedostaci koji utiču na pogonski sistem ili kormilarski mehanizam, sistem proizvodnje električne energije, navigacionu ili komunikacionu opremu;

3) svakoj situaciji koja bi mogla dovesti do zagađenja mora ili obale, kao što je ispuštanje ili opasnost od ispuštanja opasnih, štetnih ili zagađujućih materija u more;

4) svakom zagađenju mora ili nezgodi koja može prouzrokovati zagađenje mora od strane plovnog objekta kao što je mrlja od zagađujućih materija, kontejneri ili paketi koji plutaju morem.

Obavještenje iz stava 1 ovog člana mora da sadrži najmanje sledeće podatke:

1) o imenu broda;

2) o pozivnom znaku;

3) o poziciji broda;

4) o luci isplovljenja;

5) o odredištu;

6) o broju lica na brodu;

7) o pojedinostima o nesreći/nezgodi/vanrednom događaju.

8) o adresi na kojoj se mogu pribaviti podaci o opasnim i zagađujućim teretima koji se prevoze na brodu;

9) o preduzetim aktivnostima na otklanjanju prijetnji i mogućih posledica;

10) u skladu s IMO Rezolucijom A.851(20).

Bliže podatke i uputstva iz stava 1 ovog člana na navigacionim kartama i priručnicima objavljuje organ uprave nadležan za hidrografsku djelatnost u skladu sa zakonom.

**Kanal VHF radio stanice**

**Član 55**

Kanale VHF radio stanice za VTS usluge u vodama Crne Gore propisuje Ministarstvo.

**Stručna osposobljenost VTS operatera**

**Član 56**

Poslovi nadzora i upravljanja pomorskim saobraćajem u VTS službi se obavljaju na radnom i upravljačkom nivou odgovornosti.

Nadzor i upravljanje pomorskim saobraćajem na radnom nivou odgovornosti vrši VTS operater što uključuje:

1) prikupljanje i analizu podataka o pomorskim objektima i pomorskom saobraćaju;

2) pružanje informacione podrške pomorskim objektima (IS);

3) davanje plovidbenih savjeta i podrške u plovidbi pomorskim objektima (NAS);

4) organizaciju plovidbe i upravljanje pomorskim saobraćajem (TOS);

5) inspekcijski nadzor sigurnosti plovidbe, u skladu s posebnim propisima;

6) saradnju sa nadležnim službama Ministarstva i lučkih kapetanija;

7) saradnju sa drugim organima operativnog nadzora;

8) druge poslove iz djelokruga VTS službe.

Nadzor i upravljanje pomorskim saobraćajem na upravljačkom nivou odgovornosti vrši VTS nadzornik što uključuje:

1) koordinaciju, usklađivanje i nadzor rada VTS operatera i obezbjeđenje nesmetanog rada VTS službe;

2) planiranje i sprovođenje stručnog osposobljavanja i usavršavanja službenika VTS službe;

3) godišnju provjeru kvaliteta stečenih znanja i vještina i njihovu praktičnu primjenu u radu VTS operatera;

4) inspekcijski nadzor sigurnosti plovidbe, u skladu s posebnim propisima;

5) saradnju sa nadležnim službama Ministarstva i lučkih kapetanija;

6) saradnju sa drugim organima državne uprave nadležnim za operativni nadzor voda Crne Gore;

7) obavljanje posebnih poslova donesenih na osnovu odluka Organa uprave;

8) druge poslove iz djelokruga VTS službe.

Bliže uslove o poslovima VTS službe, nivo odgovornosti, uslove i način sticanja Svjedočanstva o stručnoj osposobljenosti, programe obuke službenika VTS službe, uslove i način obnove, zamjene i oduzimanja Svjedočanstva o stručnoj osposobljenosti propisuje Ministarstvo.

1. **JEDINSTVENI POMORSKI NACIONALNI PROZOR**

Odobrenje za slobodan saobraćaj i isplovljenje

Član 57

﻿

Brod koji dolazi iz strane luke ne smije biti u kontaktu sa drugim plovnim objektima, organima i licima na obali prije dobijanja odobrenja za slobodan saobraćaj sa obalom koje izdaje organizaciona jedinica Ministarstva (u daljem tekstu: Lučka kapetanija).

Odobrenje iz stava 1 ovog člana izdaje se i plovnom objektu koji dolazi iz domaće luke, ako je tokom putovanja došao u fizičku vezu sa plovnim objektom koji dolazi iz strane luke.

Brod iz luke ili sidrišta može isploviti samo na osnovu odobrenja za isplovljenje Lučke kapetanije.

Strani brod i strani ratni brod, na plovnom putu u teritorijalnom moru i unutrašnjim morskim vodama Crne Gore, dužni su da viju zastavu svoje državne pripadnosti i zastavu Crne Gore.

Za izdavanje odobrenja za slobodan saobraćaj sa obalom i odobrenja za isplovljenje iz luke plaća se naknada, koja je prihod Budžeta.

Visinu naknade iz stava 5 ovog člana propisuje Vlada.

Obrazac odobrenja iz st. 1 i 3 ovog člana propisuje Ministarstvo.

**Najava dolaska**

**Član 58**

Brod koji namjerava da uplovi u luku ili na sidrište Crne Gore najavljuje dolazak elektronski, preko jedinstvenog nacionalnog pomorskog prozora (National Maritime Single Window – NMSW):

1) najkasnije 24 sata prije dolaska; ili

2) najkasnije kada brod napusti prethodnu luku, ako putovanje traje manje od 24 sata; ili

3) ako je luka odredišta nepoznata ili se mijenja tokom putovanja, odmah nakon dobijanja tih informacija.

Način najave dolaska u luku ili sidrište Crne Gore propisuje Ministarstvo

**Najava odlaska**

**Član 59**

Prilikom odlaska iz luke, odnosno sidrišta brod najavljuje odlazak elektronski, preko jedinstvenog nacionalnog pomorskog prozora, najkasnije dva sata prije odlaska i predaje spisak posade i putnika, samo onih lica koja su se ukrcala, odnosno iskrcala dok se brod nalazio u luci, odnosno na sidrištu kao i podatake iz čl. 53 i 61 ovog zakona.

Na osnovu prijave odlaska izdaje se odobrenje za odlazak koja se sačinjava na obrascu kojeg propisuje Ministarstvo.

**Podnošenje prijave kroz jedinstveni nacionalni pomorski prozor**

**Član 60**

Brodar, kompanija, zapovjednik ili ovlašćeno lice koji dolazi u crnogorsku luku ili sidrište ili koji napušta crnogorsku luku ili sidrište dostavlja podatake u vezi uplovljenja / isplovljenja u luku kroz jedinstveni nacionalni pomorski prozor u skladu sa čl. 49 i 61 ovog zakona.

Lice iz stava 1 ovog člana dostavlja elemente podataka samo jednom, i to prije dolaska u luku.

U slučaju promjena nakon podnošenja prijave iz stave 2 ovog člana brodar, kompanija, zapovjednik ili ovlašćeno lice ažurira dostavljene elemente podataka u jedinstvenom nacionalnom pomorskom prozoru.

Dolazak u luku I odlazak iz luke

Član 61

Brod u međunarodnoj plovidbi koji namjerava da uplovi u luku ili isplovi iz luke ili njenog sidrišta dužan je da Lučkoj kapetaniji preda:

1) opštu izjavu (ime, pozivni znak, zalihe goriva i sl.);

2) zdravstvenu izjavu;

3) spisak posade;

4) spisak putnika, ako prevozi putnike;

5) izjavu o teretu;

6) izjavu o opasnom teretu, u slučaju prevoza opasnog tereta.

Brod u nacionalnoj plovidbi prijavljuje dolazak/odlazak u/iz luke, odnosno sidrišta I dostavlja podatke, isprave I dokumenta na obrascima koje propisuje Ministarstvo.

Obrazac isprava kojima se elektronski najavljuje uplovljenje ili isplovljenje iz stava 1 ovog člana preko jedinstvenog nacionalnog pomorskog prozora.

Način rada jedinstvenog nacionalnog pomorskog prozora

Član 62

Odobrenje za slobodan saobraćaj iz člana 28 stav 1 ovog zakona nadležna kapetanija daje uz prethodnu saglasnost nadležnih organa državne uprave.

Način i uslove usklađene dostave i razmjene podataka i dokumenata jedinstvenog nacionalnog pomorskog prozora, između broda i nadležnih organa državne uprave, između organa državne uprave međusobno i međunarodne razmjene podataka I dokumenata propisuje Vlada.

**Pristajanje uz brod za koji nije izdato odobrenje za slobodni saobraćaj sa obalom**

**Član 63**

Uz brod, za koji nije izdato odobrenje za slobodni saobraćaj sa obalom, može da pristane samo:

1) javni plovni objekat;

2) plovni objekat radi pružanja pomoći ili spašavanja;

3) tegljač, odnosno potiskivač radi tegljenja, odnosno potiskivanja;

4) pilotski plovni objekat, radi pristupanja pilota tom brodu.

Nacionalni odbor za olakšice

Član 64

Radi sprovođenja I davanja preporuka za unapređenje mjera, aktivnosti I tehnoloških postupaka kojima se olakšava obavljanje međunarodnog pomorskog saobraćaja I protok putnika, prtljaga, i/ili pošte I za implementaciju jedinstvenog nacionalnog prozora u pomorstvu (“Maritime Single Window”) Vlada osniva Nacionalni odbor za olakšice u pomorskom saobraćaju (u daljem tekstu: Odbor za olakšice).

Odbor za olakšice:

1) sprovodi Nacionalni program za olakšice u pomorskom saobraćaju (u daljem tekstu: program za olakšice);

2) sprovodi mjere I aktivnosti za olakšanje obavljanja međunarodnog pomorskog saobraćaja I protok putnika, prtljaga, tereta i/ili pošte;

3) preduzima mjere za implementaciju jedinstvenog nacionalnog prozora u pomorstvu;

4) dostavlja Vladi godišnji izvještaj o sprovođenju programa za olakšice, do 31. marta tekuće za prethodnu godinu;

5) obavlja I druge poslove u skladu sa programom za olakšice.

Odbor za olakšice ima pet članova.

Odbor za olakšice čine predstavnici: Ministarstva, Organa uprave, organa uprave nadležnog za policijske poslove, organa uprave nadležnog za poslove carina I organa uprave nadležnog za poslove bezbjednosti hrane, veterinu I fitosanitarne poslove.

U radu Odbora za olakšice, po potrebi, učestvuju predstavnici korisnika ili koncesionara luke, prevoznika u pomorskom saobraćaju I drugih organa državne uprave.

Članovi Odbora za olakšice za svoj rad imaju pravo na naknadu u skladu sa zakonom kojim se uređuju zarade zaposlenih u javnom sektoru.

Akt o osnivanju Odbora za olakšice objavljuje se u “Službenom listu Crne Gore”.

Bliži sastav, mandat, način rada i odlučivanja, visinu naknade za rad članova Odbora za olakšice I druga pitanja od značaja za rad Odbora uređuju se aktom o osnivanju.

Program za olakšice

Član 65

Program za olakšice donosi Vlada, na predlog Odbora za olakšice.

Program za olakšice sadrži: mjere, aktivnosti I tehnološke postupke kojima se olakšava obavljanje međunarodnog pomorskog saobraćaja I ubrzava uplovljavanje I isplovljavanje plovnih objekata i protok putnika i tereta u/iz luka Crne Gore.

Strani nuklearni brod

Član 66

Strani nuklearni brod koji namjerava da uplovi u crnogorsku luku otvorenu za međunarodni saobraćaj dužan je da Ministarstvu podnese zahtjev za izdavanje dozvole za uplovljavanje.

Uz zahtjev iz stava 1 ovog člana prilaže se ovjereni prepis dokumentacije o sigurnosti nuklearnog pogona broad.

Dozvola iz stava 1 ovog člana izdaje se samo ako od broda ne prijeti opasnost prouzrokovanja nuklearne štete i ako taj brod, na zahtjev Ministarstva, dostavi dokaz o zaključenom ugovoru o obaveznom obezbjeđenju ili potvrdu o finansijskoj garanciji ili zaključen ugovor o obezbjeđenju od odgovornosti za štetu, u skladu sa zakonom.

Prije uplovljenja stranog nuklearnog broda, koji je dobio dozvolu iz stava 3 ovog člana, organ uprave nadležan za zaštitu životne sredine vrši pregled dokumentacije o sigurnosti nuklearnog pogona broad i pregled broda radi utvrđivanja opasnosti od prouzrokovanja nuklearne štete.

Organ uprave iz stava 4 ovog člana može da vrši ponovni pregled nuklearnog broda i za vrijeme njegovog boravka u luci.

1. **RASPREMA**

**Član 67**

U smislu odredbi ove glave zakona pomorski objekat je pomorski objekat crnogorske državne pripadnosti ili pomorski objekat koji vije zastavu države članice Europske unije, koji se nalazi u unutarašnjim morskim vodama Crne Gore.

Odredbe ove glave zakona primjenjuju se na sve pomorske objekte, osim na čamce i jahte.

**Član 68**

Vlasnik ili brodar dužan je podnijeti zahtjev i dobiti rješenje o raspremi za pomorski objekt koji privremeno povlači iz plovidbe, odnosno upotrebe.

Izuzetno od odredbe stava 1 ovog člana, vlasnik ili brodar pomorskog objekta dužine do 24 metra nije dužan da dobije rešenje o raspremi ako su kumulativno ispunjeni sljedeći uslovi:

* ako je razdoblje raspreme kraće od 60 dana;
* ako pomorski objekt zadržava sposobnost za plovidbu u smislu člana 76 stava 1 ovog zakona, za cijelo vrijeme trajanja raspreme;
* ako pomorski objekat nema ukrcani teret i/ili putnike;
* ako je pomorski objekat sigurno privezan u lučkom području;
* ako je vlasnik ili brodar o datumu početka raspreme i očekivanom trajanju raspreme koje je kraće od 60 dana prethodno obavijestio nadležnu lučku kapetaniju na čijem području je pomorski objekat privezan.

U raspremu se ne može staviti pomorski objekat koji prilikom podnošenja zahtjeva iz stava 1 ovog člana nema sposobnost za plovidbu u smislu člana 92 stava 1 ovog zakona, kao ni olupina pomorskog objekta.

**Član 69**

Za vrijeme trajanja raspreme pomorski objekat ne mora biti sposoban za plovidbu i nije dužan udovoljavati odredbama koje se odnose na utvrđivanje sposobnosti broda za plovidbu i propisani broj članova posade sa odgovarajućim važećim ovlašćenjima o osposobljenosti i posebnoj osposobljenosti.

**Član 70**

Za vrijeme trajanja raspreme pomorski objekat mora udovoljavati uslovima raspreme koje rješenjem o raspremi iz člana 73 stava 4 ovog zakona utvrđuje nadležna lučka kapetanija.

Osim uslova iz stava 1 ovog člana pomorski objekat mora udovoljavati i tehničkim uslovima raspreme u pogledu važenja brodskih isprava, uslova uspostavljanja njihovog ponovnog važenja, uslova integriteta trupa i konstrukcije, sistema kaljuže, protivpožarne zaštite i brodskih postrojenja, uređaja i opreme koja tokom raspreme ostaje u radu, redovnih i vanrednih pregleda i obnovnih pregleda tokom raspreme.

Pomorski objekti koji nisu stariji od 25 godina, a koji se stavljaju u raspremu na period kraći od dvije godine ne podliježu redovnim tehničkim pregledima za vrijeme trajanja raspreme.

Pomorski objekti stariji od 25 godina podliježu redovnim pregledima za vrijeme trajanja raspreme.

Provjeru udovoljavanja tehničkim uslovima raspreme za brodove u nacionalnoj plovidbi utvrđuje Organ uprave, a za brodove u međunarodnoj plovidbi priznata organizacija.

Odredbe ovog člana primjenjuju se na pomorske objekte crnogorske državne pripadnosti i kada se nalaze van voda Crne Gore.

Ako za vrijeme trajanja raspreme nadležna Lučka kapetanija inspekcijskim nadzorom utvrdi da pomorski objekt ne udovoljava utvrđenim uslovima raspreme, donijet će rješenje o prestanku raspreme.

Tehničkim pravilima će se detaljnije propisati tehnički uslovi iz stava 2 ovog člana s obzirom na vrstu i starost pomorskog objekta, važenje brodskih isprava, kao i uslove za uspostavljanje njihovog ponovnog važenja i važenje brodskih knjiga i zapisa u vrijeme podnošenja zahtjeva za raspremu, način i uslove obavljanja redovnih i vanrednih pregleda, kao i obnovnih pregleda i druge uslove s obzirom na trajanje i mjesto raspreme.

**Član 71**

Pomorski objekt može boraviti u raspremi u lučkom području uz saglasnost pravnog lica koje koristi luku ili sidrište luke ili na nekom drugom mjestu van luke uz odobrenje nadležne Lučke kapetanije.

**Član 72**

Pomorski objekat u raspremi mora imati određeni broj članova posade u straži, odnosno nadzornika ili organizovanu službu za obilazak i pregled pomorskog objekta.

Uz odobrenje nadležne Lučke kapetanije, lica ili služba iz stava 1 ovog člana mogu čuvati više pomorskih objekata.

Broj i sastav lica, odnosno službe iz stava 1 ovog člana i stepen njihove stručne osposobljenosti utvrđuje nadležna Lučka kapetanija na predlog vlasnika ili brodara.

Vlasnik, brodar i zapovjednik pomorskog objekta dužni su osigurati ispunjenost uslova iz st. 1 i 2 ovog člana.

**Član 73**

Zahtjev za raspremu podnosi vlasnik ili brodar, a podnosi se lučkoj kapetaniji na čijem području će pomorski objekt boraviti u raspremi.

Zahtjev za raspremu sadrži podatke o nazivu vlasnika ili brodara, njegov lični identifikacioni broj, sjedište i adresu i oznaku pomorskog objekta koji se stavlja u raspremu, kao i razdoblje za koje se traži rasprema.

Uz zahtjev za raspremu iz stava 1 ovog člana, vlasnik ili brodar dužan je da priloži plan raspreme koji sadrži sve elemente iz stava 4 ovog člana i saglasnost pravnog lica koje koristi luku ili sidrište u skladu s odredbom člana 71 ovog zakona.

Lučka kapetanija rješenjem odlučuje o zahtjevu za raspremu i utvrđuje:

* vrijeme trajanja raspreme;
* mjesto raspreme iz člana 71 ovog zakona;
* broj i sastav lica ili službe iz člana 72 ovog zakona;
* mjere sigurnosti i zaštite mora i okoline od zagađenja;
* uslove premještaja na drugo mjesto raspreme;
* udovoljavanje tehničkim uslovima raspreme.

Za pomorski objekt koji se stavlja u raspremu u trajanju do najviše osam mjeseci ili za pomorski objekt koji će prema izjavi vlasnika ili brodara datoj u zahtjevu za raspremu, tokom trajanja raspreme udovoljavati odredbama člana 92 stava 1 ovog zakona, nadležna lučka kapetanija rješenjem će utvrditi uslove raspreme iz stava 4 ovog člana.

Uslove raspreme iz stava 4 alineje 6 ovog člana Lučka kapetanija utvrđuje na osnovu tehničkih uslova raspreme iz člana 70 ovog zakona.

Žalba protiv rješenja iz stava . ovog člana nije dopuštena, ali se može pokrenuti upravni spor.

**Član 74**

Rasprema počinje da teče sa danom izvršenja rješenja kojim se pomorski objekt stavlja u raspremu, a prestaje protekom vremena koje je tim rješenjem određeno kao vrijeme trajanja raspreme ili s danom donošenja rješenja o prestanku raspreme, osim ako je ovim zakonikom drugačije propisano.

Vlasnik ili brodar pomorskog objekta dužan je odmah obavijestiti nadležnu lučku kapetaniju i Organ uprave ili priznatu organizaciju ako pomorski objekt za vrijeme trajanja raspreme prestane udovoljavati uslovima rješenja o raspremi iz člana 73 ovog zakona.

Rasprema prestaje i bez donošenja posebnog rješenja o prestanku raspreme, u trenutku kada stanje pomorskog objekta u raspremi postane takvo da ometa ili ugrožava sigurnost plovidbe, morsku okolinu, obalu ili povezane interese.

Povezani interesi iz stava 3 ovog člana su interesi koji su direktno ugroženi od strane pomorskog broda u raspremi, i to mogu da budu:

a) pomorske djelatnosti u obalnim područjima i lukama, uključujući ribarstvo, koje predstavljaju osnovne izvore prihoda licima koje se njima bave;

b) turističke znamenitosti i drugi ekonomski interesi tog područja;

c) zdravlje stanovništva i dobrobit obalnog područja, uključujući očuvanje živih morskih bogatstava i flore i faune; i

d) odobalna i podvodna infrastruktura.

Na pomorske objekte iz stava 3 ovog člana odgovarajuće se primjenjuju odredbe ovog zakona kojima se uređuje obavezno uklanjanje olupina.

**Član 75**

Pomorski objekat ne smije za vrijeme raspreme, bez prethodne dozvole nadležne lučke kapetanije, isploviti ili napustiti svoje mjesto raspreme.

Nadležna lučka kapetanija dozvoliće isplovljenje, odnosno napuštanje mjesta raspreme samo ako prethodno, na osnovu sprovedenog vanrednog pregleda, utvrdi njegovu sposobnost za plovidbu ili upotrebu, osim u slučaju njegova premještaja na drugo mjesto raspreme ili odlaska u brodogradilište, kada će rješenjem utvrditi uslove sigurnosti plovidbe tog premještaja ili odlaska u brodogradilište.

**Član 76**

Način i bliži uslovi pod kojima se pomorski objekt može staviti u raspremu i kojima mora udovoljavati za vrijeme trajanja raspreme, uslove kojima mora udovoljavati mjesto raspreme, detaljnije uslove broja i stručne osposobljenosti članova posade u straži, odnosno nadzornika, uslove kojima treba udovoljavati organizovana služba za obilazak i pregled pomorskog objekta i uslove u pogledu mjera sigurnosti i zaštite okoline od zagađenja pomorskog objekta u raspremi propisuje Ministarstvo.

Dokaz o obaveznom osiguranju

Član 77

﻿

Crnogorski brod od 300 BT ili više, osim ratnih brodova, pomoćnih ratnih brodova ili javnih plovnih objekata koji su u državnoj svojini mora da ima potvrdu o osiguranju odgovornosti za pomorska potraživanja u skladu sa Međunarodnom konvencijom o ograničenju odgovornosti za pomorska potraživanja iz 1976, do iznosa osiguranja utvrđenih Protokolom iz 1996 na tu Konvenciju.

Osiguranje iz stava 1 ovog člana može biti sa ili bez franšize, prema vrsti pokrića članica Međunarodne grupe P&I klubova ili druge odgovarajuće finansijske garancije (garancija banke ili druge slične finansijske institucije).

Potvrda iz stava 1 ovog člana sadrži sljedeće podatke:

1) ime broda, njegov IMO broj I luku upisa;

2) ime brodara ili drugog lica odgovornog za vođenje broda;

3) vrstu I rok osiguranja;

4) naziv I sjedište lica koje je izvršilo osiguranje, kao I mjesto gdje je osiguranje zaključeno.

Potvrda iz stava 3 ovog člana mora biti izdata ili prevedena na engleskom ili francuskom ili španskom jeziku.

Strani brod koji ispunjava uslove iz stava 1 ovog člana I koji namjerava da uplovi u crnogorsku luku ili da pristane uz postrojenja za istraživanje I proizvodnju ugljovodonika u teritorijalnom moru Crne Gore dužan je da ima potvrdu iz stava 1 ovog člana.

Ako se inspekcijskim nadzorom ili uvidom u brodske isprave ili na osnovu informacije dobijene od države članica Evropske unije utvrdi da brod nema potvrdu iz stava 1 ovog člana, Lučka kapetanija može zabraniti uplovljavanje broda ili izdati nalog za isplovljenje broda, o čemu obavještava Evropsku komisiju, države članice Evropske unije I državu zastave broda.

Mjesto skloništa

Član 78

﻿

Plovni objekat koji je zbog više sile ili nezgode na moru, prinuđen da se skloni u unutrašnje morske vode Crne Gore dužan je da, bez odlaganja, obavijesti Lučku kapetaniju, radi određivanja mjesta skloništa.

Zbrinjavanje broda u mjestu skloništa vrši se prema planu zbrinjavanja broda Lučke kapetanije.

Mjesto skloništa iz stava 1 ovog člana određuje Ministarstvo.

1. **PILOTAŽA**

**Vrste pilotaže**

**Član 79**

Pilotaža je davanje stručnih savjeta pomorskog pilota (u daljem tekstu: pilot) zapovjedniku plovnog objekta za vođenje plovnog objekta I sigurne plovidbe u lukama I drugim područjima unutrašnjih morskih voda I teritorijalnog mora Crne Gore.

Pilotaža može biti lučka I obalna.

Lučka pilotaža je pilotaža plovnog objekta u lučkom području do određene granice, a u Bokokotorskom zalivu uključuje I pilotažu u/iz Bokokotorskog zaliva.

Obalna pilotaža je pilotaža plovnog objekta u unutrašnjim morskim vodama I teritorijalnom moru Crne Gore do granice lučke pilotaže.

Pozicije mjesta ukrcaja/iskrcaja pilota označavaju se na pomorskim navigacionim kartama I publikacijama koje izdaje organ uprave nadležan za poslove hidrografije shodno zakonu.

**Vršenje pilotaže**

**Član 80**

Pilotažu može da vrši pravno lice koje za obavljanje ovih poslova osim uslova propisanih zakonom dobije I odobrenje Ministarstva na osnovu ovog zakona (u daljem tekstu: pilotsko društvo).

Odobrenje iz stave 1 ovog člana izdaje se pilotskom društvu na period do godinu dana, ako:

1) je registrovano u Centralnom registru privrednih subjekata za obavljanje pilotaže;

2) ima najmanje jedan pilotski plovni objekat;

3) ima najmanje jednu fiksnu VHF radio- stanicu;

4) ima najmanje četiri pilota sa važećom pilotskom legitimacijom, koji za vrijeme važenja odobrenja moraju biti zaposleni u pilotskom društvu;

5) ima onoliki broj prenosnih VHF radio-stanica koliko ima pilota;

6)ima zaključen ugovor o osiguranju odgovornosti pravnog lica za vrijeme pilotiranja, minimalno do visine osnovne naknade predviđene tarifom za obavljenu uslugu pilotaže pomnožene faktorom 300;

Ukoliko se utvrdi da pilotsko društvo više ne ispunjava jedan od uslova iz stava 2 ovog člana ili ugovor o osiguranju iz stava 2 tačka 6 ovog člana ne pokriva veličinu broda koji se pilotira, Lučka kapetanija će o tome obavijestiti Ministarstvo, koje će tom pilotskom društvu ukinuti izdato odobrenje.

Pilotsko društvo iz stava 1 ovog člana dužno je da obezbijedi vršenje pilotaže 24 sata dnevno I da vodi pilotski dnevnik I obezbijedi obuku pilota.

Pilotski plovni objekat mora da bude obilježen I da koristi pozivne znakove za pilotažu.

Bliže uslove na osnovu kojih se izdaje odobrenje iz stava 1 ovog člana, uslove I način oduzimanja odobrenja, uslove koje mora da ispunjava pilotsko društvo koje obavlja poslove pilotaže, sadržaj I način vođenja pilotskog dnevnika, način obilježavanja pilotskih plovnih objekata I korišćenja pozivnih znakova za pilotažu propisuje Ministarstvo.

**Obavezna pilotaža**

**Član 81**

Lučka pilotaža je obavezna.

Izuzetno od stava 1 ovog člana, lučka pilotaža nije obavezna za:

1) crnogorski ratni brod I crnogorski javni plovni objekat;

2) putničke I RoRo putničke brodove (u daljem tekstu: trajekt) koji plove na redovnoj liniji, ukoliko zapovjednik ima položen pilotski ispit za to područje luke I trajekte koji plove na redovnoj cjelogodišnjoj liniji I najmanje jednom nedjeljno uplovljavaju u to područje luke ili trajektnom pristaništu;

3) brodove do 500 BT bez obzira na državnu pripadnost;

4) jahte čija je BT manja od 1.000 bez obzira na državnu pripadnost;

5) brodove koji se koriste za operacije istraživanja I proizvodnje ugljovodonika u podmorju Crne Gore u skladu sa zakonom kojim se uređuje istraživanje I proizvodnja ugljovodonika.

Lučka pilotaža obavezna je I za brod koji se premješta u luci sa jedne operativne obale na drugu ili se pomiče uzduž operativne obale upotrebom pogonske mašine.

Izuzetno od stava 2 tačka 4 ovog člana, pilotaža nije obavezna za jahtu kojom zapovijeda lice koje je više od pet puta uplovljavalo u istu luku, uz prethodno pribavljenu saglasnost Kapetanije ili Ispostave.

Kapetanija ili Ispostava, je dužna da odluči o zahtjevu zapovjednika iz stava 4 ovog člana u roku od 24 časa od prijema zahtjeva, a u suprotnom smatraće se da je saglasnost data.

Zapovjednik plovnog objekta je dužan da zatraži lučku pilotažu, najkasnije dva sata prije uplovljenja, isplovljenja, premještanja ili pomicanja plovnog objekta.

Zapovjednik plovnog objekta može da zatraži pilotažu I u slučajevima iz stava 2 ovog člana.

Izuzetno od odredbi stava 2 tač. 3 i 4 ovog člana Lučka kapetanija može da odredi da pojedine vrste brodova čija je bruto tonaža manja od 500 i jahte čija je bruto tonaža manja od 1.000 podliježu obaveznoj lučkoj pilotaži u određenom razdoblju godine i/ili vremenskim uslovima.

Vrijeme i mjesto ukrcavanja i iskrcavanja pilota, određuje Lučka kapetanija.

Granice lučke I obalne pilotaže propisuje Ministarstvo

**Granica područja pilotaže**

**Član 82**

Pilotaža počinje ili završava se na granici područja pilotaže u trenutku kad po stručnim savjetima pilota započne odnosno završi vođenje broda.

Ako brod mora da se priveže ili usidri, pilotaža se završava u trenutku kada se brod priveže ili usidri.

Ukoliko iz bilo kojeg razloga tokom obavezne pilotaže zapovjednik broda otkaže uslugu pilotaže smatrati će se da je usluga pilotaže pružena u cijelosti.

**Korišćenje usluga pilotaže**

**Član 83**

Pilotaža se pruža svakom plovnom objektu pod jednakim uslovima.

**Izdavanje pomorske legitimacije**

**Član 84 ﻿**

Pilotažu može da vrši pilot koji ima pilotsku legitimaciju, koju izdaje Lučka kapetanija.

Pilotska legitimacija se izdaje licu koje ima:

- ovlašćenje o osposobljenosti za zvanje zapovjednika broda od 3000 BT ili više;

- najmanje 12 mjeseci plovidbenog staža u svojstvu prvog oficira palube ili zapovjednika broda, nakon sticanja ovlašćenja iz alineje 1 ovog stava, na brodu preko 3000 BT;

- položen pilotski ispit;

- uvjerenje o zdravstvenoj sposobnosti;

- pilotsku obuku od najmanje 50 lučkih pilotaža za određeno područje lučke pilotaže, sve pod nadzorom pilota.

Lice iz stava 1 ovog člana dužno je za vrijeme obavljanja pilotaže iz stava 2 tačka 5 ovog člana da vodi dnevnik kojeg ovjeravaju, za svaku pilotažu, pilot i zapovjednik pilotiranog broda.

Ovjereni dnevnik lice iz stava 2 ovog člana dužno je da podnese Lučkoj kapetaniji prilikom prijave pilotskog ispita.

Pilotska legitimacija iz stava 1 ovog člana izdaje se na period do pet godine.

**Pilotski ispit**

**Član 85**

Pilotski ispit može da polaže lice koje ima ovlašćenje o osposobljenosti iz člana 84 stav 2 al. 1 i 5 ovog zakona.

Pilotsku obuku obezbjeđuje i vrši pilotsko društvo iz člana 80 ovog zakona, licima koja imaju ovlašćenje o osposobljenosti iz člana 84 stav 2 al. 1 i 2 ovog zakona i koja imaju zaključen ugovor o zdravstvenom osiguranju za vrijeme pilotske obuke.

Obavljenu pilotsku obuku, pilotsko društvo iz člana 80 ovog zakona potvrđuje ovjerom pilotskog dnevnika.

Lice koje se obučava za pilota odgovara za sopstvenu sigurnost tokom vršenja obuke za pilota.

Pilotski ispit iz stava 1 ovog člana polaže se nakon završene pilotske obuke, po programu za polaganje pilotskog ispita pred komisijom, koju obrazuje Ministarstvo.

Za izdavanje pilotske legitimacije plaća se naknada koja je prihod Budžeta.

Visinu naknade iz stava 6 ovog člana utvrđuje Vlada.

Način vršenja pilotske obuke i polaganja pilotskog ispita, program za polaganje pilotskog ispita, stručnu spremu, ovlašćenja i druge uslove koje mora da ispunjava pilot, način i uslove koje treba da ispuni pilot radi izdavanja pilotske legitimacije i obrazac pilotske legitimacije pilota propisuje Ministarstvo.

**Produženje pilotske legitimacije**

**Član 86**

Pilot koji zahtijeva produženje pilotske legitimacije dužan je lučkoj kapetaniji podnijeti potvrdu pilotskog društva kojom se dokazuje da je obavio 30 lučkih pilotaža za određeno lučko područje u predhodnih pet godina i uvjerenje o njegovoj zdravstvenoj sposobnosti.

Pilotu koji ne udovolji uslovima iz stava 1 ovog člana, Lučka kapetanija neće produžiti važenje pilotske legitimacije.

Pilot koji nije obavljao pilotažu iz stava 1 ovog člana mora ponovo da polaže ispit u skladu sa članom 85 ovog zakona.

Pilotska legitimacija oduzeće se pilotu za kojeg se utvrdi da je pružanjem usluga pilotiranja ugrozio sigurnost plovidbe broda, odnosno jahte.

Za produženje pilotske legitimacije plaća se naknada koja je prihod Budžeta.

Visinu naknade iz stava 5 ovog člana utvrđuje Vlada.

O izdatim i oduzetim pilotskim legitimacijama Lučka kapetanija vodi evidenciju.

Način vođenja evidencije iz stava 7 ovog člana propisuje Ministarstvo.

**Obaveze pilota**

**Član 87 ﻿**

Za vrijeme vršenja pilotaže pilot je dužan da nosi službeno odijelo i da ima pilotsku legitimaciju.

Za vrijeme vršenja pilotaže pilot ne smije napustiti zapovjednički most pilotiranog broda prije završetka pilotaže.

Pilot će odbiti pilotiranje plovnog objekta koji nije dobio odobrenje za slobodan saobraćaj sa obalom ili odobrenje za isplovljenje ili je prekrcan ili gaz ne odgovara dubini mora na mjestu određenom za privez ili sidrenje, odnosno ako na mjestu priveza nijesu ispunjeni uslovi za siguran privez u plutajućem stanju ili u drugim slučajevima kojima se ugrožava sigurnost plovidbe.

U slučaju odbijanja pilotaže iz stava 3 ovog člana, pilot je dužan o tome bez odlaganja obavijestiti nadležnu Lučku kapetaniju, odnosno VTS službu i isto upisati u pilotski dnevnik.

Pilot je dužan da za vrijeme vršenja pilotaže plovnog objekta daje savjete licu koje zapovijeda plovnim objektom u pogledu vođenja i manevrisanja plovnim objektom i obavijesti ga o propisima i pravilima u pilotiranom području.

Pilot je dužan da putem VHF radio-stanice obavijesti Lučku kapetaniju o započetom i završenom pilotiranju.

Pilot je dužan da bez odlaganja obavijesti Lučku kapetaniju o očitim nepravilnostima na brodu uočenim tokom redovnih dužnosti, a koje mogu ugroziti sigurost plovidbe ili predstavljati opasnost od zagađenja morske okoline.

Pilot obavješetenje iz stava 7 ovog člana dostavlja u pisanoj formi, i to o:

1) zapaženim neispravnostima objekata sigurnosti plovidbe na plovnom putu;

2) zapaženim povredama propisa i pravila koje se odnose na sigurnost plovidbe;

3) nastalim štetama koje za vrijeme pilotaže nastanu na plovnom objektu koji koristi pilotažu i o štetama koje taj plovni objekat prouzrokuje.

Obavještenje iz stava 6 ovog člana, mora da sadrži najmanje sljedeće podatke:

- o brodu (ime, identifikacioni broj IMO, pozivni znak i zastavu);

- o plovidbi (posljednja luka pristajanja, luka odredišta);

- opis očitih nepravilnosti utvrđenih na brodu.

Službeno odijelo iz stava 1 ovog člana propisuje Ministarstvo.

**Odgovornost za upravljanje brodom**

**Član 88**

Pilotaža plovnog objekta, bez obzira da li je obavezno ili ne, ne oslobađa lice koje zapovijeda plovnim objektom dužnosti upravljanja plovidbom i manevrisanja plovnim objektom i odgovornosti koje iz toga nastaju.

**Odgovornost i naknada štete**

**Član 89**

Brodar plovnog objekta koji koristi usluge pilotaže odgovara za radnje i propuste pilota i za radnje i propuste člana posade svog plovnog objekta.

Za naknadu štete koju je pilot prouzrokovao brodaru plovnog objekta koji koristi usluge pilotaže odgovara pilotsko društvo u kojem je pilot zaposlen u trenutku prouzrokovanja štete, do visine naknade predviđene tarifom za obavljenu pilotažu pomnoženu faktorom 300 po događaju, ako se dokaže da je šteta nastala krivicom pilota.

Ugovor o ograničenju odgovornosti pilotskog društva koje obavlja obaveznu pilotažu zaključen suprotno stavu 2 ovog člana prije prouzrokovanja štete brodaru ne proizvodi pravno dejstvo.

Ugovor o ograničenju odgovornosti pravnog lica u pogledu naknade štete prouzrokovane obavljanjem pilotaže koja nije obavezna, a koji je zaključen prije prouzrokovanja štete na iznos manji od iznosa iz stava 2 ovoga člana, ne proizvodi pravno dejstvo.

**Odgovornost pilota**

**Član 90**

Ako se naknada štete traži neposredno od pilota koji je prouzrokovao štetu, odredba člana 89 stav 2 ovog zakona primjenjuje se i na pilota, osim ako je pilot štetu prouzrokovao namjerno.

Odgovornost pilota, zajedno sa odgovornošću pilotskog drustva u kojem je pilot zaposlen ne može preći granice odgovornosti iz člana 89 stav 2 ovog zakona, osim ako se dokaže da je pilot štetu prouzrokovao namjerno.

**Upotreba tegljača**

**Član 91**

Zbog sigurnosti plovidbe, zaštite ljudkih života na moru, spriječavanja zagađenja mora i oštećenja morske obale, objekata i infrastrukture, zapovjednik broda je dužan da prilikom uplovljavanja i isplovljavanja iz luke, premještenja sa jedne na drugu operativnu obalu u luci, koristi odgovarajući broj tegljača.

Odredba stava 1 ovog člana ne primjenjuje se na brodove bruto tonaže do 1.500 BT, odnosno

RO-RO putničke brodove koji plove na redovnoj pomorskoj liniji.

Izuzetno od stava 1 ovog člana, brodovi dužine preko svega 100m ili više, obavezni su da koriste sigurnosnu pratnju tegljača, tip 2 minimalne vučne snage 100t ili više prilikom plovidbe kroz tjesnac Verige u Bokokotorskom zalivu.

Bliže uslove upotrebe I karakteristike tegljača iz stava 2 ovog člana propisuje Ministarstvo.

Odgovarajući broj tegljača, njihovu vučnu silu u odnosu na veličinu,

tonažu i snagu brodskog mašinskog kompleksa broda, koji koristi usluge tegljača i način vršenja vuče odnosno potiskivanja propisuje Ministarstvo.

Zapovjednik broda iz stava 1 ovog člana, dužan je blagovremeno zatražiti asistenciju tegljača za namjeravani manevar plovnog objekta.

Kada više plovnih objekata istovremeno traže asistenciju tegljača, a nema dovoljno tegljača, ili kada je ugrožena sigurnost plovidbe, ljudskih života ili može doći do zagađivanja mora, Lučka kapetanija određuje redosled tegljenja, odnosno potiskivanja.

1. **BROD**

**Utvrđivanje sposobnosti broda za plovidbu**

**Član 92**

Brod je sposoban za plovidbu, odnosno upotrebu u određenim kategorijama plovidbe i za određenu namjenu ako ispunjava uslove konvencija, kodeksa, protokola i rezolucija IMO-a I ILO-a (u daljem tekstu: Tehnička pravila), odredaba ovog zakona i propisa donesenih na osnovu ovog zakona u vezi sa:

1) sigurnošću ljudskih života, broda i imovine;

2) sistemom upravljanja sigurnošću kompanije i broda;

3) bezbjednosnom zaštitom;

4) sprečavanjem zagađenja mora uljem, štetnim materijama, otpadnim vodama i smećem;

5) sprečavanjem zagađenja vazduha;

6) zaštitom mora od štetnih vodenih organizama ili patogena u balastnim vodama i talozima;

7) zaštitom mora od štetnih sistema protiv obrastanja na trupu broda;

8) zaštitom na radu, smještajem posade i drugih lica zaposlenih na brodu;

9) uslovima za prijevoz putnika;

10) sigurnošću uređaja za rukovanje teretom.

Odredbe stava 1 tač. 2, 3, 6 i 9. ovog člana ne primjenjuju se na plutajuće objekte i instalacije za proizvodnju ugljovodonika, dok se odredbe stava 1 tač. 2 i 3 ovog člana ne primjenjuju na čamce.

Osim uslova iz stava 1 ovog člana brod je sposoban za plovidbu i:

1) ako je na njemu ukrcan barem minimalno propisan broj članova posade sa odgovarajućim ovlašćenjima o osposobljenosti i posebnoj osposobljenosti ili propisani broj stručnih radnika koje brod mora da ima za sigurnu plovidbu,

2) ako je smještaj i broj ukrcanih putnika u skladu sa:

– propisima kojima se uređuje prijevoz putnika,

– odredbama i uslovima navedenim u brodskim ispravama, zapisima i knjigama i odobrenoj tehničkoj dokumentaciji,

3) ako je teret na brodu ukrcan, složen, raspoređen i osiguran u skladu sa:

– propisima kojima se uređuju uslovi prevoza tereta,

– odredbama i uslovima navedenim u brodskim ispravama, zapisima i knjigama i odobrenoj tehničkoj dokumentaciji broda,

4) ako su na brodu obezbijeđeni propisani uslovi pružanja medicinske pomoći i ako brod ima i propisno vodi brodsku bolnicu, odnosno ambulantu,

5) ako brod ima ažurirane službene pomorske navigacione karte i publikacije.

Osim uslova iz st. 1 i 3 ovoga člana plutajući objekat i instalacija za proizvodnju ugljovodonika sposobni su za plovidbu, odnosno upotrebu ako su sigurno privezani, usidreni, položeni na morsko dno, odnosno djelimično ili potpuno ukopani u morsko dno.

Ako se plutajući objekat ili instalacija za proizvodnju ugljovodonika postavlja ili upotrebljava u unutrašnjim morskim vodama ili teritorijalnom moru Crne Gore, osim plutajućeg objekta koji se postavlja ili upotrebljava u luci, osim uslova propisanih u st. 1, 2, 3 i 4 ovog člana, mora zadovoljavati uslove određene prostornim urbanističkim planom, odnosno detaljnim planom uređenja.

Brod u nacionalnoj plovidbi, osim broda za prevoz opasnih i štetnih materija na kojem nijesu ukrcani putnici i teret, za vrijeme boravka na sigurnom vezu u luci ne dužeg od pet dana, ne mora udovoljavati uslove za sigurnu plovidbu iz stava 3 alineja 1 ovog člana, ako udovoljava uslovima o redu u luci .

Kategorije plovidbe pomorskih brodova propisuje Ministarstvo.

Uslove koje moraju ispunjavati čamci i jahte, kao i ovlašćenja lica koja upravljaju čamcima i jahtama, uslove za plovidbu čamca i jahti, područja plovidbe, stavljanje na tržište, uslove koje moraju ispunjavati tijela za ocjenjivanje usaglašenosti, način i postupak imenovanja tih tijela propisuje Ministarstvo.

Minimalne uslove koje mora zadovoljavati brod, oprema i uređaji, radi pružanja odgovarajuće medicinske pomoći članovima posade, opremu, obavezan sadržaj brodske ambulante i priručnik o sadržaju brodske ambulante, kao i način njegovog vođenja propisuje organ državne uprave nadležan za poslove zdravstva uz prethodnu saglasnost Ministarstva.

**Vršenje tehničkog nadzora**

**Član 93**

Sposobnost za plovidbu, odnosno upotrebu, broda crnogorske državne pripadnosti uposlenog u međunarodnoj plovidbi, prema odredbama člana 92 stav 1 ovog zakona, utvrđuje priznata organizacija obavljanjem tehničkog nadzora i potvrđuje izdavanjem odgovarajućih brodskih isprava, zapisa i knjiga u skladu sa odredbama Tehničkih pravila.

Sposobnost za plovidbu, odnosno upotrebu broda crnogorske državne pripadnosti koji isključivo plovi u vodama Crne Gore, u skladu sa odredbama člana 92 stav 1 ovog zakona, utvrđuje Organ uprave.

Sposobnost za plovidbu jahte dužine trupa veće od 24 metra u međunarodnoj plovidbi prema odredbama člana 92 stav 1 ovog zakona, utvrđuje priznata organizacija, obavljanjem tehničkog nadzora i potvrđuje izdavanjem odgovarajućih isprava, zapisa i knjiga u skladu sa odredbama Tehničkih pravila i drugih propisa donesenih na osnovu ovog zakona.

Sposobnost za plovidbu jahte, osim jahte iz stava 3 ovog člana, utvrđuje Organ uprave, odnosno surveyor, obavljanjem tehničkog nadzora i potvrđuje izdavanjem izvještaja o tehničkom pregledu, odnosno odgovarajućih isprava, zapisa i knjiga u skladu sa odredbama Tehničkih pravila i drugih propisa donesenih na osnovu ovog zakona.

Sposobnost za plovidbu čamca za privrednu djelatnost, prema odredbama člana 92 stav 1 ovog zakona, utvrđuje Organ uprave obavljanjem tehničkog nadzora i potvrđuje izdavanjem odgovarajućih isprava, zapisa i knjiga, u skladu s odredbama Tehničkih pravila i drugih propisa donesenih na osnovu ovog zakona.

Sposobnost za plovidbu čamca za lične potrebe, prema odredbama člana 92 stav 1 ovog zakona, utvrđuju Organ uprave obavljanjem tehničkog nadzora i potvrđuje izdavanjem odgovarajućih isprava, zapisa i knjiga u skladu sa odredbama Tehničkih pravila i drugih propisa donesenih na osnovu ovog zakona.

Ministarstvo može obavljanje pojedinih vrsta tehničkog nadzora, koje obavlja Organ uprave radi utvrđivanja sposobnosti za plovidbu iz stava 6 ovog člana, ovlastiti nadležnu lučku kapetaniju na način i prema uslovima koje propisuje Ministarstvo.

Tehnička pravila objavljuju se na internet stranici Ministarstva.

Zahtjeve za pomorsku opremu kojom se opremaju brodovi crnogorske državne pripadnosti, uslovi za stavljanje takve opreme na tržište u Crnoj Gori, kao i uslovi koje moraju da ispunjavaju imenovana tijela za statutarnu sertifikaciju pomorske opreme, način i postupak imenovanja tih tijela propisuje Ministarstvo.

Kontrolu rada priznate organizacije vrši Ministarstvo.

Prava i obaveze priznate organizacije u odnosu na Ministarstvo, obavljanje tehničkog nadzora, način i postupak ovlašćivanja i način vršenja nadzora nad priznatom organizacijom propisuje Ministarstvo.

Ugovorom o prenosu ovlaštenja između Ministarstva i priznate organizacije utvrđuje se obim, uslovi, prava i obaveze iz ovlaštenja za obavljanje tehničkog nadzora i izdavanje brodskih isprava, zapisa i knjiga u skladu sa Uredbom br. 391/2009 Europskog parlamenta i Vijeća od 23. aprila 2009. o zajedničkim pravilima i normama za organizacije koje obavljaju pregled i nadzor brodova.

Sposobnost broda za plovidbu prema odredbama člana 92 ovog zakona provjerava se inspekcijskim nadzorom.

Sposobnost za plovidbu, odnosno upotrebu iz st. 1, 2 i 3. ovog člana može utvrđivati i Ministarstvo.

Tehnički nadzor i izdavanje isprava, zapisa i knjiga za jahte iz stava 4 ovog člana vrši surveior koji ispunjava uslove utvrđene propisom Ministarstva i ovlašćen je za te poslove od strane Organa uprave.

**Odgovornost države zastave**

**Član 94**

Ugovorom iz člana 93 stav 11 ovog zakona ne može se prenijeti odgovornost Crne Gore kao države zastave na priznatu organizaciju i izdavanje sljedećih brodskih isprava:

- upisnog lista;

- trajnog zapisa o brodu;

- svjedočanstva o minimalnom broju članova posade;

- dozvole za brodsku radio stanicu;

- deklaracije o ispunjavaju uslova za rad pomoraca; i

- koje se u skladu sa međunarodnim ugovorima, ne mogu prenijeti na priznatu organizaciju.

Brodske isprave iz stava 1 al. 1 i 2 ovog člana izdaje Lučka kapetanija.

Brodsku ispravu iz stava 1 alineja 3 ovog člana izdaje Organ uprave.

Dozvolu za brodsku radio stanicu izdaje pravno lice nadležno za elektronske komunikacije.

Brodske isprave koje se u skladu sa međunarodnim ugovorima, ne mogu prenijeti na priznatu organizaciju izdaje Ministarstvo.

Sistem upravljanja sigurnošću

Član 95 ﻿

Brod uposlen u međunarodnoj plovidbi, brodar, odnosno kompanija koja upravlja brodom koji plovi u međunarodnoj plovidbi, dužni su da primjenjuju i održavaju sistem upravljanja sigurnošću, u skladu sa SOLAS Konvencijom (Glava IX) i ISM Kodeksom, sa izmjenama i dopunama, koje se odnose na:

1) politiku sigurnosti plovidbe i zaštitu životne sredine;

2) uputstva i procedure za sigurnu plovidbu broda i zaštitu životne sredine;

3) utvrđivanje nivoa ovlašćenja i način komunikacije između obale i posade na brodu;

4) procedure za prijavljivanje nezgoda i neusaglašenosti uspostavljenog sistema sa ISM Kodeksom;

5) procedure za vanredne situacije;

6) procedure za unutrašnju kontrolu i preglede funkcionisanja uspostavljenog ISM Kodeksa;

7) sistem za registrovanje podataka o putnicima.

Radi obezbjeđivanja sigurne plovidbe brodova i uspostavljanja veza sa kompanijom i licima na brodu, brodar, odnosno kompanija dužni su da odrede lice na obali odgovorno za kontrolu sigurne plovidbe brodova i zaštite životne sredine.

Sistem upravljanja sigurnošću primjenjuje se i održava u skladu sa tehničkim pravilima.

**Tehnička pravila**

**Član 96**

Tehnička pravila za statutarnu sertifikaciju pomorskih objekata su tehnički propisi kojima se:

1. propisuju tehnički zahtjevi kojima moraju udovoljavati pomorski objekti i kompanije;
2. utvrđuje način obavljanja tehničkog nadzora; i
3. propisuje način izdavanja isprava, zapisa i knjiga pomorskim objektima i kompanijama.

Tehnička pravila uključuju međunarodna pomorska ugovorna dokumenta, kao i pravnu tekovinu Europske unije sa svim izmjenama i dopunama koje su stupile na snagu do dana stupanja na snagu Tehničkih pravila.

Pored prenosa međunarodnih ugovornih pomorskih dokumenata sa međunarodnog, odnosno regionalnog nivoa, Tehničkim pravilima propisuju se i nacionalni zahtjevi, kojima moraju da udovoljavaju pomorski objekti koji nijesu obuhvaćeni prethodno navedenim dokumentima.

Tehničkim pravilima prenose u pravni sistem i pomorsko zakonodavstvo Crne Gore odredbe međunarodnih ugovornih dokumenata Međunarodne pomorske organizacije (IMO) (Konvencije, Protokole), uključujući i obavezujuće Kodekse i Rezolucije, Međunarodne organizacije rada (ILO), kao i direktive i uredbe Evropskog parlamenta i Vijeća.

Međunarodna ugovorna dokumenta iz stava 4 ovog člana propisuje Ministarstvo.

**Primjena tehničkih pravila**

**Član 97**

Tehnička pravila se bez obzira na područje plovidbe primjenjuju na:

1. Nove pomorske brodove;
2. Postojeće pomorske teretne brodove, bez obzira kada su građeni, ako se prepravljaju u putničke brodove;
3. Postojeće pomorske brodove, ako se na njima vrše popravke, izmjene, prepravke ili obnova opreme većeg značaja, promjena namjene, promjena područja plovidbe ili broja putnika koje brod smije prevoziti, u obimu kojem to Organ uprave, odnosno priznata organizacija ocijeni razumnim i prikladnim u svakom pojedinačnom slučaju;
4. Postojeće pomorske brodove, osim brodova navedenih u tač. 1, 2 i 3 ovog stava, samo ako je izričito navedeno u Pravilima;
5. Plutajuće objekte, jahte i ostale vrste pomorskih objekata u obimu kojem se isto ocijeni razumnim i prikladnim u svakom pojedinačnom slučaju.

Tehnička pravila propisuju zahtjeve koji se odnose na pomorske objekte i kompanije koje su preuzele odgovornost za upravljanje brodovima i to u vezi sa:

1. sigurnošću ljudskih života, broda i imovine;
2. sistemom upravljanja sigurnošću kompanije i broda;
3. bezbjedonosnom zaštitom pomorskih objekata.
4. sprečavanjem zagađenja mora uljem, štetnim materijama, otpadnim vodama i smećem sa pomorskih objekata;
5. sprečavanjem zagađenja vazduha sa pomorskih objekata;
6. energetskom efikasnošću;
7. zaštitom mora od štetnih vodenih organizama ili patogena u balastnim vodama i talozima;
8. zaštitom mora od štetnih sistema protiv obrastanja sa pomorskih objekata;
9. zaštitom na radu, smještajem posade i drugih lica zaposlenih na pomorskim objektima;
10. uslovima za prevoz putnika;
11. sigurnošću uređaja za rukovanje teretom;
12. baždarenjem pomorskih objekata;
13. sposobnošću pri obavljanju probne vožnje za brodove crnogorske državne pripadnosti i strane državne pripadnosti ako se probna vožnja obavlja u unutrašnjim morskim vodama i teritorijalnom moru Crne Gore;
14. recikliranje brodova.

Tehnička pravila utvrđuju:

1. Zahtjeve kojima moraju udovoljavati pomorski objekti i kompanije;
2. Način obavljanja tehničkog nadzora; i
3. Izdavanje isprava, zapisa i knjiga pomorskim objektima i kompanijama.

Podjelu tehničkih pravila propisuje Ministarstvo.

**Klasa broda**

**Član 98**

Pored zahtjeva propisanih Tehničkim pravilima, pomorski brodovi moraju udovoljavati i zahtjevima priznate organizacije za projektovanje, gradnju i održavanje: trupa, opreme trupa, mašinskog uređaja, električne opreme i opreme za upravljanje (uključujući i automatizaciju), odnosno pravilima za klasifikaciju priznate organizacije.

Pomorski objekti, bez obzira na BT, koji moraju posjedovati Svjedočanstvo o klasi kojim se potvrđuje ispunjenost zahtjeva iz stava 1 ovog člana, izdato od strane priznate organizacije su:

1. Pomorski objekti u međunarodnoj plovidbi;
2. Ribarski brodovi dužine preko 24 metra koji podliježu zahtjevima Direktive Vijeća 97/70/EU;
3. Putnički brodovi u nacionalnoj plovidbi koji podliježu zahtjevima Direktive 2009/45/EU;
4. Jahte dužine trupa preko 24 metra, bez obzira na područje plovidbe;
5. Novi i postojeći putnički pomorski brodovi, bez obzira na veličinu i područje plovidbe;
6. Novi pomorski objekti bruto tonaže 100 ili više, bez obzira na veličinu i područje plovidbe.

Pomorski objekti u nacionalnoj plovidbi koji nemaju Svjedočanstvo o klasi moraju udovoljavati tehničkim pravilima u dijelu koji se odnosi na:

1. strukturu i čvrstoću elemenata trupa, uključujući cjelokupnu vodonepropusnost trupa i njegovih dodataka;
2. opremu trupa;
3. sigurnost i pouzdanost mašinskog uređaja, porivnog sistema i sistema upravljanja, uključujući ostalu opremu i uređaje koji služe za održavanje osnovnih uslova na brodu;
4. električnu opremu i automatiku mašinskog uređaja (ako je ugrađena).

Udovoljavanje navedenim tehničkim pravilima potvrđuje Organ uprave izdavanjem Svjedočanstva o sigurnosti broda za plovidbu ili drugih odgovarajućih statutarnih isprava.

**Na zadovoljstvo administracije**

**Član 99**

Kada neki zahtjev u međunarodnim ugovornim dokumentima Međunarodne pomorske organizacije (IMO) sadrži pojam “na zadovoljstvo Administracije” I ako odgovarajuće tumačenje istog nije dato u tehničkim pravilima, za tumačenje će se primjenjivati dokumenta odobrena od IMO-a (cirkularna pisma, rezolucije) ili tumačenja Međunarodnog udruženja klasifikacionih društava (IACS).

Ministarstvo može prihvatiti I odobriti tumačenje priznate organizacije u slučaju kada je odgovarajuće argumentovano.

**Tehnički nadzor**

**Član 100**

Tehničkim nadzorom utvrđuje se dali je pomorski objekat sposoban za plovidbu u određenim kategorijama plovidbe i za određenu namjenu, odnosno da li je plutajući objekat ili instalacija za proizvodnju ugljovodonika sposobna za upotrebu.

Tehnički nadzor obuhvata:

1) odobravanje tehničke dokumentacije na osnovu koje se pomorski objekat gradi ili prepravlja;

2) tipsko ili pojedinačno odobrenje mašina, uređaja i opreme namijenjene za ugradnju na pomorskom objektu;

3) nadzor nad izradom materijala, mašina, uređaja I opreme namijenjene za ugradnju na pomorskom objektu u radionicama proizvođača;

4) odobrenje proizvođača i uslužnih pravnih lica;

5) nadzor nad gradnjom trupa I ugradnjom mašina, uređaja I opreme u brodogradilištu;

6) ocjenjivanje sistema upravljanja sigurnošću brodara, odnosno kompanije i broda;

7) pregled bezbjednosne zaštite broda u skladu sa posebnim zakonom;

8) pregled, ocjenu i potvrđivanje postojećih pomorskih objekata;

9) ocjenjivanje usklađenosti sa zahtjevima MLC konvencije.

Sposobnost postojećeg pomorskog objekta za plovidbu, odnosno sposobnost postojećeg plutajućeg objekta ili instalacije za proizvodnju ugljovodonika za upotrebu utvrđuje Organ uprave, odnosno priznata organizacija obavljanjem tehničkog nadzora, i potvrđuje izdavanjem odgovarajućih isprava, zapisa i knjiga.

Tehnički nadzor, na osnovu zahtjeva brodara, odnosno kompanije ili brodograditelja za pomorski objekat u izgradnji, obavlja Organ uprave, odnosno priznata organizacija.

Tehnički nadzor pomorske opreme obavlja ovlašteno (imenovano) tijelo za sertifikaciju pomorske opreme.

Ugovorom o prenosu ovlaštenja između Ministarstva i priznate organizacije, utvrđuje se obim, uslovi, prava i obaveze iz ovlaštenja za obavljanje tehničkog nadzora i izdavanje isprava, zapisa i knjiga.

Tehnički nadzor vrši lice koje isključivo radi ili je angažovano od strane priznate organizacije, odnosno službenik Organa uprave koji ispunjava sljedeće uslove:

1) da ima ovlašćenje o osposobljenosti za oficira plovidbene straže na brodu od 500 BT ili većem ili ovlašćenje o osposobljenosti za oficira plovidbene straže u mašinskom odjeljenju na brodu sa mašinskim kompleksom pogonske snage od 750 kW ili jačim, sa najmanje tri godine plovidbenog staža u svojstvu oficira palube ili oficira mašine; ili

2) završeno visoko obrazovanje VII nivo kvalifikacije obrazovanja (240, odnosno 300 kredita CSPK) ili VI nivo kvalifikacije obrazovanja (180 kredita CSPK), brodograđevne struke, ili brodske elektronike, ili pomorske elektrotehnike, ili mašinske struke, sa najmanje tri godine iskustva u vršenju tehničkog nadzora pomorskog broda;

3) ima praktičko i teorijsko znanje o brodu, brodskim operacijama i međunarodnim i crnogorskim pomorskim propisima, stečeno kroz uspješno završenu obuku i periodično ocjenjivanje u skladu sa planom programa obuke Organa uprave.

Brodograditelji, proizvođači materijala, opreme, mašina i uređaja, brodari, odnosno kompanije dužni su licima koja vrše tehnički nadzor iz stava 7 ovog člana, omogućiti pristup i osigurati potrebne uslove za sigurno obavljanje tehničkog nadzora.

Pored lica koja vrše tehnički nadzor iz stava 7 ovog člana, brodograditelji, proizvođači materijala, opreme, mašina i uređaja, brodari, odnosno kompanije dužni su omogućiti pristup i službenicima Ministarstva koji vrše nadzor nad radom priznate organizacije.

Za vršenje tehničkog nadzora plaća se naknada, koju plaća kompanija ili brodar broda.

Visinu naknade za tehnički nadzor koji vrši Organ uprave utvrđuje Vlada.

Naknada iz stava 10 ovog člana prihod je Budžeta.

Tehnički nadzor brodova vrši se na način i u rokovima u skladu sa tehničkim pravilima.

Pregled postojećih brodova

Član 101

Pregled postojećih brodova može biti osnovni, redovni i vanredni.

Za vršenje pregleda iz stava 1 ovog člana plaća se naknada.

Visinu naknade za pregled iz stava 1 ovog člana koji vrši Organ uprave utvrđuje Vlada.

Naknada iz stava 3 ovog člana prihod je Budžeta.

Osnovni pregled

Član 102 ﻿

Osnovni pregled obavezan je za postojeći brod i to:

1) prije njegovog upisa u upisnik brodova, ako nadzor nad njegovom gradnjom nije vršio Organ uprave;

2) prije njegovog upisa u upisnik brodova, ako je nadzor nad njegovom gradnjom vršila priznata organizacija i ako njegove brodske isprave i knjige nijesu važeće;

3) kad se brodu trajno mijenja namjena i to prije početka njegovog korišćenja.

Redovni pregled

Član 103 ﻿

Redovni pregled je pregled postojećeg broda u propisanim vremenskim razmacima.

Redovni pregled može biti godišnji, međupregled, periodični i obnovni.

Vanredni pregled

Član 104 ﻿

Vanredni pregled broda vrši se:

1) nakon pretrpljene pomorske nesreće ili nezgode ako postoji osnovana sumnja da je došlo do oštećenja broda ili nekog njegovog dijela ili uređaja ili se inspekcijskim nadzorom utvrde nedostaci koji mogu uticati na sposobnost broda za plovidbu;

2) kad se vrše veće popravke ili obnova broda;

3) prilikom privremene promjene namjene ili kategorije plovidbe broda;

4) za brod koji nije izvršio redovni pregled u propisanom roku;

5) prije i poslije stavljanja broda u raspremu;

6) za tegljač i tegljeni brod prije operacije tegljenja;

7) za napušteni brod, koji nema važeće brodske isprave i knjige;

8) radi popisa broda na zahtjev suda;

9) za brod ili ostatke broda radi spašavanja, odnosno vađenja broda i ocjene rizika koji predstavlja;

10) kad se na brodu vrši prepravka kojom se mijenjaju njegove konstrukcione osobine i svojstva pogonskih uređaja i to prije početka njegovog korišćenja, a u obimu obnovnog pregleda.

Probna plovidba

Član 105 ﻿

Probna plovidba broda je sastavni dio nadzora nad gradnjom ili prepravkom broda i osnovnog pregleda broda.

Probna plovidba se obavlja nakon pregleda broda i izdavanja svjedočanstva za probnu plovidbu.

Pregled broda za izdavanje svjedočanstva za probnu plovidbu broda vrši Organ uprave, a pregled broda u međunarodnoj plovidbi može da vrši i priznata organizacija.

Probna plovidba vrši se na osnovu odobrenja nadležne lučke kapetanije.

Odredbe st. 2, 3 i 4 ovog člana primjenjuju se na brodove crnogorske i strane državne pripadnosti, kada se probna plovidba obavlja u teritorijalnom moru i unutrašnjim morskim vodama Crne Gore.

Obim i način obavljanja pregleda broda, radi utvrđivanja njegove sposobnosti za probnu plovidbu i način obavljanja probne plovidbe utvrđuje se tehničkim pravilima.

Stanje broda i njegove opreme

Član 106

Brodar je dužan da brod i opremu održava u stanju kojim se obezbjeđuje sposobnost broda za plovidbu.

**Obaveze brodara ili kompanije**

**Član 107**

Nakon završetka nadzora nad gradnjom ili nadzora nad prepravkom pomorskog objekta, završetka bilo kojeg pregleda pomorskog objekta ili nadzora nad izradom materijala ili proizvoda, ne smiju se bez prethodne saglasnosti Organa uprave ili priznate organizacije obavljati bilo kakve izmjene na konstrukciji pomorskog objekta, mašinskom uređaju, opremi ili drugim dijelovima na koje se odnose zahtjevi Tehničkih pravila.

Ako je neka mašina, uređaj ili oprema neispravna, a isto bitno ne utiče na sigurnost pomorskog objekta, lica na pomorskom objektu i ne mogu stvoriti zagađenje mora, odnosno ako takva mašina, uređaj ili oprema nije zahtijevana Tehničkim pravilima, tada se predmetna mašina, uređaj ili oprema moraju trajno ukloniti sa pomorskog objekta.

Izuzetno od stava 2 ovog člana, može se odobriti da se takva mašina, uređaj ili oprema ne uklone sa pomorskog objekta pod uslovom da se istaknu jasna upozorenja (lokalno i na mjestu upravljanja) u vezi sa njihovim stavljanjem van upotrebe.

Brodar, odnosno kompanija moraju održavati stanje pomorskog objekta i njegove opreme u skladu sa odredbama Tehničkih pravila na način da pomorski objekat u svim okolnostima ostane sposoban za plovidbu bez opasnosti za pomorski objekat, lica na pomorskom objektu, teret i životnu sredinu.

Brodar, odnosno kompanija moraju koristiti pomorski objekat, njegovu opremu, mašine i uređaje na način da se pridržavaju uslova ili ograničenja danih u ispravama, zapisima, knjigama ili u bilo kojim drugim dokumentima koje je izdala ili ovjerila Organ uprave, priznata organizacija ili Ministarstvo.

Brodar, odnosno kompanija moraju bez odlaganja, Ministarstvu dostavljati podatke i izmjene podataka u skladu sa zahtjevima Ministarstva.

Brodar, odnosno kompanija moraju pratiti uputstva za primjenu propisa koje objavljuje Ministarstvo u obliku Tehničkih pravila, pravilnika ili cirkularnih pisama na svojim internet stranicama, I mora obezbijediti da se ista dostavljaju zapovjednicima, posadi i ostalim odgovornim licima na brodu.

Brodar, odnosno kompanija moraju obezbijediti obavljanje inspekcijskog nadzora Ministarstva na svojim brodovima u skladu sa odredbama ovog zakona.

Zapovjednik, brodar, odnosno kompanija moraju što je prije moguće obavijestiti Ministarstvo, Organ uprave i/ili priznatu organizaciju u sledećim slučajevima:

1. prilikom pregleda podvodnog dijela trupa pomorskog objekta na suvom doku;
2. u slučajevima promjene namjene pomorskog objekta, prepravke ili izmjena na trupu, mašinskom uređaju i ostaloj opremi, ako to može imati uticaja na isprave, zapise, knjige, ili na bilo koje druge dokumente koje je izdao ili ovjerio Organ uprave, odnosno priznata organizacija.

Prepravke ili izmjene moraju se obavljati pod nadzorom inspektora Organa uprave, odnosno priznate organizacije u skladu sa zahtjevima Tehničkih pravila i/ili u skladu sa dodatnim zahtjevima Organa uprave, priznate organizacije i/ili Ministarstva;

1. prilikom obavljanja radova kada se omogući pristup inače teško dostupnim djelovima strukture (npr. prilikom uklanjanja glavnog ili pomoćnih motora, kotlova i uklanjanja izolacija, cementnih ili drvenih obloga, i sl.).

Navedeni radovi moraju se obavljati pod nadzorom inspektora Organa uprave, odnosno priznate organizacije u skladu sa zahtjevima Tehničkih pravila i/ili u skladu sa dodatnim zahtjevima Organa uprave, odnosno priznate organizacije;

1. Prilikom stavljanja pomorskog objekta van službe, odnosno raspreme pomorskog objekta ili prilikom ponovnog stavljanja pomorskog objekta u službu nakon raspreme, o čemu su brodar, odnosno kompanija dužni obavijestiti i Ministarstvo;
2. U slučaju promjene imena, promjene luke upisa, prodaje pomorskog objekta ili promjene zastave, o čemu su brodar, odnosno kompanija dužni obavijestiti Ministarstvo;
3. U slučajevima kada je pomorski objekat imao havariju ili se otkrije nedostatak koji utiče na sigurnost pomorskog objekta ili njegovu efikasnost, odnosno puna opremljenost sredstavima za spašavanje ili drugom opremom na koju se odnose zahtjevi Tehničkih pravila, kao i cjelovitost pomorskog objekta ili njegova efikasnost, odnosno puna opremljenost opremom za zaštitu mora od zagađenja, na koju se odnose zahtjevi Tehničkih pravila.

Organ uprave, odnosno priznata organizacija u svakom pojedinačnom slučaju, uzimajući u obzir veličinu i karakter štete ili nedostatka utvrđuje neophodnost i obuhvat pregleda, a brodar, odnosno kompanija su dužni o svemu obavijestiti i Ministarstvo;

1. u slučajevima inspekcije pomorskog objekta od strane lučkih vlasti (PSC) tokom koje su utvrđeni statutarni nedostaci zbog kojih pomorski objekat nije bio zaustavljen, brodar, odnosno kompanija o istom moraju obavijestiti Ministarstvo i priznatu organizaciju.

Ukoliko je pomorski objekat tokom inspekcije bio zaustavljen zbog statutarnih nedostataka brodar, odnosno kompanija moraju o istom odmah i bez odlaganja obavijestiti Ministarstvo I priznatu organizaciju kako bi se obavio pregled pomorskog objekta;

1. u slučaju gubitka pomorskog objekta (potonuća, požara I sl.).

Baždarenje broda i jahte

Član 108 ﻿

Baždarenje broda vrši se radi utvrđivanja tonaže broda.

Tonaža broda i jahte dužine trupa od 24 metra i više sastoji se od BT i NT.

Baždarenje broda vrši se prije njegovog upisa u upisnik brodova.

Baždarenje broda i jahte u nacionalnoj plovidbi i jahte dužine trupa manjeg od 24 metra u međunarodnoj plovidbi vrši Organ uprave, odnosno surveyor.

Baždarenje broda u međunarodnoj plovidbi i jahte dužine trupa od 24 metra ili više u međunarodnoj plovidbi vrši priznata organizacija.

Baždarenju podliježe svaki brod ili jahta dužine trupa od 24 metra koja se upisuje u upisnik brodova ili registar jahti Crne Gore koja predhodno nije baždarena u skladu sa međunarodnom konvencijom o baždarenju brodova ili tehničkim pravilima.

Za baždarenje broda plaća se naknada.

Visinu naknade iz stava 6 ovog člana za baždarenje koje vrši Organ uprave utvrđuje Vlada.

Naknada iz stava 7 ovog člana prihod je Budžeta.

Način baždarenja broda i drugih plovnih objekata utvrđuje se tehničkim pravilima.

Izuzetno od stava 9 ovog člana baždarenje ribarskog broda za lične potrebe ili privrednu djelatnost obavlja se u skladu sa propisom Ministarstva.

Strani brodovi koji podliježu baždarenju

Član 109

Baždarenju podliježe i strani brod koji u crnogorskoj luci plaća naknadu čija se visina utvrđuje prema tonaži, ako je baždaren prema pravilima čije se odredbe bitno razlikuju od odredbi propisa za baždarenje plovnih objekata u Crnoj Gori.

Ponovno baždarenje

Član 110 ﻿

Ponovno baždarenje broda vrši se, ako se:

1) poslije baždarenja broda izvrše prepravke usljed kojih su nastale promjene u rasporedu, konstrukciji, kapacitetu, upotrebi prostora, dozvoljenom broju putnika na brodu, dodijeljenom nadvođu ili dozvoljenom gazu broda, zbog kojih se na brodu mijenja njegova tonaža;

2) posumnja u pravilnost izvršenog baždarenja;

3) plovilo upisuje u upisnik brodova.

Ponovno baždarenje broda iz stava 1 tačka 1 ovog člana vrši se u cjelini ili djelimično u zavisnosti od izvršenih prepravki broda.

Zahtjev za ponovno baždarenje iz stava 1 tačka 1 ovog člana podnosi se prije završetka prepravke broda.

Ponovno baždarenje iz stava 1 tač. 1 i 3 ovog člana vrši se na zahtjev brodara, a baždarenje iz stava 1 tačka 2 ovog člana vrši se po službenoj dužnosti.

Ponovno baždarenje broda iz stava 1 tačka 2 ovog člana ne smiju da vrše zaposlena lica koja su izvršila prethodno baždarenje u čiju se pravilnost sumnja.

**Brodske isprave, zapisi i knjige**

**Član 111**

Isprave, zapisi i knjige koje, u skladu sa odredbama Tehničkih pravila, pomorski objekti moraju imati, služe kao dokaz o sposobnosti za plovidbu i ostalim svojstvima pojedinog pomorskog objekta.

Isprave, zapisi i knjige propisane Tehničkim pravilima moraju biti napisane na crnogorskom jeziku, latiničnim pismom.

Isprave, zapisi i knjige izdate na osnovu odredbi međunarodnih ugovora moraju uključivati i prevod na engleskom jeziku, ako se isto traži odredbama tih ugovora.

Isprave, zapisi i knjige propisane Tehničkim pravilima moraju se nalaziti na pomorskom objektu i uvijek biti dostupne u svrhu provjere.

Na osnovu obavljenog tehničkog nadzora Organ uprave, odnosno priznata organizacija, u skladu sa svojim ovlašćenjima, izdaje ili ovjerava odgovarajuće isprave, zapise i knjige.

Popis obaveznih isprava koje pomorskim objektima, u skladu s međunarodnim konvencijama i nacionalnim pomorskim propisima, izdaje i/ili ovjerava Organ uprave, odnosno priznata organizacija, kao i popis uputstava, priručnika, planova i knjiga koje se moraju trajno nalaziti na pomorskom objektu, propisuje Ministarstvo.

Pomorski objekti u međunarodnoj plovidbi pored dokumenata iz stava 6 ovog člana moraju imati potvrde i dokumenta izdata od strane Ministarstva, ili koja u ime Ministarstva ovjerava priznata organizacija, u skladu sa cirkularnim pismima Međunarodne pomorske organizacije IMO (FAL.2/Circ.131, MEPC.1/Circ.873, MSC.1/Circ.1568 and LEG.2/Circ.3).

Brodske isprave, zapisi i knjige propisane ovim zakonom mogu se voditi u pisanom ili elektronskom obliku.

Obrazac brodskih isprava, zapisa i knjiga propisuje Ministarstvo.

**Izdavanje i ovjeravanje isprava, zapisa i knjiga**

**Član 112**

Organ uprave, odnosno priznata organizacija je ovlaštena da nakon zadovoljavajuće obavljenog nadzora nad gradnjom, osnovnog ili obnovnog pregleda, izdaje odgovarajuće isprave, a nakon zadovoljavajuće obavljenog godišnjeg pregleda, periodičnog pregleda ili međupregleda, potvrđuje odgovarajuće isprave.

Nakon završenog pregleda priznata organizacija je dužna brodaru, odnosno kompaniji dostaviti, odnosno osigurati dostupnost izvještaja sa obavljenog pregleda.

U svrhu izdavanja statutarnih isprava brodar, odnosno kompanija dužna je Organu uprave, odnosno priznatoj organizaciji predočiti važeći Upisni list.

**Period važenja isprava**

**Član 113**

Period važenja isprava za pomorske objekte crnogorske državne pripadnosti u međunarodnoj plovidbi primjenjuju se zahtjevi SOLAS konvencija, kojom je definisano da, ako se:

1) obnovni pregled u svrhu ponovnog izdavanja isprave završi u tri mjeseca prije datuma isteka važenja postojeće isprave, nova isprava će važiti od datuma završetka obnovnog pregleda do:

a) za putničke brodove, datuma ne dužeg od 12 mjeseci od datuma isteka važenja postojeće isprave;

b) za teretne brodove, datuma ne dužeg od pet godina od datuma isteka postojeće isprave.

2) obnovni pregled u svrhu ponovnog izdavanja isprave završi nakon datuma isteka važenja postojeće isprave, nova isprava će važiti od datuma završetka obnovnog pregleda do:

a) za putničke brodove, datuma ne dužeg od 12 mjeseci od datuma isteka važenja postojeće isprave;

b) za teretne brodove, datuma ne dužeg od pet godina od datuma isteka postojeće isprave.

3) obnovni pregled u svrhu ponovnog izdavanja isprave završi u period dužem od tri mjeseca prije datuma isteka važenja postojeće isprave, nova isprava će važiti od datuma završetka tako obavljenog prijevremeno obnovnog pregleda do:

a) za putničke brodove, datuma ne dužeg od 12 mjeseci od datuma završetka obavljanja obnovnog pregleda;

b) za teretne brodove, datuma ne dužeg od pet godina od datuma završetka obavljanja obnovnog pregleda.

Za pomorske objekte u nacionalnoj plovidbi Crne Gore primjenjuju se gore navedeni zahtjevi iz međunarodne plovidbe.

**Novi datum godišnjice pregleda**

**Član 114**

U slučaju da se godišnji pregled, međupregled ili periodični pregled završi prije propisanog vremenskog razdoblja za obavljanje pojedinog pregleda, tada je potrebno:

1. izvršiti izmjenu (i ovjeru izmjene) datuma godišnjice dospijeća pregleda na odnosnoj ispravi tako da se upiše novi datum godišnjice dospijeća pregleda, ali koji ne može biti duži od tri mjeseca od datuma kada je prevremeni pregled završen;
2. sledeći godišnji pregled, međupregled ili periodični pregled završiti u propisanim rokovima računajući od novog datuma godišnjice dospijeća pregleda;
3. datum isteka važenja isprave ostaviti nepromijenjenim uz uslov da se obavi jedan ili više godišnjih pregleda, međupregleda ili periodičnih pregleda kako je primjenjivo, tako da najveći dopušteni razmaci između propisanih pregleda ne budu prekoračeni.

Odredbe stava 1 ovog člana primjenjuju se i na pomorske objekte koji plove u nacionalnoj plovidbi Crne Gore, onamo gdje je to primjenljivo.

**Jedno putovanje**

**Član 115**

U slučaju jednog putovanja broda namijenjenog za recikliranje kojem je važenje neke od statutarnih isprava istekla, Organ uprave može dopustiti jedno direktno putovanje u balastu do postrojenja za recikliranje brodova.

U ovakvom i sličnim slučajevima Organ uprave može, razmatrajući svaki slučaj pojedinačno, dopustiti izdavanje uslovnog svjedočanstva skraćenog roka važenja sa upisanim ograničenjima i primjenljivim uslovima plovidbe.

**Postupak produžetak perioda važenja isprava**

**Član 116**

Zahtjev za produženje perioda važenja isprave brodar, odnosno kompanija pisanim putem podnosi Organu uprave, odnosno priznatoj organizaciji.

Uz zahtjev moraju biti priloženi razlozi na osnovu kojih se predmetno produženje zahtijeva (npr. nedostupnost ili neraspoloživost brodogradilišta; nepostojanja uslova za obavljanje popravki; nedostupnost osnovnih materijala, opreme ili rezervnih dijelova).

Ukoliko se zahtjev smatra opravdanim Organ uprave, odnosno priznata organizacija, uzimajući u obzir i zahtjeve svojih pravila za klasifikaciju, utvrđuje osnove za odobrenje i uslove za produžetak važenja isprava, nakon čega zahtjev prosljeđuje Ministarstvu.

Donošenje konačne odluke o prihvatanju zahtjeva za produžetak važenja isprava u isključivoj je nadležnosti Ministarstva, bez obzira na prethodno datu preporuku Organa uprave, odnosno priznate organizacije.

Organ uprave, odnosno priznata organizacija ne smije, bez prethodne pisane saglasnosti Ministarstva, odobriti produžetak perioda važenja isprave.

**Produžetak perioda važenja isprava za brodove u međunarodnoj plovidbi**

**Član 117**

Ministarstvo može odobriti produženje važenja isprave, koje ne smije biti duže od tri mjeseca, kada se brod u vrijeme isteka isprave ne nalazi u luci u kojoj se može završiti pregled zbog:

* nepostojanja uslova za obavljanje pregleda trupa na suvom;
* nepostojanja uslova za obavljanje popravki;
* nedostupnosti osnovnih materijala, opreme ili rezervnih dijelova;
* kašnjenja dolaska broda u luku nastalog preduzetim postupcima kako bi se izbjegli loši vremenski uslovi tokom plovidbe.

Produženje važenja isprave iz stava 1 ovog člana odobriće se samo u svrhu omogućavanja završetka plovidbe broda do luke u kojoj će biti pregledan i to samo u slučajevima kada se pokaže da je takva odluka ispravna i razumna.

Brod kojem je odobreno takvo produženje važenja isprave nema pravo, nakon svog dolaska u luku u kojoj treba biti pregledan, napustiti tu luku ako nije dobio novu ispravu.

U slučaju kada se brod ne nalazi u luci u kojoj se može završiti pregled, i kada SOLAS Konvencija to dozvoljava, Ministarstvo može odobriti produženje važenja isprave, ako se pokaže da je takva odluka ispravna i razumna, uzimajući u obzir sljedeće:

1) Obaviti pregled na nivou godišnjeg pregleda zahtijevan za svaku pojedinu ispravu čije se važenje produžuje;

2) Započeti obnovni pregled, u najveće mogućem obimu;

3) U slučajevima kada se zahtijeva pregled trupa na suvom, uključujući i slučaj pregleda trupa na suvom koji dospijeva prije datuma do kojeg se namjerava odobriti produženje važenja isprave, potrebno je obaviti pregled podvodnog dijela trupa u vodi od strane za to odobrenog pravnog lica;

4) Kada podvodni pregled trupa nije moguće obaviti (npr. slaba vidljivost u moru, ograničenja koja se odnose na gaz, jake morske struje, neizdavanje odobrenja od strane lučkih vlasti), potrebno je obaviti unutrašnji pregled strukture dna broda, u maksimalno mogućem izvodljivom obimu;

5) Brodu se treba dozvoliti plovidba do tačno navedene luke iskrcaja tereta i nakon toga do tačno navedene luke gdje će se pregled završiti i/ili obaviti pregled trupa na suvom;

6) Produženje važenja isprave treba biti urađeno za minimalni vremenski period koliko je potrebno da bi se završio pregled i/ili obavio pregled trupa na suvom za pojedinu ispravu;

7) Na osnovu obavljenog pregleda, kako je gore navedeno, treba utvrditi da li je stanje broda zadovoljavajuće s obzirom na vremensko trajanje, dužinu putovanja i moguća ograničenja koja se odnose na korištenje broda u odnosu na predviđenu rutu kojom brod treba da plovi kako bi dovršio preglede i/ili obavio pregled trupa na suvom;

8) Produženje važenja pojedinih statutarnih isprava ne smije prekoračiti rok važenja Svjedočanstva o klasi koju izdaje priznata organizacija.

Nove isprave koje se izdaju nakon završetka pregleda broda zbog čijeg odlaganja je postojećoj ispravi produžen period važenja, novi se period važenja isprave računa od datuma isteka važenja prethodno izdate isprave prije produženja perioda važenja.

U slučaju produženja perioda važenja do pet godina isprava koje su predhodno izdate brodu na kraći vremenski period, Ministarstvo postupa po odredbama IMO Rez. A.1120(30), pravilo 5.2.

**Produžetak perioda važenja isprava za brodove u nacionalnoj plovidbi**

**Član 118**

Za pomorske objekte koji isključivo plove u vodama Crne Gore, bez obzira na bruto tonažu, Ministarstvo može dozvoliti dvomjesečno produženje perioda završetka obnovnog pregleda u svrhu izdavanja bilo koje nacionalne isprave.

Ova mogućnost se ne odnosi na brodove koji obavljaju linijska putovanja, putničke brodove, ro-ro putničke brodove, brze brodove i tankere.

Nove isprave koje se izdaju nakon završetka pregleda broda zbog čijeg odlaganja je postojećoj ispravi produžen period važenja, novi se period važenja isprave računa od datuma isteka važenja prethodno izdate isprave prije produženja perioda važenja.

**Produžetak vremenskog perioda**

**između dva pregleda podvodnog dijela trupa na suvom**

**Član 119**

Ministarstvo, shodno odredbama SOLAS konvencije, Pravilo I/10(a)(v), može dozvoliti da se petogodišnji period unutar kojeg je potrebno obaviti dva pregleda podvodnog dijela trupa na suvom produži, ako se predhodno u skladu sa odredbama SOLAS Konvencije, Pravilo I/14(e) i (f), produžilo važenje Svjedočanstva o sigurnosti konstrukcije teretnog broda.

Produžetak vremenskog perioda između dva pregleda podvodnog dijela trupa na suvom ni u kom slučaju ne smije biti duži od 36 mjeseci, odnosno ukoliko je prvi pregled obavljen između 24. i 27. mjeseca, računajući od datuma početka petogodišnjeg perioda važenja Svjedočanstva o sigurnosti konstrukcije teretnog broda, tada prekoračenje petogodišnjeg perioda iz stava 1 ovog člana može spriječiti produženje važenja navedenog Svjedočanstva prema SOLAS konvenciji, Pravilu I/14(e) i (f).

Za pomorske objekte koji isključivo plove u vodama Crne Gore, Ministarstvo može dozvoliti produženje perioda između dva pregleda podvodnog dijela trupa na suvom unutar jednog petogodišnjeg perioda važenja.

Određivanje dužine perioda produženja za pomorske objekte iz stava 3 ovog člana zavisi od zahtjeva da razmak između dva pregleda podvodnog dijela trupa na suvom ni u kom slučaju smije biti duži od 36 mjeseci.

Primjena odredbi stava 4 ovog člana na brodove koji obavljaju linijska putovanja, putničke brodove, Ro-Ro putničke brodove, brze brodove i tankere predmet su posebnog razmatranja Ministarstva.

Produženje vremenskog perioda pregleda podvodnog dijela trupa za plutajuće objekte predmet su posebnog razmatranja Ministarstva.

Postupak za odobrenja produžetka vremenskog perioda između dva pregleda podvodnog dijela trupa na suvom sprovodi se u skladu sa članom 90 ovog zakona.

**Vanredne okolnosti**

**Član 120**

Brod u vanrednim okolnostima, kada duže vrijeme provede u raspremi ili van službe zbog popravki i/ili prepravki, ne smatra se brodom koji podliježe zahtjevima člana 116 stav 5 ovog zakona, shodno odredbama SOLAS, MARPOL, Load Line i BWM konvencije i pripadajućih IBC, IGC I BCH pravilnika.

Bez obzira na činjenicu da se obnovni pregled broda iz stava 1 ovog člana obavlja u periodu kao da je brod nastavio biti u službi, Ministarstvo može zahtijevati obavljanje dodatnih pregleda ili ispitivanja od strane Organa uprave, odnosno priznate organizacije, zavisno od toga koliko dugo je brod bio u raspremi ili izvan službe, kao i koje su mjere tokom tog perioda bile preduzete u svrhu zaštite trupa, mašinskog uređaja i opreme.

Pregled podvodnog dijela trupa broda iz stava 1 ovog člana obavlja se kada i obnovni pregled, i ne primjenjuju se bilo koji posebni zahtjevi za teretne brodove u svrhu nastavka primjene odredbi SOLAS Konvencije, Pravila I/10(a)(v).

**Održavanje važenja isprava**

**Član 121**

Brodar, odnosno kompanija dužna je, sa ciljem održavanja isprava, obavljati redovne preglede u za to propisanim rokovima kako bi isprave mogle biti redovno ovjeravane ili izdavane, nakon datuma isteka isprava.

**Prestanak važenja isprava**

**Član 122**

Statutarne isprave automatski prestaju da važe u sledećim slučajevima:

1) nakon isteka naznačenog perioda važenja;

2) ako se propisani redovni pregledi ne obave u za to propisanim rokovima;

3) ako se bez saglasnosti Ministarstva ili Organa uprave, odnosno priznate organizacije urade prepravke ili izmjene, kako je navedeno u članu 107 stav 9 tačka 2;

4) ako se nakon havarije, utvrđivanja nedostatka ili gubitka broda ne obavijesti Ministarstvo i/ili Organ uprave, odnosno priznata organizacija, kako je navedeno u članu 107 stav 9 tač. 6 i 7;

5) ako se ne otklone primjedbe do navedenog datuma, ili se njihovo otklanjanje nije odložilo u dogovoru sa Ministarstvom i sa Organom uprave, odnosno priznatom organizacijom.

6) u slučaju nepridržavanja bilo kojih uslova ili ograničenja datih u ispravama, knjigama, zapisima ili u bilo kojim drugim dokumentima koje je izdalo ili ovjerilo Ministarstvo i/ili Organ uprave, odnosno priznata organizacija (npr. gaz, područje plovidbe, stanje mora, vrsta tereta, maksimalni dozvoljeni broj putnika ili lica, snaga glavnog porivnog motora, i sl.);

7) u slučaju promjene zastave broda.

8) u slučaju promjene brodara, odnosno kompanije (samo za isprave, zapise ili knjige koje se odnose na upravljanje sigurnošću i bezbjedonosnu zaštitu broda).

Ukoliko se tokom pregleda utvrdi da stanje broda ili njegove opreme značajno odstupaju od podataka navedenim u statutarnim ispravama ili da je stanje broda takvo da isti nije sposoban za plovidbu, odnosno da ugrožava sigurnost samog broda i/ili lica na brodu, ili da ugrožava morsku sredinu, Ministarstvo ili Organ uprave, odnosno priznata organizacija moraju uzeti u obzir odredbe SOLAS i MARPOL konvencije i pripadajućih IBC, IGC I BCH pravilnika, kako bi donijeli odluku o oduzimanju isprava broda.

Ako se tokom pregleda utvrdi da upravljanje balastnim vodama nije u skladu sa podacima u ispravama zahtijevanim Pravilom E-2 ili E-3 BWM konvencije ili da je stanje broda takvo da isti nije sposoban za plovidbu bez ugrožavanja morske sredine, zdravlja ljudi, imovine ili ostalih resursa Ministarstvo ili Organ uprave, odnosno priznata organizacija moraju uzeti u obzir odredbe Pravila E-1.6. BWM konvencije kako bi donijeli odluku o oduzimanju isprava broda.

Odredbe međunarodnih ugovornih dokumenata iz st. 2 i 3 ovog člana zahtijevaju hitno sprovođenje popravnih radnji i otklanjanje nedostataka, kao i obavještavanje Ministarstva i Organa uprave, odnosno priznate organizacije o preduzetim mjerama, u razumnom roku.

U slučaju da se popravne radnje ne sprovedu i nedostaci ne otklone, Organ uprave, odnosno priznata organizacija mora oduzeti isprave brodu i o istom odmah obavijestiti Ministarstvo i pomorsku upravu države u čijoj se luci brod nalazi.

Ukoliko brod plovi u polarnim vodama i tokom pregleda se utvrdi da je stanje broda takvo da značajno odstupa od podataka navedenim u Svjedočanstvu broda za plovidbu polarnim vodama ili da je stanje broda takvo da isti nije sposoban za plovidbu u polarnim vodama, takvo stanje ugrožava sigurnost samog broda i/ili lica na brodu, ili može napraviti štetu zagađenjem mora, priznata organizacija postupa u skladu sa stavom 5 ovog člana, pri čemu važenje Svjedočanstva broda za plovidbu polarnim vodama ne utiče na važenje ostalih isprava.

U slučaju da se tokom pregleda broda za Međunarodno svjedočanstvo o teretnoj liniji utvrdi da je stanje broda takvo da značajno odstupa od podataka navedenim u predmetnom ispravi ili da je stanje broda takvo da isti nije sposoban za plovidbu, odnosno da je stanje broda takvo da ugrožava sigurnost samog broda i/ili lica na brodu, ili može napraviti štetu zagađenjem mora, priznata organizacija postupa u skladu sa stavom 5 ovog člana.

U slučaju da se tokom pregleda broda utvrdi da je stanje broda takvo da značajno odstupa od podataka navedenih u odnosnim statutarnim ispravama, ali da je stanje broda takvo da je isti sposoban za plovidbu i da ne ugrožava sigurnost samog broda i/ili lica na brodu, ili da ne može napraviti štetu zagađenjem mora, a da uočene primjedbe ne mogu biti otklonjene tokom pregleda, potrebno je uraditi sledeće:

1. Organ uprave, odnosno priznata organizacija mora ispostaviti statutarnu primjedbu, sa pripadajućim datumom otklanjanja, kojom se jasno određuju svi zahtjevi ili uslovi kojima je potrebno udovoljiti.

Informacije o takvoj primjedbi, zajedno sa pripadajućim izvještajem o obavljenom pregledu moraju biti dostupni na brodu.

Po potrebi i u dogovoru sa Ministarstvom odnosna statutarna isprava se može povući i izdati nova skraćenog perioda važenja.

Datum važenja isprave skraćenog perioda važenja mora odgovarati zahtijevanom datumu otklanjanja primjedbe.

1. O gore navedenom Organ uprave obavještava Ministarstvo, odnosno priznata organizacija mora na odgovarajući način obavijestiti Ministarstvo u skladu sa odredbama ugovora o prijenosu ovlaštenja.

U slučaju potrebe za naknadno odlaganje datuma otklanjanja pojedine statutarne primjedbe, brodar, odnosno kompanija podnosi zahtjev Organu uprave, odnosno priznatoj organizaciji za produženje perioda važenja isprave.

Ukoliko je značaj uočenih nedostataka takav da može ugroziti sigurnost samog broda, lica na brodu ili napraviti štetu zagađenjem mora, Organ uprave, odnosno priznata organizacija treba da povuče postojeće statutarne isprave i odmah zahtijeva sprovođenje popravki u luci pregleda, ili će, ukoliko zbog opravdanih razloga to nije sprovedivo (npr. zbog nedostupnosti resursa za sprovođenje popravki) i u dogovoru s Ministarstvom utvrditi uslove pod kojima će se brodu dozvoliti plovidba do prve luke gdje će se sprovesti popravke.

O suspenziji, kao i o ponovnoj uspostavi važenja Svjedočanstva o klasi priznata organizacija mora pisanim putem obavijestiti brodara, odnosno kompaniju ili vlasnika i Ministarstvo.

O povlačenju Svjedočanstva o klasi priznata organizacija mora pisanim putem obavijestiti brodara, odnosno kompaniju ili vlasnika i Ministarstvo.

Za brodove u međunarodnoj plovidbi građene 1 jula 1998. godine ili nakon ovog datuma u skladu sa SOLAS Konvencijom, Pravilo II-1/3.1, obavještenja iz st. 11 i 12 ovog člana moraju uključiti i informaciju da zbog suspendovanja i/ili povlačenja klase, određena statutarna svjedočanstva direktno prestaju nevažeća.

**Ponovno uspostavljanje važenja isprava**

**Član 123**

Isprave izdate brodu na osnovu zahtjeva SOLAS Konvencije, Pravilo I/14(i)(i), Load Line Konvencije, čl. 19(9)(c), MARPOL Konvencije Prilog I., Pravilo 10.9.1, MARPOL Konvencije Prilog II., Pravilo 10.9.1, MARPOL Konvencije Prilog IV., Pravilo 8.8.1, MARPOL Konvencije Prilog VI., Pravilo 9.9.1, BWM Konvencije E-5.9.3, IBC Pravilnika, Pravilo 1.5.6.9.1, IGC Pravilnika, Pravilo 1.4.6.9.1 i BCH Pravilnika, Pravilo 1.6.6.9.1 i Pravilnika za brodove koji plove u polarnim vodama, Dio I-A/pravilo 1.3.6, prestaju da važe ukoliko periodični pregled, međupregled ili godišnji pregled, odnosno pregled podvodnog dijela trupa nije obavljen u periodu propisanim za pojedini pregled.

**Važenje isprave kojoj je prestalo važenje ili je povučena**

**Član 124**

Važenje isprave kojoj je prestalo važenje ili je povučena zbog neobavljanja pregleda može se ponovno uspostaviti nakon pregleda obavljenog u obimu pregleda koji je trebao biti obavljen, a intezitet pregleda će zavisiti i od uzroka i vremenskog perioda prekoračenja pregleda koji je trebao biti obavljen.

U slučaju iz stave 1 ovog člana Ministarstvo zadržava pravo da provjeri zašto pregled nije obavljen na vrijeme i po potrebi preduzme druge odgovarajuće mjere.

Važenje isprave kojoj je prestalo važenje ili je povučena zbog neotklanjanja, odnosno prekoračenja roka za otklanjanja utvrđenih nedostataka prilikom inspekcijskog pregleda, pri čemu rok otklanjanja predhodno nije bio dogovorno produžen, može se ponovno uspostaviti nakon pregleda obavljenog u svrhu otklanjanja utvrđenih nedostataka.

**Ponovno uspostavljanje važenje isprava**

**Član 125**

Nove isprave koje se izdaju nakon završetka pregleda kojim se ponovno uspostavlja važenje isprava iz člana 123 ovog zakona, novi period važenja se računa od datuma isteka važenja prethodno izdate isprave prije prestanka važenja ili povlačenja.

**Brod bez važeće isprave**

**Član 126**

Smatra se da brod nema važeću ispravu, koja je izdata od strane priznate organizacije, u periodu od datum prestanka važenja isprave do njenog ponovnog uspostavljanja važenja.

**Isprava o oslobađanju, izuzeću ili odstupanju**

**od odredbi međunarodnih I nacionalnih propisa**

**Član 127**

Ministarstvo može da, na osnovu predloga priznate organizacije, brod novog tipa, brod koji ne obavlja redovno međunarodna putovanja ili brod koji plovi u zaštićenim područjima, a na koji se primjenjuju odredbe međunarodnih ugovora, oslobodi ispunjavanja tim odredbama u slučajevima i pod uslovima utvrđenim tim ugovorima, ako se utvrdi da je brod sposoban za plovidbu u uslovima oslobađanja.

Ministarstvo može da, na osnovu predloga Organa uprave, odnosno priznate organizacije, brod na koji se ne primjenjuju odredbe međunarodnih ugovora oslobodi ispunjavanja odredbi Tehničkih pravila u slučajevima i uz uslove predviđene tim pravilima, ako se utvrdi da je brod sposoban za plovidbu u uslovima oslobađanja.

Ministarstvo izdaje ispravu o oslobađanju od obaveze ispunjavanja pojedinih odredabama u skladu s ovim članom zakona, vodi evidenciju o svim izdatim ispravama o oslobađanju, i o njima izvještava Međunarodnu pomorsku organizaciju (IMO), a kada je to potrebno i nadležna tijela Evropske unije.

Brod za plovidbu u određenim granicama

Član 128 ﻿

Organ uprave može da utvrdi da je brod sposoban za plovidbu u određenim užim granicama, ako se pregledom utvrdi da brod nije sposoban za plovidbu u granicama u kojima je do tada plovio, ali je sposoban za plovidbu u užim granicama plovidbe.

Organ uprave može da utvrdi da je brod sposoban za jedno ili više određenih putovanja koja prelaze granice plovidbe u kojima je plovio, ako se na osnovu izvršenog pregleda utvrdi da je brod sposoban za to putovanje.

Plovidba u granicama iz st. 1 i 2 ovog člana može da se uslovi ukrcavanjem manjeg broja putnika ili manje mase tereta od određenog broja putnika ili dozvoljene mase tereta, kao i drugim uslovima kojima se obezbjeđuje sigurna plovidba broda.

Brod koji nije putnički brod

Član 129

﻿

Organ uprave može da utvrdi da je brod koji nije putnički sposoban da u granicama unutrašnjih morskih voda i teritorijalnog mora Crne Gore prevozi putnike na jednom ili više putovanja ili za određeno vrijeme, ako je njegova sposobnost za plovidbu utvrđena u skladu sa ovim zakonom i ako se pregledom utvrdi da brod ispunjava uslove za obavljanje takvog prevoza putnika.

Prevoz putnika

Član 130 ﻿

Putnički brod može da prevozi samo određeni broj putnika čiji se broj i smeštaj na brodu određuje na osnovu plovnih svojstava broda, raspoložive površine za smještaj putnika, uređaja i opreme namijenjene putnicima i higijenskih uslova.

Dozvoljeni broj putnika i njihov smještaj na brodu utvrđuje se tehničkim pravilima.

Prebrojavanje putnika

Član 131 ﻿

Prije nego što putnički brod isplovi iz luke zapovjednik je dužan da utvrdi broj lica na tom brodu.

Zapovjednik putničkog broda mora da obezbijedi da broj lica na brodu ne prelazi broj lica koji brod može da prevozi shodno važećim brodskim ispravama.

Zapovjednik je dužan da obezbijedi da podaci koji se odnose na broj putnika budu dostupni Lučkoj kapetaniji, kao i službama za traganje i spašavanje obalne države, u slučaju nezgode.

Kompanija ili brodar su dužni je da obezbijede da podaci o licima koja su iskazala potrebu za posebnu njegu ili pomoć u vanrednim situacijama budu evidentirani na odgovarajući način i dostavljeni zapovjedniku prije nego što putnički brod isplovi iz luke.

Zapovjednik crnogorskog putničkog broda dužan je da podatke iz stava 2 ovog člana dostavi Lučkoj kapetaniji.

Vrstu podataka, način prikupljanja i vođenja evidencije podataka o putnicima koje putnički brod crnogorske državne pripadnosti mora da vodi na putničkom brodu propisuje Ministarstvo.

Kretanje lica sa invaliditetom

Član 132

Putnički, Ro-Ro putnički i brzi putnički brodovi moraju da imaju adekvatan pristup za ulazak lica sa invaliditetom.

Brodovi iz stava 1 ovog člana moraju biti konstruisani i opremljeni na način koji licima sa invaliditetom obezbjeđuje lako i sigurno ukrcavanje i iskrcavanje i pristup između paluba, uz asistenciju posade ili uz pomoć rampi ili liftova.

Na brodovima iz stava 1 ovog člana moraju se na vidnim mjestima postaviti informacione oznake, odnosno naljepnice koje su lako uočljive i čitljive licima sa smanjenim mogućnostima kretanja i komunikaciona sredstva za vizuelno i verbalno objavljivanje važnijih informacija, kao i sistem za alarmiranje sa tipkama koji je lako pristupačan za ta lica.

Ograde, koridori, prolazi, ulazi i vrata moraju omogućavati korišćenje i kretanje lica u invalidskim kolicima, a liftovi, palube za vozila, putničke prostorije za odmor, smještaj, kao i toaletne prostorije moraju biti konstruisane tako da budu lako pristupačne za ta lica.

Teret na brodu

Član 133 ﻿

Teret na brodu mora da bude tako raspoređen da odgovara zahtjevima stabiliteta i da obezbjeđuje plovna svojstva broda i ne prouzrokuje prekomjerna naprezanja konstrukcijskih djelova broda u različitim uslovima korišćenja.

Teret na brodu mora da bude ukrcan u granicama dozvoljenog opterećenja broda i u skladu sa tehničkim propisima o prevozu tereta i da bude složen, raspoređen i učvršćen tako da u svim uslovima plovidbe ne može doći do pomjeranja tereta koji bi mogao ugroziti sigurnost broda, ljudskih života i životne sredine.

Najveće dozvoljeno opterećenje broda i raspored tereta na brodu, uslovi i način za utovar i istovar brodova za prevoz rasutog tereta i kontejnera utvrđuju se tehničkim pravilima.

Upisni list

Član 134

Brodu upisanom u upisnik brodova u skladu sa zakonom izdaje se upisni list.

Upisnim listom iz stava 1 ovog člana dokazuje se crnogorska državna pripadnost broda, uz naznaku da brod ima pravo i dužnost da vije Zastavu trgovačke mornarice Crne Gore (u daljem tekstu: Zastava), njegova namjena i kategorija plovidbe.

Upisni list sadrži sve podatke iz upisnika brodova u koji je brod upisan.

U slučaju neusaglašenosti sadržaja upisnog lista sa sadržajem upisnika brodova u pogledu upisanih prava na brodu važi ono što je upisano u upisniku brodova.

Upisni list izdaje Lučka kapetanija koja je izvršila upis broda u upisnik brodova.

Za izdavanje upisnog lista i brodskih isprava iz člana 94 ovog zakona, , plaća se naknada koja je prihod Budžeta.

Visinu naknade iz stava 6 ovog člana utvrđuje Vlada.

Zamjena upisnog lista

Član 135

Lučka kapetanija koja je izdala upisni list dužna je, po službenoj dužnosti, da unese propisane podatke u upisni list broda.

Ako se brodu promijeni ime, luka upisa, tonaža, vrsta pogona, znak raspoznavanja, namjena ili kategorija plovidbe, postojeći upisni list zamjenjuje se novim upisnim listom.

Privremeni plovidbeni list

Član 136 ﻿

Privremeni plovidbeni list izdaje se brodu nabavljenom u inostranstvu koji nema upisni list i brodu koji je u inostranstvu, a izgubljen mu je upisni list.

Brod koji nije upisan u upisnik brodova stiče privremenim plovidbenim listom crnogorsku državnu pripadnost i pravo i dužnost da vije Zastavu.

Privremeni plovidbeni list važi do dana kada brod stigne u prvu crnogorsku luku ili se upiše u upisnik brodova, a najduže godinu dana od dana njegovog izdavanja.

Privremeni plovidbeni list izdaje diplomatsko - konzularno predstavništvo Crne Gore.

Upisni list ili privremeni plovidbeni list su dokaz o identitetu broda.

Način izdavanja i obrazac privremenog plovidbenog lista propisuje Ministarstvo.

**Obaveze Organa uprave, odnosno priznate organizacije**

**Član 137**

U svrhu dobijanja saglasnosti o načinu postupanja prilikom izdavanja isprava (statutarne sertifikacije) brodova crnogorske državne pripadnost, Organ uprave, odnosno priznata organizacija je dužna da prethodno kontaktira Ministarstvo u slučajevima:

1. produžetak važenja isprava, u skladu sa članom 91 ovog zakona;
2. produžetak vremenskog perioda između dva pregleda podvodnog dijela trupa na suvom, u skladu sa članom 117 ovog zakona;
3. početka primjene šeme produženog intervala pregleda podvodnog dijela trupa na suvom (»Extended Dry-Docking Scheme«) za brodove u međunarodnoj plovidbi;
4. početka primjene odgovarajuće šeme pregleda podvodnog dijela trupa za brodove u nacionalnoj plovidbi;
5. promjenu učestalosti pregleda podvodnog dijela trupa za plutajuće objekte u nacionalnoj plovidbi;
6. oduzimanje isprava i izdavanja isprava skraćenog roka važenja u slučajevima navedenim u članu 122 ovog zakona;
7. utvrđivanja uslova prilikom oduzimanja isprava u slučajevima navedenim u u članu 122 ovog zakona;
8. izdavanja isprava o oslobađanju, izuzeću ili odstupanju od odredbi međunarodnih ili nacionalnih propisa, u skladu sa članom 127 ovog zakona;
9. produžetak perioda otklanjanja nedostataka (statutarnih primjedbi) koji bitno ugrožavaju sigurnost broda, lica na brodu i morske sredine, i koji bi mogli biti predmet zaustavljanja broda prilikom inspekcijskog pregleda u stranim lukama.

Odgovornost priznate organizacije za pričinjenu štetu

Član 138

Priznata organizacija je dužna da plati naknadu za pričinjenu štetu, ako je pravosnažnom sudskom ili arbitražnom odlukom utvrđena odgovornost za štetu Organa uprave, koja je nastala zbog pomorske nezgode, zajedno sa zahtjevom za naknadu štete oštećenim strankama zbog:

1) gubitka ili oštećenja imovine, tjelesne povrede ili smrti, za koju je dokazano na sudu da je prouzrokovana namjernim djelom ili propustom ili grubom nepažnjom priznate organizacije, njenih tijela, zaposlenih, zastupnika ili drugih koji djeluju u ime priznate organizacije, Organ uprave ima pravo na naknadu štete od priznate organizacije u iznosu utvrđenom odlukom suda za koju je priznata organizacija prouzrokovala gubitak, oštećenje, povredu ili smrt.

2) tjelesne povrede ili smrti, za koju je dokazano na sudu da je prouzrokovana nemarom, nepažnjom ili propustom priznate organizacije, njenih zaposlenih, zastupnika ili drugih koji djeluju u ime priznate organizacije, Organ uprave ima pravo na naknadu štete od priznate organizacije u iznosu utvrđenom odlukom suda za koju je priznata organizacija prouzrokovala tjelesnu povredu ili smrt u iznosu od najmanje 4 miliona eura.

3) gubitka ili oštećenja imovine, za koju je dokazano na sudu da je prouzrokovana nemarom, nepažnjom ili propustom priznate organizacije, njenih zaposlenih, zastupnika ili drugih koji djeluju u ime priznate organizacije, Organ uprave ima pravo na naknadu štete od priznate organizacije u iznosu utvrđenom odlukom suda za koju je priznata organizacija prouzrokovala gubitak ili oštećenje imovine u iznosu od najmanje 2 miliona eura.

**IX. PLUTAJUĆI POMORSKI OBJEKAT** ﻿

Utvrđivanje sposobnosti za upotrebu plutajućeg pomorskog objekta ﻿

Član 139 ﻿

Plutajući pomorski objekat je sposoban za upotrebu ako ispunjava uslove u pogledu:

1) sigurnosti ljudskih života, objekta i imovine;

2) sprječavanja zagađivanja mora u skladu sa zakonom;

3) zaštite na radu, smještaja posade i drugih lica na objektu;

4) sigurnosti uređaja za rukovanje teretom;

5) obavljanja namjenske djelatnosti;

6 propisanog minimalnog broja članova posade sa odgovarajućim ovlašćenjem o osposobljenosti koje objekat mora da ima za sigurnu upotrebu;

7) smještaja i broja drugih lica na objektu u skladu sa ispravama, knjigama i odobrenom tehničkom dokumentacijom objekta;

8) tereta na objektu u skladu sa ispravama, knjigama i odobrenom tehničkom dokumentacijom objekta;

9) sigurnosti priveza, usidrenja i polaganja na morsko dno, dijelom ili potpunim ukopavanjem u morsko dno.

Bliže uslove iz stava 1 ovog člana propisuje Ministarstvo, uz saglasnost organa državne uprave nadležnog za ekonomiju.

Utvrđivanje sposobnosti plutajućih pomorskih objekata ﻿

Član 140 ﻿

Za utvrđivanje sposobnosti plutajućih pomorskih objekata iz člana 139 stav 1 ovog zakona primjenjuju se odredbe čl. 100 do 106 ovog zakona, prema namjeni i lokaciji.

Baždarenje plutajućeg objekta

Član 141

Baždarenje plutajućeg objekta vrši se u skladu sa čl. 108 do 110 ovog zakona, prema namjeni i lokaciji.

Tonaža plutajućeg objekta je BT.

Isprave i knjige plutajućeg pomorskog objekta ﻿

Član 142 ﻿

Plutajući pomorski objekat mora da ima isprave i knjige u skladu sa čl. 111 do 114, clana 116, cl. 118 do 127 i cl. 133 do 137, ovog zakona, prema namjeni i lokaciji.

Za izdavanje isprava i knjiga iz stava 1 ovog člana plaća se naknada, koja je prihod Budžeta.

Visinu naknade iz stava 2 ovog člana utvrđuje Vlada.

Postavljanje i upotreba plutajućeg pomorskog objekta ﻿

Član 143 ﻿

Plutajući pomorski objekti postavljaju se u unutrašnjim morskim vodama i teritorijalnom moru Crne Gore uz saglasnost Lučke kapetanije.

Ukoliko se plutajući pomorski objekat vezuje, sidri, polaže ili ukopava na području luke, pored saglasnosti iz stava 1 ovog člana, potrebna je i saglasnost organa uprave nadležnog za luke, odnosno pravnog lica koje upravlja morskim dobrom.

1. **JAHTA**

**Ime i oznaka jahte**

**Član 144**

Jahte upisane u Registar moraju imati ime i oznaku u skladu sa zakonom.

U Registar se ne smiju upisati dvije jahte sa istim imenom, a oznaku jahte čine međunarodna oznaka Crne Gore i broj koji označava redni broj pod kojim je jahta upisana u Registar.

Ime jahte mora biti jasno ispisano na način kojim se ne ometa vidljivost oznake.

Oznaka jahte mora biti ispisana na obje strane pramčanog dijela jahte ili, ako je to prikladnije, na vidljivom mjestu s obje strane nadgrađa.

Veličina slova i brojeva sa kojima su ispisani ime i oznaka na jahti mora iznositi najmanje 150 milimetara.

Rješenje o određivanju imena i oznake jahte donosi organ uprave u skladu sa zakonom.

**Međunarodne oznake**

**Član 145**

Jahta upisana u Registar koja ima radio telefonski i/ili GMDSS uređaj mora da ima pozivni znak i/ili MMSI broj u skladu sa propisima o međunarodnom radio-saobraćaju**.**

Organ uprave donosi rješenje o određivanju, pozivnog znaka i MMSI broja jahte.

**Nadležni organ za Registar**

**Član 146**

Postupak upisa, vođenja i brisanja Registra obavlja Organ uprave.

**Prava i obaveze upisa**

**Član 147**

U Registar se upisuje jahta koja nije upisana u drugi registar.

Jahta u vlasništvu domaćih privrednih društava, pravnih lica i preduzetnika ili fizičkih lica, kao i jahta u vlasništvu stranih pravnih ili fizičkih lica može se upisati u Registar.

U Registar se može pored jahte iz stava 2 ovog člana upisati i jahta za koju je zaključen bareboat charter na ime unajmitelja za period trajanja bareboat chartera.

Za upis jahte u Registar iz stava 3 ovog člana potrebno je, osim dokumenata iz člana 152 ovog zakona, dostaviti i originalna dokumenta:

1) bareboat charter;

2) saglasnost vlasnika za upis u Registar.

Prava i obaveze vlasnika jahte koja je upisana u skladu sa stavom 3 ovog člana prenose se na unajmitelja jahte.

Vlasnik jahte koji nema prebivalište i ne boravi s jahtom u Crnoj Gori dužan je ovlastiti pravno ili fizičko lice s prebivalištem ili boravištem u Crnoj Gori da ga u odsutnosti iz Crne Gore zastupa pred nadležnim organima Crne Gore.

**Upis vlasništva**

**Član 148**

Jahta se može upisati na ime vlasnika, na ime jednog od suvlasnika ili na sve suvlasnike u skladu sa članom 152, a na unajmitelja u skladu sa članom 147 st. 3 i 4 ovog zakona.

**Založno pravo**

**Član 149**

Ugovorni založni povjerioci mogu za jahtu koja je upisana u Registar, sa ugovornim založnim dužnicima, ugovorom utvrditi osnovna načela instituta založnog prava, tim se pravima koristiti i ta prava upisati u Registar.

**Sadržaj Registra**

**Član 150**

Registar za upis jahti sastoji se iz glavne knjige i zbirke isprava.

Glavna knjiga sastoji se od uložaka. Jahta se upisuje u poseban uložak glavne knjige.

U uložak glavne knjige upisuju se:

1) podaci o identitetu, namjeni korišćenja i osnovne karakteristike jahte;

2) podaci o vlasniku, suvlasniku, odnosno suvlasnicima i to: za pravna lica naziv i adresa sjedišta, a za fizička lica ime, prezime i adresa prebivališta;

3) stvarna prava kojima je jahta ili dio jahte opterećen, kao i prava stečena na tim pravima, prava iz bareboat chartera, pravo preče kupovine, kao i druga ograničenja raspolaganja jahtom.

**Vođenje Registra i izdavanje potvrda**

**Član 151**

Registar je javna knjiga i elektronski zapis, a način vođenja propisuje Ministarstvo.

Organ uprave dužan je da na zahtjev ovlašćenog lica vlasnika, suvlasnika ili unajmitelja, izda potvrdu o stanju upisa u Registar, prepis Sertifikata i isprava koje se čuvaju u zbirci isprava.

**Upis u Registar**

**Član 152**

Za upis jahte u Registar dostavlja se sljedeća dokumentacija:

1) zahtjev za upis u Registar sa predlogom imena jahte;

2) lična karta ili pasoš na uvid, radi utvrđivanja identiteta stranke za fizička lica ili potvrda o registraciji pravnog lica koji je vlasnik jahte;

3) punomoćje za zastupanje vlasnika, ovjereno u skladu sa zakonom;

4) polisa o obaveznom osiguranju u skladu sa zakonom kojim je uređeno obavezno osiguranje u saobraćaju;

5) rješenje o brisanju iz Registra ukoliko je predhodno bila upisana u Registar;

6) dokaz o vlasništvu jahte;

7) sertifikat o baždarenju ili o gradnji jahte ;

8) dokaz o uplaćenoj naknadi za upis.”

Za registraciju jahte pregled jahte je uslov za upis u Registar.

Ukoliko se jahta prilikom upisa ili obnove sertifikata o registraciji jahte nalazi izvan teritorije Crne Gore, organ uprave će o trošku vlasnika jahte odrediti surveyora koji će izvršiti tehnički pregled i dostaviti izvještaj.

Organ uprave će u roku od petnaest dana od dana prijema dokumenata iz st.1 i 3 ovog člana, i dostavljenog izvještaja o tehničkom pregledu jahte, izdati sertifikat o registraciji jahte.

Sertifikat o registraciji jahte se izdaje na period od pet godina.

Obrazac Sertifikata o registraciji jahte i zahtjeva iz stava 1 tačka 1 ovog člana, propisuje Ministarstvo.

**Privremeni upis**

**Član 153**

Jahta se na osnovu kopije dokumenata iz člana 152 ovog zakona može privremeno upisati u Registar do tri mjeseca, u kom roku je podnosilac zahtjeva obavezan dostaviti originalnu dokumentaciju za upis u Registar.

Organ uprave će, u roku ne dužem od pet dana od dana prijema dokumenata iz stava 1 ovog člana, izdati Privremeni sertifikat o registraciji.

Obrazac Privremenog sertifikata o registraciji propisuje Ministarstvo.

**Kategorije područja plovidbe**

**Član 154**

Jahti se u odnosu na područje plovidbe, izdavanjem Sertifikata i Privremenog sertifikata o registraciji, određuje jedna od sljedećih kategorija:

1) A - plovidba bez ograničenja;

  2) B - plovidba do 200 nautičkih milja od luke zaklona i 50 nautičkih milja od obale

  3) C1 - plovidba do 60 nautičkih milja od luke zaklona i 25 nautičkih milja od obale;

  4) C2 - plovidba do 20 nautičkih milja od luke zaklona i 12 nautičkih milja od obale;

**Tehnički pregled jahte**

**Član 155**

Tehnički pregled jahte može biti: osnovni, redovni i vanredni, a vrši ga Organ uprave.

Osnovni pregled je pregled koji se vrši prilikom upisa jahte u Registar.

Redovni pregled je pregled jahte u propisanim vremenskim razmacima, a može biti obnovni i godišnji.

Obnovni pregled je obavezan pregled koji se vrši najmanje jednom u pet godina, i uključuje obavean pregled na suvom.

Vanredni pregled je obavezan pregled za jahtu:

- nakon pretrpljene nesreće, ili utvrđivanja nedostaka koji mogu uticati na sposobnost jahte za plovidbu;

- prilikom popravki, prepravki, ili obnove djelova jahte;

- koje su u raspremi duže od jedne godine;

- kod kojih se vrši promjena glavnog motora;

- prilikom promjene namjene, ili područja plovidbe;

- kod koje se vrši prepravka velikih razmjera što se može smatrati novom jahtom.

Za osnovni i redovni pregled plaća se naknada u iznosu od 15,00 eura po dužnom metru jahte.

Za vanredni pregled jahte plaća se naknada u iznosu od 50 % od cijene upisa jahte.

Naknade iz st. 7 i 8 ovog člana prihod su budžeta Crne Gore.

Bliže uslove o vremenskim intervalima i način vrsenja tehičkog pregleda iz st. 1, 2 i 3 ovog člana propisuje Ministarstvo.

**Brisanje jahte iz Registra**

###### **Član 156**

Jahta se briše iz Registra rješenjem organa uprave ispunjavanjem jednog od sljedećih uslova:

1) na zahtijev vlasnika;

2) ako je jahta propala ili se pretpostavlja da je propala;

3) ako se jahta trajno povuče iz upotrebe;

4) ako se jahta upiše u drugi registar;

5) ako jahta više ne ispunjava uslove o upisu u Registar po ovom zakonu;

6) ako se izvrši prepravka ili dogradnja na jahti bez prethodne pisane saglasnosti organa uprave;

7) ako protekne više od 30 dana od dana isticanja važnosti Sertifikata.

**Naknade za upis, obnavljanje i brisanje registracije**

**Član 157**

Za upis jahte u Registar i obnovu Sertifikata o registraciji jahte plaća se naknada u iznosu od:

1) 50,00 eura po dužnom metru za jahtu na motorni pogon i višetrupnu jahtu;

2) 35,00 eura po dužnom metru za jahtu na jedra.

Za brisanje jahte iz Registra plaća se naknada u iznosu od 80,00 eura.

Naknade iz st. 1 i 2 ovog člana, prihod su budžeta Crne Gore.

**Uplovljavanje stranih jahti**

**Član 158**

Lice koje upravlja stranom jahtom i uplovljava u vode Crne Gore dužno je najkraćim putem uploviti u odredišnu luku otvorenu za međunarodni saobraćaj, radi obavljanja granične kontrole u skladu sa zakonom, dobijanja vinjete i ovjere popisa posade i putnika.

Lice iz stava 1 ovog člana, prije uplovljavanja u odredišnu luku, može poštom, putem faksa, elektronskim putem ili preko ovlašćenog lica dostaviti kopije dokumenata, radi dobijanja vinjete i ovjere popisa posade i putnika.

Vinjetu iz st. 1 i 2 ovog člana, nakon obavljanja granične kontrole, izdaje Lučka Kapetanija.

Za izdavanje vinjete dostavljaju se sljedeći dokazi:

1) zahtjev za dobijanje vinjete;

2) sertifikat o registraciji;

3) o sposobnosti lica koje upravlja stranom jahtom i članova posade izdatih:

a) od nadležnih ili ovlašćenih tijela države čiju zastavu vije, a koji nijesu u suprotnosti sa STCW Konvencijom, ako se konvencija odnosi na predmetnu jahtu;

b) nadležnog tijela države sa kojom je zaključen međunarodni ugovor o jednostranom ili uzajamnom priznanju isprava;

c) u skladu sa propisima Crne Gore

4) o osiguranju od odgovornosti za štetu pričinjenu trećim licima;

5) o vlasništvu ili punomoćju za korišćenje jahte;

6) o plaćenoj naknadi za korišćenje objekata sigurnosti plovidbe i administrativnoj taksi.

Strane jahte koji se koriste za obavljanje privredne djelatnosti u Crnoj Gori pored dokaza iz stava 4 ovog člana, dostavljaju i dokaz o obaveznom osiguranju u skladu sa zakonom.

U slučaju da nijesu priloženi svi dokazi iz st. 4 i 5 ovog člana za dobijanje vinjete, Kapetanija će naložiti licu koje upravlja stranom jahtom da u određenom roku dostavi potrebne dokaze, a do dostavljanja dokaza jahta ostaje u odredišnoj luci.

Dokazi iz stava 4 ovog člana čuvaju se u elektronskoj bazi podataka Ministarstva.

Vinjeta se štampa iz elektronske baze podataka i sadrži jedinstveni broj kojeg dodjeljuje Ministatvo i koji se evidentira na listi posade i listi putnika onamo gdje je to primjenljivo.

Obrasce popisa posade, putnika i vinjete propisuje Ministarstvo.

**Plovila koja pripadaju stranoj jahti**

**Član 159**

Vinjeta obuhvata i pomoćna plovila koja se nalaze na jahti i koja moraju biti pokrivena osiguranjem od odgovornosti za štetu pričinjenu trećim licima.

Plovila iz stava 1 ovog člana su osigurana kada polisa osiguranja jahte obuhvata njihovu upotrebu, bilo pojedinačnim nabrajanjem pomoćnih plovila jahte, bilo kroz opštu potvrdu iz polise da su pomoćna plovila jahte osigurana.

**Odobrenje za kretanje člana posade koji nema vizu**

**Član 160**

Članu posade strane jahte, koji nema potrebnu vizu, za vrijeme zadržavanja jahte na području graničnog prelaza, može se izdati odobrenje za kretanje na području u kojem se nalazi granični prelaz, luka.

Odobrenje iz stava 1 ovog člana, na zahtjev zapovjednika, odnosno voditelja strane jahte, izdaje organ uprave nadležan za policijske poslove, za vrijeme zadržavanja jahte, a najduže do 90 dana.

Članu posade strane jahte čiji je vlasnik zaključio ugovor o zakupu veza sa lukom u Crnoj Gori u trajanju dužem od 90 dana, može se odobriti privremeni boravak u Crnoj Gori u skladu sa zakonom kojim se uređuje kretanje i boravak stranaca.

**Odbijanje zahtjeva za izdavanje vinjete**

**Član 161**

Zapovjednik ili voditelj strane jahte čiji je zahtjev za dobijanje vinjete odbijen od strane Kapetanije ili Ispostave dužan je da plovnim objektom napusti Crnu Goru i to putem i u vremenu koje odrede Kapetanija ili Ispostava.

Izuzetno od stava 1 ovog člana, Kapetanija ili Ispostava može jahti odobriti zadržavanje u luci onoliko vremena koliko je potrebno radi neophodne popravke, snabdijevanja, ukazivanja ljekarske pomoći ili dok traje nevrijeme.

**Izuzeća za vinjetu**

**Član 162**

Strana jahta tokom perioda kad je ostavljena na čuvanje, popravku u luci ili na drugom odobrenom mjestu ne mora imati vinjetu.

Strana jahta koja učestvuje u sportskom takmičenju ili dolazi u Crnu Goru radi izlaganja na nautičkom sajmu ne mora imati vinjetu 48 sati prije i poslije početka takmičenja ili sajma, pod uslovom da je organizator sportskog takmičenja ili nautičkog sajma prijavio jahtu Kapetaniji ili Ispostavi najkasnije 48 sati prije početka takmičenja ili sajma.

**Popis posade i putnika za stranu jahtu**

**Član 163**

Popis posade i putnika je poimenični popis lica koja za vrijeme plovidbe strane jahte u vodama Crne Gore mogu biti na njoj, a dostavlja ga zapovjednik, odnosno voditelj strane jahte nadležnim organima prilikom pristupanja graničnoj kontroli.

Popis posade i putnika može se ispunjavati u potpunosti ili dodatnim upisivanjem, a ovjerava se od strane Kapetanije ili Ispostave.

Dodatno upisivanje imena putnika ili članova posade mora se unijeti u popis posade i putnika prije isplovljenja strane jahte iz luke, a isti se prilikom ispunjavanja ovjerava u Kapetaniji ili Ispostavi.

Ukupan broj lica u popisu posade i putnika jahti koje se ne iznajmljuju shodno ovom zakonu, za vrijeme trajanja vinjete, ne može biti veći od četvorostrukog broja maksimalno dozvoljenog broja lica koji se određuje prema ispravama strane jahte.

U popis posade i putnika ne upisuju se lica koja borave na jahti za vrijeme kada se jahta nalazi u luci ili na sidrištu.

Na stranoj jahti u plovidbi ne može se nalaziti lice, ako nije navedeno u popisu posade i putnika ovjerenom od strane Kapetanije ili Ispostave.

**Naknada za korišćenje objekata sigurnosti plovidbe**

**Član 164**

Za korišćenje objekata sigurnosti plovidbe plaća se naknada.

Naknada za korišćenje objekata sigurnosti plovidbe iznosi:

|  |  |  |  |
| --- | --- | --- | --- |
| **Jahta za ličnu potrebu** |  |  |  |
| **Po dužnom metru** | **72 h** | **6 mjeseci** | **1 godina** |
| **čamac do 7 m** | 2,00 € | 4,00 € | 6,00 € |
| **jahta sa pogonom na jedra** | 6,00 € | 15,00 € | 18,00 € |
| **jahta na motorni pogon** | 12,00 € | 25,00 € | 30,00 € |
| **višetrupna jahta** | 12,00 € | 25,00 € | 30,00 € |
| **jahta preko 24 m bez obzira na pogon I vrstu trupa** | 460 € + dužina x 2 € | 660 € +  dužina x 4 € | 760 € +  dužina x 5 € |
| **Jahta za privrednu djelatnost** |  |  |  |
| **Po dužnom metru** | **1 mjesec** | **6 mjeseci** | **1 godina** |
| **čamac do 7 m** | 25,00 € | 45,00 € | 60,00 € |
| **jahta sa pogonom na jedra** | 40,00 € | 120,00 € | 150,00 € |
| **jahta na motorni pogon** | 50,00 € | 150,00 € | 200,00 € |
| **višetrupna jahta** | 50,00 € | 150,00 € | 200,00 € |
| **jahta preko 24 m bez obzira na pogon I vrstu trupa** | 100 € x dužina | 200 € x  dužina | 250 € x  dužina |

Naknada iz stava 1 ovog člana prihod je budžeta Crne Gore.

**Isprave prilikom plovidbe**

**Član 165**

Na jahti upisanoj u Registar, moraju se nalaziti sljedeće isprave:

1. Sertifikat o registraciji jahte;
2. izvještaj o tehničkom pregledu;

3) ovlašćenja za lice koje upravlja jahtom i članove posade;

4) dokaz o obaveznom osiguranju od odgovornosti za štetu pričinjenu trećim licima za jahtu i pomoćno plovilo;

5) ovlašćenje radio operatera prema području plovidbe;

6) dokaz o vlasništvu ili punomoćje za korišćenje jahte;

7) dozvola za radio stanicu na plovilu;

Na jahti upisanoj u Registar, koja se koristi za privrednu djelatnost pored isprava iz stava 1 ovog člana moraju se nalaziti i sljedeće isprave:

1) knjiga evidencije iz člana 169 stav 1 ovog zakona;

2) polisa o obaveznom osiguranju u skladu sa zakonom;

Na stranoj jahti koja plovi u vodama Crne Gore, moraju se nalaziti isprave iz člana 158 ovog zakona, kao i:

1) vinjeta za ličnu upotrebu ili vinjeta za privrednu djelatnost;

2) dozvola za radio stanicu, izdata u skladu s nacionalnim propisima države čiju zastavu vije;

3) ovjereni popis posade i putnika, osim za jahtu iz člana 163 stava 5 ovog zakona.

**Isplovljenje**

**Član 166**

Zapovjednik, odnosno voditelj jahte upisane u Registar, kao i strane jahte koja boravi u vodama Crne Gore, dužan je, prije isplovljenja iz voda Crne Gore, obaviti graničnu kontrolu i ovjeriti popis posade i putnika u Kapetaniji ili Ispostavi.

Nakon što izvrši obaveze iz stava 1 ovog člana, zapovjednik, odnosno voditelj jahte dužan je u roku od 24 sata napustiti vode Crne Gore.

Pravo iznajmljivanja jahte

Član 167

Djelatnost iznajmljivanja jahte obavlja privredno društvo ili preduzetnik registrovan u Republici za tu vrstu djelatnosti (u daljem tekstu: iznajmljivač), u skladu sa zakonom.

Iznajmljivač može iznajmljivati vlastitu jahtu ili jahtu koja je u vlasništvu drugog domaćeg ili stranog pravnog ili fizičkog lica.

Iznajmljivač može iznajmljivati jahtu koja vije domaću ili stranu zastavu.

Prenos ugovorenih obaveza

Član 168

Ukoliko iznajmljivač iznajmljuje jahtu koja nije u njegovom vlasništvu, sve obaveze, prava i odgovornosti propisane ovim zakonom ima iznajmljivač, pri čemu se ne isključuju odgovornosti vlasnika u skladu sa posebnim propisima.

Ukoliko se jahta iznajmljuje bez posade, lice koje je uzima u najam ugovorom preuzima prava, obaveze i odgovornosti iznajmljivača u korišćenju jahte u skladu sa ovim zakonom i posebnim propisima.

Knjiga evidencije i popis posade i putnika

Član 169

Iznajmljivač mora voditi knjigu evidencije iznajmljivanja jahti.

Zapovjednik ili voditelj jahte koja se iznajmljuje mora ovjeriti popis posade i putnika u Kapetaniji ili Ispostavi, najkasnije do isplovljenja.

Ovjereni popis posade i putnika mora se nalaziti na jahti i zapovjednik ili voditelj jahte dužan je isti pokazati, na zahtjev, ovlašćenom licu.

Obrazac knjige evidencije iznajmljivanja jahti i način njenog vođenja propisuje Ministarstvo.

**Strani čamci**

**Član 170**

Odredbe člana 158, čl. 161 do 163, član 165 stav 3 i čl. 166 do 169 ovog zakona, primjenjuju se i na strane čamce.

Ukoliko čamac nema dokaz o registraciji i u vlasništvu je stranog pravnog ili fizičkog lica Lučka kapetanija će izvršiti vanredni pregled.

Za vanredni pregled koji obavlja Lučka kapetanija plaća se naknada u visini od 20,00 eura po dužnom metru, koja je prihod budžeta Crne Gore.

**XI. ČAMAC**

**Utvrđivanje sposobnosti čamca za plovidbu**

**Član 171 ﻿**

Sposobnost čamca za plovidbu utvrđuje Organ uprave, na zahtjev vlasnika čamca.

Čamac je sposoban za plovidbu, u određenom području plovidbe i za određenu namjenu, ako njegova konstrukcija, plovna svojstva, pogonski i drugi uređaji i oprema ispunjavaju zahtjeve utvrđene tehničkim pravilima.

Novoizgrađeni čamac namijenjen za privredne svrhe, kao i postojeći čamci koji mijenjaju namjenu, radi obavljanja privredne djelatnosti, sposobni su za plovidbu, ako njihova konstrukcija, plovna svojstva, pogonski i drugi uređaji i oprema ispunjavaju zahtjeve utvrđene tehničkim pravilima.

Tehničkim pravilima iz st. 2 i 3 ovog člana uređuju se zahtjevi koje moraju da ispunjavaju čamci, i način obavljanja pregleda radi utvrđivanja sposobnosti čamca za plovidbu.

Ako se prilikom pregleda utvrdi da čamac ima nedostataka koji bitno ne ugrožavaju njegovu sposobnost za plovidbu, Organ uprave može izdati svjedočanstvo o sposobnosti čamca za plovidbu pod uslovom, da se utvrđeni nedostaci otklone u određenom roku, ili svjedočanstvo sa ograničenim rokom trajanja, ograničenim područjem plovidbe ili smanjivanjem dozvoljene nosivosti tereta i/ili putnika ili lica u čamcu.

Uslove koje mora da ispunjava čamac i lice koje upravlja čamcem, meteorološke uslove za plovidbu čamaca, područje plovidbe, odnosno udaljenost od obale i stavljanje na tržište, propisuje Ministartsvo.

**Pregled čamca**

**Član 172 ﻿**

Sposobnost čamca za plovidbu utvrđuje se pregledom.

Pregledi čamaca mogu biti osnovni, redovni i vanredni.

Za vršenje pregleda iz stava 2 ovog člana plaća se naknada, koja je prihod Budžeta.

Visinu naknade iz stava 3 ovog člana utvrđuje Vlada.

Naknadu za pregled čamca iz stava 3 ovog člana, ne plaćaju čamci koji su u državnoj svojini.

Redovni i vanredni pregled čamca vrši se, po pravilu, na vodi, osim ako Organ uprave utvrdi da je stanje čamca takvo da ga treba pregledati na kopnu ili ako se radi o čamcu za privredne svrhe.

**Osnovni pregled čamca**

**Član 173**

Osnovni pregled čamca vrši Organ uprave prije upisa u upisnik čamaca, kao i poslije svake prepravke, odnosno popravke čamca, promjene namjene ili područja plovidbe.

Osnovni pregled čamca vrši se na kopnu i na vodi.

**Redovni pregled čamca**

**Član 174 ﻿**

Redovnim pregledom čamca utvrđuje se stanje trupa, pogonskih i drugih uređaja i opreme čamca.

Redovni pregled čamca za privredne i javne svrhe vrši Organ uprave, svake dvije godine.

Redovni pregled čamca za privredne svrhe - prevoz putnika i plovila na vodeni mlazni pogon za privredne svrhe vrši se godišnje i izdaje se svjedočanstvo o sposobnosti za plovidbu čamca sa rokom važenja do 30. maja naredne godine.

Redovni pregled čamaca za lične potrebe vrši Organ uprave svake pete godine, što potvrđuje izvještajem o pregledu čamca.

Redovni pregled plovila na vodeni mlazni pogon za lične potrebe vrši Organ uprave, svake tri godine.

**Vanredni pregled čamca**

**Član 175 ﻿**

Vanredni pregled čamca koji je upisan u upisnik čamaca vrši Organ uprave i to kada je čamac pretrpio pomorsku nezgodu ili nesreću i kada se posumnja da čamac ne ispunjava propisane uslove u pogledu sposobnosti za plovidbu.

Lice koje je upravljalo čamcem koji je pretrpio pomorsku nesreću, dužno je da odmah prijavi nastanak pomorske nesreće, a u slučaju pomorske nezgode dužno je da, u roku od 12 sati od trenutka nastanka pomorske nezgode, podnese prijavu nadležnoj Lučkoj kapetaniji.

Obrazac prijave iz stava 2 ovog člana propisuje Ministarstvo.

**Gradnja čamca**

**Član 176**

**﻿**Pravno ili fizičko lice koje namjerava da gradi čamac dužno je da, prije početka gradnje čamca, pribavi saglasnost Organa uprave na tehničku dokumentaciju za gradnju čamca.

Saglasnost iz stava 1 ovog člana izdaje se na osnovu zahtjeva uz koji se prilaže sljedeća dokumentacija:

1) opšti plan;

2) plan gradnje sa presjecima i plan glavnog rebra;

3) smještaj opreme i lica;

4) tehnički opis.

Organ uprave može, nakon pregleda dokumentacije iz stava 2 ovog člana, tražiti dodatne nacrte i proračune radi davanja saglasnosti.

Tehnički nadzor nad gradnjom, ocjenom usklađenosti pomorske opreme i ocjenom usklađenosti za vrijeme gradnje čamca vrši tijelo za ocjenjivanje usaglašenosti.

Organ uprave, po završetku gradnje, izdaje svjedočanstvo o gradnji čamca.

Obrazac svjedočanstva iz stava 7 ovog člana propisuje Ministarstvo.

**Plovna svojstva čamca, broj lica i oprema**

**Član 177 ﻿**

Plovna svojstva čamca, broj lica koja se smiju ukrcati na čamac, kao i opremu koju mora da ima čamac utvrđuje Organ uprave, u skladu sa tehničkim pravilima.

Zabranjeno je čamcem prevoziti veći broj lica od broja lica koja se smiju ukrcati na čamac.

Na čamcu namijenjenom za privredne svrhe - prevoz putnika, na vidnom mjestu, na ulazu prostora za putnike, mora biti ispisan broj putnika koje čamac smije prevoziti.

Ispisivanje broja putnika iz stava 3 ovog člana vrši se na crnogorskom i engleskom jeziku.

Čamci namijenjeni za privredne svrhe moraju imati, na bokovima sa spoljnje strane čamca, obilježenu oznaku vodene linije, dimenzija 150 x 15 mm.

**Svjedočanstvo o sposobnosti čamca za plovidbu**

**Član 178**

Nakon izvršenog pregleda čamca iz čl. 171 do 175 ovog zakona, kojim je utvrđeno da je čamac sposoban za plovidbu, Organ uprave izdaje svjedočanstvo o sposobnosti čamca za plovidbu.

Obrazac svjedočanstva iz stava 1 ovog člana propisuje Ministarstvo.

**Baždarenje čamca**

**Član 179**

**﻿** Baždarenje čamca vrši se radi utvrđivanja tonaže čamca.

Tonaža čamca je utvrđivanje dimenzija čamca i BT.

Baždarenje čamca vrši Organ uprave prije upisa čamca u upisnik čamaca.

Baždarenje se vrši u skladu sa tehničkim pravilima.

Za vršenje baždarenja iz stava 1 ovog člana plaća se naknada, koja je prihod Budžeta.

Visinu naknade iz stava 4 ovog člana utvrđuje Vlada.

Ako se prepravkom mijenjaju dimenzije I BT čamca vrši se ponovno baždarenje.

Nakon izvršenog baždarenja Organ uprave izdaje svjedočanstvo o baždarenju čamca.

Baždarenje ribarskog čamca za lične potrebe ili privrednu djelatnost obavlja se u skladu sa propisom Ministarstva

Obrazac svjedočanstva iz stava 7 ovog člana propisuje Ministarstvo.

**Plovidba čamca**

**Član 180**

**﻿**Kategoriju plovidbe, odnosno maksimalnu udaljenost od obale čamaca propisuje Ministarstvo.

Lučka kapetanija može, na zahtjev vlasnika čamca, izdati neupisanom čamcu privremeno odobrenje za plovidbu, u trajanju do 30 dana, zbog obavljanja probnih vožnji ili uplovljenja u luku na čijem se području nalazi Lučka kapetanija u kojoj će se čamac upisati.

Privremeno odobrenje za plovidbu iz stava 2 ovog člana izdaje se čamcu koji posjeduje važeće svjedočanstvo o sposobnosti čamca za plovidbu, nakon obavljenog tehničkog pregleda.

**Obaveze člana posade čamca**

**Član 181**

**﻿**Član posade čamca mora da obavlja poslove na čamcu, u skladu sa svojim dužnostima propisanim ovim zakonom, drugim propisima i pravilima plovidbe, te drugim propisima donesenim na osnovu ovog zakonika i drugih zakona iz područja sigurnosti plovidbe, zaštite ljudskih života na moru i zaštite mora od zagađenja sa plovnih objekata.

Član posade na čamcu ne smije biti pod uticajem alkohola i/ili opojnih druga i/ili drugih materijakoje mijenjaju stanje svijesti, bolestan ili premoren.

Član posade na čamcu ne smije tokom obavljanja dužnosti na čamcu imati više od 0,05 % alkohola u krvi.

Član posade na čamcu dužan je da se na traženje inspektora sigurnosti plovidbe podvrgne ispitivanju pomoću odgovarajućih sredstava i aparata radi provjere ima li u organizmu više od 0,05 % alkohola u krvi, prisustva droge i/ili drugih psihoaktivnih materija koje utiču na psihofizičke sposobnosti.

Ako lice iz stava 4 ovog člana odbije ispitivanje ili se tim ispitivanjem utvrdi da ima u organizmu nedopuštenu količinu alkohola, droga ili ljekova, inspektor sigurnosti plovidbe će narediti obavljanje ljekarskog pregleda i uzimanje krvi i urina radi analize.

Ukoliko lice iz stava 5 ovog člana odbije da ode na ljekarski pregled i na uzimanje krvi i urina radi analize, od organa uprave nadležnog za poslove policije će se zatražiti njegovo prisilno odvođenje.

Ako inspektor sigurnosti plovidbe utvrdi da su nastupile okolnosti iz st. 1 i 2 ovog člana, kao mjeru opreza, naložiće da voditelj čamca člana posade odmah udalji iz službe na rok ne kraći od osam dana.

Ako je utvrđeno da je pod uticajem alkohola ili opojnih droga ili drugih materija koje mijenjaju stanje svijesti, bolestan ili premoren voditelj čamca kao mjeru opreza, inspektor sigurnosti plovidbe će udaljiti iz službe voditelja čamca na rok ne kraći od osam dana i o tome će obavijestiti vlasnika čamca.

Ako zbog udaljavanja iz službe člana posade čamac ne udovoljava uslovima o najmanjem broju članova posade za sigurnu plovidbu inspektor sigurnosti plovidbe će zabraniti isplovljenje čamca.

Odredbe ovog člana primjenjuju se odgovarajuće i na članove posade svih drugih pomorskih objekata i pilota.

**Posada čamca i ispit za voditelja čamca**

**Član 182**

Čamcem za lične potrebe može da upravlja lice sa najmanje 18 godina života koje ima uvjerenje za voditelja čamca.

Čamcem za privredne i javne svrhe, osim plovila na vodeni mlazni pogon do tri sjedišta može da upravlja lice koje ima ovlašćenje za mornara-motoristu i ovlašćenje o osposobljenosti za VHF DSC radio-operatora (CEPT 31-04E) ili za GMDSS radio-operatora sa ograničenim ovlašćenjem.

Na čamcu namijenjenom za privredne i javne svrhe, pored lica iz stava 2 ovog člana, mora biti ukrcan i jedan član posade sa uvjerenjem za voditelja čamca.

Plovilom na vodeni mlazni pogon do tri sjedišta upravlja lice koje ima uvjerenje za voditelja čamca ili ovlašćenje za mornara-motoristu ili se obučava na poligonu za obuku.

Na gliseru kojim se obavlja obučavanje skijaša na moru, pored mornara motoriste, mora biti ukrcano još jedno lice koje nadzire skijaša i daje mu uputstva.

Ispit za voditelja čamca polaže se prema programu za polaganje ispita za voditelja čamca pred komisijom za polaganje ispita za voditelja čamca (u daljem tekstu: Komisija za polaganje ispita), koju obrazuje Ministarstvo.

Uvjerenje za voditelja čamca izdaje se nakon položenog ispita.

Za polaganje ispita za voditelja čamca plaća se naknada, koja je prihod Budžeta.

Visinu naknade iz stava 8 ovog člana utvrđuje Vlada.

Program i način polaganja ispita, sastav Komisije za polaganje ispita i obrazac uvjerenja za voditelja čamca utvrđuju se propisom Ministarstva.

Odredbe člana 328 ovog zakona na odgovarajući način se primjenjuju i na utvrđivanje zdravstvene sposobnosti članova posade čamca.

**Korišćenje čamca**

**Član 183 ﻿**

Čamac koji ima motor iznad 3 kW, odnosno plovilo na vodeni mlazni pogon bez obzira na snagu motora koji se koristi za lične potrebe, može se dati na korišćenje samo licu koje ima uvjerenje za voditelja čamca, uz pisanu saglasnost vlasnika čamca odnosno plovila.

Ako crnogorski ili strani državljanin zakupi čamac koji ima motor iznad 3 kW, odnosno plovilo na vodeni mlazni pogon, bez obzira na snagu motora, mora da posjeduje uvjerenje za voditelja čamca.

Pravno ili fizičko lice koje daje u zakup čamac dužno je, prije davanja u zakup čamca, provjeriti da li zakupac posjeduje uvjerenje za voditelja čamca.

Čamac koji plovi teritorijalnim morem i unutrašnjim morskim vodama Crne Gore, mora na krmenom koplju ili drugom pogodnom mjestu istaknuti zastavu Crne Gore i zastavu državne pripadnosti tokom dana (od izlaska do zalaska sunca), veličine 0.45 x 0.80 metara koja nije oštećena.

**Čamci crnogorske državne pripadnosti**

**Član 184**

Čamci crnogorske državne pripadnosti mogu ploviti ako je njihova sposobnost za plovidbu utvrđena u skladu sa odredbama ovog zakona, ako posjeduju važeću dozvolu za plovidbu čamca, ako čamcem upravlja lice sa odgovarajućim ovlašćenjem o osposobljenosti i ako čamac ima najmanji broj članova posade potreban za sigurnu plovidbu u skladu sa članom 182 ovog zakona.

Na čamcu za lične potrebe u vlasništvu fizičkog lica mora se za vrijeme plovidbe nalaziti vlasnik čamca, odnosno članovi njegove uže porodice ili lica ovlašćena pisanim i ovjerenim punomćjem.

Na čamcu za lične potrebe u vlasništvu pravnog lica, mogu se za vrijeme plovidbe nalaziti zaposlena lica pravnog lica ili lica ovlašćena za korišćenje čamca na osnovu pisanog i ovjerenog punomoćja.

Na tekstu punomoćja iz stava 3 ovog člana mora biti jasno ispisano ime i prezime odgovornog lica u pravnom licu koje je potpisalo i ovjerilo punomoćje, vremensko razdoblje korištenja čamca na kojeg se punomoćje odnosi, ime i prezime lica koje je odgovorno za upravljanje čamcem, ukoliko čamac nema stalno zaposlenu posadu i imena svih lica koja će u vremenskom razdoblju važenja punomoćja boraviti na čamcu.

Punomoćje iz st. 2 i 3 ovog člana mora se tokom plovidbe nalaziti na čamcu.

**Upis čamca**

**Član 185**

Upis čamaca vrši nadležna Lučka kapetanija prema mjestu prebivališta, odnosno sjedišta vlasnika čamca.

U upisnik čamaca moraju se upisati čamci koji se stalno ili pretežno zadržavaju ili plove u unutrašnjim morskim vodama i teritorijalnom moru Crne Gore, bez obzira na sjedište, odnosno prebivalište vlasnika čamca.

U upisnik čamaca upisuje se i čamac koji je u cjelini ili dijelom u svojini stranog fizičkog ili pravnog lica ili državljanina Crne Gore koji nema prebivalište u Crnoj Gori, ako čamac pretežno boravi u unutrašnjim morskim vodama i teritorijalnom moru Crne Gore.

U slučaju upisa čamca u upisnik shodno stavu 3 ovog člana, vlasnik čamca je dužan da ovlastiti crnogorsko pravno ili fizičko lice sa prebivalištem ili sjedištem u Crnoj Gori da ga za vrijeme odsutnosti iz Crne Gore zastupa pred nadležnim crnogorskim organima.

Podaci o pravnom ili fizičkom licu iz stava 4 ovog člana upisuju se u upisnik čamac.

**Upisnik čamaca**

**Član 186**

Upisnik čamaca je javna knjiga, a izvod iz upisnika čamaca je javna isprava.

Upisnik čamaca se može voditi i u elektronskom obliku.

Za izdavanje izvoda iz upisnika čamaca plaća se naknada, koja je prihod Budžeta.

Visinu naknade iz stava 2 ovog člana utvrđuje Vlada.

**Sadržaj Upisnika**

**Član 187**

Upisnik čamaca se sastoji od uložaka.

Svaki čamac upisuje se u poseban uložak.

Obrazac upisnika čamaca propisuje Ministarstvo.

**Zbirka isprava**

**Član 188**

Zbirka isprava sadrži isprave na osnovu kojih je izvršen upis čamca u upisnik čamaca.

**Imenik vlasnika**

**Član 189**

Imenik vlasnika čamaca sadrži naziv i sjedište, odnosno ime i prezime i prebivalište vlasnika i oznaku čamca i vodi se po abecednom redu.

**Vrste zahtjeva**

**Član 190**

Zahtjev za upis čamca u upisnik čamaca, za upis promjena ili za brisanje čamca iz upisnika podnosi vlasnik čamca nadležnoj Lučkoj kapetaniji.

Zahtjev za upis nastalih promjena vlasnik čamca je dužan podnijeti u roku od 30 dana od dana nastale promjene.

Upis čamca u upisnik vrši se na osnovu rješenja Lučke kapetanije.

Rješenje iz stava 3 ovog člana je konačno.

**Način upisa čamaca**

**Član 191 ﻿**

Uz zahtjev za prvi upis čamca prilaže se:

1) dokaz o vlasništvu čamca (kupoprodajni ugovor, račun, carinska deklaracija, svjedočanstvo o gradnji, ugovor o poklonu i slično);

2) dokaz o sposobnosti čamca za plovidbu (svjedočanstvo o sposobnosti čamca za plovidbu);

3) dokaz o tonaži (svjedočanstvo o baždarenju čamca);

4) knjiga stabiliteta za čamce za privredne svrhe, ovjerena od Organa uprave;

5) kopija polise o osiguranju vlasnika, odnosno korisnika plovnog objekta od odgovornosti za štete pričinjene trećim licima, kao i kopija polise o osiguranju putnika ako se radi o čamcu za privredne svrhe - prevoz putnika;

6) dokaz da je čamac brisan iz stranog upisnika, ako je bio upisan u strani upisnik.

Dokumentacija iz stava 1 ovog člana prilaže se u originalu ili ovjerenoj fotokopiji.

Uz dokumentaciju koja je na stranom jeziku prilaže se i ovjereni prevod na crnogorski jezik.

Ukoliko vlasnik čamca upisanog u upisnik čamaca promijeni sjedište, odnosno prebivalište ili promijeni područje na kojem se čamac pretežno zadržava i koristi dužan je da tu promjenu prijavi Lučkoj kapetaniji na čijem području ima novo sjedište, odnosno prebivalište ili na čijem području se čamac pretežno zadržava, u roku od 30 dana od dana nastanka promjene.

Lučka kapetanija kojoj je vlasnik prijavio promjenu iz stava 4 ovog člana upisaće čamac u upisnik čamaca i izdati novu dozvolu za plovidbu čamca.

Lučka kapetanija koja je izdala dozvolu za plovidbu iz stava 5 ovog člana dužna je da obavijesti Lučku kapetaniju kod koje je čamac bio upisan i zatraži dostavu zbirke isprava, u roku od 30 dana od dana izdavanja dozvole za plovidbu.

Izuzetno, uz zahtjev za prvi upis čamca tradicionalne gradnje (čun) za plovidbu Skadarskim jezerom, ne prilaže se dokaz iz stava 1 tačka 1 ovog člana.

**Brisanje čamca iz upisnika**

**Član 192**

Čamac se briše iz upisnika čamaca:

1) po službenoj dužnosti, nakon 30 dana od dana isteka važenja dozvole za plovidbu čamca.;

1) ako nestane ili bude uništen;

2) ako se trajno povuče iz plovidbe;

3) ako se izvrši rekonstrukcija čamca tako da ne podliježe obavezi upisa u upisnik čamaca;

4) na zahtjev vlasnika.

Čamac se smatra nestalim ako je od prijema poslednje vijesti o čamcu proteklo više od tri mjeseca.

U slučaju iz stava 2 ovog člana smatra se da je čamac nestao narednog dana od dana prijema poslednje vijesti o čamcu.

Osim odredbi stava 1 ovog člana, čamac se briše iz upisnika ako vlasnik ili korisnik čamca dvije godine uzastopce ne plati naknadu iz člana 10 stav 2 ovog zakona.

Brisanje iz upisnika čamaca vrši se rješenjem Lučke kapetanije koja je upisala čamac u upisnik.

Čamac se briše iz upisnika čamaca po službenoj dužnosti, nakon 30 dana od dana isteka važenja dozvole za plovidbu čamca.

**Dozvola za plovidbu čamca**

**Član 193**

Dozvola za plovidbu čamca izdaje se nakon upisa čamca u upisnik čamaca.

Dozvola za plovidbu čamca sadrži:

1) naziv organa koji je izdao dozvolu;

2) broj, datum i mjesto izdavanja dozvole;

3) oznaku i ime, ako čamac ima ime, luku upisa, mjesto i godinu gradnje;

4) karakteristike čamca (materijal gradnje, dimenzije, bruto tonaža, itd.);

5) ime, prezime i adresu, odnosno naziv i sjedište vlasnika;

6) rok važenja dozvole za plovidbu.

Za izdavanje dozvole za plovidbu plaća se naknada, koja je prihod Budžeta.

Visinu naknade iz stava 3 ovog člana utvrđuje Vlada.

Obrazac dozvole za plovidbu čamca propisuje Ministarstvo.

**Oznaka i ime čamca**

**Član 194**

Čamac mora da ima oznaku, a može imati i ime, koje određuje vlasnik čamca.

Oznaka čamca sastoji se od dva slova i broja, koji označavaju Lučku kapetaniju upisa i redni broj pod kojim je čamac upisan u upisnik čamaca.

Način označavanja čamca i oznaku čamca propisuje Ministarstvo.

**Polisa o osiguranju**

**Član 195**

Čamac crnogorske I strane državne pripadnosti, koji plovi u unutrašnjiim morskim vodama, teritorijalnom moru i unutrašnjim vodama Crne Gore mora da ima važeću polisu o osiguranju od odgovornosti u skladu s posebnim propisom o obaveznom osiguranju u saobraćaju.

**Ovlašćenje za upravljanje čamcem strane državne pripadnosti**

**Član 196**

Čamcem strane državne pripadnosti može upravljati lice koje posjeduje ovlašćenje za upravljanje čamcem države sa kojom je Crna Gora potpisala sporazum o uzajamnosti ili ovlašćenje države koja se nalazi na listi država čija ovlašćenja je Crna Gora jednostrano prihvatila.

Listu priznatih ovlašćenja iz stava 1 ovog člana utvrđuje Vlada.

**Određivanje sposobnosti čamca za plovidbu**

**Član 197**

Sposobnost čamca za plovidbu utvrđuje organ uprave, na zahtjev vlasnika i potvrđuje izdavanjem svjedočanstva o sposobnosti čamca za plovidbu.

Čamac je sposoban za plovidbu u određenom području plovidbe, određene namjene i kategorije plovidbe na unutrašnjim plovnim putevima, ako njegova konstrukcija, pogon i oprema obezbjeđuju sigurnost plovidbe i zaštitu okoline od zagađivanja, odnosno zadovoljavaju zahtjeve utvrđene tehničkim pravilima.

Novoizgrađeni čamac namijenjen komercijalnoj upotrebi, kao i postojeći čamac prepravljen za komercijalnu upotrebu, smatraće se sposobnim za plovidbu ako njegova konstrukcija, pogon i oprema zadovoljavaju zahtjeve utvrđene tehničkim pravilima.

Rekreacijsko plovilo ili čamac za lične potrebe koji podliježe ocjenjivanju usaglašenosti u skladu sa zakonom kojim se uređuje ocjenjivanje usklađenosti navedenih proizvoda kako je to navedeno u član 198 ovog zakona, smatraće se sposobnim za plovidbu ako pored navedenih zahtjeva ispunjavaju i uslove utvrđene tehničkim pravilima i nose CE oznaku.

Tehnička pravila iz st. 2 i 3 ovog člana uređuju zahtjeve koje mora ispuniti čamac, kao i postupak ocjenjivanja usklađenosti projekta i konstrukcije čamca te način izvođenja tehničkog pregleda kako bi se odredila sposobnost plovidbe.

Tehnička pravila iz stava 4 ovog člana propisuju zahtjeve za dizajn i proizvodnju proizvoda, za stavljanje proizvoda na tržište ili stavljanje u upotrebu, obaveze ekonomskih subjekata i privatnih uvoznika, pravila o usaglašenosti proizvoda, opšta načela CE oznake, pravila i uslovi za stavljanje CE oznake, zahtjeve u vezi sa postupcima ocjenjivanja usaglašenosti, obavještavanje organa za ocjenjivanje usaglašenosti, nadzor tržišta, kontrolu proizvoda koji ulaze na tržište Evropske unije i zaštitne postupke.

Tehnička pravila iz ovog člana objavljuju se na web stranici Ministarstva.

Tehnička pravila koja određuju uslove različitih kategorija plovidbe čamca kojima je dozvoljena plovidba u područjima plovidbe unutarnjih plovnih putevima propisuje Ministarstvo.

Ukoliko se tokom tehničkog pregleda utvrdi da čamac ima nedostatke koji značajno ne ugrožavaju njegovu sposobnost plovidbe, organ uprave može izdati potvrdu iz člana 178 ovog zakona pod uslovom da se uočeni nedostaci otklone u određenom roku ili svjedočanstvo o sposobnosti čamca za plovidbu s ograničenim trajanjem ili smanjenjem granica dozvoljene nosivosti putnika i/ili stvari ili osoba u čamcu.

Detaljniji opis kategorije i područja plovidbe koja se dodjeljuju čamcu na osnovu tehničkih i operativnih karakteristika, kao i hidrografskih i meteoroloških karakteristika unutrašnjih plovnih puteva propisuje Ministarstvo.

**Zahtjevi za projektovanje i proizvodnju čamca**

**Član 198**

Čamac i oprema koji podliježu ocjenjivanju usklađenosti iz člana 197 stav 4 ovog zakona su:

1) rekreacijsko plovilo i djelomično dovršeno rekreacijsko plovilo;

2) lično plovilo na vodeni mlazni pogon;

3) oprema za zaštitu od požara za benzinske motore sa unutrašnjim i krmenim pogonom i prostore za rezervoare benzina, uređaje za zaštitu pri pokretanju u zupčanicima za vanbrodske motore, upravljače, upravljačke mehanizme i kablove, rezervoare za gorivo namijenjene za fiksne instalacije i crijeva za gorivo, montažne poklopce i objekti sigurnosti plovidbe – lučka svijetla, kada se odvojeno stavljaju na tržište Unije (u daljnjem tekstu: komponente);

4) vanbrodski motori ili pogonski motori koji su ugrađeni na ili u rekreacijska plovila ili lično plovilo na vodeni mlazni pogon;

5) pogonski motori instalirani na ili u rekreacijskim plovilima ili ličnom plovilu na vodeni mlazni pogon koji podliježu većim promjenama;

6) rekreacijsko plovilo ili lično plovilo na vodeni mlazni pogon koji podliježe većim prepravkama ili popravkama.

U pogledu zahtjeva za projektovanje i izgradnju rekreacijskog plovila ili ličnog plovila na vodeni mlazni pogon utvrđenih tehničkim pravilima iz člana 197 stav 6 ovog zakona, zahtjevi se ne primjenjuju na sledeće proizvode:

1) rekreacijsko plovilo ili lično plovilo na vodeni mlazni pogon namijenjeno isključivo za trke, uključujući veslačke trkačke čamce i čamce za obuku, koje je proizvođač označio kao takve;

2) kanui i kajaci dizajnirani za pokretanje isključivo ljudskom snagom, gondole i pedaline;

3) daske za surfovanje dizajnirane isključivo za pogon vjetrom, kojima mogu upravljati fizička lica ili fizička lica koja stoje;

4) daske za surfovanje;

5) originalno istorijsko rekreacijsko plovilo ili lično plovilo na vodeni mlazni pogon i njihove pojedinačne replike dizajnirane prije 1950. godine, izgrađene pretežno od originalnih materijala i označene kao takve od strane proizvođača;

6) eksperimentalno rekreacijsko plovilo ili lično plovilo na vodeni mlazni pogon, pod uslovom da se ne stavljaju na tržište Evropske unije;

7) rekreacijsko plovilo ili lično plovilo na vodeni mlazni pogon izgrađeno za vlastitu upotrebu, pod uslovom da se naknadno ne stavljaju na tržište Evropske unije u periodu od pet godina od puštanja u upotrebu rekreacijskih plovila ili čamaca za ličnu upotrebu;

8) rekreacijsko plovilo ili lično plovilo na vodeni mlazni pogon posebno namijenjeno za posadu i prevoz putnika u komercijalne svrhe, ne dovodeći u pitanje stav 3, bez obzira na broj putnika;

9) podmornice;

10) plovne objekte na vazdušnom jastuku;

11) hidrogliseri;

12) plovni objekti sa spoljnim sagorijevanjem na parni pogon, na što su ugalj, koks, drvo, nafta ili plin;

13) amfibijska vozila, odnosno motorna vozila na točkovima ili na šinama koja se mogu kretati i na vodi i na čvrstoj podlozi;

U pogledu zahtjeva za ocjenjivanje usklađenosti emisije izduvnih gasova utvrđenih tehničkim pravilima iz člana 197 stav 6 ovog zakona, zahtjevi se ne primjenjuju na sledeće proizvode:

1) pogonski motori ugrađeni ili posebno namijenjeni za ugradnju na rekreacijskom plovilu ili ličnom plovilu na vodeni mlazni pogon namijenjenom isključivo za trke i označenom kao takvom od strane proizvođača, na eksperimentalnim plovnim objektiva, pod uslovom da se ne stavljaju na tržište Unije, ili na rekreacijskom plovilu ili ličnom plovilu na vodeni mlazni pogon namijenjenom za posadu i prevoz putnika u komercijalne svrhe, ne dovodeći u pitanje stav 5 ovog člana, bez obzira na broj putnika, podmornice, plovne objekte na vazdušnim jastucima, hidroglisere, amfibijska vozila, odnosno motorna vozila na točkovima ili gusjenicama, sposobna za kretanje i na vodi i na čvrstoj podlozi;

2) originalne i pojedinačne replike istorijskih pogonskih motora, koji su zasnovani na dizajnu prije 1950. godine, koji se ne proizvode serijski i ugrađeni su na rekreacijskom plovilu ili ličnom plovilu na vodeni mlazni pogon iz tačke 5 ili 7 stava 2 ovog člana;

3) pogonski motori izgrađeni za ličnu upotrebu pod uslovom da se naknadno ne stavljaju na tržište Evropske unije u periodu od pet godina od puštanja u rad;

S obzirom na zahtjeve za emisiju buke utvrđene tehničkim pravilima iz član 197 stav 6 ovog zakona, zahtjevi se ne primjenjuju na rekreacijska plovila ili lična plovila na vodeni mlazni pogon iz stava 3 tačka 2 ovog člana i rekreacijska plovila ili lična plovila na vodeni mlazni pogon izgrađena za ličnu upotrebu, pod uslovom da se naknadno ne stave na tržište Evropske unije u periodu od pet godina od puštanja u rad.

Rekreacijsko plovilo ili lično plovilo na vodeni mlazni pogon koje se uz lične potrebe koristi i za iznajmljivanje, sport ili obuku neće biti izuzeto od primjene ovog člana ukoliko se isto stavlja na tržište Europske unije u rekreacijske svrhe.

1. **UNUTRAŠNJA PLOVIDBA**

**Djelovi unutrašnjih plovnih puteva sa posebnim rizicima**

**Član 199**

Brod unutrašnje plovidbe mora biti tehnički sposoban, a posada broda obučena da obezbijedi sigurnu plovidbu i na djelovima unutrašnjih voda sa posebnim rizicima gdje je postojanje opasnosti posledica jednog ili više sljedećih uticaja:

1) često mijenjanje uzroka i brzine vodenih tokova;

2) hidro-morfološke karakteristike unutrašnjeg plovnog puta i nedostatak servisa koji pruža informacione usluge o unutrašnjem plovnom putu ili odgovarajućim kartama;

3) postojanje posebnih propisa saobraćaja opravdanih specifičnim hidro-morfološkim karakteristikama unutrašnjeg plovnog puta;

4) velika učestalost nesreća na određenom dijelu unutrašnjeg plovnog puta koja se pripisuje nedostatku osposobnosti.

Djelove unutrašnjih plovnih puteva sa posebnim rizicima i mjere smanjenja rizika propisuje Ministarstvo.

Najkasnije 6 mjeseci prije predviđenog usvajanja mjera iz stava 2 ovog člana, Ministarstvo će obavijestiti Evropsku komisiju o navedenim mjerama zajedno sa obrazloženjem na kojem se mjera zasniva, kao i načinom na koji se pokazalo da su ti zahtjevi ispunjeni.

**Sposobnost broda unutrašnje plovidbe za plovidbu**

**Član 200**

Čamac unutrašnje plovidbe je sposoban za plovidbu unutrašnjim plovnim putevima za posebne vrste putovanja i posebne svrhe, ako ispunjava:

1) tehničke uslove propisane tehničkim pravilima i/ili važećim standardom ES-TRIN;

2) uslove o propisanom broju stručno osposobljenih članova posade;

Tehničkim pravilima uređuje se tehnički nadzor broda, obim i način pregleda broda radi utvrđivanja njegove osposobljenosti za plovidbu, propisuju zahtjevi za pojedinačna područja plovidbe i kategorije plovidbe broda, tehnički zahtjevi za područja plovidbe i kategorije plovidbe broda koji plovi u unutrašnjim plovnim putevima u zoni 1 i /ili 2 i/ili nepovezani plovni putevi zone 3, tehnički zahtjevi za područja plovidbe i kategorije plovidbe broda koji plovi unutrašnjim plovnim putevima zone 3 i/ili 4, uputstva koja detaljnije regulišu određene tehničke zahtjeve koji su obuhvaćeni tehničkim pravilima, zahtjevi konstrukcije broda kojem se obezbjeđuje sigurnost plovidbe i zaštita okoline, zahtjevi za popravke ili prepravke konstrukcije broda, mašina, uređaja i opreme, zahtjevi kojima se obezbjeđuje sigurnost plovidbe i zaštita okoline putničkog plovila, dozvoljeni broj putnika i zahtjevi za njihov smještaj na brodu, gašenje požara, zahtjevi za sigurnosnu opremi i opremu za sprječavanje zagađenja okoline, najveće dopušteno opterećenje plovila, način baždarenja broda, zahtjevi za izgradnju i tehničke sposobnosti za navigaciju, zahtjevi za medicinsku opremu i nabavku iste, evidencije i knjige te njihovo obustavljanje i povlačenje, postupak podnošenja zahtjeva za priznavanje klasifikacionog društva Evropskoj komisiji i povlačenje takvog priznanja, kriterijumi za priznavanje klasifikacionih društava.

Tehnička pravila se objavljuju na internet stranici Ministarstva.

Odluku o primjenjivom standardu ES-TRIN koji utvrđuje minimalne tehničke zahtjeve za plovidbu unutrašnjim plovnim putevima koji pripadaju području i kategoriji plovidbe broda unutrašnje plovidbe 1, 2, 3 i 4 propisuje Ministarstvo.

Tehnička pravila i/ili važeći standard ES-TRIN koji određuju područja plovidbe i kategoriju plovidbe broda kojima je dozvoljena plovidba unutrašnjim plovnim putevima propisuje Ministarstvo.

**Izmijenjeni tehnički zahtjevi**

**Član 201**

Za brod unutrašnje plovidbe koji plovi nepovezanim plovnim putem, u zoni 3 mogu se primijeniti dodatni tehnički zahtjevi ili skup tehničkih pravila koja su strožija od onih navedenih u standardu ES-TRIN.

Zahtjevi iz stava 1 ovog člana biće ograničeni na sledeće:

1) definicije neophodne za razumijevanje dodatnih zahtjeva;

2) čvrstoća i stabilnost (ojačanje i stabilnost strukture; sertifikat/atestiranje klasifikacionog društva);

3) nadvođe i gaz (gaz; nadvođe; vodonepropusnost otvora i nadgrađa trupa; nadgradnje; vrata; prozori i krovni prozori; otvori za držanje; drugi otvori (ventilacijske cijevi, izduvne cijevi itd.));

4) oprema (sidra i lanci sidra; navigaciona svijetla; zvučni signali; kompas; radar; instalacije za emitovanje i prijem radiotalasa; oprema za spašavanje; dostupnost pomorskih karata);

5) dodatne odredbe (stabilnost (snaga vjetra, kriterijumi); oprema za spašavanje; gaz; nadvođe; vidljivost u kormilarnici, i sl.);

6) mašine (upravljački sistemi; osovine propelera i pripadajuća oprema; pogonski motori, spojnice i pripadajuća oprema; prisustvo pramcanog vesla; kaljužni sistemi i instalacije za gašenje požara; izvori napajanja i električne instalacije; sertifikat/potvrda priznatog klasifikacionog društva).

Za brodu unutrašnje plovidbe koji isključivo plovi na unutrašnjim plovnim putevima unutar teritorije Crne Gore može se primijeniti djelimična primjena tehničkih zahtjeva ili grupa tehničkih pravila koja su manje zahtjevna od onih navedenih u standard ES-TRIN.

Djelimična primjena tehničkih zahtjeva ili grupa tehničkih pravila koja su manje zahtjevna obuhvataju isključivo sljedeće elemente: konstrukciju i mašine, opremu za sidrenje, uključujući dužinu sidrenih lanaca, brzinu plovila (u vožnji naprijed), uređaje za spašavanje, uređaje za gašenje požara, navigacionu opremu, preglednost kormilarnice, drugi nezavisni pogonski sistem.

Ministarstvo će obavijestiti Evropsku komisiju o tehničkim zahtjevima usvojenim u skladu s odredbama iz st. 1-4 ovog člana najmanje šest mjeseci prije njihovog usvajanja.

**Utvrđivanje sposobnosti** **broda unutrašnje plovidbe za plovidbu**

**Član 202**

Sposobnost broda unutrašnje plovidbe za plovidbu utvrđuje se tehničkim pregledom i potvrđuje svjedočanstvom o sigurnosti broda za unutrašnju plovidbu, odnosno svjedočanstvom o sigurnosti putničkog broda za unutrašnju plovidbu (u daljnjem tekstu: svjedočanstvo).

Tehnički pregled iz stava 1 ovog člana vrši Organ uprave.

Ispunjavanjem tehničkih zahtjeva utvrđenih tehničkim pregledom stiče se pravo izdavanja odgovarajućih isprava i knjiga za brod.

Izgled i sadržaj obrasca iz stava 1, kao i lista isprava i knjiga za brod iz stava 3 ovog člana propisuje Ministarstvo.

**Tehnički pregled postojećeg broda unutrašnje plovidbe**

**Član 203**

Tehnički pregled postojećeg broda unutrašnje plovidbe može biti osnovni, redovni, vanredni i dobrovoljni.

Organ uprave može osloboditi brod od tehničkog pregleda u potpunosti ili djelimično ako važeća potvrda, koju je izdala priznata organizacija, dokazuje da brod u potpunosti ili djelimično zadovoljava tehničke zahtjeve navedene u tehničkim pravilima.

Na osnovu izvršenog osnovnog tehničkog pregleda, odnosno izvještaja o osnovnom tehničkom pregledu kojeg je izvršila priznata organizacija, Organ uprave izdaje svjedočanstvo.

Tehnički pregled iz stava 1. ovog člana obavljaju inspektori Organa uprave koji ispunjavaju sljedeće uslove:

1) stručnjak za konstrukciju plovila i njihovih motora; ili

2) nautički stručnjak koji posjeduje ovlašćenje za zapovjednika plovila duže od dvije godine; i

3) stručnjak za izgradnju tradicionalnog plovila pri pregledu tradicionalnog plovila.

Inspektoru u obavljanju tehničkog pregleda može pomoći stručnjak specijalista iz oblasti konstrukcije broda unutrašnje plovidbe i njihovih motora.

Prilikom preuzimanja obaveza iz stava 5 ovog člana, stručnjak dostavlja pismenu izjavu da će dodijeljeni mu posao obavljati potpuno nezavisno.

Vlasnik broda unutrašnje plovidbe za tehnički pregled iz stava 1 ovog člana plaća naknadu.

Visinu naknade za tehnički pregled iz stava 1 ovog člana koju vrši Organ uprave utvrđuje Vlada.

Naknada iz stava 7 ovog člana je prihod budžeta.

Naknada za pregled broda iz stava 7 ovog člana ne plaća se za plovila u državnom vlasništvu.

Tehnički pregled iz stava 1 ovog člana i izdavanje, odnosno ovjeru svjedočanstva i drugih odgovarajućih dokumenata u ime Organa uprave može obaviti priznata organizacija.

**Omogućavanje tehničkog pregleda broda unutrašnje plovidbe**

**Član 204**

Vlasnik ili lice koje ovlasti vlasnik će omogućiti tehnički pregled broda unutrašnje plovidbe u ispražnjenom, očišćenom i opremljenom stanju i pružiti svu potrebnu pomoć za obavljanje tehničkog pregleda.

Organ uprave će prvo zatražiti tehnički pregled broda na suvom.

Izuzetno od stava 2 ovog člana tehnički pregled broda na suvo se neće obaviti ako vlasnik ili lice koje ovlasti vlasnik posjeduje sertifikat o klasi ili sertifikat priznate organizacije o tome da konstrukcija broda zadovoljava njegove zahtjeve ili ako postoji svjedočanstvo kojim se dokazuje da je Organ uprave već sproveo suvi tehnički pregled za druge svrhe.

Organ uprave će izvršiti probnu vožnju tokom osnovnog tehničkog pregleda motornih plovila ili u slučaju velikih promjena na pogonskoj ili upravljačkoj opremi.

Organ uprave može, za potrebe tehničkog pregleda, zahtijevati dodatna operativna ispitivanja i drugu prateću dokumentaciju.

Odredba iz stava 4. ovog člana primenjivaće se i za brod unutrašnje plovidbe u izgradnji.

**Redovni tehnički pregled broda unutrašnje plovidbe**

**Član 205**

Redovni pregled je pregled postojećeg broda unutrašnje plovidbe u propisanim vremenskim razmacima.

Redovni pregled može biti godišnji, međupregled, periodični i obnovni pregled broda.

Redovni tehnički pregled ima za cilj da utvrdi sigurnosno stanje broda u skladu s odredbama tehničkih pravila, i sprovodi se prije isteka svjedočanstva.

Nakon uspješno obavljenog godišnjeg, međupregleda i periodičnog redovnog tehničkog pregleda, vrši se ovjera važećeg svjedočanstva.

Nakon uspješno obavljenog obnovnog tehničkog pregleda izdaje se novo svjedočanstvo, a ranije izdato svjedočanstvo vraća Organu uprave.

**Dobrovoljni tehnički pregled broda unutrašnje plovidbe Član 206**

Dobrovoljni tehnički pregled broda unutrašnje plovidbe vrši se na zahtjev vlasnika broda u bilo koje vrijeme.

**Isprave, zapisi i knjige broda unutrašnje plovidbe**

**Član 207**

Isprave, zapisi i knjige plovila propisani ovim zakonom moraju se držati na brodu unutrašnje plovidbe i uvijek biti dostupni radi provjere.

Isprave, zapisi i knjige koje brod mora imati u skladu sa ovim zakonom služe kao dokaz identiteta, sposobnosti plovidbe i drugih karakteristika broda.

U brodskim evidencijama i knjigama, koje se nalaze na brodu, unose se podaci o važnim događajima na brodu i na njemu izvršenim radnjama.

Isprave, zapise i knjige plovila izdaje Organ uprave i čuvaju se u rokovima važenja utvrđenim tehničkim pravilima.

Isprave, zapisi i knjige broda mogu se staviti van snage i povući ako ne ispunjavaju zahtjeve propisane tehničkim pravilima.

**Svjedočanstvo broda unutrašnje plovidbe**

**Član 208**

Nakon tehničkog pregleda broda unutrašnje plovidbe kojim se utvrđuje da je brod izgrađen i održavan u skladu sa zahtjevima tehničkih pravila, Organ uprave izdaje svjedočanstvo.

Svjedočanstvo sadrži kategoriju i područje plovidbe na unutrašnjim plovnim putevima.

Svjedočanstvo sadrži i odobrenje za obavljanje međunarodne plovidbe ukoliko brod ispunjava uslove bilateralnog sporazuma o međunarodnoj plovidbi kojeg je potpisala Vlada.

Organ uprave, tokom tehničkog pregleda broda, utvrđuje da li brod posjeduje važeće svjedočanstvo ili svjedočanstvo izdat u skladu s revidiranom Konvencijom o plovidbi Rajnom ili bilo koje drugo svjedočanstvo u zemlji i inostranstvu.

Svjedočanstvo a, na zahtjev vlasnika ili lica koje zastupa vlasnika, može se izdati drugom plovnom objektu koje nije brod unutrašnje plovidbe pod uslovom da taj plovni objekat ispunjava zahtjeve propisane tehničkim pravilima koja se odnose na brod unutrašnje plovidbe.

Za plovne objekte iz stava 5 ovog člana odredbe koje se odnose na svjedočanstvo broda unutrašnje plovidbe propisane ovim zakonom se primjenjuju mutatis mutandis.

Organ uprave vodi registar izdatih svjedočanstva iz stava 1 ovog člana.

U registar iz stava 6 ovog člana se unose sljedeće informacije:

1) poslovno ime, ime, odnosno imena, te prezime i adresa sjedišta ili prebivališta vlasnika broda unutrašnje plovidbe,

2) naziv brodq unutrašnje plovidbe, ako se radi o plovilu za unutrašnje plovne puteve,

3) Evropski identifikacijski broj plovnog objekta,

4) broj registracije plovila,

5) vrstu brodq unutrašnje plovidbe, kategoriju i područje plovidbe navedenim u svjedočanstvu plovila;

6) tonaža plovila,

7) datum izdavanja, zadržavanja, oduzimanja i isteka svjedočanstva plovila i, ukolko je izdat, njegov duplikat i broj registracije tog svjedočanstva ili njegovog duplikata;

8) zapis o periodičnim tehničkim pregledima nakon prepravki ili popravki plovila; i

9) sva primjenjiva odstupanja i priznavanja ekvivalenata, odobrena aktom Evropske komisije, onamo gdje je to primjenljivo.

Registar se vodi u elektronskom obliku i dostupan je na web stranici Organa uprave.

Izgled i sadržaj svjedočanstva broda unutrašnje plovidbe iz stava 1 ovog člana propisuje Ministarstvo.

Organ uprave će osigurati prenos podataka o zahtjevima za odobrenje tehničke osposobljenosti plovila i svjedočanstva u bazu podataka Evropske komisije o trupovima u mjeri utvrđenoj tehničkim pravilima.

Organ uprave će na zahtjev fizičkog i pravnog lica koje iskazuje pravni interes, dostaviti kopiju ili izvod iz svjedočanstva ili podatke koji se u njemu nalaze.

Ako je brod unutrašnje plovidbe koje podliježe upisu rashodovano, vlasnik broda je dužan o tome bez odlaganja obavijestiti lučku kapetaniju i Organ uprave, koji će osigurati brisanje podataka iz upisnika brodova i registra Organa uprave i uputiti zahtjev za brisanje podataka iz evropske baze podataka o trupovima.

Ako dođe do promjene podataka evidentiranih u važećem svjedočanstvu broda unutrašnje plovidbe, koja se ne odnosi na sposobnost za plovidbu, vlasnik broda podnosi Organu uprave zahtjev za upis promjena u svjedočanstvo broda i podnosi zahtjev lučkoj kapetaniji za unošenje promjena u upisniku brodova i potvrdi o registraciji.

Organ uprave i lučka kapetanija unijeće promjene u svjedočanstvu broda unutrašnje plovidbe i potvrdi o registraciji nakon provjere njihove ispravnosti.

Za izdavanje svjedočanstva broda unutrašnje plovidbe plaća se naknada, koja je prihod državnog budžeta.

Visinu naknade iz stava 13 ovog člana utvrđuje Vlada.

**Rok važenja svjedočanstva broda unutrašnje plovidbe**

**Član 209**

Rok važenja svjedočanstva broda unutrašnje plovidbe izdatog novoizgrađenom brodu i postojećem brodu unutrašnje plovidbe određuje Organ uprave u skladu sa tehničkim pravilima i ne smije biti duži od:

1) pet godina za putnička brod unutrašnje plovidbe;

2) 10 godina u slučaju svih drugih broda unutrašnje plovidbe.

Period važenja biće naveden u svjedočanstvu broda unutrašnje plovidbe.

U slučaju da je postojeći brod unutrašnje plovidbe stariji od 5 godina, Organ uprave određuje period važenja svjedočanstva za svaki brod unutrašnje plovidbe ponaosob, u zavisnosti od rezultata tehničkog pregleda i starosti broda.

Period važenja svjedočanstva izdatog brodu iz stava 3 ovog člana ne smije prelaziti rokove navedene u stavu 2 ovog člana.

**Jedinstveni evropski identifikacioni broj**

**Član 210**

Prilikom izdavanja svjedočanstva Organ uprave će donijeti rješenje o jedinstvenom evropskom identifikacionom broju broda unutrašnje plovidbe, osim ako taj brod u trenutku izdavanja svjedočanstva brodu unutrašnje plovidbe već posjeduje jedinstveni evropski identifikacioni broj, i isti upisuje u svjedočanstvo.

Svaki brod unutrašnje plovidbe mora imati samo jedan jedinstveni evropski identifikacioni broj koji će ostati nepromijenjen tokom čitavog vijeka trajanja broda unutrašnje plovidbe.

Jedinstveni evropski identifikacioni broj brodu unutrašnje plovidbe sastoji se od osam arapskih brojeva ispisanih u skladu sa zahtjevima tehničkim pravilima.

Vlasnik ili lice koje ovlasti vlasnik plovila biće odgovorni za stavljanje na brod unutrašnje plovidbe jedinstvenog evropskog identifikacionog broja koji je upisan u svjedočanstvo.

**Privremeno svjedočanstvo broda unutrašnje plovidbe**

**Član 211**

Organ uprave može izdati privremeno svjedočanstvo:

1) brodu unutrašnje plovidbe koji namjerava ploviti ka određenoj destinaciji uz odobrenje Organa uprave radi dobijanja svjedočanstva;

2) brodu unutrašnje plovidbe čije je svjedočanstvo izgubljeno, oštećeno ili privremeno oduzeto;

3) brodu unutrašnje plovidbe čije se svjedočanstvo priprema nakon uspješnog tehničkog pregleda;

4) brodu unutrašnje plovidbe koje nije ispunilo sve uslove potrebne za dobijanje svjedočanstva u skladu sa tehničkim pravilima;

5) brodu unutrašnje plovidbe koje je tako oštećeno, ali još uvijek sigurno za plovidbu i koje više nije u skladu sa svojim svjedočanstvom;

6) tehničkom plovnom objektu u slučajevima kada je Organ uprave za posebne transportne operacije dao odobrenje za obavljanje posebne transportne operacije pod uslovom da se pribavi privremeno svjedočanstvo tog plovila,

7) brodu unutrašnje plovidbe koji koristi nove tehnologije do usvajanja odgovarajućih akata.

Privremeno svjedočanstvo izdaje se jedino ukoliko je utvrđeno tehničkim pregledom da je plovnost broda unutrašnje plovidbe ili plutajućeg objekta adekvatno osigurana.

Izgled i sadržaj privremenog svjedočanstva iz stava 1 ovog člana propisuje Ministarstvo.

Privremeno svjedočanstvo broda unutrašnje plovidbe iz stava 1 ovog člana sadrži uslove koje Organ uprave smatra neophodnim i važi:

1) u slučajevima iz stava 1 tač. 1, 4, 5 i 6 za jedno posebno putovanje koje mora da se obavi u odgovarajućem roku, koji ne može biti duži od mjesec dana;

2) u slučajevima iz stava 1 tač. 2 i 3, mjesec dana;

3) u slučajevima iz stava 1 tačke 7, šest meseci.

Privremeno svjedočanstvo plovila iz stava 1 ovog člana može se produžavati za period do šest meseci do izdavanja odgovarajućeg svjedočanstva broda unutrašnje plovidbe.

**Vanredno produženje roka važenja svjedočanstva broda unutrašnje plovidbe**

**Član 212**

U vanrednim okolnostima definisanim tehničkim pravilima Organ uprave može produžiti važenje svjedočanstva broda unutrašnje plovidbe bez tehničkog pregleda za najviše šest mjeseci.

Produžetak iz stava 1 ovog člana označava se na svjedočanstvu broda unutrašnje plovidbe.

**Obnova i zamjena svjedočanstva broda unutrašnje plovidbe**

**Član 213**

Organ uprave obnavlja svjedočanstvo brodu unutrašnje plovidbe po isteku roka važenja u skladu sa uslovima navedenim u članu 208 ovog zakona nakon tehničkog pregleda kojim se utvrđuje da li plovilo ispunjava zahtjeve tehničkih pravila.

Podnošenjem zahtjeva za obnovu svjedočanstva brodu unutrašnje plovidbe iz stava 1 ovog člana, vlasnik stiče pravo na privremeno svjedočanstvo, koje bez odlaganja izdaje Organ uprave, do završetka procesa obnove svjedočanstva.

Vlasnik broda unutrašnje plovidbe dužan je odmah prijaviti gubitak, krađu, oštećenje ili uništenje svjedočanstva broda unutrašnje plovidbe Organu uprave.

Na pisani zahtjev vlasnika broda unutrašnje plovidbe, Organ uprave izdaje duplikat izgubljenog, ukradenog, oštećenog ili uništenog svjedočanstva brodu unutrašnje plovidbe.

Podnosilac zahtjeva mora dostaviti izjavu o izgubljenom svjedočanstvu broda unutrašnje plovidbe ili će priložiti oštećeno svjedočanstvo broda unutrašnje plovidbe uz zahtjev za dobijanje duplikata svjedočanstva.

Izdavanje duplikata svjedočanstva brodu unutrašnje plovidbe poništava izdato privremeno svjedočanstvo broda unutrašnje plovidbe.

**Velike prepravke ili popravke broda unutrašnje plovidbe**

**Član 214**

U slučaju velikih prepravki ili popravki plovila koje utiču na usklađenost broda unutrašnje plovidbe sa zahtjevima navedenim u tehničkim pravilima u pogledu njegove strukturne čvrstoće, plovnosti, manevarskih sposobnosti ili posebnih svojstava, to će brod unutrašnje plovidbe, prije bilo kakvog daljnjeg putovanja, biti predmet vanrednog tehničkog pregleda iz člana 104 ovog zakona.

Ukoliko se tehničkim pregledom potvrdi usklađenost broda unutrašnje plovidbe sa zahtjevima iz stava 1 ovog člana, važeće svjedočanstvo broda unutrašnje plovidbe će se povući i izdati novo.

**Povlačenje svjedočanstva broda unutrašnje plovidbe**

**Član 215**

Organ uprave će povući svjedočanstvo plovila ako brod unutrašnje plovidbe prestane ispunjavati tehničke uslove na osnovu kojih je izdato svjedočanstvo brodu unutrašnje plovidbe.

**Odbijanje izdavanja ili obnavljanja svjedočanstva broda unutrašnje plovidbe**

**Član 216**

Organ uprave donošenjem rješenja može odbiti izdavanje ili obnavljanje svjedočanstva plovila, uz obavezu obrazloženja takve odluke vlasniku broda unutrašnje plovidbe.

Vlasnik broda unutrašnje plovidbe rješenje o odbijanju izdavanja ili obnavljanja svjedočanstva plovila sa pripadajućim obrazloženjem dobija pismenim putem i može izjaviti žalbu Ministarstvu.

Žalba ne odlaže izvršenje rješenja.

Postupak i rokovi podnošenja žalbe su propisani zakonom o upravnom postupku.

**Isprave na brodu unutrašnje plovidbe**

**Član 217**

Na brodu unutrašnje plovidbe u plovidbi mora se nalaziti važeća potvrda o registraciji, svjedočanstvo plovila, polisa obaveznog osiguranja prema zakonu, plan za raspoređivanje lica na putničkom plovilu i dozvola za prevoz, kao i spiskovi putnika i posade.

**Obavještenje**

**Član 218**

Ministarstvo će obavijestiti Evropsku komisiju i ostale države članice Europske unije ili druga nadležna tijela o:

1) nazivu i adresi tehničkih službi koje su zajedno sa Organom uprave odgovorne za primjenu standarda ES-TRIN;

2) listi podataka kako je prikazano u ES-TRIN-u o tipovima ugrađenih uređaja za prečišćavanje otpadnih voda za koje je izdato odobrenje od posljednjeg obavještenja;

3) priznatim homologacijama za ugrađene sisteme za prečišćavanje otpadnih voda na brodu unutrašnje plovidbe zasnovane na različitim standardima do onih utvrđenih u ES-TRIN-u, za upotrebu na plovnim putevima Crne Gore;

4) periodu od mjesec dana od povlačenja bilo kakve tipske homologacije i razloga za takvo povlačenje koje se odnosi na sisteme za prečišćavanje otpadnih voda na brodu unutrašnje plovidbe;

5) bilo kojem odobrenom posebnom sidru nakon prijave za smanjenje mase sidra, dajući njegovu oznaku, tip i odobreno smanjenje mase sidra;

6) opremi za radarsku navigaciju i pokazivaču broja obrtaja za koje su izdali homologaciju tipa, odgovarajuće obaviještenje uključuje dodijeljeni broj homologacije tipa, kao i oznaku tipa, naziv proizvođača, ime nosioca homologacije i datum homologacije tipa;

7) nadležnom organu odgovornom za odobrenje specijalizovanih firmi koje mogu obavljati instalaciju, zamjenu, popravak ili održavanje opreme za radarsku navigaciju i pokazivače obrtaja.

Upotrebu posebnog sidra iz stava 1 tačka 5 ovog člana, Organ uprave odobrava podnosiocu zahtjeva, najranije tri mjeseca nakon obavještenja Evropske komisije, pod uslovom da Evropska komisija ne dostavi primjedbe.

**Priznavanje isprava i knjiga broda unutrašnje plovidbe**

**Član 219**

Knjige i isprave broda izdati u skladu s propisima drugih zemalja priznaju se pod uslovima predviđenim sporazumom o međusobnom priznavanju zaključenom sa državom čiju zastavu plovilo vije.

Knjige i isprave o unutrašnjoj plovidbi Evropske unije izdate u skladu sa propisima države članice Evropske unije važe na unutrašnjim plovnim putevima Crne Gore.

**Priznavanje stranih svjedočanstava**

**Član 220**

Svjedočanstvo kojim se potvrđuje sposobnost čamca za unutrašnju plovidbu, izdato u skladu sa propisima država članica Evropske unije i Centralne komisije za plovidbu Rajnom (CCNR), priznaje se kao primjenljivo u Crnoj Gori, pod uslovom da je svjedočanstvo izdato ili da je posljednji put produženo prije više od pet godina i nije isteklo.

Ispravnost svjedočanstva iz stava 1 ovog člana potvrđuje Organ uprave izdavanjem svjedočanstva o sposobnosti čamca za plovidbu sa odgovarajućom kategorijom i područjem plovidbe predmetnog čamca, bez predhodno obavljenog tehničkog pregleda i sa rokom važenja osnovnog sjedočanstva.

Svjedočanstvo čamca za unutrašnju plovidbu izdato u skladu s propisima drugih zemalja priznaje se pod uslovima predviđenim sporazumom o uzajamnom priznavanju zaključenom sa državom pod čijom zastavom čamac plovi.

**Brodarska knjižica**

**Član 221**

Brodarsku knjižicu mora da ima državljanin Crne Gore ukrcan kao zapovjednik ili drugi član posade plovila crnogorske državne pripadnosti;

Brodarska knjižica izdaje se licu koje je:

- navršilo 16 godina života i

- zdravstveno sposobno za obavljanje određenih poslova na plovnom objektu u unutrašnjoj plovidbi u skladu sa posebnim propisom.

Brodarsku knjižicu izdaje Lučka kapetanija na period od deset godina.

Brodarska knjižica se izdaje na osnovu podnijetog zahtjeva.

Uz zahtjev iz stava 4 ovog člana podnosi se sljedeća dokumentacija:

- izvod iz matične knjige rođenih ili lična karta;

- uvjerenje o zdravstvenoj sposobnosti;

- ovlašćenje o osposobljenosti i posebnoj osposobljenosti za članove posade plovila u unutrašnjoj plovidbi;

- dvije fotografije veličine 6 x 4,5 cm.

Za izdavanje brodarske knjižice plaća se naknada, koja je prihod Budžeta.

Visinu naknade iz stava 6 ovog člana utvrđuje Vlada.

Način izdavanja brodarske knjižice, način ovjere podataka o plovidbenom stažu u brodarskoj knjižici, način dostavljanja podataka o plovidbenom stažu, uslove i način zamjene brodarske knjižice, izgled i sadržaj brodarske knjižice, obrazac zahtjeva iz stava 4 ovog člana, kao i način vođenja evidencije izdatih brodarski knjižica propisuje Ministarstvo.

**Kontrola usklađenosti**

**Član 222**

Nadzor nad sprovođenjem ovog zakona i propisa donesenih na osnovu ovog zakona, kao i drugih propisa kojima se uređuje sigurnost unutrašnje plovidbe vrši Ministarstvo.

Inspekcijski nadzor vrše Inspektori sigurnosti plovidbe.

**XIII. DRŽAVNA PRIPADNOST I IDENTIFIKACIJA BRODA**

**Upis u upisnik brodova Crne Gore**

**Član 223**

Crnogorsku državnu pripadnost stiče brod i brod u gradnji upisom u upisnike brodova Crne Gore, odnosno izdavanjem privremenog plovidbenog lista u skladu sa zakonom.

U upisnik brodova Crne Gore ne može se upisati brod koji je upisan u strani upisnik brodova.

U upisnik brodova Crne Gore iz stava 1 ovog člana ne može se upisati brod koji je stariji od najviše dopuštene starosti za određenu vrstu brodova, utvrđene propisom Ministarstva.

Nad brodom i brodom u gradnji crnogorske državne pripadnosti, Crna Gora ima pravo i obavezu da vrši nadzor nad upravnim, privrednim i tehničkim poslovima.

**Crnogorska državna pripadnost broda**

**Član 224**

Brod i brod u gradnji koji je stekao crnogorsku državnu pripadnost imaju pravo i obavezu da viju zastavu Crne Gore.

Pravo i dužnost da vije zastavu iz stava 1 ovog člana nema brod bez posade.

Način viorenja zastave i isticanja znakova identiteta na brodovima i drugim pomorskim objektima crnogorske državne pripadnosti, propisuje Ministarstvo.

**Crnogorska državna pripadnost jahte**

**Član 225**

Državnu pripadnost Crne Gore jahta stiče upisom u Registar jahti Crne Gore.

Naziv Registra na engleskom jeziku je Montenegro Yacht Register.

Jahta koja je stekla državnu pripadnost Crne Gore koja se nalazi van teritorijalnog mora, unutrašnjih morskih voda, rijeka i jezera Crne Gore, pod suverenitetom je Crne Gore.

Zastava Crne Gore je znak državne pripadnosti jahte.

Jahta koja je stekla državnu pripadnost Crne Gore ima pravo i dužnost da vije zastavu Crne Gore.

**Veličina i način vijanja zastave**

**Član 226**

Zastava Crne Gore koja se vije na brodu i jahti ima odnos širine prema dužini 1 : 1,5.

Na motornom brodu i jahti zastava se ističe na krmenom koplju.

Na brodu i jahti sa jedrima zastava se ističe na krmenom jarbolu, a ako brod, odnosno jahta ima samo jedan jarbol, zastava se ističe na njemu.

Zastava treba da je podignuta tako da njen gornji rub dostiže do vrha krmenog koplja, odnosno jarbola.

Ako se zastava vije na krmenom koplju, odnosno na jarbolu, na njima se ne smije isticati drugi znak ili zastava.

**Znak crnogorske državne pripadnosti broda**

**Član 227**

Zastava je znak crnogorske državne pripadnosti broda.

**Određivanje imena i oznake**

**Član 228**

Brod koji je upisan u upisnik brodova Crne Gore, osim tehničkog plovnog objekta, odnosno brod kojem je izdat privremeni upisni list, mora imati ime, a ribarski brod mora imati i oznaku.

Tehnički plovni objekt, plutajući objekat, instalacija za proizvodnju ugljovodonika i čamac upisani u upisnike Crne Gore ili kojima je izdat privremeni upisni list moraju imati oznaku, a osim oznake mogu imati i ime.

Dva broda ne mogu da imaju isto ime, a dva tehnička plovna objekta ne mogu da imaju istu oznaku.

Ime, odnosno oznaku i luku upisa rješenjem određuje Ministarstvo.

Način određivanja imena, odnosno oznake i luke upisa, način nanošenja imena i oznaka i način vođenja evidencije o imenima i oznakama i luci upisa propisuje Ministarstvo.

**Pozivni znak i MMSI broj**

**Član 229**

Pomorski objekat koji je opremljen radio uređajem, prema propisima o međunarodnom radio- saobraćaju, mora da ima pozivni znak i MMSI broj raspoznavanja u nacionalnoj i međunarodnoj plovidbi.

Pozivni znak i MMSI broj za radio uređaje na pomorskim objektima izdaje nezavisno regulatorno tijelo nadležno za elektronske komunikacije.

**Luka upisa**

**Član 230**

Brod mora nositi ime luke upisa.

Luka upisa je luka na čijem je području sjedište Lučke kapetanije koja vodi upisnik u kojem je brod upisan.

**Član 231**

Brod i brod u gradnji upisani u upisnik brodova moraju imati Nacionalni identifikacijski broj (u daljnjem tekstu: NIB).

NIB je jedinstveni identifikacijski broj koji se dodjeljuje brodu, odnosno brodu u gradnji u trenutku upisa u upisnik brodova.

Brod zadržava NIB koji mu je dodijeljen upisom u upisnik kao brodu u gradnji, kao i u slučaju rekonstrukcija koje imaju za posljedicu promjenu njegove namjene i/ili vrste pomorskog objekta.

Način i postupak određivanja NIB-a, imena, oznake i luke upisa broda, propisuje Ministarstvo.

**XIV. ISTRAGA POMORSKIH NESREĆA ﻿**

**Pomorska nesreća i pomorska nezgoda**

**Član 232**

Pomorska nesreća je događaj ili slijed događaja koji za posljedicu ima:

a) smrt ili ozbiljnu povredu lica, koja je uzrokovana ili je u vezi sa izradom ili upotrebom plovnog objekta, ili

b) gubitak lica sa plovnog objekta koji je uzrokovan ili je u vezi sa njegovom eksploatacijom ili radom, ili

c) gubitak, pretpostavljeni gubitak plovnog objekta ili njegovo napuštanje, ili

d) bitnu štetu na plovnom objektu, ili

e) nasukavanje ili onesposobljavanje plovnog objekta, ili njegovo učestvovanje u sudaru, ili

f) štetu objekata pomorske infrastrukture koja je uzrokovana ili je u vezi sa upotrebom plovnog objekta, ili

g) štetu nanesenu morskoj okolini izazvanu oštećenjem plovnog objekta, a koje je uzrokovano ili je u vezi sa njegovim korišćenjem.

Pomorska nesreća može biti vrlo ozbiljna ili ozbiljna pomorska nesreća.

Vrlo ozbiljna pomorska nesreća je pomorska nesreća koja uključuje potpuni gubitak plovnog objekta, smrtni slučaj ili ozbiljno zagađenje koje je prouzrokovano ili je u vezi sa radom plovnog objekta.

Ozbiljna pomorska nesreća je pomorska nesreća koja nije vrlo ozbiljna nesreća, a koja uključuje požar, eksploziju, sudar, nasukavanje, udar, oštećenje od nevremena, oštećenje ledom, napuknuće trupa ili pretpostavljeni nedostatak na trupu plovnog objekta ili drugo slično oštećenje ili nedostatak plovnog objekta koji ima za posledicu:

a) nemogućnost rada glavnih motora, veće oštećenje nadgrađa, ozbiljno oštećenje strukture (kao što je probijanje podvodnog dijela trupa) što čini plovni objekat nesposobnim za nastavak plovidbe;

b) zagađenje morske okoline; i/ili

c) kvar/oštećenje koje zahtijeva tegljenje ili pomoć sa obale.

Pomorska nezgoda je događaj povezan sa radom plovnog objekta, koji nije pomorska nesreća, a koji je ugrozio ili bi mogao ugroziti sigurnost plovnog objekta, lica na plovnom objektu ili drugih lica, mora i morske sredine.

**Član 233**

Odredbe ove glave zakona ne primjenjuje se na pomorske nezgode i nesreće u kojima učestvuju isključivo:

* ratni brodovi i brodovi za prevoz vojnih trupa, drugi brodovi, odnosno javni plovni objekat;
* plovni objekti bez sopstvenog pogona, drveni brodovi jednostavne gradnje, jahte i čamci za lične potrebe koji nijesu uključeni u privednu djelatnost, osim jahti i čamaca ako imaju ili će imati posadu i prevoze do 12 putnika, odnosno bave se privrednom djelatnošću;
* plovila unutrašnje plovidbe koja plove na plovnim putovima unutrašnje plovidbe;
* ribarski plovni objekti dužine manje od 15 m;
* instalacije za proizvodnju ugljovodonika.

U istraživanju pomorske nezgode ili nesreće u kojoj je učestvovao ratni brod učestvuje istražni organ koji odredi organ državne uprave nadležan za poslove odbrane.

**Obavještenje o pomorskoj nesreći ili pomorskoj nezgodi**

**Član 234**

Kada se pomorska nesreća ili pomorska nezgoda dogodi u vodama Crne Gore, učesnici pomorske nesreće ili pomorske nezgode, njihovi predstavnici, kao i organi državne uprave koji imaju informaciju o pomorskoj nezgodi ili nesreći, dužni su da bez odlaganja obavijeste Lučku kapetaniju.  
 Lučka kapetanija obavještava Ministarstvo, Komisiju za istraživanje pomorskih nesreća (u daljem tekstu: Komisija za istraživanje) i organ državne uprave nadležan za poslove odbrane ako je u pomorskoj nezgodi ili nesreći učestvovao ratni brod.

Ukoliko je u pomorskoj nezgodi ili nesreći učestvovao brod strane državne pripadnosti, Ministarstvo u roku od 24 sata od dobijanja obavještenja o pomorskoj nezgodi ili nesreći, obavještava državu čiju zastavu brod vije, organe državne uprave nadležne za unutrašnje i vanjske poslove, nadležne organe države kod koje je plovni objekat upisan, brodara, odnosno kompaniju ili vlasnika broda, nadležne organe drugih država, ako su se na plovnom objektu koji je pretrpio pomorsku nesreću nalazili putnici i posada iz tih država i organe države kojoj prijeti opasnost od zagađenja mora sa plovnog objekta ili ima interesa da učestvuje u istrazi, i druge zainteresovane države.

**Istraživanje pomorskih nesreća**

**﻿Član 235 ﻿**

U slučaju pomorske nesreće ili pomorske nezgode Ministarstvo sprovodi inspekcijski nadzor, u skladu s odredbama propisa kojima se uređuje prekršajni postupak, radi otkrivanja i kažnjavanja počinitelja pomorskih prekršaja koji su u vezi sa događajem pomorske nesreće ili nezgode.

U slučaju pomorske nesreće Komisija za istraživanje je ovlašćena za pokretanje i vođenje sigurnosne istrage pomorske nesreće radi utvrđivanja okolnosti i uzroka koji su do pomorske nesreće doveli i predlaganja korektivnih mjera za njihovo sprečavanje i ponavljanje, unapređivanje sigurnosti plovidbe i smanjivanje opasnosti od posljedica pomorskih nesreća od kojih može nastati zagađenje mora sa plovnih objekata.

**Sigurnosna istraga**

**Član 236**

Sigurnosna istraga iz člana 235 stav 2 ovog zakona:

1. se sprovodi nezavisno od istraga koje sprovode drugi nadležni organi uprave za utvrđivanje odgovornosti i krivice;
2. ne smije biti obustavljena ili odložena zbog istraga koje sprovode drugi nadležni organi uprave ili bilo kog drugog razloga;
3. može da se sprovodi u saradnji sa drugim državama koje sprovode istrage ili se drugoj državi može povjeriti zadatak vođenja takve istrage u skladu sa IMO pravilnikom, uključujući saradnju i uzajamnu pomoć u sigurnosnim istragama koje sprovode druge države članice;
4. sprovodi se u skladu sa zajedničkom metodologijom istraživanja pomorskih nesreća i nezgoda u skladu sa Uredbom Komisije (EZ) br. 1286/2011 Prilog I, odnosno kako to propisuje Ministarstvo.

Sigurnosna istraga pokreće se u najkraćem mogućem roku nakon pomorske nezgode ili nesreće, a najkasnije dva mjeseca od nastanka pomorske nezgode ili nesreće.

**Učestvovanje u sigurnosnoj istrazi**

**Član 237**

Sigurnosnu istragu Vlada, na predlog Ministarstva, može da povjeri drugoj državi u slučaju pomorske nesreće:

1. u kojoj je učestvovao brod crnogorske državne pripadnosti na otvorenom moru, ili u unutrašnjim morskim vodama i teritorijalnom moru druge države;
2. u vodama Crne Gore u kojoj nije učestvovao brod crnogorske državne pripadnosti.

**Ozbiljna pomorska nesreća**

**Član 238**

Nakon vrlo ozbiljnih pomorskih nesreća, Komisija za istraživanje vrši sigurnosnu istragu nesreća:

* u kojima učestvuje brod crnogorske državne pripadnosti, bez obzira na mjesto nesreće;
* koje su se dogodile u vodama Crne Gore, kako je to definisano Konvenciji Ujedinjenih nacija o pravu mora (u daljem tekstu: UNCLOS konvencija), bez obzira na državnu pripadnost broda ili brodova uključenih u nesreću; ili
* koje uključuju važan interes Crne Gore, bez obzira na mjesto nesreće i državnu pripadnost broda ili brodova uključenih u nesreću.

Kod ozbiljnih nesreća, Komisija za istraživanje obavlja prethodnu procjenu, kojom odlučuje hoće li pokrenuti sigurnosnu istragu.

Ukoliko Komisija za istraživanje prethodnom procjenom utvrdi da nema potrebe za sprovođenjem sigurnosne istrage, razlozi za nesprovođenje sigurnosne istrage treba da budu obrazloženi, o čemu se obavještava Evropska komisija.

Kod svih drugih pomorskih nesreća ili nezgoda, Komisija za istraživanje odlučuje o tome hoće li preduzeti sigurnosnu istragu.

Prilikom odlučivanja iz st. 1 i 2 ovog člana, Komisija za istraživanje uzima u obzir težinu pomorske nesreće ili nezgode, vrstu predmetnog broda i/ili tereta, i mogućnost da će rezultati sigurnosne istrage uticati na sprečavanje budućih pomorskih nesreća i nezgoda.

**Vođenje sigurnosne istrage**

**Član 239**

U slučaju ozbiljnih i vrlo ozbiljnih nesreća u vodama Crne Gore u kojima nije učestvovao brod crnogorske državne pripadnosti, Komisija za istraživanje će uspostaviti kontakt sa nadležnim subjektima zainteresovanih država, radi dogovora koja će država voditi sigurnosnu istragu, u cilju izbjegavanja paralelnih sigurnosnih istraga.

Područje primjene i praktična uputstva za obavljanje sigurnosnih istraga određuje istražno tijelo države članice koja vodi istragu u saradnji sa odgovarajućim tijelima drugih bitno zainteresiranih država, na način koji smatra najpogodnijim, i radi sprečavanja budućih nesreća i nezgoda.

Sprovođenje paralelnih sigurnosnih istraga o istoj pomorskoj nezgodi ili nesreći strogo je ograničeno na izuzetne slučajeve.

U slučajevima iz stava 3 ovog zakona, države obavještavaju Evropsku komisiju o razlozima za sprovođenje takvih paralelnih istraga.

Države iz stava 4 ovog zakona koje sprovode paralelne sigurnosne istrage međusobno sarađuju i razmjenjuju sve relevantne podatke prikupljene tokom svojih istraga, naročito kako bi, koliko je to moguće, došli do zajedničkih zaključaka.

Bez obzira na stav 4 ovog člana, država koja sprovodi istragu ostaje odgovorna za sigurnosnu istragu i koordinaciju sa drugim bitno zainteresovanim državama.

Kada je Ro-Ro trajektni brod ili brzi putnički brod učestvovao u pomorskoj nezgodi ili nesreći, postupak sigurnosne istrage pokreće država u čijem se teritorijalnom moru ili unutrašnjim morskim vodama, definisanim UNCLOS konvencijom, nezgoda ili nesreća dogodila ili, ako se dogodila u drugim vodama, posljednja država u koju je taj brod uplovio.

Država iz stava 7 ovog člana ostaje odgovorna za sigurnosnu istragu i koordinaciju sa drugim bitno zainteresovanim državama članicama dok se međusobno ne dogovore koja od njih će biti vodeća država u istrazi.

**IMO smjernice**

**Član 240**

Prilikom obavljanja sigurnosnih istraga, Komisija za istraživanje postupa u skladu sa IMO Kodeksom za istraživanje pomorskih nezgoda i nesreća i Uredbom Komisije (EU) br. 1286/2011.

Ispitivanje pomoraca koji su uključeni u pomorsku nezgodu ili nesreću, Komisija za istraživanje vrši u skladu sa IMO smjernicama.

Komisija za istraživanje može odstupiti od st. 1 i 2 ovog člana u određenom slučaju ako je to prema njihovom stručnom mišljenju opravdano, i ako je potrebno za postizanje ciljeva istrage, uzimajući u obzir sve korisne primjere iz sigurnosnih istraga.

**Komisija za istraživanje**

**Član 241**

Komisija za istraživanje iz člana 3 ovog zakona je samostalna u radu i funkcionalno nezavisna od svih organa državne uprave nadležnih za pomorstvo i drugih pravnih i fizičkih lica koja mogu uticati na objektivnost komisije.

Komisija za istraživanje:

1. vrši istraživanje pomorskih nesreća plovnih objekata;
2. daje sigurnosne preporuke radi poboljšanja sigurnosti u pomorskom saobraćaju;
3. vodi bazu podataka o istraživanju pomorskih nesreća;
4. dostavlja podatke iz baze podataka IMO-u i drugim međunarodnim organizacijama, u skladu sa zaključenim međunarodnim ugovorima;
5. sarađuje sa drugim istražnim organima za istragu pomorskih nesreća članica IMO-a;
6. objavljuje rezultate istrage uz poštovanje načela tajnosti;
7. utvrđuje i ažurira listu stručnjaka za istragu pomorskih nesreća koji su nezavisni (u daljem tekstu: lista stručnjaka);
8. dostavlja Vladi godišnji izvještaj o radu do 31. marta tekuće za prethodnu godinu;
9. obavlja druge poslove od značaja za istraživanje pomorskih nesreća plovnih objekata.

Organi državne uprave kojima je Komisija za istraživanje dala sigurnosnu preporuku, dužni su da u roku od 90 dana od prijema preporuke obavijeste Komisiju za istraživanje o sprovođenju datih korektivnih mjera, a ako korektivne mjere nijesu ili su djelimično sprovedene, dužni su da obavijeste Komisiju za istraživanje o razlozima njihovog nesprovođenja.

Način prikupljanja podataka, analize i čuvanja podataka i sačinjavanja izvještaja i način vođenja baze podataka pomorskih nesreća propisuje Ministarstvo.

**Sastav Komisije za istraživanje**

**Član 242**

Komisiju za istraživanje čine najviše tri stalna člana, od koji je jedan glavni istražilac, a ostali istražitelji.

Komisiju za istraživanje predstavlja i njenim radom rukovodi glavni istražilac.

U radu Komisije za istraživanje po potrebi mogu učestvovati i stručnjaci sa liste stručnjaka.

Glavni istražilac za istragu pomorske nesreće može da obrazuje ekspertski tim za istraživanje nesreća sa liste stručnjaka.

Glavni istražilac i imenovani članovi ekspertskog tima, potpisuju izjavu kojom preuzimaju odgovornost za poštovanje načela nezavisnosti, nepristrasnosti i povjerljivosti u sprovođenju sigurnosne istrage.

Glavni istražilac može da bude lice koje ima VII-1 nivo okvira kvalifikacija (pomorski fakultet) i pet godina iskustva kao sudski vještak pomorske struke, ili lice koje ima ovlašćenje o osposobljenosti za zvanje zapovjednika broda od 3000 GT ili većeg, ili ovlašćenje upravitelja mašine na brodu sa mašinskim kompleksom pogonske snage od 3000 kW, ili jačim, sa najmanje pet godina pomorskog iskustva u svojstvu oficira palube, ili oficira mašine, ili inspektora države zastave, pomoćnog inspektora države luke, od čega najmanje dvije godine plovidbe u svojstvu oficira palube ili mašine.

Izvještaj o rezultatima istraživanja pomorskih nesreća sačinjava Komisija za istraživanje i dostavlja Vladi, najkasnije u roku od pet dana od dana sačinjavanja izvještaja.

Članovi Komisije za istraživanje imaju pravo na naknadu za svoj rad.

Sredstva za rad Komisije za istraživanje obezbjeđuju se iz Budžeta.

Bliži postupak i način sprovođenja istraživanja pomorskih nesreća, bliža ovlašćenja i uslove koje mora da ispunjava glavni istražilac, istražitelji i stručnjaci, način obavještavanja, organizaciju, način rada, obuku nezavisnih stručnjaka, druga pitanja od značaja za rad Komisije za istraživanje i visinu naknade iz stava 6 ovog člana utvrđuje Vlada.

**Pokretanje i vođenje sigurnosne istrage**

**Član 243**

Pokretanje i vođenje sigurnosne istrage pomorske nesreće ne smije se zabraniti niti ograničiti na bilo koji način.

Prilikom sporovođenja sigurnosne istrage pomorske nesreće zabranjeno je svako ometanje, i to naročito:

1. neobavještavanje Komisije o događaju pomorske nesreće, u roku i na način propisan članom 234 ovog zakona;
2. sprečavanje, onemogućavanje ili otežavanje Komisiji za istraživanje pristup područjima ili mjestu nesreće, svjedocima, plovnim objektima koji su u pomorskoj nesreći učestvovali, olupinama, potonulim stvarima, teretu, ostacima tereta, opremi, podacima sa pomorskih karata i brodskih dnevnika, elektronskim ili magnetnim zapisima, audio i video trakama, podacima iz zapisivača podataka o putovanju (VDR) ili drugih elektronskih naprava koji se odnose na period prije, za vrijeme i nakon nesreće i drugim uređajima i podacima koje Komisija za istraživanje smatra korisnim za sprovođenje sigurnosne istrage pomorske nesreće;
3. rukovanje, upotrebu, raspolaganje ili drugo korištenje brodskim i drugim uređajima nakon događaja pomorske nesreće, bez prethodnog odobrenja Komisije za istraživanje;
4. rukovanje, upotrebu, raspolaganje ili drugo korištenje podacima sa pomorskih karata, iz brodskih dnevnika, elektronskih i magnetnih zapisa, audio i video traka, podacima iz VDR-a i drugih elektronskih uređaja, koji se odnose na period prije, za vrijeme i nakon nesreće, bez prethodnog odobrenja Komisije za istraživanje;
5. vađenje i/ili uklanjanje olupina i potonulih stvari koje su u vezi s događajem pomorske nesreće, bez prethodnog odobrenja Komisije za istraživanje;
6. neovlašćeno preduzimanje drugih radnji i aktivnosti koje su u vezi sa događajem pomorske nesreće, bez prethodnog odobrenja Komisije za istraživanje;
7. odbijanje davanja iskaza ili očitavanja podataka sa uređaja Komisiji za istraživanje, u roku i na način kako to odredi Komisija za istraživanje;
8. davanje lažnog iskaza ili očitanih podataka sa uređaja Komisiji za istraživanje;
9. nepostupanje po zahtjevu Komisije za istraživanje za dostavu podataka koje ista smatra korisnim za sprovođenje sigurnosne istrage pomorske nesreće, u roku i na način kako to odredi Komisija za istraživanje;
10. neobavještavanje Komisije za istraživanje o primjeni korektivnih mjera sadržanih u sigurnosnoj preporuci, u roku i na način propisan članom 241 ovog zakona.

Službene radnje koje u vezi s pomorskom nesrećom preduzimaju druga državna i/ili pravosudna tijela i službena lica tih tijela, ne smatraju se ometanjem sigurnosne istrage.

**Način i uslove obavljanja sigurnosne istrage**

**Član 244**

Način i uslove obavljanja sigurnosne istrage pomorske nesreće, status takve istrage, izuzetke od obaveze sprovođenja istrage, postupak prethodne procjene o pokretanju ili nepokretanju istrage, metodologiju vođenja sigurnosne istrage, obavezu obavještavanja i izvještavanja o događaju pomorske nesreće, zaštitu podataka, ovlaštenja istražitelja, formu i sadržaj završnog i preliminarnog izvještaja o sprovedenoj sigurnosnoj istrazi pomorske nesreće, ovlašćenje rane uzbune, obavezu i način vođenja nacionalne baze podataka o pomorskim nesrećama i nezgodama, stalni okvir saradnje s tijelima Europske unije i drugim međunarodnim tijelima na području istraživanja pomorskih nesreća i druga pitanja kojima se uređuje dobra međunarodna praksa u pokretanju i vođenju sigurnosne istrage pomorske nesreće propisuje Vlada.

**XV. POSLOVI TRAGANJA I SPAŠAVANJA LICA U OPASNOSTI NA MORU**

**Poslovi traganja i spašavanja lica u opasnosti na moru**

**Član 245**

Poslovi traganja i spašavanja lica u opasnosti na moru obavljaju se na osnovu Međunarodne konvencije o traganju i spašavanju na moru iz 1979. godine, sa izmjenama i dopunama (SAR Konvencija), SOLAS konvencija i Konvencije o međunarodnom civilnom vazduhopovstvu, sa izmjenama i dopunama, kao i drugim međunarodnim ugovorima koje je Crna Gora prihvatila.

Poslovi traganja i spašavanja lica u opasnosti na moru obuhvaćaju:

1. stalno bdjenje i komunikaciju;
2. usklađivanje akcija traganja i spašavanja;
3. sprovođenje akcija traganja i spašavanja;
4. pružanje usluge medicinskih savjeta radio vezom;
5. pružanje hitne medicinske pomoći;
6. medicinsku evakuaciju sa pomorskih objekata;
7. osposobljavanje službenika uključenih u sprovođenje akcija traganja i spašavanja.

Poslovi traganja i spašavanja lica u opasnosti na moru ne obuhvaćaju spašavanje imovine, osim kada je to nužno radi spašavanja lica u opasnosti kao ni djelovanje po bilo kojem vanrednom događaju na moru zbog kojeg ljudski život nije ugrožen.

Usluge komunikacije u pružanju usluga traganja i spašavanja ljudskih života u opasnosti na moru besplatne su za korisnika tih usluga.

**Područja nadležnosti za traganje i spašavanje na moru**

**Član 246**

Poslovi traganja i spašavanja lica u opasnosti na moru sprovode se u vodama Crne Gore, morskom prostoru između vanjske granice teritorijalnog mora Crne Gore i crte razgraničenja područja nadležnosti za traganje i spašavanje na moru utvrđene međunarodnim ugovorima zaključenim između Crne Gore i susjednih država, uključujući i vode Skadarskog jezera i rijeke Rijeka Crnojevića.

Ako su zbog vanrednog događaja na moru lica u opasnosti utočište našla na nepristupačnoj morskoj obali, tada područje nadležnosti iz stava 1 ovog člana obuhvaća i takvu morsku obalu.

**Služba traganja i spašavanja na moru**

**Član 247**

Poslove traganja i spašavanja lica u opasnosti na moru pruža služba traganja i spašavanja na moru.

Poslovima traganja i spašavanja na moru iz stava 1 ovog člana koordinira, upravlja i organizuje Organ uprave, odnosno Koordinacioni centar traganja i spašavanja na moru (MRCC).

Službu traganja i spašavanja na moru iz stava 1 ovog člana čine i:

* nacionalni odbor traganja i spašavanja na moru (NOTS);
* zajednički operativni tim (ZOT);
* jedinice traganja i spašavanja (pomorske, vazduhoplovne i kopnene);
* drugi učesnici.

**Koordinacioni centar traganja i spašavanja na moru**

**Član 248**

Koordinacioni centar traganja i spašavanja na moru nadležan je za usklađivanje akcija traganja i spašavanja lica u opasnosti na moru na području nadležnosti traganja i spašavanja na moru Crne Gore.

**Nacionalni odbor traganja i spašavanja na moru**

**Član 249**

Nacionalni odbor traganja i spašavanja na moru (u daljem tekstu NOTS) je tijelo koje imenuje Vlada Crne Gore odgovorno za usklađivanje organizacije, planiranja i koordiniranog djelovanja svih subjekata i pojedinaca uključenih u akcijama traganja i spašavanja na moru.

Zajednički operativni tim za unapređenje saradnje u oblasti sigurnosti i bezbjednosti pomorske plovidbe, integrisanog sistema kontrole, nadzora i zaštite mora i granične kontrole, čine dva predstavnika (član i zamjenik člana):

- Ministarstva – Organ uprave;

- organ državne uprave nadležan za unutrašnje poslove – organ uprave nadležan za poslove policije - sektor granične policije;

- organ državne uprave nadležan za poslove odbrane – Mornarica Vojske Crne Gore.

Jedinica traganja i spašavanja na moru je pomorska, vazduhoplovna i kopnena jedinica sa osposobljenom posadom i prikladnom opremom.

Jedinice traganja i spašavanja na moru su i jedinice organa javne uprave koje se spašavanjem lica u opasnosti bave u svojoj redovnoj djelatnosti ili koje svojom djelatnošću mogu doprinijeti unaprjeđenju poslova traganja i spašavanja lica u opasnosti na moru.

Jedinice traganja i spašavanja na moru su i fizička i pravna lica koja poslove traganja i spašavanja lica u opasnosti na moru obavljaju na dobrovoljnoj osnovi na osnovu ugovora o dobrovoljnom obavljanju poslova traganja i spašavanja na moru.

Za zaključenje ugovora o dobrovoljnom obavljanju poslova traganja i spašavanja na moru iz stava 5 ovog člana ovlašćuje se direktor Organa uprave.

Način i detaljniji uslovi obavljanja poslova traganja i spašavanja lica u opasnosti na moru iz člana 3 ovog zakona, operativne postupke i službene zapise službe traganja i spašavanja na moru, popis jedinica traganja i spašavanja na moru i obalnih osmatračkih jedinica, uređivanje prava i obaveza lica koja poslove traganja i spašavanja lica u opasnosti na moru obavljaju na dobrovoljnoj osnovi i uslova zaključenja i raskidanja ugovora uređuju se Nacionalnim planom traganja i spašavanja lica u opasnosti na moru koji donosi Vlada.

**Izuzetak od plaćanja naknade**

**Član 250**

Lice koje poslove traganja i spašavanja lica u opasnosti na moru obavljaju na dobrovoljnoj osnovi tokom akcija traganja i spašavanja imaju pravo na osiguranje za slučaj smrti ili tjelesne povrede koje osigurava Organ uprave u skladu sa Ugovorom iz člana 249 st. 5 i 6 ovog zakona.

Lica koje imaju zaključen ugovor iz člana 249 st. 5 i 6 ovog zakona u trajanju od najmanje 12 mjeseci stiču pravo na izuzetak od plaćanja naknade iz člana 10 ovog zakona koju naplaćuje Organ uprave, a predstavlja prihod Budzeta.

**Ometanje obavljanja poslova traganja i spašavanja lica**

**Član 251**

Zabranjeno je ometanje obavljanja poslova traganja i spašavanja lica u opasnosti na moru iz člana 1 ovog zakona kao i upućivanje poziva ili uzbune opasnosti kada lice koje ih upućuju ili lice u čije ime se upućuju takvi pozivi ili uzbune nijesu u opasnosti.

**Pravo na nagradu**

**Član 252**

Spasilačke jedinice i dobrovoljci nemaju pravo na nagradu za spašavanje lica u opasnosti na moru.

Spasilačke jedinice i dobrovoljci nemaju pravo na nagradu za imovinu spašenu u akcijama traganja i spašavanja na moru u smislu odredbi ove glave ovog zakona.

**XVI. SPAŠAVANJE**

**Akcija spašavanja**

**Član 253**

Akcija spašavanja je svaki čin ili radnja preduzeta radi pomoći pomorskom objektu ili bilo kojoj drugoj imovini koja je u opasnosti na moru.

**Ratni brodovi**

**Član 254**

Odredbe ove glave zakona primjenjuju se i na ratne brodove.

Organ državne uprave nadležan za poslove odbrane propisuje u kojim slučajevima zapovjednik ratnog broda crnogorske državne pripadnosti nije dužan postupati u skadu sa odredbama čl. 256 do 259 ovog zakona.

Spašavanje ratnog broda crnogorske državne pripadnosti i lica na njemu ne­će se preduzeti u slučaju izričite zabrane zapovjednika tog broda.

**Član 255**

Odredbe ove glave zakona neće se primjenjivati na plutajuće objekte ili instalacije za proizvodnju ugljovodonika kada se takvi objekti nalaze na svom odredištu ili su zaposleni u istraživanju, korišćenju ili proizvodnji podmorskih mineralnih bogatstava.

**Obaveza zapovjednika**

**Član 256**

Zapovjednik broda koji je na bilo koji način u saznanju da se lica, uključujući i neprijatelje u slučaju oružanog sukoba, nalaze u životnoj opasnosti na moru dužan im je odmah krenuti u pomoć, najvećom brzinom, obavještavajući ih o tome ako je to moguće, i preduzeti njihovo spašavanje.

Zapovjednik broda u opasnosti ima pravo poslije savjetovanja sa zapovjednicima koji su odgovorili na njegov poziv u pomoć, ako je savjetovanje moguće obaviti, izabrati jedan od tih brodova ili više njih za koje smatra da su najprikladniji da mu pruže pomoć.

Zapovjednik ili zapovjednici brodova izabranih da pruže pomoć brodu u opasnosti dužni su prihvatiti izbor i odmah, najvećom brzinom, krenuti u pomoć licima koje su u životnoj opasnosti.

Zapovjednik broda dužan je spašavati lica koja su u životnoj opasnosti iako se oni tome protive ili ako se spašavanju lica protivi zapovjednik broda na kojem se ta lica nalaze.

**Izuzetak od obaveze**

**Član 257**

Izuzetno od odredbi člana 256 ovog zakona, zapovjednik broda nije dužan krenuti u pomoć i preduzeti spašavanje lica u životnoj opasnosti ako:

1) bi preduzimanje tog spašavanja predstavljalo ozbiljnu opasnost za brod kojim on zapovijeda i za lica na tom brodu;

2) opravdano drži da, prema posebnim okolnostima slučaja, preduzimanje spašavanja lica u opasnosti ne bi bilo uspješno;

3) dozna da je drugi brod izabran za pružanje pomoći i da je izabrani brod taj zadatak prihvatio;

4) od zapovjednika broda u opasnosti, ili neposredno od lica koja su bila u životnoj opasnosti, ili od zapovjednika drugog broda koji je stigao do tih lica bude obaviješten da pomoć, više nije potrebna.

**Prvenstvo spašavanja**

**Član 258**

U slučaju sudara brodova zapovjednik broda dužan je, ako to može učiniti bez ozbiljne opasnosti za brod kojim zapovijeda i za lica na njemu, pored prvenstvenog spašavanja lica, preduzeti spašavanje drugog broda sa kojim se sudario brod kojim on zapovijeda.

**Ne preduzimanje spašavanja**

**Član 259**

Zapovjednik broda mora u brodski dnevnik unijeti razloge zbog kojih nije krenuo u pomoć licima u opasnosti i preduzeo njihovo spašavanje iz člana 257 ovog zakona, kao i razloge zbog kojih nije preduzeo spašavanje broda nakon sudara u skladu sa članom 258 ovog zakona.

**Povreda dužnosti zapovjednika**

**Član 260**

Brodar, odnosno kompanija ne odgovara za štetu koja je nastala povredom dužnosti zapovjednika broda određenih u čl. 256 i 258 ovog zakona.

**Raspodjela nagrade**

**Član 261**

Lica čiji su životi spašeni nijesu dužna za to platiti naknadu.

Ako je u istoj akciji spašavanja učestvovalo više spasilaca od kojih su neki spasili lica, a neki brod ili drugu imovinu, spasiocu koji je spasio samo lica pripada pravičan dio u nagradi priznatoj drugom spasiocu za spašavanje pomorskog objekta ili druge imovine, ili u naknadi za sprečavanje ili smanjenje štete zagađenja mora.

**Ugovor o spašavanju**

**Član 262**

Odredbe ovog zakona primjenjuju se na spašavanje, osim ako ugovor o spašavanju to drugačije ne predviđa.

Zapovjednik broda je ovlašćen zaključiti ugovor o spašavanju u ime brodara ili kompanije broda.

Zapovjednik, brodar, odnosno kompanija broda u opasnosti ovlašćeni su da zaključe ugovor o spašavanju u ime vlasnika imovine na tom brodu.

Stranke ugovorom ne mogu isključiti ili umanjiti svoje obaveze vezane za zaštitu od zagađenja mora utvrđene u članu 264 ovog zakona niti isključiti odredbe člana 265 ovog zakona.

**Pravo na nagradu**

**Član 263**

Akcije spašavanja koje su imale koristan ishod, spasiocu daju pravo na nagradu.

Osim kada je to drukčije propisano, ako akcija spašavanja nije imala koristan ishod, prema ovoj glavi zakona ne duguje se nikakava isplata.

Visina nagrade, isključujući kamate i naknadne troškove pravnog postupka, ne može biti veća od vrijednosti spašenog broda i druge spašene imovine.

**Dužnosti prilikom spašavanja**

**Član 264**

Spasilac je dužan u odnosu prema brodaru, odnosno kompaniji broda i vlasnicima druge imovine u opasnosti, akcije spašavanja vršiti sa dužnom pažnjom i pri tome posvetiti naročitu pažnju sprečavanju ili smanjenju štete od zagađenja mora.

Spasilac je dužan, uvijek kada to objektivne okolnosti nalažu, zatražiti pomoć drugih spasilaca, i prihvatiti pomoć drugih spasilaca kada ga zapovjednik broda, brodar ili kompanija broda u opasnosti, odnosno vlasnik spašavane imovine to zatraži u objektivnim okolnostima.

Ako se utvrdi da je zahtjev iz stava 2 ovog člana bio neobjektivan, to neće uticati na iznos naknade spasiocu.

Zapovjednik broda, brodar, odnosno kompanija i/ili vlasnik druge imovine u opasnosti dužni su sarađivati sa spasiocem tokom akcije spašavanja, i pri tome posvetiti dužnu pažnju u sprečavanju ili smanjenju štete od zagađenja mora, a kada brod ili druga spašena imovina budu dopremljeni na sigurno, preuzeti brigu o njima ako spasilac to objektivno traži.

**Poništenje ili izmjena ugovora o spašavanju**

**Član 265**

Sud može, na zahtjev stranke, poništiti ili izmijeniti ugovor o spašavanju broda ili druge imovine ako:

1) je ugovor zaključen u trenutku i pod utjecajem opasnosti, i ako se utvrdi da ugovorne odredbe nijesu pravične,

2) utvrdi da je stranka na zaključenje ugovora bila navedena prevarom ili namjernim prikrivanjem činjenica,

3) utvrdi da je ugovorena nagrada prema učinjenoj usluzi pretjerano visoka ili pretjerano niska.

**Visina nagrade za spašavanje**

**Član 266**

Ako stranke nijesu zaključile ugovor o spašavanju broda ili druge imovine sa broda, ili ako su takav ugovor zaključile ali nijesu ugovorile visinu nagrade za spašavanje, o visini nagrade, u slučaju spora, odlučuje sud.

Sud utvrđuje visinu nagrade za spašavanje uzimajući u obzir:

1) spašenu vrijednost broda i druge spašene imovine;

2) vještinu i napore spasilaca u sprečavanju ili smanjenju štete od zagađenja mora;

3) stepen uspjeha kojeg je spasilac postigao;

4) prirodu i stepen opasnosti;

5) vještinu i napore spasioca u spašavanju lica, broda i druge imovine sa broda;

6) potrošeno vrijeme, uložene troškove i gubitke spasilaca;

7) rizik odgovornosti i druge rizike kojima su se izložili spasioci ili njihova oprema;

8) brzinu kojom su usluge pružene;

9) dostupnost i upotreba brodova i druge opreme namijenjene operacijama spašavanja;

10) stanje pripravnosti i efikasnost opreme spasilaca, uključujući i njenu vrijednost.

Odredbe stava 2 ovog člana primjenjuju se i kad sud na osnovu člana 265 ovog zakona mijenja visinu ugovorene nagrade.

**Posebna naknada**

**Član 267**

Ako je spasilac izvršio spašavanje broda kojim je sam ili svojim teretom prijetio zagađenju mora, pa shodno odredbi čl. 263 i 266 ovog zakona nije uspio zaslužiti nagradu za spašavanje barem u visini posebne naknade utvrđene u skladu s ovim članom, ima pravo na posebnu naknadu od brodara, kompanije ili vlasnika toga broda u visini svojih uloženih troškova.

Ako je spasilac, uz uslove utvrđene u stavu 1 ovog člana, svojim djelovanjem spriječio ili smanjio štetu od zagađenja mora, posebna naknada koju brodar, odnosno kompanija ili vlasnik broda plaćaju takvom spasiocu se uvećava do 30% od troškova koje je spasilac uložio, osim ako sud, cijeneći pravednim i opravdanim, primjenjujući odredbu člana 266 stava 2 ovog zakona, može dodatno povećati takvu posebnu naknadu do najviše 100% od troškova koje je spasilac uložio.

Troškovi spasioca, u smislu st. 1 i 2 ovog člana, znače izdatke koje je spasilac objektivno uložio pri spašavanju i realan obim korištene opreme i ljudstva koji su stvarno i realno bili uključeni u spašavanje, primjenjujući mjerila utvrđena u članu 266 stav 2 tač. 8), 9) i 10) ovog zakona.

Ukupna posebna naknada za smanjenje štet od zagađenja mora se plaća jedino onda i u onom iznosu za koliko je ta naknada veća od nagrade za spašavanje koja spasiocu pripada na osnovi člana 266 ovog zakona.

Ako je spasilac svojom krivicom propustio da spriječi ili smanji štetu od zagađenja mora, sud ga može dijelom ili u cijelosti lišiti posebne naknade iz ovog člana.

Odredbama ovog člana ne isključuje se niti utiče mogućnost naknadnog potraživanja brodara, kompanije ili vlasnika broda iz kojeg je proistekla opasnost od zagađenja mora.

**Zahtjev za nagradu**

**Član 268**

Ako ima više spasilaca, a spasioci se nijesu sporazumjeli o razmjeru u kojem se između njih dijeli nagrada za spašavanje broda ili druge imovine, o tom razmjeru odlučuje sud primjenjujući odredbe člana 266 ovog zakona.

Ako ima više spasilaca, svaki od njih može ostvariti zahtjev za nagradu i samostalno.

**Pravična naknada**

**Član 269**

Po odredbama ove glave zakona ne duguje se isplata ako pružene usluge ne prelaze ono što se razumno može računati dužnim ispunjenjem ugovora koji je bio zaključen prije nego što se opasnost pojavila.

Spasilac koji se upustio u spašavanje broda ili druge imovine protiv izričite i razumne zabrane zapovjednika, brodara, vlasnika broda, odnosno vlasnika druge imovine koja se ne nalazi niti se ikada nalazila na brodu nema pravo na isplatu po ovoj glavi zakona.

Sud može spasioca dijelom ili u cijelini lišiti prava na isplatu po ovoj glavi zakona u onoj mjeri u kojoj je spasilac svojom krivicom izazvao dodatnu potrebu za akcijama spašavanja ili ih otežao, odnosno ako je spasilac kriv za prevaru ili drugo nečasno ponašanje.

U postupku odlučivanja o potraživanju spasioca, sud može privremenom odlukom narediti da se spasiocu unaprijed isplati onoliku naknadu koliku smatra pravičnom i opravdanom u zavisnosti od okolnosti slučaja.

**Solidarna odgovornost**

**Član 270**

Ako se spašavanje broda i druge imovine obavlja na osnovu ugovora o spašavanju koji je zaključio zapovjednik broda, brodar, kompanija ili vlasnik broda u opasnosti, nagradu za spašavanje iz člana 266 ovog zakona dužan je platiti brodar, odnosno kompanija ili vlasnik spašenog broda, ako ugovorom nije drugačije predviđeno.

Ako je zaključen ugovor o spašavanju, vlasnik druge spašene imovine na brodu ili lice koje ima pravo raspolaganja takvom imovinom odgovara solidarno sa brodarom, odnosno kompanijom ili vlasnikom broda, ali samo za onaj dio nagrade koji se odnosi na tu imovinu.

Ako u slučaju iz stava 1 ovog člana brodar, kompanija ili vlasnik spašenog broda plati ukupnu nagradu za spašavanje, njemu pripada pravo regresa prema vlasniku ili licu koje raspolagalo drugom imovinom na brodu, za dio nagrade koji se odnosi na tu imovinu.

Ako ugovor o spašavanju nije bio zaključen, nagradu za spašeni brod dužan je platiti brodar, kompanija ili vlasnik spašenog broda, a nagradu za drugu spašenu imovinu, plaća vlasnik ili lice koje je raspolagalo tom imovinom.

**Garancija za potraživanje**

**Član 271**

Na zahtjev spasioca, lice koje plaća nagradu za spašavanje prema odredbama člana 270 ovog zakona dužno je pružiti odgovarajuću garanciju za potraživanje spasioca, uključujući moguće kamate i troškove postupka.

Uz obavezu iz stava 1 ovog člana, brodar, kompanija ili vlasnik spašenog broda dužan je na vrijeme preduzeti sve razumne mjere kako bi vlasnici ili lica ovlašćena raspolagati drugom imovinom na spašenom brodu pružili odgovarajuću garanciju za svoja dugovanja spasiocu, uključujući moguće kamate i troškove postupka.

Bez saglasnosti spasioca spašeni brod i druga imovina sa broda ne smiju se pustiti iz luke ili mjesta na koje su dospjeli neposredno po završetku spašavanja, sve dok se ne pruži primjerena garancija za potraživanja spasioca prema njima.

**Čista nagrada**

**Član 272**

Iznos nagrade za spašavanje koja preostane nakon odbitka troškova za štetu nanesenu brodu odnosno opremi spasilaca pri spašavanju i troškova prouzrokovanih spašavanjem predstavlja čistu nagradu.

Određeni dio čiste nagrade pripada posadi broda spasioca.

Spasilac se ne može odreći dijela nagrade koji pripada članovima posade bez pristanka članova posade broda spasioca.

**Tužba za isplatu nagrade**

**Član 273**

Svaki član posade broda spasioca može, nakon isteka roka od jedne godine od dana kad je spašavanje završeno, tužbom prema brodaru, odnosno kompaniji spašenog broda ili prema vlasniku druge spašene imovine, ostvariti nagradu za spašavanje u dijelu koji pred­stavlja njegov dio u toj nagradi, ako brodar, odnosno kompanija spasioca nije podnijela u tom roku tužbu za isplatu nagrade za spašavanje.

**Priumjena ove glave**

**Član 274**

Odredbe ove glave zakona primjenjuju se i u slučaju kada spašavani brod i brod kojim se preduzimaju akcije spašavanja, pripadaju istom brodaru, kompaniji ili vlasniku.

**Nadzor akcije spašavanja**

**Član 275**

Koordinacioni centar traganja i spašavanja na moru ima pravo da nadzire akcije spašavanja, i postupke i mjere spasilaca usled njihovog uticaja na sigurnost plovidbe, na iskorišćavanje prirodnih bogatstava mora i na zaštitu okoline, te odrediti uslove i rokove za izvođenje akcije spašavanja.

Pored Koordinacionog centra traganja i spašavanja na moru iz stava 1 ovog člana postupak spašavanja i radnje i mjere koje poduzima spasilac na mjestu spašavanja, u slučaju neposredne opasnosti od zagađenja mora, nadziru i inspekcija sigurnosti plovidbe i inspekcija nadležna za zaštitu životne sredine.

**Zastarjelost potraživanja**

**Član 276**

Potraživanja za isplatu nagrade za spašavanje zastarijevaju nakon isteka perioda od dvije godine od dana kad je spašavanje završeno.

Nakon što je nastalo potraživanje, stranke u postupku mogu pismenim putem ugovoriti rokove zastare koji mogu biti duži od perioda navedenih u stavu 1 ovog člana.

**XVII. LUČKA KAPETANIJA**

**Član 277**

Lučka kapetanija obavlja poslove iz ovog zakona na način da:

1) neposredno obavlja poslove sigurnosti plovidbe i nadzora u području svoje nadležnosti;

2) sarađuje sa organima državne uprave, jedinicama lokalne samouprave i pravnim licima koji imaju javna ovlašćenja u preduzimanju mjera radi obavljanja poslova sigurnosti plovidbe na području nadležnosti;

3) osigurava ujednačenu, pravilnu, pravovremenu primjenu pomorskih i plovidbenih propisa u području nadležnosti;

4) učestvuje u sprovođenju programa stručnog osposobljavanja i usavršavanja za sprovođenje pomorskih i plovidbenih poslova.

Lučke kapetanije međusobno sarađuju u obavljanju poslova propisanih ovim i drugim

zakonima.

**Član 278**

Poslove iz člana 1 ovog zakona obavljaju:

* Lučka kapetanija Kotor sa sjedištem u Kotoru za područje od državne granice Crne Gore sa Republikom Hrvatskom do rta Jaz;
* Lučka kapetanija Bar sa sjedištem u Baru za područje od rta Jaz do državne granice sa Republikom Albanijom na ušću rijeke Bojane, rijeku Bojanu i Skadarsko jezero u granicama Crne Gore, Krupačko, Pivsko, Plavsko, Biogradsko i Crno jezero i rijeke Tara, Zeta i Lim u dijelu koji pripada Crnoj Gori.

**Član 279**

Za obavljanje pojedinih poslova iz djelokruga rada Lučke kapetanije na područjima

jedne ili više opština osnivaju se ispostave Lučke kapetanije.

Područje i poslovi ispostave određuju se propisom Ministarstva.

**Član 280**

Radom Lučke kapetanije rukovodi lučki kapetan.

Lučki kapetan mora imati:

* visoko obrazovanje u obimu 180 kredita CSPK (VI/1 nivo kvalifikacija obrazovanja);
* pomorski fakultet ili fakultet tehničko-tehnoloških nauka;
* tri godine radnog iskustva na poslovima rukovođenja, odnosno na drugim odgovarajućim poslovima koji zahtijevaju samostalnost u radu;
* položen stručni ispit za rad u državnim organima;
* znanje engleskog jezika (nivo A1);
* ovlašćenje za zvanje zapovjednika broda od 3000 BT ili većeg;
* najmanje tri godina plovidbenog staža u svojstvu zapovjednika broda od 3000 BT ili većeg;

Lučki kapetan je visoki rukovodni kadar i imenuje se na period od pet godina, uz mogućnost ponovnog imenovanja.

Lučkog kapetana imenuje i razrješava Vlada, na predlog Ministarstva.

**Član 281**

Lučki kapetan iz člana 280 ovog zakona može se razriješiti dužnosti i prije isteka vremena na koji je imenovan, iz razloga koji su zakonom koji uređuje rad državnih službenika i namješetenika određeni kao razlozi za razješenje rukovodećeg državnog službenika kojeg imenuje Vlada.

Ako lučkom kapetanu prije vremena prestane mandat, kao i u drugim slučajevima kada radno mjesto lučkog kapetana ostane nepopunjeno, Vlada će na predlog ministra privremeno imenovati lučkog kapetana iz reda državnih službenika Ministarstva, najduže na rok od godinu dana.

**Član 282**

Službenici i namještenici Lučke kapetanije imaju pravo na službenu odjeću, obuću i druga zaštitna sredstva.

Službenici i namještenici Lučke kapetanije dužni su za vrijeme obavljanja službe nositi propisanu službenu odjeću, obuću i oznake.

Izgled, vrsta, rok i način upotrebe službene odjeće, obuće i oznaka propisuje Ministarstvo.

**IX. POSADA BRODA**

Lica koja čine posadu

Član 283

Posadu broda i jahte čine lica ukrcana na brodu ili jahti koja su upisana u popis posade broda ili u listu popisa posade jahte.

Ovlašćenje o osposobljenosti i ovlašćenje o posebnoj osposobljenosti ﻿

Član 284 ﻿

Član posade broda koji vrši poslove kojima se obezbjeđuje plovidba može da bude pomorac koji je stekao odgovarajuće zvanje i ima odgovarajuće ovlašćenje o osposobljenosti za vršenje poslova toga zvanja i ovlašćenja o posebnoj osposobljenosti, kao i pripravnik za sticanje zvanja.

Zvanje člana posade broda I jahte može steći lice koje ispunjava uslove u pogledu stručne spreme i plovidbenog staža i ima završenu odgovarajuću obuku i položen ispit za sticanje odgovarajućeg zvanja.

Član posade broda I jahte koji je stekao odgovarajuće zvanje i dobio odgovarajuće ovlašćenje o osposobljenosti, mora da ima i odgovarajuća ovlašćenja o posebnoj osposobljenosti.

Ovlašćenja o posebnoj osposobljenosti stiču se nakon završene obuke i položenog ispita za sticanje odgovarajućeg ovlašćenja o posebnoj osposobljenosti.

Ovlašćenja o osposobljenosti i ovlašćenja o posebnoj osposobljenosti izdaju se na period od pet godina, osim ovlašćenja o osposobljenosti za: VHF DSC radio-operator (CEPT 31-04E), brodskog mehaničara i brodskog kuvara koja se izdaju na neodređeno vrijeme.

Pomorac je ovlašćen da na brodu obavlja brodske poslove onog nivoa odgovornosti za koje je osposobljen i za koje je stekao zvanje i dobio ovlašćenje o osposobljenosti, kao i sve brodske poslove koji se obavljaju na nižem nivou odgovornosti u okviru iste službe.

Ovlašćenje za obavljanje poslova na nižem nivou odgovornosti u okviru iste službe, izdaje se na period važenja ovlašćenja na osnovu kojeg se izdaje to ovlašćenje.

Vrste zvanja članova posade broda i jahte, vrste ovlašćenja o osposobljenosti i posebnoj osposobljenosti, bliže uslove u pogledu stručne spreme i plovidbenog staža za sticanje zvanja, radi izdavanja ovlašćenja o osposobljenosti i posebnoj osposobljenosti, program i način obuke i polaganja ispita za sticanje zvanja, program i način obuke i polaganja ispita o posebnoj osposobljenosti, obrasci- ovlašćenja, način izdavanja ovlašćenja i evidencija izdatih ovlašćenja utvrđuje se propisom Ministarstva.

Obnova ovlašćenja o osposobljenosti i posebnoj osposobljenosti

Član 285

Ovlašćenja o osposobljenosti i posebnoj osposobljenosti koja se izdaju za period od pet godina, obnavljaju se za isti period ako pomorac ispunjava sljedeće uslove:

- ima najmanje godinu dana plovidbenog staža tokom prethodnih pet godina na dužnostima iz tog ovlašćenja, ili najmanje godinu dana radnog staža tokom prethodnih pet godina na poslovima koji su izjednačeni sa poslovima iz tog ovlašćenja ili najmanje tri mjeseca plovidbenog staža tokom šest mjeseci koji neposredno prethode obnovi ovlašćenja; ili

- je završio obuku i položio odgovarajući ispit za obnovu ovlašćenja o osposobljenosti i posebnoj osposobljenosti.

Plovidbeni staž koji je ostvaren na upravljačkom nivou, smatra se priznatim plovidbenim stažom za obnavljanje ovlašćenja na upravljačkom nivou.

Vrijeme provedeno na brodu dok se brod nalazi u raspremi ne priznaje se u plovidbeni staž.

Program, način obuke i polaganja ispita za obnovu ovlašćenja o osposobljenosti i posebnoj osposobljenosti utvrđuju se propisom Ministarstva.

Bliže uslove za obnovu ovlašćenja o osposobljenosti i posebnoj osposobljenosti propisuje Ministarstvo.

Propisom iz stava 4 ovog člana određuju se i poslovi koji su izjednačeni sa poslovima iz ovlašćenja o osposobljenosti i posebnoj osposobljenosti.

Ovlašćenja o osposobljenosti na ribarskim brodovima

Član 286

Vrste zvanja članova posade ribarskog broda, vrste ovlašćenja o osposobljenosti i posebnoj osposobljenosti, bliže uslove u pogledu stručne spreme i plovidbenog staža za sticanje zvanja, radi izdavanja ovlašćenja o osposobljenosti i posebnoj osposobljenosti, program i način obuke i polaganja ispita za sticanje zvanja, program i način obuke i polaganja ispita o posebnoj osposobljenosti, program, način obuke i polaganja ispita za obnovu ovlašćenja o osposobljenosti i posebnoj osposobljenosti, obrasce - ovlašćenja, način izdavanja ovlašćenja i vođenja evidencija izdatih ovlašćenja propisuje Ministarstvo.

Priznavanje ovlašćenja o osposobljenosti i posebnoj osposobljenosti

Član 287

Priznavanje ovlašćenja o osposobljenosti i posebnoj osposobljenosti članova posade broda koja su izdata u drugoj državi priznaju se u Crnoj Gori pod uslovom uzajamnosti, odnosno na osnovu potpisanog memoranduma, odnosno sporazuma o razumijevanju, u skladu sa odredbama Propisa I/10 STCW konvencije

Priznavanje iz stava 1 ovog člana vrši Lučka kapetanija izdavanjem ovjere - indosament.

Za priznavanje iz stava 2 ovog člana plaća se naknada, koja je prihod Budžeta.

Visinu naknade iz stava 3 ovog člana utvrđuje Vlada.

**Oduzimanje ovlašćenja o osposobljenosti**

**Član 288**

Lučka kapetanija će donijeti rješenje kojim se proglašava ništavnim ovlašćenje o osposobljenosti i posebnoj osposobljenosti, i pomorcu oduzima ovlašćenje o osposobljenosti i posebnoj osposobljenosti ako :

1. pomorac ne ispunjava uslove godina života za sticanje ovlašćenja o osposobljenosti i posebnoj osposobljenosti;
2. pomorac stekne ovlašćenje o osposobljenosti i posebnoj osposobljenosti na osnovu krivotvorenih ili neistinitih dokumenata potrebnih za sticanje ovlašćenja o osposobljenosti i posebnoj osposobljenosti; i
3. je pomorac trajno zdravstveno nesposoban za obavljanje odgovarajućih poslova.

Ako okolnosti iz stava 1 tačka 3 ovog člana nastupe nakon izdavanja ovlašćenja o osposobljenosti i posebnoj osposobljenosti, Lučka kapetanija će donijeti rešenje o oduzimanju predmetnih ovlašćenja.

Ako se u prekršajnom ili kaznenom postupku pomorcu izreče mjera o oduzimanju ovlašćenja o osposobljenosti i posebnoj osposobljenosti, odgovarajuća bilješka će se unijeti u elektronsku bazu podataka Ministarstva.

**Krivotvorena ili neistinita ovlašćenja**

**Član 289**

Lučka kapetanija je dužna prijaviti pomorca organu uprave nadležnom za policijske poslove za koga se utvrdi da posjeduje dokumenta iz člana 288 stav 1 tačka 2 ovog zakona, kao i krivotvorena ili neistinita ovlašćenja o osposobljenosti i posebnoj osposobljenosti.

Obrazovanje pomoraca

Član 290 ﻿

Nastavni planovi, programi i oprema pomorskih školskih ustanova za obrazovanje pomoraca moraju biti usaglašeni sa zahtjevima Međunarodne konvencije o standardima za obuku, izdavanje uverenja i vršenju brodske straže pomoraca (STCW Konvencija) i modelima kurseva Međunarodne pomorske organizacije (u daljem tekstu: IMO Model).

Ministarstvo prati izmjene STCW konvencije i IMO modela kurseva, obavještava pomorske školske ustanove i centre za obuku pomoraca o izmjenama i uskladjuje ih sa nacionalnim propisima.

Obavještavanje iz stava 2 ovog člana vrši se putem službenog dopisa, elektronske komunikacije ili objavom na službenoj internet stranici Ministarstva.

Komisija koju obrazuje Ministarstvo utvrđuje ispunjenost zahtjeva iz stava 1 ovog člana i izdaje odobrenje na period od pet godina. Za utvrđivanje ispunjenosti uslova iz stava 1 ovog člana Pomorska školska ustanova plaća naknadu. Bliže uslove rada, sastav, izbor i imenovanja članova, postupke za ostvarivanje ovlašćenja Komisije i druga pitanja od značaja, propisuje Ministarstvo donošenjem podzakonskog akta.

Pomorske školske ustanove su obavezne da uvedu i održavaju sistem upravljanja kvalitetom u skladu sa međunarodno prihvaćenim standardom, koji obuhvata sve aspekte obrazovanja, uključujući nastavne planove, programe, opremu i kadar.

Ovlašćena sertifikaciona organizacija, akreditovana od strane nadležnog državnog ili medjunarodnog akreditacionog tijela (u daljem tekstu: akreditovana sertifikaciona organizacija), utvrđuje ispunjenost standarda sistema upravljanja kvalitetom iz stava 5 ovog člana i izdaje sertifikat o upravljanju kvalitetom,

Pomorska školska ustanova, pored licence u skladu sa zakonom, mora da ima i odobrenje iz stava 4 ovog člana i sertifikat iz stava 6 ovog člana.

Potvrda o stečenoj kvalifikaciji izdata od pomorske školske ustanove koja ne posjeduje isprave iz stava 7 ovog člana neće biti priznata u postupku sticanja zvanja i izdavanja ovlašćenja.

Nadzor nad nacionalnom pomorskom administracijom I pomorskim školskim ustanovama u pogledu obrazovanja pomoraca periodično vrše evropska agencija za pomorsku sigurnost (EMSA) I specijalizovana agencija evropske komisije.

Obuka za sticanje zvanja i ovlašćenja o posebnoj osposobljenosti

Član 291

Obuku za sticanje zvanja i ovlašćenja o posebnoj osposobljenosti članova posade brodova u skladu sa Međunarodnom konvencijom o standardima za obuku, izdavanje uvjerenja i vršenju brodske straže pomoraca (STCW konvencija) može da vrši pomorska školska ustanova i pravno lice koje je upisano u Centralni registar privrednih subjekata za obuku pomoraca (u daljem tekstu: Centar za obuku), na osnovu odobrenja za obuku pomoraca koje izdaje Ministarstvo.

Odobrenje za obuku pomoraca izdaje se na period od pet godina.

Odobrenje za obuku pomoraca

Član 291

Odobrenje za obuku pomoraca izdaju se Pomorskoj školskoj ustanovi i Centru za obuku koji ispunjava uslove u pogledu planova i programa, tehničke opremljenosti, prostorrnih kapaciteta, stručnog kadra (instruktora, predavača i provjerivača) utvrđenih Međunarodnom konvencijom o standardima za obuku, izdavanje uverenja i vršenju brodske straže pomoraca (STCW konvencija) i IMO Modela kurseva, na osnovu podnijetog zahtjeva.

Ispunjenost uslova iz stava 1 ovog člana utvrđuje Komisija koju obrazuje Ministarstvo.

Ispunjenost uslova za odobrenje za obuku pomoraca koja nijesu utvrđena Međunarodnom konvencijom o standardima za obuku, izdavanje uvjerenja i vršenju brodske straže pomoraca (STCW konvencija) i odnosnih IMO Modela kurseva utvrđuje komisija iz stava 2 ovog člana.

Bliže uslove iz st. 1 i 3 ovog člana za sticanje odobrenja i obnovu odobrenja propisuje Ministarstvo

Bliže uslove rada, sastav, izbor i imenovanja članova, postupke za ostvarivanje ovlašćenja Komisije i druga pitanja od značaja, propisuje Ministarstvo donošenjem pozakonskog akta.

Za utvrđivanje ispunjenosti uslova iz st. 1 i 3ovog člana Pomorska školska ustanova I Centar za obuku plaćaju naknadu.

Pomorska školska ustanova i centar za obuku pomoraca pored uslova iz stava 1 ovog člana moraju da posjeduju sertifikat o upravljanju kvalitetom, koji izdaje akreditovana sertifikaciona organizacija, u skladu sa zakonom.

Nadzor nad nacionalnom pomorskom administracijom, pomorskim školskim ustanovama I centrima za obuku u pogledu obuke pomoraca periodično vrše evropska agencija za pomorsku sigurnost (EMSA) I specijalizovana agencija evropske komisije.

Prestanak odobrenja za obuku pomoraca

Član 292

Odobrenje iz člana 289 I 290 ovog zakona prestaje:

1) istekom roka na koje je izdato;

2) oduzimanjem;

3) prestankom obavljanja djelatnosti obrazovanja i obuke pomoraca.

Oduzimanje odobrenja za obuku pomoraca

Član 293 ﻿

Ako Ministarstvo u sprovođenju nadzora utvrdi da pomorska školska ustanova i Centar za obuku ne ispunjava uslove na osnovu kojih je izdato odobrenje za obuku ili se utvrdi nepravilnost u radu pomorske školske ustanove i Centra za obuku, donijeće rješenje za otklanjanje utvrđenih nepravilnosti i odrediti rok koji ne može biti duži od 90 dana.

Ako se nepravilnosti ne otklone u roku iz stava 1 ovog člana, Ministarstvo će ukinuti odobrenje o obuci i prije isteka njegovog važenja.

U slučaju ukidanja odobrenja iz stava 1 ovog člana, pomorska školska ustanova i Centar za obuku može podnijeti novi zahtjev za isti program obuke, tek nakon isteka roka od najmanje dvije godine od dana ukidanja odobrenja.

Ispit za sticanje ovlašćenja o osposobljenosti

Član 295 ﻿

Ispit za sticanje ovlašćenja o osposobljenosti i ovlašćenja o posebnoj osposbljenosti iz čl. 284 i 285 ovog zakona polaže se pred Komisijom za sticanje ovlašćenja o osposobljenosti i ovlašćenja o posebnoj osposbljenosti (Iu daljem tekstu: Ispitna komisija) koju obrazuje Ministarstvo.

Ispit iz stava 1 ovog člana polaže se na osnovu zahtjeva uz koji se prilaže dokaz o stručnoj spremi, završenoj obuci ili posebnoj obuci, dokaz o plovidbenom stažu, dokaz o plaćenoj naknadi za polaganje ispita i drugi dokazi o ispunjavanju uslova za polaganje tog ispita.

Za polaganje ispita iz stava 2 ovog člana plaća se naknada, koja je prihod Budžeta.

Visinu naknade iz stava 3 ovog člana utvrđuje Vlada.

Zahtjev sa dokazima iz stava 2 ovog člana podnosi se Lučkoj kapetaniji koja utvrđuje ispunjenost uslova za polaganje ispita za sticanje ovlašćenja o osposobljenosti i ovlašćenja o posebnoj osposbljenosti, o čemu donosi rješenje.

Ukoliko Lučka kapetanija utvrdi da podnosilac zahtjeva nije podnio dokaze iz stava 2 ovog člana odbiće zahtjev za polaganje ispita.

Rješenje iz stava 5 ovog člana je konačno.

Ispitna komisija

Član 296

Ispitnu komisiju čine predsjednik, najmanje dva člana i sekretar.

Za pojedine predmete za polaganje ispita za sticanje zvanja i ovlašćenja o posebnoj osposbljenosti, Ministarstvo može, na predlog predsjednika Ispitne komisije, da angažuje ispitivače van sastava Komisije.

Članovi, predsjednik i sekretar Ispitne komisije iz stava 1 ovog člana i ispitivači iz stava 2 ovog člana imaju pravo na naknadu.

Visinu naknade iz stava 3 ovog člana utvrđuje Vlada.

Uslove koje treba da ispunjavaju članovi Ispitne komisije i ispitivači utvrđuje Ministarstvo.

Izdavanje ovlašćenja o osposobljenosti, odnosno posebnoj osposobljenosti

Član 297

Lučka kapetanija izdaje ovlašćenje o osposobljenosti i posebnoj osposobljenosti na osnovu potvrde Komisije o položenom ispitu.

Uz zahtjev za izdavanje ovlašćenja iz stava 1 ovog člana prilaže se:

1) odgovarajući broj fotografija;

2) fotokopija lične karte ili pasoša;

3) uvjerenje o zdravstvenoj sposobnosti, kojim se potvrduje da je pomorac zdravstveno sposoban za obavljanje odredenih poslova na brodu;

4) dokaz o stručnoj spremi i završenoj obuci;

5) dokaz o položenom ispitu za sticanje ovlašćenja;

6) dokaz o plovidbenom stažu;

7) dokaz o stečenom zvanju u pomorstvu.

Za izdavanje ovlašćenja o osposobljenosti, odnosno posebnoj osposobljenosti plaća se naknada, koja je prihod Budžeta.

Visinu naknadu iz stava 3 ovog člana utvrđuje Vlada.

Registar ovlašćenja o osposobljenosti i posebnoj osposobljenosti pomoraca

Član 298

Registar izdatih ovlašćenja o osposobljenosti i posebnoj osposobljenosti pomoraca (u daljem tekstu: registar) vodi Lučka kapetanija u elektronskoj formi.

U registar se unose sljedeći podaci:

- ime i prezime pomorca;

- datum rođenja pomorca;

- državljanstvo pomorca;

- mjesto prebivališta pomorca;

- broj pomorske knjižice;

- broj identifikacione isprave pomorca;

- jedinstveni matični broj pomorca;

- plovidbeni staž pomorca;

- vrste ovlašćenja o osposobljenosti i posebnoj osposobljenosti pomorca.

Vršenje poslova u skladu sa pravilima navigacije

Član 299

Član posade broda mora da vrši poslove na brodu u skladu sa pravilima navigacije, na način kojim se obezbjeđuje sigurnost saobraćaja, ne oštećuje brod ili teret na njemu, ne ugrožava sigurnost putnika i članova posade i životna sredina.

Sastav brodske straže

Član 300

Sastav brodske straže mora biti u svako vrijeme dovoljan i mora da odgovara posebnim okolnostima i uslovima u kojima se vrši straža (vrijeme, vidljivost, vodostaj, gustina saobraćaja i slično).

Vršenje straže

Član 301 ﻿

Član posade za vrijeme vršenja straže ne smije da napusti mjesto i prostoriju u kojoj se vrši straža bez odobrenja dežurnog oficira.

Oficir straže za vrijeme trajanja straže ne smije napuštati svoje mjesto na straži.

Za vrijeme boravka broda na sidrištu, stalna straža u smjenama mora da se vrši na mostu i u mašinskom prostoru.

Straža u mašinskom prostoru, prilikom boravka broda na sidrištu, ne mora se stalno vršiti, ako je brod opremljen i ima UMS sertifikat.

Na brodu koji se nalazi u luci mora se nalaziti najmanje 1/3 od minimalnog broja članova posade.

Na brodu iz stava 4 ovog člana, među članovima posade moraju se nalaziti po jedan oficir službe palube i mašine, a noću i brodska straža.

Na ribarskom brodu koji se nalazi u luci mora se nalaziti najmanje po jedan član posade službe palube i mašine.

Ako se brodovi iz stava 6 ovog člana nalaze u grupama i privezani su uz bok jedan drugome, na svaka tri broda mora se nalaziti najmanje po dva člana posade službe palube i mašine.

Način obavljanja straže na brodu propisuje Ministarstvo.

Kormilarenje brodom

Član 302

U predjelima vrlo gustog saobraćaja, u uslovima ograničene vidljivosti i u ostalim plovidbenim situacijama kad se upotrebljava uređaj za automatsko kormilarenje, na brodu treba da postoji mogućnost ručnog preuzimanja kormilarenja brodom.

Prebacivanje sa automatskog na ručno kormilarenje i obrnuto treba da izvrši dežurni oficir straže na mostu.

Pomorska knjižica, dozvola za ukrcavanje i identifikaciona isprava ﻿

Član 303 ﻿

Pomorska knjižica je isprava kojom se dokazuje svojstvo u kojem je član posade ukrcan na brod i trajanje plovidbene službe.

Pomorsku knjižicu mora da ima državljanin Crne Gore ukrcan kao:

- zapovjednik ili drugi član posade broda crnogorske državne pripadnosti;

- član posade broda strane državne pripadnosti;

- član posade plutajućeg objekta ili instalacija za proizvodnju ugljovodonika crnogorske ili strane državne pripadnosti;

- član posade jahte crnogorske ili strane državne pripadnosti.

Dozvola za ukrcavanje izdaje se stranom državljaninu ukrcanom kao član posade na plovnom objektu crnogorske državne pripadnosti.

Identifikaciona isprava pomorca je isprava kojom se dokazuje identitet pomorca državljanina Crne Gore u skladu sa Konvencijom o identifikacionim ispravama pomoraca, sa svim izmjenama i dopunama.

Izdavanje pomorske knjižice, dozvole za ukrcavanje i identifikacione isprave ﻿

Član 304 ﻿

Pomorska knjižica izdaje se licu koje je:

- navršilo 16 godina života;

- dostavilo dokaz da nije evidentirano u krivicnoj evidenciji suda; i

- zdravstveno sposobno za obavljanje određenih poslova na plovnom objektu u skladu sa posebnim propisom.

Pomorsku knjižicu, dozvolu za ukrcavanje i identifikacionu ispravu izdaje Lučka kapetanija na period od deset godina.

Pomorska knjižica izdaje se na osnovu podnijetog zahtjeva.

Uz zahtjev iz stava 3 ovog člana podnosi se sljedeća dokumentacija:

- izvod iz matične knjige rođenih ili lična karta;

- uvjerenje o zdravstvenoj sposobnosti;

- ovlašćenje o osposobljenosti i posebnoj osposobljenosti;

- dvije fotografije veličine 6 x 4,5 cm.

Za izdavanje pomorske knjižice, dozvole za ukrcavanje i identifikacione isprave plaća se naknada, koja je prihod Budžeta.

Visinu naknade iz stava 5 ovog člana utvrđuje Vlada.

Način izdavanja pomorske knjižice i dozvole za ukrcavanje, način ovjere podataka o plovidbenom stažu u pomorsku knjižicu i dozvolu za ukrcavanje, način dostavljanja podataka o plovidbenom stažu, uslove i način zamjene pomorske knjižice i dozvole za ukrcavanje, sadržinu i obrazac pomorske knjižice i dozvole za ukrcavanje, obrazac zahtjeva iz stava 3 ovog člana, kao i način vođenja evidencije izdatih pomorskih knjižica i dozvola za ukrcavanje propisuje Ministarstvo.

Način i postupak izdavanja identifikacione isprave pomorca, način uzimanja biometrijskog podatka, sadržaj i obrazac identifikacione isprave pomoraca, zaštitne elemente na obrascu i materijale koji se koriste za izradu obrasca identifikacione isprave pomorca i obrazac zahtjeva za izdavanje identifikacione isprave pomorca propisuje Ministarstvo, uz saglasnost organa državne uprave nadležnog za unutrašnje poslove.

Zloupotreba alkohola i droge

Član 305

Zapovjednik i član posade broda ne smiju biti pod uticajem alkohola, opojnih droga ili drugih materija koje mijenjaju stanje svijesti.

Zapovjednik i član posade broda ne smiju tokom obavljanja dužnosti na brodu imati više od 0,05% alkohola u krvi ili 0,25 mg/l alkohola u dahu.

Odredbe st. 1 i 2 ovog člana se primjenjuju i na zapovjednike i članove posade drugih plovnih objekata.

Zapovjednik broda

Član 306

Posadom i drugim licima na brodu zapovijeda zapovjednik broda.

Zapovjednik broda crnogorske državne pripadnosti mora biti državljanin Crne Gore.

Zapovjednika broda određuje brodar ili kompanija broda.

U slučaju spriječenosti, odsutnosti ili smrti, zapovjednika broda crnogorske državne pripadnosti zamjenjuje prvi oficir palube.

Iskrcaj bolesnog ili povrijedjenog člana posade, putnika ili drugog lica

Član 307

Kada brod namjerava da svrati u luku radi iskrcaja bolesnog ili povrijeđenog člana posade, putnika ili drugog lica radi pružanja hitne medicinske pomoći, zapovjednik broda dužan je da, bez odlaganja, obavijesti Lučku kapetaniju, odnosno drugi nadležni organ o bolesti, povredi, stanju i identitetu bolesnog, odnosno povrijeđenog lica.

Organi iz stava 1 ovog člana dužni su da, direktnom komunikacionom vezom, obavijeste zapovjednika prije dolaska broda u luku o procedurama i dokumentima potrebnim za iskrcaj bolesnog ili povrijeđenog lica, kao i otpremu broda bez zadržavanja.

Brod iz stava 1 ovog člana koji uplovljava u luku nije dužan da preda dokumentaciju iz člana 61 ovog zakona, osim zdravstvene i opšte izjave.

Ako u unutrašnjim morskim vodama i teritorijalnom moru Crne Gore na brodu nastane požar ili druga nezgoda koja ugrožava sigurnost ljudskih života ili broda, Lučka kapetanija će narediti zapovjedniku najbližeg broda da, bez odlaganja, na mjesto požara ili nezgode preduzme mjere radi spašavanja ugroženih ljudskih života, odnosno broda.

Odgovornost zapovjednika

Član 308

Zapovjednik broda odgovoran je za sigurnost broda i red na brodu u skladu sa ovim zakonom.

Dužnost zapovjednika

Član 309 ﻿

Zapovjednik broda dužan je da se brine o snabdijevanju broda (gorivom, mazivom,vodom, hranom i slično), o brodskoj administraciji, o održavanju broda, o održavanju u ispravnom stanju trupa broda, mašina, uređaja i opreme, pomorskim navigacionim kartama i publikacijama, o sigurnosti brodskih uređaja za ukrcavanje i iskrcavanje putnika, utovaru i istovaru opasnog i ostalog tereta, o pravilnom utovaru, slaganju, prevozu i istovaru opasnog i ostalog tereta, o pravilnom ukrcavanju, smještaju i iskrcavanju putnika i o izvršavanju svih zadataka vezanih za proces rada.

Zapovjednik broda dužan je da u propisanim rokovima vrši vježbe sa čamcima i ostalim sredstvima za spašavanje, uređajima za otkrivanje, sprečavanje i gašenje požara i druge vježbe propisane potvrđenim i obavezujućim međunarodnim ugovorima.

Zapovjednik broda dužan je da za vrijeme plovidbe bude na brodu.

Zapovjednik broda dužan je da prije isplovljavanja provjeri ispravnost broda i količinu zaliha (goriva, maziva, hrane, rezervnih djelova i slično) koje su dovoljne za putovanje i da obezbijedi da se sve propisane isprave i knjige, ažurirane pomorske navigacione karte i publikacije, kao i članovi posade nalaze na brodu, a pri prevozu putnika - naročito da utvrdi da li su preduzete sve mjere za sigurnost putnika.

Zapovjednik broda dužan je radi sigurnosti plovidbe, da za vrijeme boravka broda u luci ili na sidrištu bude na komandnom mostu broda spremnog za manevar, u uslovima vjetra snage pet ili više bofora po Beaufortovoj skali, a za koje uslove je primio upozorenje.

Brod koji boravi u luci ili na sidrištu mora da bude spreman za manevar, u uslovima vjetra snage pet ili više bofora po Beaufortovoj skali, a za koje uslove je zapovjednik primio upozorenje.

Rukovođenje brodom

Član 310

Zapovjednik broda, odnosno oficir palube u smjeni koji upravlja vođenjem broda dužan je da preduzima sve mjere potrebne za sigurnost broda i plovidbe.

Zapovjednik broda dužan je da lično rukovodi brodom kad god to zahtijeva sigurnost broda, a naročito kad brod ulazi u luku, kanal ili rijeku ili kad izlazi iz njih, kao i za vrijeme slabe vidljivosti ili magle.

Prisutnost pilota na brodu ne oslobađa zapovjednika broda od odgovornosti za upravljanje brodom.

Mjere za spašavanje lica i otklanjanje opasnosti za brod

Član 311

Ako nastupe događaji koji brod ili brod koji se teglji ili potiskuje ili lica na njima dovede u opasnost, zapovjednik broda dužan je da preduzme sve mjere za spašavanje lica i otklanjanje opasnosti za brod i stvari na brodu, kao i za zaštitu životne sredine.

U slučaju iz stava 1 ovog člana zapovjednik broda dužan je da žrtvuje ili ošteti teret, druge stvari ili brodske uređaje ili opremu koji nijesu neophodni za plovidbu ili djelove broda čije je žrtvovanje ili oštećenje manje štetno za brodara i lica zainteresovana za teret na brodu.

Napuštanje broda

Član 312

Ako su u slučaju opasnosti za brod sve mjere preduzete za spašavanje broda ostale bez uspjeha i ako je propast broda neizbježna, zapovjednik broda dužan je da prvenstveno preduzme mjere potrebne za spašavanje putnika i drugih lica na brodu i da naredi da se brod napusti.

U slučaju iz stava 1 ovog člana zapovjednik broda je dužan da preduzme i sve mjere potrebne za spašavanje brodskog dnevnika, a ako okolnosti dopuštaju i mjere za spašavanje drugih brodskih knjiga i isprava, pomorskih karata i gotovog novca brodske blagajne.

Zapovjednik broda smije da napusti brod tek pošto je, u granicama stvarne mogućnosti, preduzeo sve potrebne mjere iz st. 1 i 2 ovog člana.

Događaji koji ugrožavaju sigurnost broda ili plovidbe

Član 313

Ako na brodu nastupi događaj koji ugrožava sigurnost broda ili plovidbe ili ako nastupi vanredni događaj, zapovjednik broda dužan je da opis tog događaja odmah unese u brodski dnevnik, a najkasnije u roku od 24 sata od nastanka događaja.

Zapovjednik broda dužan je da o događaju iz stava 1 ovog člana , odmah po dolasku, a najkasnije za 24 sata od dolaska, podnese izvještaj, zajedno sa izvodom iz brodskog dnevnika, Lučkoj kapetaniji, odnosno diplomatskom ili konzularnom predstavništvu Crne Gore i pomorskoj upravi najbliže obalne države ako se brod nalazi u inostranstvu.

Ako je događaj iz stava 1 ovog člana nastupio za vrijeme plovidbe, zapovjednik broda je dužan da izvještaj o događaju, zajedno s izvodom iz brodskog dnevnika, podnese u roku iz stava 2 ovoga člana Lučkoj kapetaniji u luci u koju brod najprije uplovi, odnosno diplomatskom ili konzularnom predstavništvu Crne Gore ako se brod nalazi u inostranstvu.

Zapovjednik broda iz stava 1 ovog člana dužan je da unese u brodski dnevnik rođenje i smrt lica na brodu, upisivanjem mjesta ili geografske pozicije broda i vremena rođenja, odnosno smrti i da primi izjavu posljednje volje i unese je u brodski dnevnik sa navođenjem vremena kada je poslednju izjavu volje primio.

Zapovjednik broda dužan je da o činjenici rođenja i smrti i o izjavi posljednje volje sačini zapisnik i dostavi ga Lučkoj kapetaniji, a u inostranstvu, najbližem diplomatskom ili konzularnom predstavništvu Crne Gore.

Način sačinjavanja i obrazac zapisnika u slučaju rođenja ili smrti, nalaska napuštenog novorođenog djeteta, izjavu posljednje volje i postupanje sa imovinom umrlih lica na brodu propisuje Ministarstvo.

Neposredna opasnost za sigurnost plovidbe

Član 314

Zapovjednik broda dužan je da preko radiotelekomunikacione opreme pošalje obavještenje VTS sluzbi o neposrednoj opasnosti za sigurnost plovidbe na koju naiđe, a naročito ako primijeti promjene na plovnom putu iz člana 369 stav 1 tačka 2 ovog zakona, naiđe na zagađivanje uljem, opasnim hemikalijama i štetnim materijama, led, oluju ili na drugu neposrednu opasnost za plovidbu ili na tropsku oluju, na temperaturu vazduha ispod tačke smrzavanja praćenu vjetrovima olujne snage koji prouzrokuju veliko nagomilavanje leda na nadgrađima ili na vjetar snage 10 ili više bofora po Beaufort-ovoj skali, a za koji nije bilo primljeno upozorenje.

Zapovjednik broda dužan je da obavještenje iz stava 1 ovog člana unese u brodski dnevnik.

Obavještenje o ugrožavanju sigurnosti

Član 315

Zapovjednik broda ili kompanija dužni su da, bez odlaganja, obavijeste Organ uprave, odnosno priznatu organizaciju koja će pokrenuti postupak utvrđivanja da li je potreban odgovarajući pregled broda, ako se na brodu otkrije nedostatak ili se otkrije nezgoda koja utiče na sigurnost, bezbjednosnu zaštitu broda ili ispravnost sredstava za spašavanje ili druge opreme.

Ako se brod nalazi u luci države ugovornice odgovarajuće međunarodne konvencije, zapovjednik ili kompanija će odmah obavijestiti pomorsku upravu države luke o događaju iz stava 1 ovog člana.

Neposredna opasnost od rata

Član 316

U slučaju neposredne opasnosti od rata zapovjednik broda je dužan da preduzme sve mjere opreznosti da bi sačuvao brod, posadu, putnike, teret i ostalu imovinu, kao i brodske isprave i knjige.

Ako nastupi ratno stanje između Crne Gore i druge države, zapovjednik broda je dužan da preduzme potrebne mjere da bi od neprijatelja sačuvao brod, posadu, putnike, teret i ostalu imovinu, kao i brodske isprave i knjige.

Ako se brod u slučaju nastupanja ratnog stanja između drugih država u kojem je Crna Gora neutralna nađe u luci jedne od zaraćenih država ili je na putu za luku zaraćene države ili mora proći kroz unutrašnje morske vode ili teritorijalno more zaraćene države, zapovjednik broda je dužan da zatraži uputstvo od brodara, a ako to nije moguće, od organa državne uprave nadležnog za vanjske poslove.

Zaključivanje ugovora o spašavanju i plovidbenim poslovima

Član 317

Zapovjednik broda, kao zastupnik brodara, ovlašćen je da u njegovo ime i za njegov račun u mjestu van sjedišta brodara zaključuje ugovore o spašavanju i pravne poslove potrebne za izvršenje putovanja i da u mjestu van sjedišta brodara u kojem nema ovlašćenog predstavnika brodara zaključuje ugovore o pomorskim plovidbenim poslovima, osim brodarskog ugovora na vrijeme za cijeli brod.

Zapovjednik broda ovlašćen je da, kao zastupnik brodara, pokreće pred stranim sudskim i upravnim organima postupak radi zaštite brodarevih prava i interesa u poslovima iz stava 1 ovog člana i da u tom postupku preduzima procesne radnje.

Ako brodar ograniči ovlašćenje zapovjednika, to ograničenje nema pravno dejstvo prema trećim licima koja za njega nijesu znala, niti su prema okolnostima mogla znati.

Održavanje reda i sigurnosti

Član 318

Zapovjednik broda ovlašćen je i dužan da svim licima na brodu izdaje naređenja kojima se obezbjeđuje brod, plovidba i održavanje reda na brodu i da nadzire izvršenje izdatih naređenja.

Radi održavanja reda i sigurnosti na brodu zapovjednik broda može da drži na brodu vatreno oružje, dok članovi posade broda ne smiju na brodu da imaju vatreno oružje.

Ograničenje slobode kretanja

Član 319

Zapovjednik broda ima pravo da za vrijeme plovidbe ograniči slobodu kretanja na brodu svakom licu koje teže ugrozi sigurnost broda, članova posade, putnika i drugih lica, stvari na brodu i životne sredine.

Sloboda kretanja može da se ograniči samo ako je to neophodno radi sigurnosti putnika i drugih lica i stvari na brodu ili radi zaštite broda ili zaštite životne sredine i može za stranog državljanina da traje najduže do dolaska broda u prvu luku u koju brod uplovi, a za državljanina Crne Gore - najkasnije do dolaska broda u prvu crnogorsku luku, odnosno dobijanja uputstva od najbližeg diplomatskog ili konzularnog predstavništva Crne Gore.

Mjere iz st. 1 i 2 ovog člana sa obrazloženjem unose se u brodski dnevnik.

Član posade broda koji narušava sigurnost plovidbe

Član 320

Zapovjednik broda ima pravo da člana posade broda koji narušava sigurnost plovidbe udalji sa radnog mjesta, a po potrebi, da ga iskrca sa broda i vrati u luku ukrcavanja u kojoj je sjedište brodara.

Smanjenje hrane i vode

Član 321

Zapovjednik broda ima pravo, u slučaju nužde i dok ona traje, da članovima posade smanji količinu hrane i vode radi racionalnog korištenja postojećih zaliha hrane i vode na brodu.

Mjere iz stava 1 ovog člana sa obrazloženjem unose se u brodski dnevnik.

Samovoljno napuštanje broda

Član 322

Ako član posade broda koji je državljanin Crne Gore samovoljno napusti brod u luci, zapovjednik broda dužan je da napuštanje broda prijavi Lučkoj kapetaniji, odnosno diplomatskom ili konzularnom predstavništvu Crne Gore u toj državi, a ako nema diplomatskog ili konzularnog predstavništva Crne Gore u toj državi, diplomatskom ili konzularnom predstavništvu države ovlašćene da zastupa interese Crne Gore, odnosno lučkim vlastima te države.

Zapovjednik broda je dužan da utvrdi koje su stvari i isprave člana posade koji je samovoljno napustio brod ostale na brodu i o tome sačini zapisnik.

Zapisnik iz stava 2 ovog člana sačinjava se u prisustvu dva svjedoka, a potpisuju ga zapovjednik broda i svjedoci.

Zapisnik o samovoljnom napuštanju broda i o stvarima člana posade koje su ostale na brodu i njihovoj predaji nadležnom organu zapovjednik broda dužan je da unese u brodski dnevnik.

Organ koji u luci primi lične stvari i isprave člana posade koji je samovoljno napustio brod predaće ih njegovoj užoj porodici ili roditeljima, a ako njih nema, licu koje odredi nadležni organ starateljstva.

Spriječenost člana posade da se vrati na brod

Član 323

Smatra se da je član posade samovoljno napustio brod ako se nije vratio na brod do odlaska broda iz luke.

Ako je član posade bio spriječen da se vrati na brod do odlaska broda iz luke, smatra se da je samovoljno napustio brod ako se u roku od tri dana od dana kad je smetnja bila otklonjena nije prijavio organu iz člana 322 stava 1 ovog zakona.

Nepreduzimanje spašavanja broda

Član 324

Zapovjednik broda nije dužan da krene u pomoć i da preduzme spašavanje lica u životnoj opasnosti, ako:

1) bi preduzimanje tog spašavanja predstavljalo ozbiljnu opasnost za brod kojim on zapovijeda i za lica na tom brodu ili ako smatra da, prema posebnim okolnostima slučaja, preduzimanje spašavanja lica u opasnosti ne bi bilo uspješno;

2) dozna da je drugi brod izabran da ide u pomoć i da je izabrani brod taj izbor prihvatio;

3) od zapovjednika broda u opasnosti ili neposredno od lica koja su bila u životnoj opasnosti ili od zapovjednika drugog broda koji je stigao do tih lica bude obaviješten da pomoć više nije potrebna.

Unošenje podataka u brodski dnevnik

Član 325

Zapovjednik broda dužan je da u brodski dnevnik unese razloge zbog kojih nije krenuo u pomoć licima u opasnosti i preduzeo njihovo spašavanje, kao i razloge zbog kojih nije preduzeo spašavanje broda i stvari na njemu.

**XVII. ŽIVOTNI I RADNI USLOVI POMORACA NA BRODU**

Član 326

Brodar, odnosno kompanija pomorskog broda ili jahte treba da obezbijedi pomorcu normalne radne i životne uslove, pravo na zdravstvenu zaštitu, medicinsku pomoć, mjere socijalne pomoći i druge oblike socijalne zaštite u skladu sa zahtjevima MLC konvencije, odnosno u skladu sa zakonom i kolektivnim ugovorom za pomorce.

Izuzetno od stava 1 ovog člana brodar, odnosno kompanija pomorskog broda ili jahte koji plove isključivo u vodama Crne Gore treba da obezbijede pomorcu normalne radne i životne uslove, pravo na zdravstvenu zaštitu, medicinsku pomoć, mjere socijalne pomoći i druge oblike socijalne zaštite u skladu sa zakonom i kolektivnim ugovorom za pomorce.

Ako brodar, odnosno kompanija iz stava 2 ovog člana predvide mjere za pomorca, dužni su da se o tim mjerama blagovremeno konsultuju sa sindikatom, odnosno predstavnicima zaposlenih radi postizanja sporazuma, u cilju ublažavanja socijalno-ekonomskih posljedica na položaj zaposlenog pomorca.

Član 327

Lice mlađe od 18 godina života ne može da radi na brodu ili jahti u međunarodnoj plovidbi.

Lice starije od 16 a mlađe od 18 godina života (u daljem tekstu: mlađi pomorac) može da radi na čamcu, putničkom pomorskom brodu klase D ili jahti koja plovi isključivo u vodama Crne Gore uz neophodnu pisanu saglasnost roditelja, usvojioca, hranitelja ili staratelja, ako takav rad ne ugrožava njegovo zdravlje, razvoj, moral i obrazovanje, odnosno ako takav rad nije zabranjen zakonom.

Mlađi pomorac može da radi na plovnom objektu iz stava 2 ovog člana samo na osnovu nalaza nadležnog zdravstvenog organa kojim se utvrđuje njegova sposobnost za obavljanje tih poslova i da takvi poslovi nijesu štetni za njegovo zdravlje.

Mlađi pomorac ne može da radi noću.

Pod noćnim radom podrazumijeva se vremenski period od najmanje devet sati, koji počinje najkasnije od 20 sati uveče a završava se ne ranije od šest sati ujutru.

Radno vrijeme mlađeg pomorca ne može da bude duže od osam sati dnevno ili 40 sati neđeljno, dok prekovremeni rad treba da bude odrađen samo ako je to neizbježno radi sigurnosti plovidbe.

Mlađem pomorcu mora biti obezbijeđeno za sve obroke dovoljno vremena, a za dnevni glavni obrok najmanje sat vremena.

Mlađem pomorcu mora biti obezbijeđen odmor od 15 minuta poslije svaka dva sata neprekidnog rada, kada je to moguće.

Izuzetno, odredbe st. 6 do 8 ovog člana neće se primjenjivati, ako:

1) nije moguće obavljanje dužnosti u smjenama ili rad prema promjenljivom rasporedu za mlađe pomorce koji obavljaju poslove na palubi, mašini ili u opštoj službi;

2) nije moguće obezbijediti efikasnu obuku mlađih pomoraca u skladu sa propisanim planovima i programima;

3) je to neophodno zbog sigurnosti plovidbe.

Okolnosti iz stava 9 ovog člana moraju se evidentirati, uz navođenje razloga i uz potpis od strane zapovjednika broda.

**Utvrđivanje zdravstvene sposobnosti**

**Član 328**

Zdravstvena sposobnost pomoraca utvrđuje se ljekarskim pregledima koji se vrše u zdravstvenoj ustanovi koja ispunjava uslove u pogledu prostora, kadra i opreme za obavljanje zdravstvene zaštite zaposlenih, u skladu sa zakonom.

Zdravstvena ustanova iz stava 1 ovog člana mora da uspostavi, primjenjuje i održava sistem standarda kvaliteta, u skladu sa zahtjevima Međunarodne konvencije o standardima za obuku, izdavanju uverenja i vršenju brodske straže pomoraca (STCW konvencija).

Zdravstvena sposobnost pomoraca iz stava 1 ovog član utvrđuje se prethodnim, periodičnim, kontrolnim i vanrednim pregledima.

O utvrđenoj zdravstvenoj sposobnosti ovlašćeni doktor izdaje uvjerenje o zdravstvenoj sposobnosti pomorca na propisanom obrascu.

Lice koje nije zadovoljno ocjenom zdravstvene sposobnosti može podnijeti prigovor zdravstvenoj ustanovi za preispitivanje zdravstvene sposobnosti.

Prije početka rada na brodu pomorci moraju imati važeće uvjerenje o zdravstvenoj sposobnosti kojim se potvrđuje da su zdravstveno sposobni da obavljaju poslove na brodu.

Samo zdravstveno sposoban pomorac može upisati takvo uvjerenje u pomorsku knjižicu i time potvrditi njeno važenje, odnosno može steći, obnoviti ili zamijeniti ovlašćenje ili posebno ovlašćenje o osposobljenosti.

Uvjerenja o zdravstvenoj sposobnosti pomoraca izdaju se na period od dvije godine, nakon čega se vrši ponovna provjera zdravstvene sposobnosti.

Izuzetno od stava 8 ovog člana, uvjerenje u vezi raspoznavanja boja izdaje se na period od šest godina.

Utvrđivanje zdravstvene sposobnosti lica mlađih od 18 godina za sve vrste brodova, kao i lica mlađih od 21 godinu, koja plove na ribarskom brodu, vrši se svake godine.

U hitnim slučajevima može se dozvoliti pomorcu rad na brodu bez važećeg uvjerenja o zdravstvenoj sposobnosti, do naredne luke pristajanja u kojoj pomorac može dobiti uvjerenje o zdravstvenoj sposobnosti od ovlašćenog doktora, pod uslovom da:

1) period takvog rada ne prelazi tri mjeseca;

2) pomorac posjeduje nedavno izdato isteklo uvjerenje o zdravstvenoj sposobnosti.

Ako važeće uvjerenje o zdravstvenoj sposobnosti istekne tokom putovanja-plovidbe, takvo uvjerenje o zdravstvenoj sposobnosti će važiti do naredne luke dolaska gdje pomorac može dobiti uvjerenje o zdravstvenoj sposobnosti od ovlašćenog doktora, pod uslovom da takav period ne traje duže od tri mjeseca.

Uvjerenje o zdravstvenoj sposobnosti pomorca koji radi na brodu koji obavlja međunarodna putovanja mora biti i na engleskom jeziku.

Za utvrđivanje zdravstvene sposobnosti pomoraca plaća se naknada zdravstvenoj ustanovi.

Bliže uslove koje mora da ispunjava ovlašćeni doktor, postupak utvrđivanja zdravstvene sposobnosti, postupak za izdavanje uvjerenja o zdravstvenoj sposobnosti, obrazac uvjerenja o zdravstvenoj sposobnosti i visinu naknade iz stava 14 ovog člana propisuje organ državne uprave nadležan za poslove zdravlja, uz saglasnost Ministarstva.

Obuka i osposobljavanje

Član 329

Pomorac ne smije raditi na brodu ili jahti ako nije uspješno završio obuku i stekao ovlašćenja o ličnoj sigurnosti na brodu koje propisuje Ministarstvo.

Posredovanje pri zapošljavanju

Član 340

Posredovanje pri zapošljavanju pomoraca na brodovima crnogorske državne pripadnosti i brodovima strane državne pripadnosti vrši Zavod za zapošljavanje Crne Gore (u daljem tekstu: Zavod).

Posredovanje pri zapošljavanju pomoraca na brodovima crnogorske i strane državne pripadnosti mogu obavljati i pravna lica, na osnovu odobrenja Ministarstva.

Odobrenje iz stava 2 ovog člana, izdaje se pravnom licu koje je registrovano za obavljanje djelatnosti zapošljavanja pomoraca u Centralnom registru privrednih subjekata i koje ispunjava sljedeće uslove:

- ima zaposleno najmanje jedno lice koje ima najmanje dvije godine radnog iskustva u pomorstvu, od čega najmanje 12 mjeseci plovidbenog staža;

- ima sertifikat o sistemu kvaliteta u skladu sa međunarodnim ISO standardom ili sertifikat o sistemu upravljanja u skladu sa MLC konvencijom koji izdaje priznata organizacija, koji se odnosi na posredovanje pri zapošljavanju pomoraca;

- ima odgovarajući prostor i opremu.

Zavodu, odnosno pravnom licu koje je registrovano za obavljanje djelatnosti zapošljavanja pomoraca zabranjeno je korišćenje bilo kakvih sredstava, mehanizama ili drugih oblika uticaja kojim bi odvratili pomorce od dobijanja zaposlenja za koje su oni osposobljeni.

Za posredovanje pri zapošljavanju pomoraca pravno lice iz stava 2 ovog člana ne smije naplaćivati naknadu pomorcima.

Troškove za izdavanje pasoša, pomorske knjižice, ovlašćenja o osposobljenosti, ljekarske preglede koji spadaju u obavezne preglede u skladu sa zakonom plaća pomorac.

Bliže uslove u pogledu prostora i opreme iz stava 3 alineja 3 ovog člana propisuje Ministarstvo, uz saglasnost organa državne uprave nadležnog za poslove rada.

Zaštita prava pomoraca pri zapošljavanju

Član 341

Prilikom ukrcavanja na brod ili jahtu pomorac mora imati zaključen ugovor o radu u pisanoj formi, koji potpisuje sa brodarom, odnosno kompanijom broda ili jahte, odnosno sa pravnim licem koje posreduje pri zapošljavanju pomorca i dokaže ugovorni odnos sa brodarom, odnosno kompanijom za pružanje usluga posredovanja pri zapošljavanju pomoraca na njegovim brodovima.

Ugovor o radu iz stava 1 ovog člana pomorcu osigurava normalne radne i životne uslove na brodu u skladu sa zakonom i kolektivnim ugovorom za pomorce.

Pomorcu prije potpisivanja ugovora o radu iz stava 1 ovog člana mora biti omogućeno da prouči sadržaj predmetnog ugovora, potraži savjet o ugovoru prije njegovog potpisivanja radi upoznavanja sa svojim pravima i obavezama, prije ili u postupku zapošljavanja.

Pravno lice kojem je izdato odobrenje za posredovanje pri zapošljavanju pomoraca, na brodovima crnogorske i strane državne pripadnosti, dužno je da:

- obezbijedi da pomorac, prije upućivanja na brod, ima zaključen ugovor o radu sa brodarom ili kompanijom koji je u skladu sa zakonom, kolektivnim ugovorom i međunarodnim ugovorima;

- provjeri da li prije potpisivanja ugovora iz alineje 1 ovog stava, brodar ili kompanija kod koje se pomorac zapošljava, osigurava pomorca od povreda na radu, profesionalnih bolesti i bolesti u vezi sa radom i da li posjeduje osiguranje repatrijacije pomorca i da o tome obavijesti pomorca;

- obezbijedi da brodar, odnosno kompanija imaju sredstva za zaštitu pomoraca koji su iskrcani u stranoj luci;

- obezbijedi sistem zaštite putem osiguranja ili druge slične mjere kojom se obezbjeđuje nadoknada novčanog gubitka pomorca koji može nastati kao posledica propusta brodara ili kompanije, odnosno pravnog lica za posredovanjem pri zapošljavanju pomoraca po ugovoru o zapošljavanju pomorca, kako bi ispunili svoje obaveze prema njemu;

- provjeri da li pomorac ispunjava uslove za ukrcavanje na brod u određenom svojstvu;

- vodi evidenciju o pomorcima koji traže zaposlenje i poslodavcima koji prijavljuju potrebu za pomorcima;

- vodi evidenciju o pomorcima koji su se zaposlili posredovanjem pravnog lica kojem je izdato odobrenje za posredovanje pri zapošljavanju pomoraca;

Evidencije iz stava 4 al. 6 i 7 ovog člana pravno lice ažurira u elektronskoj bazi podataka Ministarstva.

Obnova odobrenja za posredovanje pri zapošljavanju pomoraca

Član 342

Odobrenje za posredovanje pri zapošljavanju pomoraca iz člana 340 stav 2 ovog zakona koje se izdaje za period ne duži od pet godina, obnavlja se za isti period ako pravno lice:

* Ispunjava uslove iz člana 340 stav 3 ovog zakona;
* U arhivi Ministarstva ne postoji potvrđena prijava pomorca da je pravno lice u predhodnom periodu vršilo bilo kakav oblik uticaja kojim je pomorac odvraćen od dobijanja zaposlenja za koje je osposobljen ili je za posredovanje pri zapošljavanju naplaćivao nadnadu od pomorca;
* Redovno ažurira podatke iz člana 341 stav 5 ovog zakona.

Ako Ministarstvo u sprovođenju nadzora utvrdi da pravno lice za posredovanje pri zapošljavanju pomoraca ne ispunjava uslove na osnovu kojih je izdato odobrenje ili se utvrdi nepravilnost u radu pravnog lica, donijeće rješenje za otklanjanje utvrđenih nepravilnosti i odrediti rok koji ne može biti duži od 90 dana.

Ako se nepravilnosti ne otklone u roku iz stava 2 ovog člana, Ministarstvo će ukinuti odobrenje o posredovanju pri zapošljavanju pomoraca i prije isteka njegovog važenja.

U slučaju ukidanja odobrenja iz stava 1 ovog člana, pravno lice za posredovanje pri zapošljavanju pomoraca može podnijeti novi zahtjev tek nakon isteka roka od najmanje dvije godine od dana ukidanja odobrenja.

Bliži postupak potvrđivanja prijave pomorca iz stava 1 alineja 2 ovog člana propisuje Ministarstvo.

Zapošljavanje pomoraca koji nijesu crnogorski državljani

Član 343

Brodar, odnosno kompanija broda ili jahte crnogorske državne pripadnosti koji koriste usluge pravnog lica za posredovanje pri zapošljavanju pomoraca koji nijesu državljani Crne Gore, dužni su zahtjevati primjenu standarda u radu tog pravnog lica u skladu sa ovim zakonom i zahtjevima MLC konvencije.

Ugovor o radu

Član 344

Brodar ili kompanija i pomorac moraju imati potpisan original ugovora o radu.

Brodar ili kompanija dužna je da obezbijedi članu posade informaciju o uslovima zaposlenja na brodu i da kopiju ugovora o radu preda na zahtjev nadležnih organa, uključujući i nadležne organe u lukama pristajanja broda.

Poslodavac je dužan da izda članu posade ispravu koja sadrži zabilješku o njegovom zaposlenju na brodu.

Podaci iz stava 3 ovog člana mogu se upisati i u pomorsku knjižicu pomorca ili se izdati u vidu svjedočanstva koje ne sadrži detalje o zaradi ili kvalitetu rada pomorca na brodu.

Ako kolektivni ugovor čini cijeli ili dio ugovora o radu pomorca, kopija takvog ugovora se mora nalaziti na brodu.

Ako ugovor o radu pomorca i kolektivni ugovor nijesu na engleskom jeziku, onda na engleskom jeziku moraju biti:

1) kopija standardnog oblika ugovora;

2) djelovi ugovora o kolektivnom pregovaranju koji su podložni inspekciji države luka.

Odredbe stava 8 ovog člana, kao I člana 341 stav 1 ovog zakona primjenjuju se na odgovarajući način i na članove posada plutajućih objekata.

Član posade broda ima pravo na odgovarajuće radne i životne uslove na brodu, pravo na zdravstvenu zaštitu, medicinsku pomoć, mjere socijalne pomoći i druge oblike socijalne zaštite.

Minimalni otkazni rok za prestanak ugovora o radu pomorca je 30 dana, a pomorac može otkazati, odnosno prekinuti ugovor o radu bez prethodnog obavještavanja u slučaju:

1) zadržavanja broda više od 30 dana zbog nedostataka u skladu sa SOLAS i Load Line konvencijom;

2) plovidbe broda u ratnu zonu, pod uslovom da pomorac nije saglasan da ide u tu ratnu zonu.

Brodar, odnosno kompanija može otkazati, odnosno raskinuti ugovor o radu pomorca i u roku koji je kraći od 30 dana kada je:

1) brod prodat ili izgubljen;

2) pomorac u nemogućnosti da nastavi sa obavljanjem rada zbog bolesti ili povrede, a utvrđeno je da je pomorac nesposoban da obavlja svoje radne dužnosti ili je načinio teži disciplinski prekršaj.

Sadržaj ugovora o radu iz stava 1 ovog člana propisuje organ državne uprave nadležan za poslove rada.

Sadržaj ugovora o radu

Član 345

Ugovor o radu pomorca mora u najmanjem sadržati sledeće podatke:

1) ime i prezime pomorca, datum rođenja ili starost i mjesto rođenja;

2) naziv i adresu brodara ili kompanije broda, odnosno jahte;

3) mjesto i datum kada je ugovor o zapošljavanju pomorca zaključen;

4) svojstvo u kojem je pomorac zapošljen;

5) iznos plate pomorca ili pravilo koje se koristi za njen obračun;

6) dužina plaćenog godišnjeg odmora ili pravilo koje se koristi za njegov obračun;

7) trajanje ugovora i njegovi uslovi, uključujući:

a) ako je ugovor zaključen na neodređeno vrijeme, uslove pod kojima svaka od stranaka ima pravo raskinuti ugovor kao i zahtijevani otkazni rok koji ne smije biti kraći za brodara, odnosno kompaniju od onog za pomorca;

b) ako je ugovor zaključen na određeno vrijeme, datum utvrđen za njegov prestanak; i

c) ako je ugovor zaključen za putovanje, luka odredišta i vreme koje će proteći nakon dolaska broda prije nego što se pomorac iskrca;

8) pogodnosti zaštite zdravstvene i socijalne sigurnosti koje brodar ili kompanija predviđa za pomorca;

9) pravo pomorca na repatrijaciju;

10) poziv na ugovor o kolektivnom pregovaranju, ako se takav ugovor primenjuje; i

11) svaki drugi podatak koji se zahtijeva ovim zakonom I posebnim zakonom o radu.

Otkaz ugovora o radu

Član 346

Ugovor o radu može da prestane otkazom od strane pomorca.

Otkaz ugovora o radu može da podnese roditelj ili staratelj zaposlenog mlađeg od 18 godina života.

Otkaz ugovora o radu, pomorac je dužan da dostavi zapovjedniku u pisanoj formi, najmanje 30 dana prije dana koji je naveo kao dan prestanka radnog odnosa, osim ako se brodar, odnosno kompanija i pomorac drugačije ne dogovore.

Brodar, odnosno kompanija može redovno otkazati Ugovor o radu davanjem pisane odluke o otkazu uz ugovoreni otkazni rok u slučaju ako:

- prestane potreba za obavljanjem određenog posla zbog ekonomskih, tehnoloških ili organizacijskih razloga (otkaz u vezi sa poslom);

- pomorac nije u mogućnosti uredno izvršavati svoje obaveze iz radnog odnosa zbog određene trajne promjene ili sposobnosti (otkaz u vezi ličnih razloga);

- pomorac krši obaveze iz radnog odnosa (otkaz uslovljen neprimjernim ponašanjem pomorca);

- pomorac nije zadovoljio na probnom radu (otkaz zbog nezadovoljavajućeg probnog rada).

Otkaz ugovora o radu preciznije definiše kolektivni ugovor za pomorce.

Vanredni otkaz ugovora o radu

Član 347

Brodar, odnosno kompanija i pomorac imaju opravdani razlog za otkaz ugovora o radu sklopljenog na neodređeno ili određeno vrijeme, bez obaveze poštovanja propisanog ili ugovorenog otkaznog roka (u daljem tekstu: vanredni otkaz), ako zbog naročito teške povrede obaveze iz radnog odnosa ili neke druge naročito važne činjenice, uz uvažavanje svih okolnosti i interesa obje ugovorne strane, nastavak radnog odnosa smatraju nemogućim.

Ugovor o radu može se vanredno otkazati zbog potrebe pomorca za prekidom, bez kazne, nakon konsultacija sa brodarom, odnosno kompanijom iz razumljivih ili iz drugih hitnih razloga, u roku koji ne smije biti kraći od 15 dana od dana saznanja razloga na čijoj osnovi se vanredni otkaz zasniva.

Važenje ugovora o radu u slučaju piraterije ili oružane pljačke broda

Član 348

Ugovor o radu važi i dok se pomorac nalazi u u zatočeništvu na ili van broda, odnosno jahte kao rezultat piraterije ili oružane pljačke broda, odnosno jahte bez obzira da li je datum isteka ugovora prošao ili je bilo koja strana ugovora dala obavještenje da je ugovor završen ili suspendovan.

Piraterija iz stava 1 ovog člana ima isto značenje kao piraterija u Konvenciji Ujedinjenih nacija o Pravu mora (UNCLOS 1982).

Oružana pljačka broda, odnosno jahte znači svaki nezakonit čin nasilja ili otmice ili bilo koji čin pljačke ili prijetnje, osim piraterije, počinjen radi ličnih interesa i usmjeren protiv broda ili protiv lica ili imovine na brodu, ili bilo koji čin podsticanja ili namjernog omogućavanja oružane pljačke broda ili jahte.

Prenos cijele ili dijela zarade

Član 349

Brodar, odnosno kompanija dužan je da omogući pomorcu doznaku cijele ili dijela zarade porodici ili drugim licima koje on odredi.

Doznaku pomorac određuje u vrijeme njegovog zapošljavanja ili rad ana brodu, odnosno jahti i ista se putem banke pravovremeno i direktno uplaćuje licu ili licima iz stava 1 ovog člana u eurima ili drugoj valuti uz minimalnu naknadu za zamjenu valute u skladu sa zakonom.

Sati rada i sati odmora

Član 350

Broj sati rada ili sati odmora moraju biti uređeni na sladeći način:

1. najveći broj sati rada ne smije biti veći od:

a) 14 sati tokom bilo koja 24 sata; i

b) 72 sata tokom bilo kojih sedam dana; ili

2) najmanji broj sati odmora ne smije biti manji od:

a) 10 sati tokom bilo koja 24 sata; i

b) 77 sati tokom bilo kojih sedam dana.

Sati odmora mogu se podijeliti u najviše dva dijela od kojih jedan mora da traje najmanje 6 sati, a razmak između uzastopnih perioda odmora ne smije da prelazi 14 sati.

Obavezne vježbe okupljanja (smotre), protivpožarne vježbe i vježbe sa čamcima za spašavanje i obuke na brodu koje su propisane međunarodnim propisima moraju se sprovoditi na način koji će što manje ometati vrijeme odmora i neće dovesti do zamora pomoraca.

Kada je pomorac na dužnosti, kao što je to slučaj u mašinskom prostoru bez stalne posade, on mora da ima odgovarajuće dodatno vrijeme odmora ako je redovno vrijeme odmora poremećeno pozivima na rad.

Brodar, odnosno kompanija ne smije prekoračiti najveći broj sati rada, odnosno mora obezbijediti najmanji broj sati odmora u određenom vremenskom periodu u skladu sa odredbama ovog člana, uzimajući u obzir opasnost od premora pomoraca, posebno onih čije se dužnosti odnose na sigurnost plovidbe, uredan i bezbjedan rad broda, odnosno jahte.

Najveći broj sati rada, najmanji broj sati odmora, rad I odmor za državne I vjerske praznike preciznije definiše kolektivni ugovor za pomorce.

Tabla sa rasporedom rada na brodu

Član 351

Brodar, odnosno kompanija je dužna da, na lako pristupačnom mjestu na brodu, obezbijedi postavljanje table sa rasporedom rada na brodu, na crnogorskom i engleskom jeziku, koja za svako radno mjesto mora da sadrži najmanje:

1) raspored službe na moru i službe u luci;

2) maksimalno radno vrijeme ili minimalno vrijeme odmora pomorca.

Brodar je dužan da vodi zapisnik o dnevnim satima rada i odmora pomorca.

**Izlazak na kopno**

**Član 352**

Pomorac ima pravo na izlazak na kopno radi njegovog zdravlja i dobrobiti u skladu sa radnim zahtjevima njegovog radnog mjesta, pod uslovom da to ne šteti plovidbi i radu broda.

Prilikom utvrđivanja visine nadoknade godišnjeg odmora u skladu sa kolektivnim ugovorom za pomorce, kao dio plaćenog godišnjeg odmora ne može se obračunavati vrijeme provedeno u povremenim kraćim izlascima na kopno dozvoljenim pomorcu dok traje ugovor o radu.

Godišnji odmor

Član 353

Svaki pomorac ima pravo na plaćeni godišnji odmor, koji se izračunava na osnovu 2,5 kalendarska dana po mjesecu zaposlenja i srazmjerno za nepotpune mjesece.

Zabranjeno je brodaru, odnosno kompaniji sklapanje sporazuma sa pomorcem o odricanju od najmanjeg plaćenog godišnjeg odmora osim u slučaju njegove lične inicijative.

Trajanje ukrcaja

Član 354

Pomorac se ukrcava na vremenski period od najviše 9 mjeseci tokom bilo kojih 12 mjeseci, zavisno od zahtjeva plovidbe, ekonomičnosti zamjene posade i/ili drugih opravdanih okolnosti.

Izuzetno od stava 1 ovog člana, pomorac može biti ukrcan najduže do 12 mjeseci tokom bilo kojih 12 mjeseci, ukoliko je takvo trajanje ukrcaja predviđeno kolektivnim ugovorom za pomorce uz neposrednu saglasnost pomorca.

Povratno putovanje

Član 355

Ako član posade broda za vrijeme trajanja, odnosno prestanka radnog odnosa bude iskrcan sa broda, odnosno jahte van njegove luke ukrcaja, brodar, odnosno kompanija je dužna da mu obezbijedi povratak u luku njegovog ukrcaja, odnosno u mjesto njegovog prebivališta ili boravišta (u daljem tekstu: povratno putovanje) u skladu sa ugovorom o radu.

Ako brodar ne obezbijedi povratno putovanje iz stava 1 ovog člana, povratno putovanje obezbijediće diplomatsko ili konzularno predstavništvo Crne Gore na teret brodara, odnosno kompanije.

Povratno putovanje smatra se obezbijeđenim i ako je članu posade broda obezbijeđen odgovarajući posao na brodu koji plovi u luku njegovog ukrcavanja, odnosno prebivališta.

U slučaju iz stava 3 ovog člana članu posade pripada naknada za posao koji je vršio na brodu.

Troškovi povratnog putovanja

Član 356

Troškove povratnog putovanja člana posade broda snosi brodar, odnosno kompanija.

Troškove povratnog putovanja iz stava 1 ovog člana brodar ne smije naplatiti od člana posade broda u obliku avansa na početku zaposlenja ili iz zarade koju je dužan da isplati članu posade broda, osim u slučaju težih povreda obaveza iz ugovora o radu člana posade broda.

Ako brodar, odnosno kompanija iz stava 1 ovog člana ne izvrši povraćaj iznosa plaćenog za troškove povratnog putovanja člana posade može da se odredi mjera zadržavanja broda tog brodara u skladu sa potvrđenim i obavezujućim međunarodnim ugovorima.

Brodar, odnosno kompanija ima pravo regresa za naplatu svih troškova povratnog putovanja od člana posade broda koji se bez dozvole iskrcao sa broda i svojom krivicom doveo do prestanka radnog odnosa ili koji se iskrcao sa broda zbog povrede ili oboljenja koje je prouzrokovao namjerno ili usljed grube nepažnje.

Troškovi povratnog putovanja člana posade broda obuhvataju: troškove za smještaj, prevoz, zaradu i naknade na zaradu od trenutka kada je član posade iskrcan sa broda do njegovog povrataka u mjesto njegovog ukrcanja, odnosno u mjesto njegovog prebivališta ili boravišta u skladu sa ugovorom o radu i troškove liječenja ako član posade broda nije zdravstveno sposoban za povratno putovanje.

Brodar, odnosno kompanija je dužna da obezbijedi osiguranje ili drugu finansijsku garanciju radi pokrića troškova povratnog putovanja člana posade broda.

Brodar, odnosno kompanija je dužan da članovima posade broda obezbijediti dostupnost propisa koji se odnose na prava člana posade na povratno putovanje.

Propisi iz stava 7 ovog člana moraju biti dostupni na crnogorskom i engleskom jeziku.

Osiguranje ili druge garancije u slučaju napuštanja pomoraca

Član 357

Crnogorski brod, odnosno jahta mora da ima važeće osiguranje ili drugu finansijsku garanciju za pomoć pomorcima u slučaju njihovog napuštanja.

Napuštenim pomorcem smatra se član posade broda, ako:

- brodar, odnosno kompanija ne želi da pokrije troškove povratnog putovanja pomorca; ili

- je brodar, odnosno kompanija napustila pomorca bez obezbjeđivanja osnovnih uslova, što uključuje: odgovarajuću hranu, smještaj, zalihe pitke vode, neophodno gorivo za opstanak na brodu, potrebnu medicinsku pomoć; ili

- je brodar, odnosno kompanija na drugi način jednostrano prekinula veze sa pomorcem, uključujući neisplaćivanje ugovorne zarade u periodu od najmanje dva mjeseca.

Osiguranje ili druga finansijska garancija iz stava 1 ovog člana, treba da obezbijedi pokriće za:

- neisplaćene zarade i druga primanja u skladu sa ugovorom o radu i kolektivnim ugovorom za najmanje četiri mjeseca; i

- opravdane troškove pomorca uključujući troškove povratnog putovanja avionom, hranu I smještaj od trenutka iskrcavanja sa broda do povratka u njegovo mjesto prebivališta, potrebnu medicinsku pomoć, prevoz ličnih stvari pomorca I drugih troškova nastalih od trenutka napuštanja pomorca.

Osiguranje ili druga finansijska garancija iz stava 1 ovog člana mora imati dovoljnu finansijsku pokrivenost i mogućnost ubrzane realizaciju, i mora biti sačinjena na engleskom jeziku.

Odredbe st. 1 I 2 ovog člana, primjenjuju se I na strane brodove koji namjeravaju da uplove u crnogorsku luku ili da pristanu uz postrojenja za istraživanje I proizvodnju ugljovodonika u teritorijalnom moru Crne Gore.

Svjedočanstvo o osiguranju ili drugoj finansijskoj garanciji

Član 358

Brodar, odnosno kompanija broda ili jahte crnogorske državne pripadnosti treba da obezbijedi na brodu svjedočanstvo ili drugi dokumentovani dokaz kojim se potvrđuje finansijsko obezbjeđenje iz člana 357 st. 1 i 2 ovog zakona.

Kopija svjedočanstva ili drugog dokumentovanog dokaza iz stava 1 ovog člana se postavlja na vidnom mestu na brodu gde je dostupna pomorcima.

Svjedočanstvo ili drugi dokumentovani dokaz iz stave 1 ovog člana sadrži informacije navedene u Dodatku A2-I MLC Konvencije, koje propisuje Ministarstvo.

Svjedočanstvo ili drugi dokumentovani dokaz omogućava momentalnu realizaciju osiguranja ili druge finansijske garancije odmah nakon zahtjeva pomorca, odnosno lica koje imenuje pomorac, uz potvrdu primjene člana 357 stav 2 ovog zakona.

Osiguranje ili druga finansijska garancija treba da pokrije sledeće troškove:

1) neizmirene plate i druga prava koja brodar, odnosno kompanija duguje pomorcu na osnovu njihovog ugovora o radu, relevantnog kolektivnog ugovora ili zakona, ograničeno na četiri mjeseca neizmirene plate i/ili drugih neizmirenih prava;

2) sve troškove koje je pomorac razumno napravio, uključujući troškove repatrijacije koji se odnose na putovanja odgovarajućim i ekspeditivnim sredstvima, obično avionom, obezbjeđenje hrane i smještaja pomorca od trenutka napuštanja broda do dolaska pomorca na mjesto prebivališta, neophodnu medicinsku pomoć, transport ličnih stvari i sve druge razumne troškove ili naknade nastale zbog napuštanja.; i

3) osnovne potrebe pomorca uključujući stvari kao što su: adekvatna hrana, odjeća gde je potrebno, smeštaj, zalihe pijaće vode, neophodno gorivo za preživljavanje na brodu, neophodnu medicinsku pomoć i sve druge razumne troškove ili naknade nastale namjernim ili nenamjernim propustom koji predstavljaju napuštanje pomorca do njegovog dolaska na mjesto prebivališta.

Osiguranje ili druga finansijska garancija neće prestati prije isteka perioda važenja finansijskog obezbjeđenja osim ako davalac finansijskog obezbjeđenja nije najmanje 30 dana unaprijed obavijestio Ministarstvo.

Odredbe ove glave zakona ne dovode u pitanje bilo koje pravo na naknadu troškova osiguravača ili pružaoca finansijskog obezbjeđenja prema trećim licima.

Odredbe ove glave zakona nijesu isključive i ne prejudiciraju bilo koja druga prava, potraživanja ili pravne ljekove koji takođe mogu biti dostupni za obeštećenje pomorcima koji su napušteni.

Naknade koje se plaćaju prema oderdbama ove glave zakona mogu se kompenzovati sa naknadama primljenim iz drugih izvora koji proističu iz bilo kojeg drugog prava, potraživanja ili pravnih ljekova ukoliko su te naknade kompatibilne sa naknadama repatrijacije pomorca.

Naknada pomorcu u slučaju brodoloma

Član 359

Brodar, odnosno kompanija je dužna da članu posade nadoknadi štetu prouzrokovanu na stvarima namijenjenim za njegovu ličnu upotrebu na brodu, koje su uništene ili oštećene pri brodolomu ili drugoj havariji broda.

Član posade koji je u radnom odnosu, u slučaju brodoloma, ima pravo na zaradu najmanje za dva mjeseca od dana brodoloma, prema prosjeku zarade za poslednja tri mjeseca, ako ugovorom o radu nije predviđeno duže vrijeme za zaradu.

U slučaju iz stava 2 ovog člana članu posade i stranom državljaninu pripada naknada u iznosu određenom ugovorom o radu, za svaki dan nezaposlenosti koja je nastupila kao posljedica brodoloma, ali najduže za dva mjeseca od dana brodoloma.

Član posade broda nema pravo iz st. 1, 2 i 3 ovog člana, ako brodar dokaže da je prouzrokovao štetu namjerno ili krajnjom nepažnjom.

Na povratno putovanje člana posade broda koji je pretrpio brodolom primjenjuju se odredbe člana 356 ovog zakona.

Minimalni broj članova posade

Član 360

Za vršenje poslova kojima se obezbjeđuje plovidba, odnosno prilikom uplovljenja u luku ili isplovljenja iz luke brod, odnosno jahta mora da ima minimalni broj članova posade sa odgovarajućim ovlašćenjem o osposobljenosti i posebnoj osposobljenosti.

Minimalni broj članova posade broda, odnosno jahte prema kategoriji plovidbe, veličini i namjeni, snazi mašinskog postrojenja, stepenu automatizacije pogona i vremenu trajanja plovidbe propisuje Ministarstvo.

Minimalni broj članova posade putničkog pomorskog broda klase D čine zapovjednik i mornar-motorista koji pored osnovnog ovlašćenja imaju i ovlašćenje o osposobljenosti za VHF DSC radio-operatora (CEPT 31-04E) ili za GMDSS radio-operatora sa ograničenim ovlašćenjem.

Minimalni broj članova posade putničkog pomorskog broda klase C čine zapovjednik I mornar-motorista iz stava 3 ovog člana i jedan član posade sa uvjerenjem za voditelja čamca.

Ovlašćenje zapovjednika putničkog pomorskog broda klase C i D stiče lice koje dokaže plovidbeni staž mornara-motoriste od najmanje 3 godine.

Politika zapošljavanja i stručnog usavršavanja pomoraca

Član 361

Stručno usavršavanje pomoraca i njihovo zapošljavanje na brodovima i jahtama crnogorske i strane državne pripadnosti jedno je od osnovnih ciljeva politike Ministarstva.

Priznavanje ovlašćenja o osposobljenosti i posebnoj osposobljenosti članova posade broda koja su izdata u drugoj državi priznaju se u Crnoj Gori pod uslovom uzajamnosti, potpisivanjem memoranduma, odnosno sporazuma o razumijevanju, u skladu sa odredbama Propisa I/10 STCW konvencije.

Priznavanje iz stava 2 ovog člana vrši Lučka kapetanija ovjerom – indorsmentom.

Potpisivanjem memoranduma, odnosno sporazuma o razumijevanju, iz stava 2 ovog člana omogućava je priznavanje crnogorskih ovlašćenja i posebnih ovlašćenja na brodovima i jahtama strane državne pripadnosti.

Za potrebe unapređenja obrazovanja, obuke i stručnog usavršavanja pomoraca, kao i potpisivanja memoranduma o razumijevanju, odnosno sporazuma iz stava 2 ovog člana, Ministarstvo obavlja konsultacije sa zainteresovanim organizacijama brodovlasnika i pomoraca.

**Prostorije za smještaj i prostorije za odmor**

**Član 362**

Brodovi i jahte za komercijalnu upotrebu crnogorske državne pripadnosti treba da ispunjavaju standarde MLC Konvencije koji se odnose na prostorije za smještaj i odmor pomoraca koji žive i rade na njima.

Kontrola ispunjavanja standarda iz stava 1 ovog člana vrši se inspekcijskim nadzorom prilikom izgradnje broda ili jahte a prije njihovog prvog upisa, odnosno tokom perioda njihove eksploatacije ili ponovnog upisa.

Bliže uslove o prostorijama za smještaj I odmor pomoraca, zdravstvenim prostorijama na brodu, sigurnosnoj zaštiti i sprečavanju nezgoda na brodu, veličini prostorija i drugih prostora na brodu, grijanju i ventilaciji, zaštiti od buke, vibracija i drugih spoljnih uticaja, sanitarnim prostorijama, osvjetljenju, prostorijama bolnice i drugim prostorima na brodu, kao i učestalost inspekcijskih pregleda iz stava 2 ovog člana propisuje Ministarstvo.

Odredbe stava 3 ovog člana zakona se odnose i na jahte za komercijalnu upotrebu crnogorske državne pripadnosti u mjeri u kojoj su ti uslovi primjenljivi.

**Zdravstvena pomoć na brodu i kopnu**

Član 363

Brodar, odnosno kompanija na brodu ili jahti crnogorske državne pripadnosti treba da obezbijedi pomorcu besplatnu zaštitu zdravlja na radu i zdravstvenu pomoć koja odgovara njegovim dužnostima, zubnu zaštitu, uključujući hitan pristup do potrebnih ljekova, medicinske opreme i sredstava za dijagnozu i liječenje, kao i dvadesetčetvoročasovnu raspoloživost pružanja medicinskih savjeta sa kopna preko brodske radio stanice i satelitskih veza.

Svakom pomorcu se mora obezbijediti besplatan odlazak ljekaru ili zubaru, bez odlaganja, u lukama pristajanja broda, gdje je to moguće.

Pored uslova iz stava 1 ovog člana brodar, odnosno kompanija treba da preduzimaju mjere preventivnog karaktera kao što su promovisanje zdravlja i programi zdravstvenog obrazovanja, ne ograničavajući se samo na liječenje bolesnih ili povrijeđenih pomoraca.

Brod treba da ima odgovarajuće zalihe ljekova i odgovarajuća medicinska sredstva za pružanje medicinske pomoći na brodovima.

Brod preko 500 BT koji ima najmanje 15 članova posade na putovanjima koja traju duže od tri dana mora da ima brodsku bolnicu, odnosno ambulantu za pružanje medicinske pomoći opremljenu odgovarajućom medicinskom opremom.

Brod na međunarodnoj plovidbi koji prevozi 100 ili više lica na putovanjima koja traju duže od tri dana mora da ima na brodu i ljekara za pružanje medicinske pomoći na brodu.

Brod na međunarodnoj plovidbi koji nema ljekara mora da ima jednog pomorca kome je povjereno pružanje zdravstvene pomoći i davanje ljekova kao dio njegovih redovnih dužnosti na brodu, uz uslov da posjeduje ovlašćenje za pružanje prve medicinske pomoći i vođenje medicinske brige na brodu u skladu sa odredbama međunarodne STCW konvencije.

Brod koji prevozi opasne materije, u svojoj apoteci na brodu, mora da ima protivotrove.

Vlasnik broda, odnosno brodar dužan je da obezbijedi zalihe ljekova i medicinskih sredstava na brodu, a ljekovima i medicinskom opremom raspolaže zapovjednik broda ili lice koje ovlasti zapovjednik broda.

Zalihe ljekova i medicinska sredstva za pružanje medicinske pomoći na brodu, medicinsku opremu za pružanje medicinske pomoći i protivotrove propisuje Ministarstvo, uz saglasnost organa državne uprave nadležnog za poslove zdravlja

Obrazac zdravstvenog izvještaja na brodu, kao I bliže uslove koje moraju da ispunjavaju brodovi I jahte za komercijalnu upotrebu crnogorske državne pripadnosti a odnose se na medicinski ormarić, medicinsku opremu, zalihe ljekova i zdravstveni priručnik, kao i učestalost inspekcijskih pregleda u zavisnosti od vrste broda, broja lica na brodu, prirodi, odredištu i trajanju putovanja i međunarodnih preporučenih zdravstvenih standarda, propisuje Ministarstvo.

**Odgovornost brodara, odnosno kompanije**

**Član 364**

Brodar, odnosno kompanija je dužna da snosi troškove liječenja od bolesti i povrede pomorca koja je nastala na njenom brodu od datuma ukrcaja pomorca do datuma njegovog povratka u mjesto prebivališta.

Brodar, odnosno kompanija treba da obezbijedi važeće osiguranje ili drugu finansijsku garanciju za slučaj smrti, invalidnosti pomorca nastale zbog povreda na radu, profesionalnih bolesti i bolesti u vezi sa radom naplativu na prvi poziv u skladu sa zakonom, ugovorom o radu pomorca ili kolektivnim ugovorom.

U slučaju isplate sredstava osiguranja ili druge finansijske garancije iz stava 2 ovog člana izdaje se potvrda o isplaćenim sredstvima i oslobađanja od odgovornosti u skladu sa MLC konvencijom.

Brodar, odnosno kompanija je dužna da snosi troškove zdravstvene pomoći, uključujući liječenje i snadbijevanje neophodnim ljekovima i terapijskim aparatima, kao i ishranu i smeštaj izvan kuće dok se bolesni ili povrijeđeni pomorac ne oporavi, ili dok se bolest ili nesposobnost ne proglase trajnim.

U slučaju smrti pomorca koja se dogodi na brodu ili na obali tokom perioda njegovog angažovanja, brodar, odnosno kompanija je dužna platiti troškove sahrane.

Osiguranje ili druga finansijska garancija iz stava 2 ovog člana treba da ispunjava sledeće minimalne zahtjeve, i to:

1. ugovorna naknada, ako je navedena u ugovoru o radu pomorca, ne dovodeći u pitanje tačku 3 ovog stava, biće isplaćena u potpunosti i bez odlaganja;
2. neće biti pritiska da se prihvati plaćanje manje od ugovorenog iznosa;
3. kada priroda dugotrajnog invaliditeta pomorca otežava procjenu pune naknade na koju pomorac može imati pravo, privremena isplata ili više isplata će se izvršiti pomorcu kako bi se izbjegle nepotrebne teškoće;
4. da pomorac primi isplatu ne dovodeći u pitanje druga zakonska prava, za koju brodar, odnosno kompanija ima pravo na naknadu štete koja nastane iz bilo kojeg drugog potraživanja od strane pomoraca prema brodaru, odnosno kompaniji i koja proizilazi iz istog incidenta; i
5. da zahtjev za ugovornu naknadu može podneti direktno pomorac, ili njegov najbliži srodnik, ili lice koje ovlasti pomorac ili njegov srodnik.

Prije poništavanja ili ukidanja osiguranja ili druge finasijske garancije brodar, odnosno kompanija je dužna obavijestiti pomorce.

O poništavanju ili ukidanju osiguranja ili druge finansijske garancije iz stava 7 ovog člana na brodovima crnogorske državne pripadnosti, pravno lice davalac osiguranja obavještava Ministarstvo.

Zaštita zdravlja i sigurnosti i sprječavanje nezgoda na brodu

Član 365

Zaštita i zdravlje na radu podrazumijeva obezbjeđivanje uslova na radu koji ne dovode do povreda na radu, profesionalnih bolesti i bolesti u vezi sa radom i koji stvaraju pretpostavke za punu fizičku i psihičku zaštitu pomoraca na brodu.

Brodar ili kompanija dužna je da brine o zaštiti zdravlja i sigurnosti i sprječavanju nezgoda na brodu u skladu sa zakonom.

Sigurnost na radu i zaštita zdravlja, kao i sprečavanje nezgoda na brodovima crnogorske državne pripadnosti treba da uključuju sledeće mjere:

1. usvajanje i efikasnu primjenu kao i podsticanje politike i programa sigurnosti na radu i zdravlja na brodovima, uključujući procjenu rizika kao i obuku i uputstva za pomorce;
2. razumne mjere opreza da bi se spriječile nezgode na radu, povrede i bolesti na brodovima, uključujući obezbjeđivanje sve neophodne lične zaštitne opreme odgovarajuće veličine i mjere za smanjenje i sprečavanje rizika od izlaganja štetnim nivoima ambijentalnih faktora i hemikalija, kao i opasnostima od povrede ili bolesti koje mogu nastati usled upotrebe opreme i postrojenja na brodovima;
3. brodske preventivne programe od nezgoda na radu, povreda i bolesti, stalno unapređivanje sigurnosti na radu i zaštitu zdravlja, uključujući predstavnike pomoraca i svih drugih lica zainteresovanih za njihovu primjenu, kao i da se, vodeći računa o preventivnim mjerama, koje uključuju inžinjerski i dizajnerski nadzor, mijenjaju procesi i postupci zajedničkih i pojedinačnih obaveza kao i korišćenje lične zaštitne opreme; i
4. zahtjeve za nadzor, izvještavanje i otklanjanje nebezbednih uslova i istraživanje i izveštavanje o nezgodama pri radu na brodu.

Mjere iz stava 3 ovog člana brodar, odnosno kompanija dužna je propisati brodskom politikom i programom sigurnosti na radu i zdravlja, sa jasno definisanim dužnostima zapovjednika i članova posade.

Na brodu se mora nalaziti priručnik o načinu zaštite zdravlja, sigurnosti i sprječavanja nezgoda na brodu.

Na brodu koji ima pet i više pomoraca mora se obrazovati brodski odbor za sigurnost, koji čini po jedan predstavnik iz svake službe na brodu.

Oblasti kojima se unapređuje upravljanje sigurnošću na radu i zdravljem, kao I područja uticaja na zdravlje I sigurnost pomoraca na brodu propisuje Ministarstvo.

Socijalna dobrobit na kopnu

Član 366

Koncesionar, zakupac, odnosno lice koje koristi luku Crne Gore je dužno da pomorcima obezbijedi sigurnost i zdravlje u luci I mogućnost bavljenja slobodnim aktivnostima bez obzira na državljanstvo, rasu, boju, pol, veru, političko mišljenje ili socijalno porijeklo i bez obzira na državu zastave broda na kojem su oni zaposleni.

Slobodne aktivnosti iz stava 1 ovog člana uključuju mjere namijenjene ubrzanju slobodnog prometa sredstava za obezbjeđenje dobrobiti pomoraca između brodova, pravnih lica za snadbijevanje i ustanova koje obezbjeđuju socijalnu dobrobit za svoje korisnike kao što su filmovi, knjige, novine i sportska oprema za upotrebu pomoraca na brodu i u centrima u kojima se obezbeđuje socijalna dobrobit njegovih korisnika.

Brodar, odnosno kompanija broda crnogorske državne pripadnosti je dužna obezbijediti socijalnu dobrobit pomorcima na svojim brodovima, što uključuje mogućnost gledanja filmova, čitanja knjiga, novina, internet dostupnost, kao i sportsku opremu radi upotrebe na brodu.

Socijalno osiguranje pomoraca

Član 367

Socijalno osiguranje pomoraca koje obuhvata zdravstvenu zaštitu, naknadu u slučaju bolesti, nezaposlenosti, starosti I povrede na radu, porodiljske naknade, naknade za materinstvo, invalidnost I naknade naslednicima, utvrđene su zakonom.

Svjedočanstvo o radu pomoraca i deklaracija o ispunjenosti uslova rada pomoraca

Član 368

Brodovi crnogorske državne pripadnosti koji plove u međunarodnom putovanju i imaju 500 BT ili više moraju imati svjedočanstvo o radu i deklaraciju o ispunjenosti uslova rada pomoraca.

Svjedočanstvom o radu pomoraca koji izdaje priznata organizacija, potvrđuje se da su radni i životni uslovi pomoraca na tom brodu u skladu sa Konvencijom oradu pomoraca.

Deklaracija o ispunjavanju uslova rada pomoraca je isprava kojom se potvrđuje da je brod održavan u skladu sa Konvencijomo radu pomoraca.

Deklaracija o ispunjavanju uslova rada pomoraca – Dio I izdaje Organ uprave, a Deklaraciju o ispunjavanju uslova rada pomoraca – Dio II sačinjava brodar, odnosno kompanija u skladu sa Propisom 5.1.3 i standardom A5.1.3 stav 10, MLC konvencije.

Bliže uslove koji se odnose na radno vrijeme, vrijeme odmora, smještaj i prostorije za odmor, hranu i način posluživanja, zdravstvene mjere i mjere zaštite na radu pomoraca propisuje Ministarstvo.

Dužnosti člana posade

Član 369

Član posade broda dužan je da, bez odlaganja, obavijestiti neposrednog rukovodioca ili zapovjednika broda:

1) o svakom vanrednom događaju koji bi mogao da ugrozi sigurnost broda, putnika, drugih lica ili tereta na brodu i zagadi životnu sredinu opasnim i štetnim materijama sa broda;

2) kada, u plovidbi primijeti da pojedini svjetionici i svijetla, ne rade, odnosno oznake ili plutače nijesu na svom mjestu.

U slučaju opasnosti, brodoloma ili druge havarije, članovi posade broda dužni su da preduzimaju neophodne radnje za spašavanje broda, putnika, drugih lica i tereta na brodu i zaštitu životne sredine, dok zapovjednik broda ne naredi da se brod napusti.

Prehrana i posluživanje hrane na brodu

Član 370

Količina, hranljiva vrijednost, kvalitet, raznovrsnost hrane i pitke vode na brodu mora da odgovara broju pomoraca na brodu, njihovim vjerskim zahtjevima i kulturnim običajima.

Lica koja su zaposlena u službi za posluživanje hrane moraju biti obučena ili osposobljena za ta radna mjesta.

Na brodu koji plovi sa 10 ili više članova posade mora biti ukrcan osposobljen brodski kuvar.

Zapovjednik broda ili lice koje ovlasti zapovjednik dužno je da jednom neđeljno vrši kontrolu, odnosno pregled zaliha hrane i pitke vode, svih prostora i opreme koji služe za skladištenje i rukovanje hranom i pitkom vodom, brodske kuhinje i druge opreme za pripremanje i posluživanje obroka, o čemu sačinjava zapisnik, kojim se nalaže otklanjanje uočenih nedostataka.

Zarade pomoraca na brodu

Član 371

Pomorcima na brodu mjesečno se isplaćuju zarade u skladu sa ugovorom o radu. Pomorac ima pravo na uvećanu zaradu za prekovremeni rad, u skladu sa zakonom i kolektivnim ugovorom.

Evidenciju prekovremenog rada dužan je da vodi zapovjednik ili lice koje ovlasti zapovjednik.

Evidenciju iz stava 3 ovog člana ovjerava pomorac jednom mjesečno.

Brodar je dužan da pomorcu, u pisanoj formi, preda mjesečni obračun dospjelih isplata i plaćenih iznosa, uključujući zarade i kurs zamjene ako je isplata izvršena u stranoj valuti ili primjenom stopa različitih od onih koje su ugovorene.

Brodski postupak po prigovoru pomorca

Član 372 ﻿

Član posade broda koji smatra da su mu povrijeđena prava u vezi životnih i radnih uslova na brodu ima pravo da podnese usmeni i pismeni prigovor nadređenom oficiru, zapovjedniku broda, vlasniku broda, brodaru, kompaniji ili Lučkoj kapetaniji, a ako to smatra potrebnim i odgovarajućim organima u lukama pristajanja broda.

Ako se prigovor iz stava 1 ovog člana podnosi na brodu, unosi se u brodski dnevnik.

Prilikom podnošenja prigovora mora biti prisutan najmanje još jedan član posade broda u svojstvu svjedoka.

Vlasnik broda, brodar ili kompanija dužni su da obezbijede da se svakom članu posade broda pri ukrcavanju na brod uruči uputstvo za postupak po prigovoru koji se primjenjuje na tom brodu, koje sadrži informacije o nadležnom organu države za postupanje po prigovoru, imena članova posade broda koji će im u postupcima po prigovoru pružiti odgovarajuću pomoć i dr.

Odredbe ovog člana primjenjuju se na brodove crnogorske državne pripadnosti I brodove strane državne pripadnosti koji uplovljavaju u luke i na sidrišta Crne Gore.

Zaštita prava pomoraca iz radnog odnosa

Član 373

U inostranim lukama član posade broda koji je državljanin Crne Gore može se, radi zaštite svojih prava iz radnog odnosa, obratiti diplomatskim ili konzularnim predstavništvima Crne Gore.

**Jahte za privrednu djelatnost**

**Član 374**

Odredbe ove glave zakona primjenjuju se na odgovarajući način i na pomorce koji plove na jahtama za privrednu djelatnost.

**XVIII. NADZOR**

**Član 375**

Nadzor nad sprovođenjem ovog zakona i propisa donesenih na osnovu ovog zakona, kao i drugih propisa kojima se uređuje sigurnost pomorske plovidbe vrši Ministarstvo.

Inspekcijski pregled vrši inspektor, i to inspektor nad pomorskim objektima strane državne pripadnosti i njihovim posadama (u daljem tekstu: PSC inspektor), i Inspektor sigurnosti plovidbe u okviru nadležne lučke kapetanije nad pomorskim objektima crnogorske državne pripadnosti, stranim čamcima i njihovim posadama.

Nadzor nad obavljanjem djelatnosti posredovanja pri zapošljavanju pomoraca, u skladu sa ovim zakonom, vrši organ državne uprave nadležan za rad i socijalno staranje.

Član 376

PSC inspektor, pored uslova uređenim propisima o državnim službenicima i namještenicima, mora da ispunjava i sljedeće uslove:

1) da ima ovlašćenje o osposobljenosti za zvanje zapovjednika broda od 3000 BT ili većeg ili ovlašćenje o osposobljenosti za zvanje upravitelja mašine na brodu sa mašinskim kompleksom pogonske snage od 3000 kW ili jačim;

2) da ima najmanje pet godina plovidbenog staža u svojstvu oficira palube ili oficira mašine (za pomorsku struku);

3) da ima najmanje pet godina staža na poslovima nadzora gradnje i remonta brodova (za brodograđevnu struku);

4) da ima završeno visoko obrazovanje VII nivo kvalifikacije obrazovanja (240 kredita CSPK) nautičke, brodomašinske ili brodograđevne struke;

5) najmanje jednu godinu radnog iskustva u vršenju poslova inspekcijskog nadzora stranih brodova u lukama i sidrištima Crne Gore, ili najmanje dvije godine iskustva u svojstvu pomoćnog PSC inspektora;

6) sposobnost usmene i pisane komunikacije na engleskom jeziku i primjereno znanje odredbi međunarodnih konvencija i bitnih postupaka u nadzoru države luke;

7) dobro poznavanje pomorske bezbjednosti i radno iskustvo u načinu primjene bezbjedonosnih mjera na brodovima i u lukama, poznavanju bezbjedonosnih tehnika i tehnologija, poznavanje načela, postupaka, tehnika i bezbjedonosnih operacija nad kojima se vrši inspekcijski pregled, ukoliko je PSC inspektor ujedno i inspektor pomorske bezbjednosti;

8) uspješno završenu obuku i periodično ocjenjivanje za vršenje inspekcijskog nadzora u skladu sa planom Ministarstva, usklađenim sa planom kojeg usvoji Odbor za inspekcijski nadzor Pariškog memoranduma o razumijevanju o kontroli države luke;

Pomoćni PSC inspektor iz stava 1 tačka 4 ovog člana može biti lice koje ima najmanje jednu godinu radnog iskustva u vršenju tehničkog nadzora na brodovima crnogorske državne pripadnosti, namijenjenih međunarodnoj plovidbi, ili lice koje ima najmanje jednu godinu radnog iskustva u Ministarstvu na poslovima primjene nacionalnih i međunarodnih pomorskih propisa i ispunjava uslove iz stava 1 tač. 1, 2 i 5 ovog člana.

Prilikom obavljanja inspekcijskog nadzora, PSC inspektor se rukovodi Pravilnikom uspješne prakse za obavljanje inspekcijskih pregleda kontrole države luke u okviru Paris MoU regiona.

Obuku i periodično ocjenjivanje iz stava 1 tačka 7 ovog člana obezbjeđuje Ministarstvo.

Inspektor sigurnosti plovidbe mora ispunjavati uslove utvrđene propisom o državnim službenicima i namještenicima, a ukoliko vrši inspekcijski pregled pomorskog objekta crnogorske državne pripadnosti uposlenog u međunarodnoj plovidbi mora ispunjavati i uslove iz stava 1 tač. 1, 2, 4 i 6 ovog člana.

PSC inspektor i Inspektor sigurnosti plovidbe samostalno vrše inspekcijski nadzor, donose odluke u upravnom postupku i sprovode druge mjere iz svoje nadležnosti.

PSC inspektor i Inspektor sigurnosti plovidbe ne smiju imati imovinski interes u luci inspekcijskog pregleda na stranim plovnim objektima i plovnim objektima koji su predmet pregleda i biti zaposleni ili obavljati poslove u ime priznatih organizacija za statutarnu sertifikaciju brodova, kao i obavljati preglede potrebne za izdavanje sertifikata za brodove.

PSC inspektor i Inspektor sigurnosti plovidbe poslove inspekcijskog nadzora vrše u službenom odijelu i nose propisanu identifikacionu ispravu (u daljem tekstu: legitimacija) za vrijeme službe.

Način i uslove za nošenje službenog odijela, službenih oznaka i obrazac legitimacije PSC inspektora i Inspektora sigurnosti plovidbe propisuje Ministarstvo.

**Član 377**

Inspekcijski poslovi koji se odnose na obavljanje nadzora nad sprovođenjem odredaba ovoga zakona o sigurnosti plovidbe obuhvaćaju obavljanje inspekcijskog nadzora nad:

1. stranim plovnim objektima u lukama i na sidrištima Crne Gore;
2. pomorskim objektima crnogorske državne pripadnosti u pogledu njihove sposobnosti za plovidbu ili upotrebu;
3. sprovođenjem međunarodnog režima luka u skladu s međunarodnim obavezama Crne Gore u pogledu operativnih i drugih obala, lukobrana, potrebnih dubina, uređaja, postrojenja i drugih objekata namijenjenih za sidrenje, zaštitu brodova, ukrcavanje i iskrcavanje putnika i stvari i drugih uslova za sigurnost plovidbe i zaštitu od zagađenja mora;
4. uređivanjem i održavanjem plovnosti plovnih puteva u vodama Crne Gore i postavljanjem i održavanjem objekata sigurnosti plovidbe;
5. obavljanjem radioslužbe koja služi sigurnosti plovidbe i zaštiti ljudskog života na moru, uključujući uređaje, opremu, održavanjem sredstava i rad tih službi;
6. plovidbom i pilotažom,
7. gradnjom i drugim aktivnostima i promjenama u teritorijalnom moru i unutrašnjim morskim vodama ili na njihovim obalama u pogledu njihovog uticaja na sigurnost plovidbe;
8. prevozom lica i stvari u pogledu zaštite ljudskih života i imovine;
9. zaštitom mora od zagađenja sa pomorskih objekata;
10. obavljanjem meteorološke službe na brodovima koja služi sigurnosti plovidbe;
11. uslovima života i rada pomoraca na brodovima;
12. obavljanjem djelatnosti posredovanja pri zapošljavanju pomoraca;
13. ispunjavanjem uslova za obavljanje djelatnosti pomorskog agenta;
14. Organom uprave i priznatim organizacijama;
15. obavljanjem hidrografske djelatnosti;
16. stranim jahtama za privrednu djelatnost,
17. obavljanjem djelatnosti pomorskih školskih ustanova i centara za obuku pomoraca.

Odredba stava 1 tačka 3 ovog člana ne odnosi se na vojne luke.

Način i postupke obavljanja inspekcijskog nadzora sigurnosti plovidbe u obavljanju inspekcijskog nadzora utvrđuje propis Ministarstva.

Inspekcijski poslovi PSC inspektora

Član 378 ﻿

PSC inspektor vrši nadzor nad stranim plovnim objektima i njihovim posadama u unutrašnjim morskim vodama i teritorijalnom moru, uključujući luke i sidrišta Crne Gore.

Radi obavljanja poslova iz svoje nadležnosti, PSC inspektor ima slobodan pristup obali i stranom plovnom objektu.

PSC inspektor vrši nadzor nad:

1) sigurnošću plovidbe i sposobnosti stranog plovnog objekta za plovidbu, zaštitom ljudskih života i zaštitom životne sredine;

2) primjenom međunarodnih konvencija i lučkih propisa u skladu sa međunarodnim obavezama Crne Gore, utvrđenim uslovima koje moraju ispunjavati luke razvrstane prema vrsti pomorskog saobraćaja i namjeni, kao i ispunjavanje uslova za sigurnu plovidbu i privez stranih plovnih objekata, ukrcavanje i iskrcavanje lica i utovar i istovar tereta;

3) obavljanjem međunarodnog javnog prevoza lica ili robe pomorskim putem;

4) članovima posade stranog plovnog objekta;

5) sprovođenjem zaštite i zdravlja na radu članova posade;

6) vršenjem pilotaže;

7) plutajućim objektima namijenjenim međunarodnom pomorskom saobraćaju radi njihove sigurne upotrebe i plovnosti;

8) tegljenjem odnosno potiskivanjem stranih plovnih objekata.

Inspekcijski nadzor iz stava 3 tač. 6, 7 i 8 se vrši na osnovu obavještenja Lučke kapetanije ili Organa uprave, u cilju obezbjeđenja sigurnosti plovidbe.

Utvrđivanje prioriteta inspekcijskog nadzora

Član 379

Prije početka inspekcijskog pregleda, PSC inspektor utvrđuje rizični profil stranom plovnom objektu i postojanje odlučujućih ili nepredviđenih faktora, koji će odrediti kategoriju inspekcijskog nadzora.

Na osnovu rizičnog profila stranog plovnog objekta i postojanja odlučujućih ili nepredviđenih faktora određuje se kategorija i vrsta inspekcijskog nadzora, odnosno prioritet, učestalost i obim inspekcijskog nadzora.

Kategorije inspekcijskog nadzora su:

1) periodični inspekcijski nadzor i

2) dodatni inspekcijski nadzor, koji može zahtijevati obavljanje inspekcijskog pregleda u vremenu između periodičnih inspekcijskih pregleda.

Periodični inspekcijski pregledi stranog plovnog objekta se obavljaju u sljedećim vremenskim razmacima za strane plovne objekte:

- visokog rizika (HRS) - između pet i šest mjeseci nakon posljednjeg inspekcijskog pregleda u regionu Paris MoU.

- srednjeg rizika (SRS) - između deset i 12 mjeseci nakon posljednjeg inspekcijskog pregleda u regionu Paris MoU.

- niskog rizika (LRS) - između 24 i 36 mjeseci nakon posljednjeg inspekcijskog pregleda u regionu Paris MoU.

Vremenski razmak između periodičnih inspekcijskih pregleda i dodatnih inspekcijskih pregleda se računaju na način da naredni periodični inspekcijski pregled počinje da se računa nakon obavljenog dodatnog inspekcijskog pregleda.

Kategorija i vrsta inspekcijskog nadzora stranog plovnog objekta određuju prioritet inspekcijskog nadzora, odnosno kojem prioritetu strani plovni objekat pripada, i to:

1) prioritet I: strani plovni objekti se moraju pregledati zato što je istekao vremenski razmak ili zato što postoji odlučujući faktor;

2) prioritet II: strani plovni objekti se mogu pregledati iako su unutar vremenskog razmaka ili PSC inspektor smatra da je nepredviđeni faktor razlog za inspekcijski pregled.

Ukoliko periodični inspekcijski nadzor prioriteta II nije obavljen, strani plovni objekat ostaje u prioritetu II sve dok ne istekne vremenski razmak i strani plovni objekat postane prioritet I.

Za određivanje prioriteta inspekcijskog nadzora stranog plovnog objekta iz stava 2 ovog člana PSC inspektor koristi podatke iz THETIS-a.

Rizični profil stranog plovnog objekta, sistem odabira kategorije i vrste inspekcijskog nadzora, odlučujuće ili nepredviđene faktore, odnosno prioritet, učestalost i obim inspekcijskog nadzora iz stava 2 ovog člana propisuje Ministarstvo.

Vrste inspekcijskih pregleda stranog plovnog objekta

Član 380

Vrste inspekcijskih pregleda stranog plovnog objekta u unutrašnjim morskim vodama i teritorijalnom moru, uključujući luke i sidrišta Crne Gore mogu biti: osnovni, detaljni i prošireni.

Inspekcijskim pregledom iz stava 1 ovog člana utvrđuje se ispunjenost zahtjeva međunarodnih konvencija i pripadajućih kodeksa, protokola i rezolucija IMO i ILO konvencija (u daljem tekstu: relevantnih instrumenata).

Postupak vršenja inspekcijskog pregleda PSC inspektora obavlja se u skladu IMO procedurama za kontrolu države luke i priručnikom koji sadrži procedure, instrukcije, cirkularna pisma i smjernice za PSC inspektora (u daljem tekstu "PSCO Manual") kojeg donosi Odbor za inspekcijski nadzor Pariškog memoranduma o razumijevanju o kontroli države luke.

Vrste inspekcijskog pregleda, relevantne instrumente i EU propise na osnovu kojih se vrši inspekcijski pregled stranog plovnog objekta iz stava 2 ovog člana utvrđuje se propisom Ministarstva.

Osnovni inspekcijski pregled stranog plovnog objekta

Član 381

Osnovni inspekcijski pregled stranog plovnog objekta je pregled prilikom kojeg PSC inspektor provjerava usklađenost stranog plovnog objekta, njegove opreme i posade sa zahtjevima relevantnih instrumenata.

Nakon prijema najave o uplovljavanju stranog plovnog objekta u luke i sidrišta Crne Gore, PSC inspektor obavještava zapovjednika broda ili lice koje upravlja stranim plovnim objektom o obavezi vršenja inspekcijskog pregleda.

Prilikom vršenja osnovnog inspekcijskog pregleda stranog plovnog objekta, PSC inspektor provjerava:

- brodske isprave, zapise i knjige, odgovarajuća svjedočanstva i njihov rok važenja i ostalu neophodnu brodsku dokumentaciju;

- da opšte stanje stranog plovnog objekta i higijenski uslovi na stranom plovnom objektu, uključujući komandni most, prostor za smještaj i boravak posade, brodske palube sa pramčanim kaštelom, brodska skladišta/prostor za teret i prostor mašine ispunjavaju opšteprihvaćena međunarodna pravila i standarde;

- otklonjenost nedostataka utvrđenih zapisnikom o prethodnom inspekcijskom pregledu stranog plovnog objekta, ako to nije prethodno urađeno, a u skladu sa vremenskim rokom određenim u zapisniku inspekcijskog pregleda.

Ukoliko se prilikom pregleda iz stava 1 ovog člana utvrde nedostaci, PSC inspektor usmenim putem obavještava zapovjednika broda ili lice koje upravlja stranim plovnim objektom o očiglednim razlozima za dalje vršenje detaljnog inspekcijskog pregleda stranog plovnog objekta.

Lista brodskih isprava, zapisa i knjiga, svjedočanstava i brodskih dokumenata iz stava 3 alineja 1 ovog člana utvrđuje se propisom Ministarstva.

Detaljni inspekcijski pregled stranog plovnog objekta

Član 382

Detaljni inspekcijski pregled stranog plovnog objekta je pregled prilikom kojeg PSC inspektor u cjelini ili djelimično detaljno pregleda strani plovni objekat, opremu, posadu, životne i radne uslove i provjerava usklađenost postupaka članova posade sa radnim obavezama na brodu.

Detaljni inspekcijski pregled stranog plovnog objekta, obavlja se uvijek kada postoje očigledni razlozi utvrđeni tokom inspekcijskog pregleda iz člana 381 ovog zakona da stanje stranog plovnog objekta ili njegove opreme ili posade ili uslovi života i rada pomoraca u značajnoj mjeri ne ispunjava odgovarajuće zahtjeve relevantnih instrumenata.

Detaljniji inspekcijski pregled obuhvata temeljni pregled:

- oblasti gdje su utvrđeni očigledni razlozi za dalje vršenje detaljnog inspekcijskog pregleda stranog plovnog objekta nakon pregleda iz člana 381;

- oblasti na koje se odnose odlučujući ili nepredviđeni faktori;

- ostale oblasti izabrane od strane PSC inspektora, koje se odnose na: dokumentaciju, stanje konstrukcije, stanje vodonepropusnosti/otpornosti broda na vremenske uslove, sisteme za slučaj nužde, radio-komunikaciju, trgovačke operacije, protivpožarnu zaštitu, alarmne uređaje, uslove života i rada, navigacionu opremu, sredstva za spašavanje, opasne materije, pogonske i pomoćne mašine i sprečavanje zagađenja.

Prilikom vršenja detaljnog inspekcijskog pregleda uzima se u obzir i uticaj ljudskog faktora sadržan u ILO, STCW i ISM Pravilniku i obuhvata operativne kontrole, primjereno potrebi.

U izuzetnim okolnostima, gdje je kao rezultat detaljnog inspekcijskog pregleda utvrđeno da je sveukupno stanje stranog plovnog objekta i njegove opreme, članovi posade i njihovi uslovi života i rada, ispod zahtjeva relevantnih instrumenata, PSC inspektor može obustaviti inspekcijski pregled u skladu sa kriterijumima PSCO Manual.

Na stranim plovnim objektima koji viju zastavu države koja nije potpisnica međunarodnih konvencija, ili članovi posade ne posjeduju odgovarajuća STCW ovlašćenja, PSC inspektor treba da vrši detaljni inspekcijski pregled, a po potrebi i prošireni inspekcijski pregled, postupajući po istim procedurama propisanim za strane plovne objekte na koje se primjenjuju zahtjevi relevantnih instrumenata.

Obustava inspekcijskog pregleda stranog plovnog objekta iz stava 5 ovog člana traje sve dok zapovjednik broda odnosno lice koje upravlja stranim plovnim objektom ne preduzme mjere kojima će se osigurati ispunjavanje zahtjeva relevantnih instrumenata i o tome obavijesti PSC inspektora.

Prije obustave inspekcijskog pregleda, PSC inspektor mora zapisnički konstatovati sve nedostatke koji nalažu zadržavanje stranog plovnog objekta u nekoliko oblasti, kako je definisano PSCO Manual-om.

Obavještenje pomorske administracije države zastave stranog plovnog objekta o zadržavanju mora sadržati informaciju da je inspekcijski pregled obustavljen sve dok PSC inspektor ne bude obaviješten da strani plovni objekat ispunjava zahtjeve relevantnih instrumenata.

Konkretne primjere očiglednih razloga da stanje stranog plovnog objekta ili njegove opreme ili posade ili uslovi života i rada pomoraca u značajnoj mjeri ne ispunjava odgovarajuće zahtjeve relevantnih instrumenata, utvrđenih tokom inspekcijskog pregleda iz člana 381 ovog zakona, na osnovu kojih se pristupilo obavljanju detaljnog inspekcijskog pregleda propisuje Ministarstvo.

Prošireni inspekcijski pregled stranog plovnog objekta

Član 383

Prošireni inspekcijski pregled stranog plovnog objekta je sveobuhvatni pregled koji obuhvata rizična područja a može uključiti i detaljni inspekcijski pregled stranog plovnog objekta kada za to postoje očigledni razlozi navedeni u PSCO Manual-u.

Strani plovni objekat nad kojim se vrši prošireni inspekcijski pregled ostaje u luci ili sidrištu do završetka inspekcijskog pregleda, osim u slučaju bezbjedonosnog rizika za brod i luku.

Rizična područja na kojima se vrši prošireni inspekcijski pregled i specifične oblasti koje će biti pregledane za vrijeme proširenog inspekcijskog pregleda stranog plovnog objekta utvrđuju se u skladu sa PSCO Manual-om.

Član 384 ﻿

Pored provjere brodskih isprava, zapisa i knjiga, odgovarajućih svjedočanstava i njihovog roka važenja i ostale neophodne brodske dokumentacije nesmetano obavljanje trgovačkih operacija odnosno rad uređaja za utovar i istovar tereta na brodu, i da li stanje ovih uređaja odgovara podacima prikazanim u toj ispravi.

Utvrđivanje nedostataka

Član 385

PSC inspektor nakon inspekcijskog pregleda stranog plovnog objekta, zbog neispunjenosti zahtjeva relevantnih instrumenata utvrđenih nadzorom iz člana 378 stav 3 ovog zakona, konstatuje nedostatke ili nedostatke koji prouzrokuju zabranu napuštanja luke ili nedostatke koji prouzrokuju zabranu vršenja trgovačkih operacija stranog plovnog objekta, u skladu sa PSCO Manual-om.

Ako PSC inspektor na stranom plovnom objektu utvrdi nedostatke iz stava 1 ovog člana u pogledu sigurnosti plovidbe stranog plovnog objekta, njegove sposobnosti za plovidbu, zaštite ljudi i zaštite životne sredine, zapovjednik broda ili lice koje upravlja stranim plovnim objektom odgovorno je za njihovo otklanjanje u određenom roku.

Ako utvrđeni nedostaci nijesu otklonjeni u određenom roku ili ako su, po svojoj prirodi, takvi da ugrožavaju sigurnost stranog plovnog objekta, zdravlje ljudi i životnu sredinu, PSC inspektor će zabraniti stranom plovnom objektu dalju plovidbu dok se ti nedostaci ne otklone i opozvaće ispravu o sigurnosti plovidbe i/ili dozvolu za plovidbu.

Izuzetno od stava 3 ovog člana kada je osnov za zabranu plovidbe nastao kao rezultat slučajne štete koju je strani plovni objekat pretrpio, neće se izdati nalog o zabrani isplovljenja, pod uslovom da:

1) je zapovjednik broda ili lice koje upravlja stranim plovnim objektom obavijestilo PSC inspektora, pomorsku administraciju države zastave, odnosno priznatu organizaciju odgovornu za izdavanje relevantnog svjedočanstva, o slučajnoj šteti;

2) je zapovjednik broda ili lice koje upravlja stranim plovnim objektom, prije uplovljavanja u luku ili neposredno nakon nastanka štete, dostavio PSC inspektoru podatke o okolnostima pod kojima se desila nesreća i pretrpljenoj šteti, kao i informacije o potrebnom obavještavanju pomorske administracije države zastave odnosno priznate organizacije odgovorne za izdavanje relevantnih svjedočanstava;

3) se na brodu preduzimaju odgovarajuće radnje vezano za ispravljanje nedostataka, u skladu sa zahtjevima PSC inspektora; i

4) je PSC inspektor, nakon primljenog obavještenja o otklonjenim nedostacima kojima je bila ugrožena sigurnost, zdravlje ljudi ili životna sredina, potvrdio njihovo otklanjanje.

Ako PSC inspektor utvrdi da strani plovni objekat nema važeću ispravu kojom se dokazuje nesmetano obavljanje trgovačkih operacija odnosno rad uređaja za utovar i istovar tereta na brodu, ili ako stanje ovih uređaja nije u skladu sa važećom ispravom, zabraniće utovar, istovar ili prevoz tereta brodskom opremom.

Zapisnik o izvršenom inspekcijskom pregledu

Član 386

Nakon izvršenog inspekcijskog pregleda stranog plovnog objekta, PSC inspektor sačinjava zapisnik o izvršenom inspekcijskom pregledu na crnogorskom i engleskom jeziku i jedan primjerak dostavlja zapovjedniku broda odnosno licu koje upravlja stranim plovnim objektom.

Zapisnik sadrži rezultate inspekcijskog pregleda, utvrđene nedostatke, kao i pojedinosti o svakoj preduzetoj mjeri i sačinjen je na obrascu kojeg propisuje Ministarstvo.

Podaci iz zapisnika se unose u THETIS odmah nakon završetka zapisnika o izvršenom inspekcijskom pregledu ili zabrani isplovljenja stranog plovnog objekta i potvrđuju se u roku od 72 sata.

Izgled i sadržaj obrasca zapisnika iz st. 1 i 2 ovog člana propisuje Ministarstvo.

Zabrana uplovljenja stranog plovnog objekta nakon višestrukog zadržavanja

Član 387 ﻿

Lučka kapetanija, na osnovu rješenja PSC inspektora, neće izdati odobrenje za slobodan saobraćaj sa obalom stranom plovnom objektu u luke i sidrišta Crne Gore ukoliko takav strani plovni objekat:

- plovi pod zastavom države koja se nalazi na sivoj listi objavljenoj u godišnjem izvještaju Paris MoU i bio je zadržan više od dva puta tokom prethodna 24 mjeseca u luci ili sidrištu u Paris MoU regionu; ili

- plovi pod zastavom države koja se nalazi na crnoj listi objavljenoj u godišnjem izvještaju Paris MoU i bio je zadržan više od dva puta tokom prethodnih 36 mjeseci u luci ili sidrištu unutar Paris MoU regiona.

Zabrana uplovljenja stranog plovnog objekta nakon trećeg zadržavanja, traje tri meseca nakon isplovljenja stranog plovnog objekta i napuštanja luke ili sidrišta Paris MoU regiona.

Zabranu uplovljenja iz st. 1 i 2 ovog člana donosi PSC inspektor rješenjem o zabrani uplovljavanja u slučaju više zabrana isplovljavanja, koje se sačinjava na obrascu kojeg propisuje Ministarstvo, i dostavlja Lučkoj kapetaniji na dalje postupanje.

Rješenje o zabrani uplovljavanju stranog plovnog objekta iz stava 3 ovog člana se poništava nakon isteka perioda od tri mjeseca od datuma izdavanja rješenja i kada se ispune uslovi dati u PSCO Manual-u.

Ako strani plovni objekat kome je izdato rješenje o zabrani uplovljenja stranog plovnog objekta, ispuni uslove iz stava 4 ovog člana, PSC inspektor donosi rješenje o ukidanju rješenja o zabrani uplovljavanja stranog plovnog objekta, koje se sačinjava na obrascu kojeg propisuje Ministarstvo.

Ako je stranom plovnom objektu po drugi put zabranjeno uplovljavanje, period zabrane uplovljavanja u Paris MoU region je 12 mjeseci nakon isplovljenja stranog plovnog objekta i napuštanja luke ili sidrišta Paris MoU regiona.

Rješenje o zabrani uplovljavanju stranog plovnog objekta iz stava 6 ovog člana se poništava nakon isteka perioda od 12 mjeseci od datuma izdavanja rješenja i kada se ispune uslovi dati u PSCO Manual-u.

Zabrana uplovljenja stranom plovnom objektu

nakon drugog zabranjenog uplovljavanja

Član 388

Strani plovni objekat koji nakon isteka perioda od 12 mjeseci od druge zabrane uplovljavanja u zemljama Paris MoU regiona, bude ponovo zadržan u luci ili sidrištu Paris MoU regiona, dobija nalog o trećoj zabrani uplovljavanja u luku ili sidrište Paris MoU regiona.

Mjera iz stava 1 ovog člana sprovodi se na osnovu rješenja PSC inspektora o zabrani uplovljavanja u slučaju treće zabrane uplovljavanja stranog plovnog objekta koje se sačinjava na obrascu kojeg propisuje Ministarstvo, i dostavlja svim zainteresovanim stranama.

Rješenje o zabrani uplovljavanja u slučaju treće zabrane uplovljavanja stranog plovnog objekta može se poništiti samo nakon isteka perioda od 24 mjeseca od datuma izdavanja takvog rješenja i samo ukoliko:

- strani plovni objekat plovi pod zastavom države čija stopa zadržavanja ne pripada crnoj ili sivoj listi Paris MoU;

- su statutarna svjedočanstva i klasa stranog plovnog objekta izdata od strane jedne ili više organizacija koje su priznate od strane jedne ili više država članica Paris MoU u skladu sa propisom Ministarstva iz člana 379 stav 9 ovog zakona;

- stranim plovnim objektom upravlja kompanija visokog rejtinga u skladu sa propisom Ministarstva iz člana 379 stav 9 ovog zakona;

- su ispunjeni uslovi PSCO Manual.

Svaki strani plovni objekat koji ne ispunjava kriterijume iz stava 3 ovog člana, nakon perioda od 24 mjeseca od izdavanja rješenja o trećoj zabrani uplovljenja, biće trajno odbijeno uplovljavanje u bilo koju luku ili sidrište Paris MoU regiona.

Svako naknadno zadržavanje stranog plovnog objekta u luci ili sidrištu nakon trećeg odbijenog uplovljavanja rezultira trajnu zabranu uplovljavanja u bilo koju luku ili sidrište Paris MoU regiona.

Mjera iz st. 4 i 5 ovog člana sprovodi se na osnovu rješenja PSC inspektora o trajnom odbijanju uplovljavanja stranog plovnog objekta koje se sačinjava na obrascu kojeg propisuje Ministarstvo, i dostavlja svim zainteresovanim stranama.

Prije mjere odbijanja uplovljavanja, PSC inspektor može zahtijevati savjetovanje sa pomorskom administracijom države zastave stranog plovnog objekta.

Zabrana uplovljenja stranom plovnom objektu na osnovu drugih događaja

Član 389

Lučka kapetanija, na osnovu rješenja PSC inspektora, neće izdati odobrenje za slobodan saobraćaj sa obalom stranom plovnom objektu u bilo koju luku, brodogradilište ili sidrište na teritoriji Crne Gore, ako utvrdi da strani plovni objekat nije postupio po zahtjevima inspekcijskog nadzora države članice Paris MoU i nije se uputio na remont u brodogradilište, odnosno nije postupio u skladu sa članom 395 ovog zakona.

Ako PSC inspektor utvrdi da strani plovni objekat nema potvrdu o osiguranju odgovornosti za pomorska potraživanja ili druge odgovarajuće finansijske garancije iz člana 77 ovog zakona i da nema osnova za zadržavanje stranog plovnog objekta, PSC inspektor može donijeti rješenje o protjerivanju stranog plovnog objekta o čemu obavještava Evropsku komisiju, druge države članice EU i pomorsku administraciju države zastave stranog plovnog objekta.

Ako je strani plovni objekat iz čl. 387, 388 i st. 1 i 2 ovog člana već uplovio u vode Crne Gore, Lučka kapetanija, na osnovu rješenja PSC inspektora, ima ovlašćenje da zapovjedniku odnosno licu koje upravlja stranim plovnim objektom naloži da napusti unutrašnje morske vode i teritorijalno more Crne Gore.

Ako strani plovni objekat iz stava 3 ovog člana ne postupi po naređenju Lučke kapetanije, ista može naložiti organu uprave nadležnom za unutrašnje poslove da ukloni strani plovni objekat iz unutrašnjih morskih voda i teritorijalnog mora Crne Gore.

Izuzetno od čl. 387, 388 ovog zakona i ovog člana, Lučka kapetanija će po nalogu Organa uprave dati odobrenje za uplovljenje stranom plovnom objektu u luku i sidrište Crne Gore u slučaju više sile ili zbog odlučujućih sigurnosnih razloga, ili da bi se smanjio ili sveo na najmanju mjeru rizik od zagađivanja, pod uslovom da su vlasnik stranog plovnog objekta, brodar, zapovjednik broda ili lice koje upravlja stranim plovnim objektom sproveli odgovarajuće mjere prihvatljive za Lučku kapetaniju da bi omogućili sigurno uplovljavanje.

Zabrana isplovljenja stranog plovnog objekta

Član 390 ﻿

Ako se inspekcijskim pregledom utvrde nedostaci koji očigledno upućuju na zaključak da strani plovni objekat neće moći da nastavi plovidbu bez ugrožavanja sigurnosti, života ljudi i životne sredine, rješenjem PSC inspektora će se zabraniti napuštanje luke, odnosno sidrišta, dok se ne obezbijede uslovi za nastavak plovidbe, odnosno otklone pojedinačni ili zbirni nedostaci kojima se ugrožava sigurnost, život ljudi i životna sredina.

Nedostatke iz stava 1 ovog člana i dalje postupanje na osnovu pronađenih nedostataka, utvrđuje PSC inspektor u skladu sa PSCO Manual-om.

Mjera iz stava 1 ovog člana, sprovodi se na osnovu rješenja o zabrani isplovljavanja stranog plovnog objekta koje se sačinjava na obrascima koje propisuje Ministarstvo i dostavlja se zapovjedniku broda, odnosno licu koje upravlja stranim plovnim objektom i pomorskoj administraciji države zastave stranog plovnog objekta.

Prilikom sprovođenja inspekcijskog pregleda koji se odnosi na pregled pomorskih ovlašćenja članova posade stranog plovnog objekta, PSC inspektor postupa u skladu sa odredbama Međunarodne konvencije o standardima za obuku, izdavanje uvjerenja i vršenju brodske straže pomoraca (STCW konvencija) i PSCO Manual-om.

Ako se u obavljanju inspekcijskog nadzora utvrde nedostaci iz st. 1 i 2 ovog člana, o utvrđenom stanju i preduzetim mjerama obavjestiće se vlasnik stranog plovnog objekta, brodar, priznata organizacija, a putem diplomatskih odnosno konzularnih tijela, pomorska administracija države čiju zastavu strani plovni objekat vije i odgovarajuće organizacije pomoraca u slučaju neusaglašenosti sa MLC konvencijom.

Ako strani plovni objekat kome je izdato rješenje iz stava 3 ovog člana, ispuni uslove utvrđene ovim rješenjem I u skladu sa PSCO Manual-om, PSC inspektor tokom ponovne inspekcije donosi rješenje o ukidanju rješenja o zabrani isplovljavanja stranog plovnog objekta, koje se sačinjava na obrascu kojeg propisuje Ministarstvo.

Ponovna inspekcija iz stava 6 ovog člana se plaća i prihod je budžeta.

Visinu naknade iz stava 7 ovog člana utvrđuje Vlada.

Odredbe ovog člana primjenjuju se i na strane plovne objekte koji plove pod zastavom države koja nije potpisnica konvencija Međunarodne pomorske organizacije.

Zabrane isplovljavanja i obavljanja trgovačkih operacija stranog plovnog objekta na osnovu odredaba MLC konvencije

Član 391

PSC inspektor će izreći mjeru zabrane isplovljavanja stranog plovnog objekta ili zabranu vršenja trgovinskih operacija na stranom plovnom objektu kada se utvrdi da radni i životni uslovi na plovnom objektu ugrožavaju sigurnost, zdravlje ili bezbijednost pomoraca, ili da nedostaci predstavljaju ozbiljno ili ponovljeno kršenje zahtjeva MLC konvencije.

Mjera iz stava 1 ovog člana ukinuće se nakon otklanjanja nedostataka ili prihvatanja plana za otklanjanje nedostataka.

Prije prihvatanja plana iz stava 2 ovog člana, PSC inspektor se može savjetovati sa pomorskom administracijom države zastave stranog plovnog objekta.

U slučaju zabrane isplovljavanja stranog plovnog objekta iz stava 1 ovog člana, PSC inspektor će bez odlaganja obavijestiti pomorsku administraciju države zastave i pozvati predstavnika države zastave, da ako je moguće bude prisutan, zahtijevajući odgovor države zastave u propisanom roku.

PSC inspektor će o zabrani isplovljavanja stranog plovnog objekta iz stava 1 ovog člana, bez odlaganja obavijestiti odgovarajuće organizacije pomoraca i brodovlasnika u luci ili sidrištu u kojoj je sproveden inspekcijski pregled.

Zabrana trgovačkih operacija na stranim plovnim objektima

Član 392

Ako PSC inspektor utvrdi da strani plovni objekat ima nedostatke koji pri vršenju trgovačkih operacija jasno ugrožavaju stabilitet, sigurnost za plovidbu i čvrstoću stranog plovnog objekta, sigurnost plovidbe, zdravlje ljudi ili životnu sredinu, PSC inspektor će rješenjem zabraniti stranom plovnom objektu dalje vršenje tih trgovačkih operacija.

Nedostatke iz stava 1 ovog člana i dalje postupanje na osnovu pronađenih nedostataka, utvrđuje PSC inspektor u skladu sa PSCO Manual-om.

Mjera iz stava 1 ovog člana sprovodi se na osnovu rješenja o zabrani operacija na stranom plovnom objektu, koje se sačinjava na obrascu kojeg propisuje Ministarstvo.

Ako strani plovni objekat, kojem je izdato rješenje iz stava 3 ovog člana, ispuni uslove utvrđene ovim rješenjem i u skladu sa PSCO Manual-om, PSC inspektor povlači rješenje o zabrani operacija na stranom plovnom objektu.

Ako PSC inspektor, prilikom vršenja inspekcijskog nadzora iz člana 384 ovog zakona utvrdi da strani plovni objekat ne posjeduje važeće isprave koje potvrđuju da je brodska oprema za utovar i istovar u ispravnom i sigurnom stanju, ili ako utvrdi da stanje ove opreme ne odgovara podacima iz tih isprava, zabraniće vršenje utovara i istovara tereta korišćenjem brodske opreme tog stranog plovnog objekta.

Posada na stranom plovnom objektu

Član 393

Ako PSC inspektor utvrdi da je član posade stranog plovnog objekta bio pod uticajem alkohola ili drugih psihoaktivnih supstanci, ili da je član posade u takvom psihofizičkom stanju da može ugroziti sigurnost plovidbe, narediće zapovjedniku broda ili licu koje upravlja stranim plovnim objektom da udalji sa radnog mjesta to lice, a po potrebi i da ga iskrca sa stranog plovnog objekta.

Ako je to lice zapovjednik broda ili lice koje upravlja stranim plovnim objektom, PSC inspektor će narediti zamjeniku zapovjednika broda ili zamjeniku lica koje upravlja stranim plovnim objektom da to lice udalji sa radnog mjesta.

Ako PSC inspektor utvrdi da član posade stranog plovnog objekta nema ovlašćenje za obavljanje odgovarajućih poslova na stranom plovnom objektu ili nema važeći ugovor o radu na stranom plovnom objektu, PSC inspektor će postupiti u skladu sa PSCO Manual.

Član 394

Strani plovni objekat kojem je PSC inspektor zabranio da napusti luku, za svaki naredni inspekcijski pregled kojim se utvrđuje da li su nedostaci i okolnosti koje su dovele do zabrane napuštanja luke otklonjeni, plaća troškove pregleda koje utvrdi Ministarstvo.

Rješenje o zabrani napuštanja luke ili zabrani vršenja trgovačkih operacija na stranom plovnom objektu ukinuće se nakon otklanjanja nedostataka i kada se utvrdi da strani plovni objekat može nastaviti svoje putovanje ili trgovačke operacije bez rizika za sigurnost plovidbe, zdravlje ljudi ili životnu sredinu, i da su ispunjeni ostali uslovi iz stava 1 ovog člana.

Uslovno oslobađanje stranog plovnog objekta od zabrane isplovljavanja

Član 395 ﻿

Ako se nedostaci na stranom plovnom objektu kojem je rješenjem zabranjeno isplovljavanje ne mogu otkloniti u luci, PSC inspektor donosi rješenje o uslovnom oslobađanju stranog plovnog objekta od zabrane isplovljavanja i slanju stranog plovnog objekta na remont u brodogradilište, koje se sačinjava na obrascu koji propisuje Ministarstvo.

Strani plovni objekat iz stava 1 ovog člana se može uputiti na remont u brodogradilište u skladu sa PSCO Manual-om, uz prethodno pribavljenu saglasnost brodogradilišne luke na zahtjev PSC inspektora za prihvat broda, koji se sačinjava na obrascu koji propisuje Ministarstvo.

Ako strani plovni objekat ne dođe u brodogradilište iz stava 1 ovog člana do procijenjenog vremena dolaska, PSC inspektor izdaje rješenje o zabrani uplovljavanja stranog plovnog objekta u Paris MoU regionu koji se sačinjava na obrascu koji propisuje Ministarstvo, u skladu sa PSCO Manual-om.

Žalba

Član 396

Protiv rješenja PSC inspektora može se izjaviti žalba Ministarstvu.

Žalba ne odlaže izvršenje rješenja.

Postupak i rokovi podnošenja žalbe su propisani zakonom o upravnom postupku.

Ako se na osnovu žalbe rješenje o zabrani isplovljavanja stranog plovnog objekta ili odbijanju uplovljavanja stranog plovnog objekta poništi, ukine ili izmijeni, o preduzetim radnjama Ministarstvo informiše sve članice Paris MoU a podaci o poništenju, ukidanju ili izmijeni se unose u THETIS.

**Inspekcijski poslovi inspektora sigurnosti plovidbe**

**Član 397**

U obavljanju inspekcijskog nadzora nad sposobnošću pomorskih objekata za plovidbu prema odredbi člana 377 stav 1 tačka 2 ovoga zakona Inspektor sigurnosti plovidbe pregleda:

1. ima li pomorski objekat važeće propisane brodske isprave i knjige;
2. jesu li na plovnom objektu od dana izdavanja, odnosno potvrđivanja isprava izdanih na osnovu tehničkog nadzora nastale bilo kakve bitne promjene zbog kojih je očigledno da je plovni objekat u takvom stanju da nije sposoban za plovidbu i da predstavlja opasnost za lica i teret na njemu i da može prouzrokovati zagađenje mora;
3. udovoljava li pomorski objekat uslovima određenim u članu 92 ovog zakona;
4. dali je li na bokovima plovnog objekta obilježena propisana oznaka teretne linije, odnosno nadvođe;
5. uvježbanost posade u rukovanju čamcima i ostalim sredstvima za spašavanje i uređajima za otkrivanje, sprečavanje i gašenje požara, kao i sa mjerama bezbjedonosne zaštite plovnog objekta, onamo gdje je to primjenljivo shodno potvrđenim međunarodnim ugovorima.

Inspekcijski nadzor obuhvata i provjeru ima li pomorski objekat važeći registar teretnog uređaja, kao I dali stanje uređaja za ukrcaj i iskrcaj tereta odgovara podacima iz registra teretnog uređaja.

Inspekcijski pregled pomorskog objekta crnogorske državne pripadnosti uposlenog u međunarodnoj plovidbi može vršiti jedino Inspektor sigurnosti plovidbe koji ispunjava zahtjeve člana 376 stav 1 tač. 1, 2, 3 i 5 ovog zakona ili PSC inspektor.

Inspekcijske poslove iz stava 1 tačka 1 ovog člana, koji se odnose na čamce i jahte za ličnu upotrebu pored Inspektora sigurnosti plovidbe može obavljati i policijski službenik po ovlašćenju Ministarstva.

Poslove iz stava 1 ovog člana za crnogorske ratne brodove, vojne luke, sidrišta i ostale objekte obalne infrastrukture Vojske Crne Gore vrši organizaciona jedinica Ministarstva odbrane nadležna za poslove inspekcijskog nadzora i Generalštab Vojske Crne Gore, u skladu sa zakonom.

**Član 398**

Pored inspekcijskog nadzora pomorskog objekta crnogorske državne pripadnosti propisanog u članu 397 ovog zakona, inspektor sigurnosti plovidbe vrši nadzor i nad stranim čamcima i njihovim posadama u unutrašnjim morskim vodama i teritorijalnom moru Crne Gore, kao i nadzor nad:

1) operativnim i drugim obalama, lukobranima, potrebnim dubinama, uređajima, postrojenjima i drugim objektima namijenjenim za vez u lukama, zaštitu pomorskog objekta, ukrcavanje i iskrcavanje putnika i stvari u skladu sa međunarodnim i propisima Crne Gore;

2) održavanjem i obilježavanjem plovnih puteva u teritorijalnom moru i unutrašnjim morskim vodama i objektima za sigurnost plovidbe na tim plovnim putevima;

3) obavljanjem radio-službe radi sigurnosti plovidbe i zaštite ljudskog života na moru i njihovim uređajima i opremom kao i održavanjem sredstava i radom tih službi;

4) prevozom lica i stvari u pogledu zaštite ljudskih života i imovine;

5) prevozom putnika i/ili stvari u unutrašnjem pomorskom saobraćaju;

6) plovidbom i pilotažom;

7) sigurnošću instalacija za proizvodnju ugljovodonika.

Lučka kapetanija sprovodi rješenje nadležnog suda za plovni objekat i utvrđuje ispunjenost uslova sigurnosti plovidbe i zaštite mora od zagađenja radi davanja saglasnosti, odobrenja i drugih radnji u nadležnosti lučke kapetanije.

Inspekcijske poslove iz stava 1 tač. 4 I 5 ovog člana, koji se odnose na čamce i jahte za ličnu upotrebu pored Inspektora sigurnosti plovidbe može obavljati i policijski službenik po ovlašćenju Ministarstva.

**Član 399**

Ako se u obavljanju inspekcijskog nadzora prema odredbama člana 397 ovoga zakona utvrde nedostaci broda u pogledu njegove sposobnosti za plovidbu, zapovjednik broda je dužan te nedostatke otkloniti u određenom roku.

Ako se utvrđeni nedostaci ne otklone u određenom roku, ili ako su utvrđeni nedostaci takve prirode da ugrožavaju sigurnost broda, lica i tereta na njemu i predstavljaju opasnost za zagađenje mora, ili ako su mu tankovi otpadnih voda puni, zabraniće se brodu daljnja plovidba dok se navedeni nedostaci ne otklone i oduzeće mu se isprava o sposobnosti za plovidbu.

Ako se u obavljanju inspekcijskog nadzora utvrdi da shodno odredbi člana 170 stav 2 ovog zakona brod nema važeći registar teretnog uređaja ili ako stanje tih uređaja nije u skladu sa registrom teretnog uređaja, zabraniće mu se da obavlja ukrcaj, iskrcaj ili prekrcaj tereta vlastitim uređajima za obavljanje tih radnji.

Inspekcijski pregled iz člana 397 ovog zakona može se obaviti i izvan unutrašnjih morskih voda i teritorijalnog mora Crne Gore ako se procijeni da postoji opravdana sumlja da stvarno stanje na brodu ne odgovara izdanim brodskim ispravama i knjigama ili da se do isteka važenja brodskih isprava i knjiga ne predviđa uplovljavanje broda u luke Crne Gore.

U obavljanju inspekcijskog nadzora iz člana 397 ovog zakona inspektor sigurnosti plovidbe može od priznate organizacije zatražiti na uvid dokumentaciju o postupku izdavanja isprava za brod koji se nadzire.

Ako zapovjednik ne postupi po nalogu inspektora iz stava 2 i 3 ovoga člana, inspektor će pečaćenjem broda ili na drugi pogodan način onemogućiti plovidbu pomorskog objekta, odnosno ukrcaj, iskrcaj ili prekrcaj tereta vlastitim uređajima.

Ako brod iz stava 6 ovog člana predstavlja ili može predstavljati opasnost za luke, plovne putove, plovidbu, iskorištavanje prirodnih bogatstava mora ili okoline, nadležna lučka kapetanija će, osim radnji iz stava 6 ovoga člana, rješenjem narediti brodaru, kompaniji ili vlasniku broda da u primjerenom roku preduzme mjere za njegovo uklanjanje uz nadzor kapetanije.

Ako vlasnik broda ne postupi u skladu sa rješenjem iz stava 7 ovog člana, lučka kapetanija će rješenjem narediti pravnom licu koje koristi luku, sidrište luke ili pristanište na čijem se području brod nalazi, odnosno Organ uprave, ako se brod nalazi izvan lučkog područja, da ga o trošku i na rizik vlasnika ukloni.

Ako brod iz stava 6 ovog člana predstavlja neposrednu opasnost za luke, plovne putove, plovidbu, iskorištavanje prirodnih bogatstava mora ili okoline, lučka kapetanija će i bez prethodnog donošenja rješenja iz stava 7 ovog člana odlučiti o uklanjanju broda o trošku i na rizik vlasnika.

Protiv rješenja nadležne lučke kapetanije iz st.7 i 9 ovog člana žalba nije dopuštena, ali se može pokrenuti upravni spor.

Uklanjanje broda u smislu st. 8 i 9 ovog člana smatra se svaki oblik sprečavanja, ublažavanja ili otklanjanja opasnosti, a može uključivati i prodaju broda na javnom nadmetanju.

Potraživanja koja se odnose na naknadu troškova uklanjanja broda u smislu st. 8 i 9 ovog člana, pravno lice ili Organ uprave iz stava 8 ovog člana koji je uklonilo brod ima založno pravo na brodu koji je predmet uklanjanja i da ga može zadržati do podmirenja tog potraživanja.

Ustupanjem potraživanja za naknadu troškova uklanjanja broda iz stava 12 ovog člana prenosi se i zakonsko založno pravo i pravo zadržavanja.

Ako su uklanjanjem broda u smislu st. 8 i 9 ovog člana ostvarena određena novčana sredstva, ona će se iskoristiti za podmirivanje troškova vezanih za uklanjanje, dok će se preostala sredstva deponovati kod privrednog suda na ime vlasnika broda, o čemu će Ministarstvo objaviti oglas na svojoj internet stranici.

Odredbe ovog člana i člana 397 ovog zakona na odgovarajući način se primjenjuju i na druge plovne i plutajuće objekte i instalacije za proizvodnju ugljovodonika.

**Član 400**

Poslove inspekcijskog nadzora crnogorskog ratnog broda, vojne luke, sidrišta i ostalih objekata obalne infrastrukture Vojske Crne Gore vrši organ državne uprave nadležan za poslove odbrane, u skladu sa zakonom.

**XIX. KAZNENE ODREDBE**

**XX. PRELAZNE I ZAVRŠNE ODREDBE**

**O B R A Z L O Ž E NJ E**

**I. PRAVNI OSNOV**

Pravni osnov za donošenje Zakona o sigurnosti plovidbe sadržan je u članu 16 tačka 5 Ustava Crne Gore, kojim je propisano da se zakonom, u skladu sa Ustavom, uređuju pitanja od interesa za Crnu Goru.

**II. RAZLOZI ZA DONOŠENJE ZAKONA**

Zakon o sigurnosti plovidbe preuzima predmet Zakona o sigurnosti pomorske plovidbe ("Službeni list CG", br. [62/13](javascript:void(0)), [6/14](javascript:void(0)), [47/15](javascript:void(0)), [71/17](javascript:void(0)) i [77/20](javascript:void(0))), koji je donijet 2013. godine i Zakona o jahtama("Službeni list RCG", br. [46/07](javascript:void(0)) i "Službeni list CG", br. [42/15](javascript:void(0)) i [16/16](javascript:void(0))) koji je donijet 2007. godine, kao i odredbe u dijelu sigurnosti unutrašnje plovidbe Zakona o pomorskoj i unutrašnjoj plovidbi ("Službeni listi SRJ", br. 12/98, 44/99 i 73/00), donijete 1998. godine.

Donošenju novog zakona se pristupilo kako zbog usklađivanja s propisima Evropske unije, koji predstavljaju relevantni pravni okvir Evropske unije u ovoj oblasti, tako i zbog otklanjanja poteškoća i nedoumica koje su se pojavile u praksi tokom primjene važećih zakona, a tiču se oblasti upravnog rješavanja u odnosu na sva pitanja koja su predmet pomenutih zakona.

**III. USAGLAŠENOST SA EVROPSKIM ZAKONODAVSTVOM iI POTVRĐENIM MEĐUNARODNIM KONVENCIJAMA**

U Nacrtu zakona o sigurnosti pomorske plovidbe primjenjeni su propisi Evropske Unije (EU) i relevantne i obavezujuće međunarodne konvencije (uključujući i njihove protokole) iz ove oblasti, i to:

1. SOLAS 1974- Konvencija zaštiti ljudskih života na moru
2. Load Line 66-Međunarodna konvencija o teretnim linijama iz 1966 godine, izmijenjena Protokolom iz 1988 godine
3. COLREG 72-Konvencija o međunarodnim propisima za izbjegavanje sudara na moru iz 1972 godine
4. STCW 95-Međunarodna konvencija o standardima za obuku, izdavanje ovlašćenja i obavljanje brodske straže pomoraca 1995 godine
5. ILO 147-Međunarodna konvencija o minimalnim standardima na trgovačkim brodovima
6. TONNAGE 69-Međunarodna konvencija o baždarenju brodova iz 1969 godine
7. Konvencija o traganju i spašavanju na moru (SAR)
8. Konvencija o o spašavanju (SALVAGE)
9. Regulation (EU) 2019/1239 of the European Parliament and of the Council of 20 June 2019 establishing a European Maritime Single Window environment and repealing Directive 2010/65/EU.
10. Directive 2002/59/EC of the European Parliament and of the Council of 27 June 2002 establishing a Community vessel traffic monitoring and information system and repealing Council Directive 93/75/EEC.
11. Directive 2009/18/EC of the European Parliament and of the Council of 23 April 2009 establishing the fundamental principles governing the investigation of accidents in the maritime transport sector and amending Council Directive 1999/35/EC and Directive 2002/59/EC of the European Parliament and of the Council
12. Commission Regulation (EU) No 1286/2011 of 9 December 2011 adopting a common methodology for investigating marine casualties and incidents developed pursuant to Article 5(4) of Directive 2009/18/EC of the European Parliament and of the Council,
13. Directive 2009/15/EC of the European Parliament and of the Council of 23 April 2009 on common rules and standards for ship inspection and survey organisations and for the relevant activities of maritime administrations
14. Regulation (EC) No 391/2009 of the European Parliament and of the Council of 23 April 2009 on common rules and standards for ship inspection and survey organisations.
15. Directive 2009/21/EC of the European Parliament and of the Council of 23 April 2009 on compliance with flag State requirements(OJ EU L 131, 28.5.2009, p. 132).
16. Directive 2002/59/EC of the European Parliament and of the Council of 27 June 2002 establishing a Community vessel traffic monitoring and information system and repealing Council Directive 93/75/EEC (OJ EC L 208, 5.8.2002, p. 10).-
17. Regulation (EC) 336/2006 of the European Parliament and of the Council of 15 February 2006 on the implementation of the International Safety Management Code within the Community and repealing Council Regulation (EC) No 3051/95 (OJ EU L 64, 4.3.2006, p. 1).
18. Directive 1999/95/EC of the European Parliament and of the Council of 13 December 1999 concerning the enforcement of provisions in respect of seafarers' hours of work on board ships calling at Community ports(OJ EC L 14, 20.1.2000, p. 29).
19. Directive 2013/54/EU of the European Parliament and of the Council of 20 November 2013 concerning certain flag State responsibilities for compliance with and enforcement of the Maritime Labour Convention, 2006 (OJ EU L 329, 10.12.2013, p. 1).
20. Commission Regulation (EU) No 788/2014 of 18 July 2014 laying down detailed rules for the imposition of fines and periodic penalty payments and the withdrawal of recognition of ship inspection and survey organisations pursuant to Articles 6 and 7 of Regulation (EC) No 391/2009 of the European Parliament and of the Council (OJ EU L 214, 19.7.2014, p. 12).
21. Commission Implementing Regulation (EU) 2024/1975 of 19 July 2024 laying down rules for the application of Directive 2014/90/EU of the European Parliament and of the Council, as regards design, construction and performance requirements and testing standards for marine equipment and repealing Commission Implementing Regulation (EU) 2023/1667
22. Directive 1999/95/EC of the European Parliament and of the Council of 13 December 1999 concerning the enforcement of provisions in respect of seafarers' hours of work on board ships calling at Community ports(OJ EC L 14, 20.1.2000, p. 29).
23. Directive 2009/17/EC of the European Parliament and of the Council of 23 April 2009 amending Directive 2002/59/EC establishing a Community vessel traffic monitoring and information system Directive 2008/106/EC of the European Parliament and of the Council of 19 November 2008 on the minimum level of training of seafarers (recast) (consolidated version)
24. Directive 2009/20/EC of the European Parliament and of the Council of 23 April 2009 on the insurance of shipowners for maritime claims.
25. Directive 2003/25/EC of the European Parliament and of the Council of 14 April 2003 on specific stability requirements for ro-ro passenger ships-
26. Direktiva 2009/100/EK EVROPSKOG PARLAMENTA I VIJEĆA od 16. septembra 2009. godine o uzajamnom prepoznavanju plovidbenih ovlašćenja na plovnim objektima unutrašnje plovidbe;
27. Direktiva 2013/53/EU EVROPSKOG PARLAMENTA I VIJEĆA od 20. novembra 2013. godine o rekretivnom plovilu i ličnom plovilu na vodeni mlazni pogon i koja stavlja van snage Direktivu 94/25/EK;
28. Direktiva (EU) 2016/1629 EVROPSKOG PARLAMENTA I VIJEĆA od 14. septembra 2016. godine koja propisuje tehničke zahtjeve za plovne objekte, mijenjajući i dopunjujući Direktivu 2009/100/EK i stavljajući van snage Direktivu 2006/87/EK;
29. Direktiva (EU) 2017/2397 EVROPSKOG PARLAMENTA I VIJEĆA od 12. decembra 2017. godine o prepoznavanju profesionalnih kvalifikacija u unutrašnjoj plovidbi, stavljajući van snage Direktivu 91/672/EK i Direktivu 96/50/EK.

**IV. OBJAŠNJENJE OSNOVNIH PRAVNIN INSTITUTA**

Ovim Nacrtom uređeno je, između ostalog sljedeće:

* odredbe koje se odnose na sigurnost plovidbe u unutrašnjim morskim vodama i teritorijalnom moru Crne Gore, kao i plovidbu koja će se obavljati u unutrašnjim vodama Crne Gore
* uređenje inspekcijskog i tehničkog nadzora primjenom najviših međunarodnih, evropskih i domaćih standarda sigurnosti na plovnim objektima crnogorske državne pripadnosti prema utvrđenim prioritetima i nadzor nad radom priznatih organizacija za statutarnu sertifikaciju, kompanijama i brodarima čiji brodovi plove pod crnogorskom zastavom.
* uspostaviće se visoki životni i radni uslova pomoraca i sistema obuke i obrazovanja pomoraca implementacijom preporuka Međunarodne pomorske organizacije (IMO) i Međunarodne organizacije rada (ILO), kao i pravne tekovine Evropske unije.
* usluga nadzora i upravljanja pomorskim saobraćajem kojim će se regulisati prava i obaveze brodova, jahti i drugih plovnih objekata i najava uplovljenja i isplovljenja broda u i iz luke Crne Gore kroz "jedinstveni pomorski nacionalni prozor" - New Maritime Singe Window u potpunosti će biti usklađena sa pravnom tekovinom EU.
* u odnosu na postojeće zakonsko rešenje dodatno će se urediti oblast traganja i spašavanja lica na moru u skladu sa Konvencijom traganja i spašavanja na moru (SAR), kao i oblast spašavanja na moru u skladu sa Konvencijom o o spašavanju (SALVAGE) kao imovinsko-pravni aspekt.
* čamci koji plove unutrašnjim vodama će imati mogućnost da budu tehnički pregledani i upisani u upisnike čamaca unutrašnje plovidbe Crne Gore.
* ovim zakonom će se uvesti i poseban status za plovila iz Direktive 2016/1629.

**V. PROCJENA FINASIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbijediti dodatna sredstva u Budžetu Crne Gore.